<header data-type="book">
<h1>針灸集成</h1>
<dl class="元資料">
<div><dt>作者</dt><dd>廖潤鴻</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1874">公元1874年（清·同治十三年）</data></dd></div>
</dl>
</header>

<h1>序</h1>
<p>醫用針灸由來久矣嘗見痼疾沉疴藥力所不能愈者得針灸而奏效獨奇自穴道難明業醫者憚於窮究遂藉口泄氣極力詆訶俾患者視為畏途致令內經素問心法終於就湮可慨也今歲夏偶遇明師以針灸集成相示因取而讀之漸覺豁然有得竊以為下手用功處在熟穴法熟極則巧自生而余性健忘深慮旋得旋失因將原書考正穴法韻以五言用當記誦並遵御纂醫宗金鑑參互考究正其訛舛且近取諸身時嘗尋按至忘寢食更覺胸有把握益信古人救世深心金針度盡特患不甚研求耳餘自維留京五載年已四十文章無靈終不能進蓬瀛一步雖平日於天交算學地學以及卜筮壬遁星命諸學時深探討究無補於斯世獨得此一端可以衛生並可以濟人殆所謂思之思之鬼神通之者耶歌既成將銅人圖按法縮繪小幅以便案頭搜討坊友　饒君松圃謂是可益初學樂為梓行附諸針灸集成之後因記其爰起如此</p>
<p><u>同治十三年甲戌冬十月</u></p>

<h1>卷一</h1>

<h2>制九針法</h2>
<p>內經日虛實之要九針最妙者為其各有所宜也注云熱在頭身宜鑱針分肉氣滿宜圓針脈氣虛少宜鍉針瀉熱出血發泄痼病宜鋒針破癰腫出膿血宜鈹針謂陰陽去暴痹宜圓利針治經絡中痛痹宜毫針痹深居骨解腰脊節腠之間者宜長針虛風舍於骨解皮膚之間者宜大針此之謂各有所宜也針形有九敘之於下</p>
<p><u>一曰鑱針</u></p>
<p>長一寸六分頭大末銳主瀉陽氣（靈樞）○平半寸長一寸六分頭大末銳主熱在頭分（易老）</p>
<p><u>二曰圓針</u></p>
<p>長一寸六分針如卵形揩摩分間不得傷肌肉以瀉分氣（靈樞）○鋒如卵形肉分氣病宜用此（易老）</p>
<p><u>三曰鍉針</u></p>
<p>長三寸半鋒如黍粟之銳主按脈勿陷以致其氣（易老）○脈氣虛少者宜此（易老）</p>
<p><u>四曰鋒針</u></p>
<p>長一寸六分刃三隅以發痼疾（易老）○瀉熱出血發泄痼疾（易老）</p>
<p><u>五曰鈹針</u></p>
<p>長四寸廣二分半末如劍鋒以取大膿（易老）○一名破針用以破癰腫出膿血（易老）</p>
<p><u>六曰圓利針</u></p>
<p>長一寸六分大如犛且圓且銳中身微大以取暴氣（易老）○尖如毫且圓利調陰陽去暴氣（易老）</p>
<p><u>七曰毫針</u></p>
<p>長三寸六分尖如蚊虻喙靜以徐往微以久留以取痛痹（易老）○尖如蚊虻喙調經絡去痛痹（易老）</p>
<p><u>八曰長針</u></p>
<p>長七寸鋒利身薄可以取遠痹（易老）○鋒利故取痹深居骨解腰脊節腠之間者（易老）</p>
<p><u>九曰大針</u></p>
<p>長四寸尖如挺其鋒微圓以瀉機關之木（易老）○一名淬針取風虛舍於骨解皮膚之間者（易老）</p>

<h2>煉針法</h2>
<p>取久用馬銜鐵作針最妙（精要）○煮針取烏頭巴豆肉各一兩麻黃五錢木鱉子肉十個烏梅五個上將針藥同入銀石器內水煮一日出洗之再用止痛藥沒藥乳香當歸花蕊石各半兩又如前水煮一日取出以皂角水洗之再於犬肉內煮一日仍用瓦屑打磨淨端直菘子油塗之常近人氣為妙（得效）</p>

<h2>四時針法</h2>
<p>春氣在經脈夏氣在孫絡長夏氣在肌肉秋氣在皮膚冬氣在骨髓中是故邪氣者常隨四時之氣血而入客也必從其經氣闢除其邪則亂氣不生反之則生亂氣相淫並焉（內經）○病有浮沉刺有淺深各至其理無過其道過之則內傷不及則生外壅則邪從之淺深不得反為大賊內動五臟後生大病（內經）○春夏刺淺秋冬刺深者蓋春夏陽氣在上人氣亦在上故當淺刺之秋冬陽氣在下人氣亦在下故當深取之也（難經）</p>

<h2>針刺淺深法</h2>
<p>足陽明刺深六分留十呼足太陽刺深五分留七呼足少陽刺深四分留五呼足太陰刺深三分留四呼足少陰刺深二分留三呼足厥陰刺深一分留二呼手之陰陽其受氣之道近其氣之求疾其刺深者皆無過二分其留皆無過一呼（靈樞）○凡上體及當骨處針入淺而灸宜少凡下體及肉厚處針可入深灸多無害（入門）</p>

<h2>火針法</h2>
<p>性畏艾灸者當用火針以針置火中令熱刺之即火針也（資生）○凡諸穴忌灸之處以針置火中命熱繆刺之即效乃知火不負人之說（資生）○內經有燔針法即火針也（內經）</p>

<h2>點穴法</h2>
<p>凡點穴時須得身體平直四肢無令拳縮坐點無令俯仰立點無令傾側孔穴不正則徒燒其肌肉虛忍痛楚無益於事（千金）○凡點穴坐點則坐灸立點則立灸臥點則臥灸坐立皆宜端直若一動則不得真穴（入門）○古者用繩度量繩多出縮取穴不準今以薄竹片點量分寸療病準的亦有用蠟紙條量者但薄篾易折蠟紙亦黏手惟取稻稈心量卻易尤勝於用紙之伸縮也（資生）○人有老少體有長短膚有肥瘦皆須精思商量准而折之又以肌肉文理節解縫會宛陷之中及以手按之病者快然如此子細安詳用心者乃得真穴耳（千金）○吳蜀多行灸法有阿是穴之法言人有病即令捏其上若果當其處不問孔穴下手即得便快即云阿是灸刺皆驗入門雲天應穴是也（資生）</p>

<h2>量分寸法</h2>
<p>取病人男左女右中指第二節內度兩橫紋相去為一寸應取穴及作炷分寸並依此法（局方）○取男左女右中指第二節內庭兩橫紋相去為一寸是謂同身寸療病多愈今以為準的銅人曰取中指內文為一寸內經曰同身寸是也（資生）○竇漢卿同身寸法以中指大指相屈如環取內側交兩角為一寸○取中指內側為同身寸者大法也若取頭部膺腧部背部腹部同身寸外又各有活法不可執一也（綱目）○手足部並用同身寸取之（神應）</p>
<p><u>頭部寸</u></p>
<p>前髮際至後髮際折作十二節為一尺二寸○前髮際不明者取眉心上行三寸後髮際不明者取大椎上行三寸前後髮際不明者共折作一尺八寸（神應）○頭部橫寸以眼內眥角至外眥角為一寸並同此法○神庭至曲差曲差至本神本神至頭維各一寸半自神庭至頭維共四寸半（神應）</p>
<p><u>膺腧部寸</u></p>
<p>兩乳橫折作八寸並用此法取之自天突至膻中直折作六字八分下行一寸六分為中庭上取天突下至中庭共折作八寸四分（神應）</p>
<p><u>背部寸</u></p>
<p>大椎穴下至尾骶骨共二十一椎通折作三尺○上七椎每椎一寸四分一釐共九寸八分七釐○中七椎每椎一寸六分一釐十四椎前與臍平共二尺一寸一分四釐○下七椎每一寸二分六釐○背第二行挾脊各一寸半除脊一寸共折作四寸分兩旁○背第三行挾脊各三寸除脊一寸共折作七寸分兩旁（神應）</p>
<p><u>腹部寸</u></p>
<p>自中行心蔽骨下至臍共折作八寸人若無心蔽骨者取岐骨下至臍心共折作九寸○臍中至毛際橫骨折作五寸取之○膺部腹部橫寸並用乳間八寸法取之（神應）</p>
<p><u>人身尺寸</u></p>
<p>人有長七尺五寸者發以下至頤一尺○結喉至𩩲骭（鳩尾骨也）一尺三寸○𩩲骭至天樞八寸○天樞（穴名）至橫骨六寸半○橫骨至內輔上廉一尺八寸○內輔上廉至下廉三寸半○內輔下廉至內踝一尺三寸○內踝至地三寸○又膝膕至跗屬一尺六寸○跗屬至地三寸○又肩至肘一尺七寸○肘至腕一尺二寸半○腕至中指本節四寸○本節至末四寸半（靈樞）</p>
<p><u>一夫法</u></p>
<p>凡量一夫之法覆手並舒四指對度四指上下節橫過為一夫也（資生）</p>

<h2>制艾法</h2>
<p>艾葉主灸者病三月三日五月五日採葉曝乾以覆道者為佳經陳久方可用（入門）端午日日未出時於艾中以意求其似人者輒採之以灸殊有效又云三月三日艾用灸極妙（類聚）○取陳久黃艾葉不以多少入臼內用木杵輕搗令熟以細節隔去青滓再搗再節直至柔細黃熟為度用之（局方）○艾熟搗去青取白入硫黃揉之用尤妙（入門）</p>

<h2>作艾炷法</h2>
<p>艾炷根下廣三分長亦三分若減此則不覆孔穴不中經脈火氣不行亦不能除病強壯人亦可稍增令大小兒則可如小麥大或如雀糞大（局方）○艾炷依小竹箸頭作之其病脈粗細狀如巨線但令當脈灸之艾炷雖小亦能愈疾如腹內疝瘕痃癖氣塊伏梁等疾惟須大艾炷也（入門）</p>

<h2>取火法</h2>
<p>古來用火灸病忌八般木火松桑棗柏竹枳榆橘今則不用木火只以清油點燈燈上燒艾莖點灸兼滋潤灸瘡至愈以來且無疼痛用蠟燭更佳○又火珠耀日以艾承之遂得火出此火灸病為良次有火照耀日以艾引之便得火出此火亦可火照即火鏡也（局方）○凡取火者宜敲石取火今人以鐵鈍刀擊石先以紙灰為火丸在下承之亦得火可用（資生）</p>

<h2>下火灸時法</h2>
<p>凡下火灸時皆以日正午以後乃可下火灸之之時謂陰氣未至灸無不著午前平旦穀氣虛令人癲眩不得針灸慎之慎之其大法如此卒急者不可用此例也若遇陰雨風雪暫時且停候待晴明乃可灸之灸時不得傷飽大飢飲酒食生冷硬物及思慮愁憂嗔怒呼罵喪葬嘆息一切不祥忌之大吉（千金）</p>

<h2>灸法</h2>
<p>治病大法冬宜溫及灸（仲景）○凡病藥之不及針之不到必須灸之（入門）○靈樞曰陷下則灸之東垣云陷下者皮毛不任風寒知陽氣下陷也○又曰陷下則徒灸之徒灸謂不針只灸也（綱目）經云陷下則灸之者天地間無他惟陰與陽二氣而已陽在外在上陰在內在下今言陷下者陽氣下陷入陰血之中是陰反居其上而覆其陽脈證俱見寒在外者則灸之內經云北方之人宜灸焫為冬寒太旺伏陽在內皆宜灸之（東垣）○虛者灸之使火氣以助元陽也實者灸之使實邪隨火氣而發散也寒者灸之使其氣之復溫也熱者灸之引鬱熱之氣外發火就燥之義也（入門）○頭面諸陽之會胸膈二火之地不宜多灸背腹雖云多灸陰虛有火者不宜惟四肢穴最妙（入門）○凡灸當先陽後陰言從頭向左而漸下次後從頭向右而漸下乃先上後下也（千金）先灸於上後灸於下先灸於少後灸於多（明堂）○灸則先陽後陰先上後下先少後多（入門）</p>

<h2>壯數多少法</h2>
<p>著艾一炷如人丁壯之力故謂之壯○凡頭頂止於七壯至七七壯而止○鳩尾巨闕雖是胸腹穴灸不過四七壯若灸多令人永無心力如頭上穴若灸多令人失精神臂腳穴若灸多令人血脈枯竭四肢細而無力既失精神又加細瘦即令人短壽（資生）○四肢但去風邪不宜多灸七壯至七七壯止不得過隨年數（資生）○凡小兒七日以上周年以下不過七壯炷如雀屎（資生）</p>

<h2>發灸瘡法</h2>
<p>凡著灸療病雖然數足若不得瘡發膿出其疾不愈如灸瘡不發取故履底灸令熱熨之三日即發膿出自然愈疾（局方）○又取赤皮蔥三五莖去其青於煻灰火中煨熟拍破熱熨灸瘡十餘遍三日自發膿出即愈（局方）○凡著艾灸得灸瘡發所患即瘥不得瘡發其疾不愈灸後過數三日不發可於瘡上再灸兩三壯即發（資生）</p>

<h2>療灸瘡法</h2>
<p>凡著灸治病才住火便用赤皮蔥薄荷煎湯溫溫淋洗灸瘡令驅逐風氣於瘡口內出兼令經脈往來不滯於瘡下若灸瘡退痂後取東南桃枝及青嫩柳枝等分煎湯溫洗灸瘡能護灸瘡中諸風若瘡內黑爛潰者加胡荽煎洗自能生好肉若疼痛不可忍加黃連煎洗立有神效（局方）○凡貼灸瘡春用柳絮夏用竹膜秋用新綿冬用兔腹下白細毛貓兒腹下毛更佳（資生）○灸瘡不瘥牛屎燒熱灰敷之○曰茅香花搗敷之○楸葉或根皮搗為末敷之（本草）○灸瘡久不合黃連甘草節白芷黃丹香油同煎膏貼之（丹心）○灸瘡腫痛取薤白切與豬脂及苦酒浸經宿微火煎去滓敷之○伏龍肝煎水令熱淋漬之（本草）○灸瘡出血不止藍青布燒灰敷之○鱧腸草搗敷之○百草霜蚌粉為末干糝（本草）○灸瘡久不瘥宜用內托黃耆丸止痛生肌散（諸方）</p>
<p><u>內托黃耆丸</u></p>
<p>治針灸傷經絡流膿不止久不瘥黃耆八兩當歸三兩肉桂木香乳香沉香各一兩上為末以綠豆粉四兩薑汁煮糊和丸梧子大熟水下五七十丸（得效）</p>
<p><u>止痛生肌散</u></p>
<p>治同上牡蠣粉五錢寒木石煆滑石各二錢上為末先以藥水洗後摻之（資生）</p>

<h2>調養法</h2>
<p>凡灸預卻熱物服滋腎藥及灸選其要穴不可太過恐氣血難當灸氣海及煉臍不可臥灸素火盛者雖單灸氣海亦必灸三里瀉火灸後未發不宜熱藥已發不宜涼藥常須調護脾胃俟其自發不必外用藥物發時或作寒熱亦不可妄服藥餌落痂後用竹膜紙貼三五日次以麻油米粉煎膏貼之膿多者一日一易膿少者兩日一易使膿出多而疾除也務宜樽節飲食戒生冷油膩魚蝦筍蕨量食牛肉少雞長肉時方可量用豬肚老鴨之類謹避四氣七情六慾（入門）○灸後忌食豬魚酒面動風生冷等物雞肉最毒而房勞尤甚也○亦忌飲水及將水濯手足（資生）</p>

<h2>針灸不可並施</h2>
<p>內經言針而不灸灸而不針庸醫針而復灸灸而復針後之醫者不明軒岐之道針而復灸灸而復針者有之殊不知書中所言某穴在某處或針幾分或灸幾壯此言若用針當用幾分若用灸當用幾壯謂其穴灸者不可復針針者不可復灸矣今之醫者凡灸必先灸三壯乃用針復灸數壯謂之透火艾之說是不識書中軒岐之旨也（神應）○昔宏綱先生嘗言惟腹上用針隨灸數壯以固其穴他處忌之云此亦醫家權變之說也（神應）○問針經云（即靈樞經也）針幾分灸幾壯針訖而後灸何也曰針則針灸則灸若針而不灸若灸而不針（綱目）○灸而勿針針而勿灸針經為此常丁寧庸醫針灸一齊用徒施患者炮烙刑（入門）</p>

<h2>不耐針灸</h2>
<p>帝問曰針石火焫之痛何如少俞曰人之骨強筋弱肉緩皮膚厚者耐痛帝曰其耐火焫者何以知之少俞曰加以黑色而美骨者耐火焫帝曰其不耐針石之痛者何以知之少俞日堅肉薄皮者不耐針石之痛也（靈樞）</p>

<h2>用針須合天時</h2>
<p>天溫日明則人血淖液而衛氣浮故血易瀉氣易行天寒日陰則人血凝澀而衛氣沉月始生則血氣始精衛氣始行月廓滿則血氣實肌肉堅月廓空則肌肉減經絡虛衛氣去形獨居是以因天時而調血氣也是以天寒無刺天溫無凝月生無瀉月滿無補月廓空無治是謂得時而調之故日月生而瀉是謂臟虛月滿而補血氣揚溢絡有留血命日重實月廓空而治是謂亂經陰陽相錯真邪不別沉以留止外虛內亂淫邪乃起（內經）</p>

<h2>針補瀉法</h2>
<p>必先度其形之肥瘦以調其氣之虛實實則瀉之虛則補之必先去血脈而後調之無問其病以平為期（內經）○補虛者必先捫而循之切而散之推而按之彈而怒之抓而下之通而取之外引其門以閉其神呼盡納針靜而久留以氣至為故候吸引針氣不得出各在其處推闔其門令神氣存大氣留止命曰補○瀉實者吸則納針無令氣忤靜以久留無令邪布吸則轉針以得氣為故候呼引針呼盡乃去大氣皆出故命曰瀉（內經）○知為針者信其左不知為針者信其右當刺之時必先以左手厭按其所針榮腧之處彈而怒之抓而下之其氣之來如動脈之狀順針而刺之得氣因推而納之是謂補動而伸之是謂瀉（難經）○補者隨經脈推而納之左手閉針孔徐出針而疾按之瀉者迎經脈動而伸之左手閉針孔疾出針而徐按之髓而濟之是謂補迎而奪之是謂瀉（難經）○刺虛者須其實刺實者須其虛解云刺實須其虛者為針陰氣隆至針下寒乃去針也刺虛須其實者為針陽氣隆至針下熱乃去針也注云要以氣至而有效也（內經）○候氣有二一曰邪氣二曰穀氣邪氣來也緊而疾穀氣來也徐而和緊而疾者補而未實瀉而未虛也徐而和者補而已實（已當作易）瀉而已虛也○脈實者深刺之以泄其氣脈虛者淺刺之使精氣無得出以養其脈獨出其邪氣也（靈樞）○左手重而切按欲令氣散右手輕而徐入不痛之因也（綱目）</p>

<h2>用針宜審順逆</h2>
<p>帝曰形氣之逆順奈何岐伯曰形氣不足病氣有餘是邪勝也急瀉之形氣有餘病氣不足急補之形氣不足病氣不足此陰陽俱不足也不可刺之刺之重不足重不足則陰陽俱竭血氣皆盡五臟空虛筋骨髓枯老者絕滅壯者不復矣形氣有餘病氣有餘此謂陰陽俱有餘也急瀉其邪調其虛實故曰有餘者瀉之不足者補之此之謂也（靈樞）○刺不知逆順其邪相搏滿而補之則陰陽四溢腸胃充郭肝肺內䐜陰陽相錯虛而瀉之則經脈空虛血氣枯竭腸胃㒤僻皮膚薄著毛腠夭焦子之死期故曰用針之要在於知調陰與陽調陰與陽精氣乃光合形與氣使神內藏故曰上工平氣中工氣脈下工絕氣危生故曰下工不可不慎也（靈樞）</p>

<h2>五奪勿用針瀉</h2>
<p>帝曰何謂五奪岐伯曰形肉已脫是一奪也大失血之後是二奪也大汗出之後是三奪也大泄之後是四奪也新產下血之後五奪也皆不可針瀉（靈樞）</p>

<h2>針法有瀉無補</h2>
<p>針刺雖有補瀉之法予恐但有瀉而無補焉經謂瀉者迎而奪之以針迎其經脈之來氣而出之固可以瀉實也謂補者隨而濟之以針隨其經脈之去氣而留之未必能補虛也不然內經何以曰無刺熇熇之熱無刺渾渾之脈無刺漉漉之汗無刺大勞人無刺大飢人無刺大渴人無刺新飽人無刺大驚人又曰形氣不足病氣不足此陰陽皆不足不可刺刺之則重竭其氣老者絕滅壯者不復矣若此等語皆有瀉無補之謂也凡虛損危病久病俱不宜用針（入門）</p>

<h2>灸補瀉法</h2>
<p>灸法有補瀉火若補火艾滅至肉若瀉火不要至肉便掃除之用口吹之風主散故也（丹心）○以火補者毋吹其火其火須自滅也火瀉者疾吹其火傳至艾須其火滅也（靈樞）</p>

<h2>針灸禁忌</h2>
<p>凡針刺之禁○新內勿刺已刺勿內○已刺勿醉已醉勿刺○新怒勿刺已刺勿怒○新勞勿刺已刺勿勞○已飽勿刺已刺勿飽○已飢勿刺已刺勿飢○已渴勿刺已刺勿渴○大驚大恐必定其氣乃刺之○乘車來者臥而休之如食頃乃刺之出行來者坐而休之如行十里久乃刺之（靈樞）○無刺大醉令人氣亂無刺大怒令人氣逆無刺大勞人無刺新飽人無刺大飢人無刺大渴人無刺大驚人（內經）○微數之脈慎不可灸因火為邪則為煩逆追虛逐實血散脈中火氣雖微內攻有力焦骨傷筋血難復也○脈浮應以汗解用火灸之則邪無從出因火而盛從腰以下必重而痹名曰火逆○脈浮熱甚而反灸之此為實實虛虛因火而動必咽燥吐唾血（仲景）</p>

<h2>針要得術</h2>
<p>五臟之有疾也譬猶刺也猶汙也猶結也猶閉也善用針者取其疾也猶拔刺也猶雪汙也猶解結也猶決閉也疾雖久猶可畢也言不可治者未得其術也（靈樞）○寒與熱爭能合而調之虛與實鄰知決而通之左右不調犯而行之上氣不足推而揚之下氣不足積而從之陰陽皆虛火自當之（靈樞）</p>

<h2>針有上工中工</h2>
<p>上工治未病中工治已病者何謂也曰所謂治未病者見肝之病則知肝當傳之於脾故先實其脾氣無令得肝之邪也故曰治未病焉中工見肝之病不曉相傳但一心治肝故曰治已病也（難經）</p>

<h2>針入著肉</h2>
<p>帝曰針入而肉著者何也岐伯曰熱氣因於針則針熱熱則肉著於針故堅焉（靈樞）</p>

<h2>針灸法</h2>
<p>內經曰無刺大勞無刺大飢無刺大飽無刺大醉無刺大驚無刺大怒人又曰形氣不足者久病虛損者針刺則重竭其氣又曰針入如芒氣出如車軸是謂針之有瀉無補也凡灸平朝及午後則穀氣虛乏須施於日午大概脈絡有若細線以竹箸頭作炷但令當脈灸之亦能愈疾是以四肢則但去風邪不宜多灸故七壯至七七壯而止不得過隨年數臍下久冷疝瘕氣塊伏梁積氣之證則宜艾炷大故曰腹背宜灸五百壯如巨闕鳩尾雖是胸腹之穴灸不過七七壯而止若大炷多灸則令人永無心力頭頂穴多灸則失精神臂腳穴多灸則血脈枯渴四肢細瘦無力又失精神蓋穴有淺深淺穴多灸則必傷筋力故不過三壯五壯七壯而止可不慎哉</p>

<h2>禁忌</h2>
<p>生冷雞豬酒面房勞炙爆等物</p>

<h2>灸後治法</h2>
<p>灸瘡無汗則未易發膿用薄荷桃柳葉煎湯淋洗因用鹽湯和麥末如泥形如厚棋子著布上敷貼灸瘡若干更用鹽湯水潤其布上即膿俗名灸花</p>

<h2>灸後有熱</h2>
<p>取柳奇生煎服服瘥</p>
<p>灸瘡久未合痛甚者（用人糞燒灰細研作末先以鹽湯洗瘡後糝當處即愈又黃土細節和鹽湯水如泥厚貼當處效）</p>

<h2>禁針穴</h2>
<p>神庭　腦戶　囟會　玉枕　絡卻　承靈</p>
<p>顱息　角孫　承泣　神道　靈臺　雲門</p>
<p>肩井　膻中　缺盆　上關　鳩尾　五里</p>
<p>青靈　合谷　神闕　橫骨　氣衝　箕門</p>
<p>承筋　水分　會陰　石門　人迎　乳中</p>
<p>然谷　伏兔　三陰交　三陽絡</p>

<h2>禁灸穴</h2>
<p>啞門　風府　天柱　承光　臨泣　頭維</p>
<p>攢竹　睛明　素髎　禾髎　迎香　顴髎</p>
<p>下關　人迎　天牖　天府　周榮　淵腋</p>
<p>乳中　鳩尾　腹哀　肩貞　陽池　中衝</p>
<p>少商　魚際　經渠　陽關　脊中　隱白</p>
<p>漏谷　條口　犢鼻　陰市　伏兔　髀關</p>
<p>申脈　委中　殷門　心俞　承泣　承扶</p>
<p>瘈脈　耳門　石門　腦戶　絲竹空　地五會</p>
<p>白環俞</p>

<h2>別穴</h2>
<p>雖不出銅人經而散載諸方故謂之別穴</p>
<p>神聰四穴在百會前後左右各去一寸主頭風目眩風癇狂亂針（三分）</p>
<p>當陽二穴在直目上入髮際一寸血絡主風眩不識人鼻塞症針（三分）</p>
<p>太陽二穴在兩額角眉後青絡治偏頭風針（出血）</p>
<p>明堂一穴在鼻直上入髮際一寸主頭風鼻塞多涕上星穴是</p>
<p>眉沖二穴在目外眥上銳發動脈主五癇頭痛鼻塞針（二分）</p>
<p>鼻準—穴在鼻柱尖主鼻上酒㾴針（出血）</p>
<p>耳尖二穴在耳尖卷耳取之治目生白膜灸（七壯不宜多灸）</p>
<p>聚泉一穴在舌以舌出口外使直有縫陷中治哮喘咳嗽久不愈用生薑切薄片搭舌上中灸七壯不宜多灸○熱喘用雄黃末少許和艾炷灸○冷喘用款冬花末少許和艾炷灸灸畢即用生薑茶清微呷下若舌胎舌強少刺出血</p>
<p>海泉一穴在舌下中央脈上治消渴</p>
<p>阿是穴謂當處也又名天應穴也</p>
<p>崇骨一穴在大椎上第一小椎是也</p>
<p>百勞二穴在大椎向髮際二寸點記將其二寸中折墨記橫布於先點上左右兩端盡處是治瘰癧灸七壯神效</p>
<p>精宮二穴在第十四椎下各開三寸半治夢遺灸（七壯神效）</p>
<p>胛縫二穴在肩胛端腋縫尖主治肩背痛連胛針（三分）</p>
<p>環岡二穴在小腸俞下二寸橫紋間治大便不通灸（七壯）</p>
<p>腰眼二穴令病人解去衣服直身正立於腰上脊骨兩旁有微陷處是謂腰眼穴也先計癸亥日前一日預點至夜半子時交為癸亥日期便使病人伏床著面而臥以小艾炷灸七壯九壯至十一壯瘵蟲吐出或瀉下則焚蟲即安此法之名遇仙灸○治瘵之捷法也</p>
<p>下腰一穴在八髎正中央脊骨上名曰三宗治泄痢下膿血灸（五十壯）</p>
<p>回氣一穴在脊窮骨上主五痔便血失屎灸（百壯）</p>
<p>囊底一穴在陰囊下十字紋主治腎臟風瘡及小腸疝氣一切腎病灸（七壯）</p>
<p>闌門二穴在玉莖旁各二寸治疝氣衝心欲絕針（二分半）灸（二七壯）</p>
<p>腸繞二穴在挾玉泉相去各二寸主大便閉塞灸（以年為壯）</p>
<p>肩柱二穴在肩端起骨尖主治瘰癧及手不舉灸（七壯）</p>
<p>肘尖二穴在屈肘骨尖治瘰癧又治腸癰灸則膿下肛門灸（百壯）</p>
<p>龍玄二穴在列缺之後青絡中治下牙痛一云在側腕上交叉脈灸（七壯）</p>
<p>呂細二穴在足內踝尖主治上牙痛灸（二七壯）</p>
<p>中泉二穴在手脘陽谿陽池之中兩筋間陷中治心痛腹中諸氣塊灸（七壯）</p>
<p>三白四穴在掌後橫紋上四寸手厥陰脈也兩脈相併而一穴在兩筋中又一穴在大筋外主痔漏下血癢針（三分瀉兩吸）灸（三壯）</p>
<p>中魁二穴在中指第二節尖上主五噎吞酸嘔吐灸五壯吹火自滅</p>
<p>五虎四穴在食指及無名指第二節尖屈拳取之治五指拘攣灸（五壯）</p>
<p>大都二穴在手大指次指間虎口赤白肉際屈掌取之主治頭風及牙疼痛針（一分）灸（七壯）</p>
<p>上都二穴在食指中指本節岐骨間治手臂紅腫針（一分）灸（七壯）</p>
<p>中都二穴在手中指無名指之間本節前岐骨間治手臂紅腫針（一分）灸（三分）</p>
<p>下都二穴在手小指無名指之間本節前岐骨間針（一分）灸（三壯○以上四穴一名八邪又名八關治大熱眼痛睛欲出針出血立止）</p>
<p>四縫左右十六穴在手四指內中節橫紋紫脈是針（出血）</p>
<p>十宣十穴在手十指頭端去爪甲一分治乳蛾針（一分）</p>
<p>大空骨二穴在手大指第二節尖上治眼爛風眩灸（七壯以口吹火滅）</p>
<p>小空骨二穴在手小指本節尖治眼爛風眩灸（九壯以口吹火滅）</p>
<p>旁廷二穴在腋下四肋間高下正與乳相直乳後二寸陷中名注市舉臂取之主卒中惡飛屍遁疰胸脅肢滿針（五分）灸（五十壯）</p>
<p>通關二穴在中腕穴旁各五分主五噎○左捻能進飲食○右捻能和脾胃○此穴一針有四效○下針良久後覺脾磨食又覺針動為一效○次覺針病根腹中作聲為二效○次覺流入膀胱為三效○四覺氣流腰間為四效針（八分）</p>
<p>直骨二穴在乳下大約紋離一指頭看其低陷處與乳直對不偏者是○婦人按乳頭直向下乳頭所到處正穴也慎勿差誤主積年咳嗽艾炷如小豆大男左女右灸三壯○如不愈者不可治</p>
<p>陰都二穴在臍下一寸五分兩旁相去各三寸針（五分）</p>
<p>氣門二穴在關元旁三寸主治婦人崩漏針（五分）</p>
<p>胞門一穴在關元左旁二寸治婦人無子灸（五十壯）</p>
<p>子戶一穴在關元右旁二寸治婦人無子灸（五十壯）</p>
<p>子宮二穴在中極兩旁各五分</p>
<p>鶴頂二穴在膝蓋骨尖上主治兩足癱瘓無力灸（七壯）</p>
<p>膝眼二穴一名百蟲窠又名血郄在膝蓋下兩旁陷中主治腎臟風瘡及膝臏痠痛針（五分留三呼）灸（禁一云二七壯）</p>
<p>風市二穴使病人正立以兩手自然垂下當第三指之端是穴主治中風證灸（七壯）</p>
<p>營沖二穴一名營池在足內踝前後兩邊池中脈主赤白帶下小便不通針（三分）灸（三十壯）</p>
<p>漏陰二穴在足內踝下五分有脈微微動主治赤白帶下針（一分）灸（三十壯）</p>
<p>交儀二穴在足內踝上五寸主婦人漏下赤白灸（三十壯）</p>
<p>陰陽二穴在足大拇指下屈里紋頭白肉際主婦人赤白帶下灸（二七壯）</p>
<p>陰獨二穴一名八風又名八邪在足四指間主治婦人月經不調須待經定為度又治足背上紅腫針（三分）灸（五壯）</p>
<p>足內踝尖二穴在足內踝尖治下牙疼又治足內廉轉筋灸（七壯）</p>
<p>足外踝尖二穴在足外踝尖治腳外轉筋又治寒熱腳氣針（出血）灸（七壯）</p>
<p>獨陰二穴在足大指次指內中節橫紋當中主胸腹痛及疝痛欲死男左女右灸（五壯神妙）</p>
<p>內太衝二穴在足太衝穴對內旁隔大筋陷中舉足取之主治疝氣上衝呼吸不通針（一分）灸（三壯極妙）</p>
<p>甲根四穴在足大拇指端爪甲角隱皮爪根左右廉內甲之隙治疝針（一分）灸（三壯極妙）</p>

<h2>募穴</h2>
<p>肺募（中府）心募（巨闕）胃募（中脘）肝募（期門）膽募（日月）脾募（章門）腎募（京門）大腸募（天樞）小腸募（關元）三焦　包絡　膀胱　此三經無募矣　五臟六腑之病（必取門穴海穴俞穴募穴而治之）</p>

<h2>原穴</h2>
<p>膽原（丘墟）肝原（大沖）小腸原（腕骨）心原（神門）胃原（衝陽）脾原（太白）大腸原（合谷）肺原（太淵）膀胱原（京骨）腎原（太谿）三焦原（陽池）包絡原（大陵）</p>

<h2>會穴</h2>
<p>血會（膈俞）氣會（膻中）脈會（太淵）筋會（陽陵）骨會（大杼）髓會（絕骨）臟會（章門）腑會（中脘）</p>

<h2>訛穴</h2>
<p>少商二穴銅曰在手大指端內側去爪甲角如韭葉所謂韭葉有大小而俗取爪甲距肉如絲而不察爪甲角距肉三分許與第一節橫紋頭相直手足指端悉皆仿此</p>
<p>合谷二穴銅曰在手大指次指岐骨間陷中而俗抑度陽明經之所屬妄從食指偏取陷中不察岐骨間陷中</p>
<p>神門二穴銅曰在掌後銳骨端陷中而俗不分陰陽經之屬抑從表腕銳骨端陷中幾至橫犯太陽少陽經正所謂毫釐之差千里之謬</p>
<p>肩井二穴銅曰在肩上陷缺盆上大骨前一寸半以三指按取之當中指下陷者是俗不察自肩上橫大骨端按三指巧尋膊上叉骨間陷中</p>
<p>絕骨二穴銅曰在足外踝上三寸必以絕壟處為穴而俗徒取絕壟骨上不察脈行於絕壟向前骨肉之隙</p>
<p>三里二穴銅曰在膝蓋下三寸䯒骨外廉兩筋間陷中○拔揮云膝蓋下三寸䯒外廉自骨邊橫量一寸該的兩筋間陷中以手按兩筋間則足跗上大沖脈不動是可驗矣而谷徒取䯒外廉陷中不察其在兩筋間陷中</p>

<h2>五臟總屬證</h2>
<p>諸痛癢瘡瘍皆屬心汗者心之主在內為血在外為汗濕熱相撲而為汗</p>
<p>諸風掉眩皆屬肝發者肝之華血者肝之液筋者血之餘爪者骨之餘</p>
<p>諸濕腫滿皆屬脾</p>
<p>諸咳氣喘皆屬肺</p>
<p>諸筋骨痛皆屬腎骨者腎之精齒者骨之餘</p>
<p>諸節皆屬膽</p>
<p>五心謂手足掌及心臟</p>

<h2>一身所屬臟腑經</h2>
<p>頭屬督脈膀胱經膽經胃經</p>
<p>顙屬督脈肝經膀胱經</p>
<p>目屬肝經○白睛屬肺瞳人屬腎大小眥屬心上下胞脾胃黑睛屬肝黑白間脾內眥屬膀胱及大腸外眥屬膽經及小腸</p>
<p>面屬心與大腸及胃經</p>
<p>耳屬胃與小腸三焦經</p>
<p>鼻屬肺與督脈</p>
<p>口屬脾臟</p>
<p>齒屬腎臟○上齦及唇屬胃下齦及唇屬大腸</p>
<p>上齶屬胃</p>
<p>舌屬心腎脾經</p>
<p>喉嚨屬胃腎心經</p>
<p>胸屬上焦肺心心包任脈</p>
<p>腹屬中焦脾肝腎經任脈</p>
<p>小腹下焦肝腎經</p>
<p>脅屬肝經膽經</p>
<p>背屬膀胱督脈</p>
<p>肩屬大腸小腸三焦經</p>
<p>腰屬腎與肝臟</p>
<p>四肢屬脾胃</p>
<p>肌肉屬主脾</p>
<p>皮毛屬主肺</p>
<p>聲音主肺</p>
<p>九竅屬心臟</p>

<h2>五臟六腑屬病</h2>
<p>五臟病各治五臟腧</p>
<p>肺屬病肺脹滿而喘咳缺盆中痛甚則交兩手而瞀是謂臂厥證也煩心胸滿腨臂內前廉痛掌中熱氣盛則肩背痛風汗出中風小便數而欠氣虛則肩背痛寒少氣不足而息尿色變遺矢無度</p>
<p>大腸屬齒痛䪼腫是主津所生病目黃口乾鼽衄喉痹肩前臑痛手大指次指不用陽氣盛陰氣不足則當脈所過者熱腫陰氣盛陽不足則為寒慄也</p>
<p>胃屬病振寒善伸數欠顏黑惡人與火聞木音則驚惕心動欲獨閉戶牖而處甚則登高而歌棄衣而走腹脹溫瘧汗出鼽衄口喎頸腫喉痹大腹水腫氣盛則身以前皆熱膝臏腫痛消穀善飢尿色黃氣不足則身以前皆寒脹滿足中指不用謂骭厥是主血</p>
<p>脾屬病舌本強痛食則嘔胃脘痛腹脹善噫得通後與氣則快然如衰身體皆重不能動搖食不下煩心心痛寒瘧溏瘕泄水黃疸不能臥股膝內腫厥足大指不用</p>
<p>心屬病嗌乾心痛渴而欲飲目黃脅痛謂臂厥證也臑臂內後廉痛掌中熱</p>
<p>小腸屬嗌痛頷腫不能回顧肩似拔臑似折耳聾目黃頰頷腫頸肩臑肘外痛手小指不用</p>
<p>膀胱屬沖頭痛目似脫項似拔脊痛腰似折髀不能曲膕如結腨如裂謂踝厥證也主筋痔瘧狂癲疾目黃淚出鼽衄項背腰尻膕腨腳皆痛足小指不用</p>
<p>腎屬病飢不欲食麵黑如炭色咳唾有血喉鳴而喘坐而欲起目䀮䀮如無所見心如懸若飢狀氣不足則善恐心惕惕若人將捕之是謂骨厥證也口熱舌乾咽腫上氣嗌乾及痛煩心心痛黃疸腸澼脊臀股內後廉痛痿厥嗜臥足下熱而痛</p>
<p>心包絡肘擘攣急手掌中熱腋痛胸脅肢滿心動面赤目黃善笑不休煩心心痛</p>
<p>三焦屬耳聾嗌腫喉痹是主氣汗出目銳眥痛耳後肩臑肘臂外皆痛手小指次指不用</p>
<p>膽屬病耳中及耳前耳後痛口苦善太息心脅痛面塵無膏澤謂陽厥證也偏頭角頷痛目銳眥缺盆中皆痛腋下腫痛馬刀挾癭汗出振寒瘧胸脅肋髀膝外外踝前及諸節皆痛足小指次指不用○膽主謀慮亦主骨節</p>
<p>肝屬病腰痛㿉疝狐疝小腹腫痛嗌乾面塵脫色胸滿嘔逆洞泄癃閉遺尿</p>
<p>臟腑十二經脈氣血經絡盡言其處詳載銅人經</p>
<p>十二經抄穴</p>

<h2>手太陰肺經</h2>
<p>多氣少血</p>
<p>少商井木也在手大指端去爪甲角如韭葉針（一分出血）灸（禁）</p>
<p>魚際滎火也在手大指本節後內側散脈中白肉際針（三分留三呼）灸（禁）</p>
<p>太淵腧土也在掌後內側橫紋頭動脈陷中針（二分）灸（三壯）</p>
<p>經渠經金也在寸口陷中動脈應手針（三分留三呼）灸（傷神）</p>
<p>列缺在腕側上一寸半以手交叉頭指末筋骨罅中動脈針（三分留三呼瀉五吸）灸（七壯）</p>
<p>孔最在腕上七寸治熱病汗不出灸三壯即出汗針（三分）灸（三壯）</p>
<p>尺澤在肘中約上動脈中禁針深針（三分）灸（五壯）</p>
<p>中府在雲門下一寸乳上三肋間動脈應手針（五分留五呼）灸（五壯）</p>

<h2>手陽明大腸經</h2>
<p>多氣多血</p>
<p>商陽井金也在手大指次指內側去爪甲角如韭葉治青盲左取右右取左針（一分留一呼）灸（三壯）</p>
<p>二間滎水也在手大指次指內側本節前陷中針（三分）灸（三壯）</p>
<p>三間腧木也在手大指次指本節後內側陷中針（三分留三呼）灸（三壯）</p>
<p>合谷一名虎口在手大指次指岐骨間陷中針（三分留六呼妊損胎）灸（三壯）</p>
<p>陽谿經火也一名中魁在腕中上側兩筋陷中針（三分留七呼）灸（三壯）</p>
<p>曲池合土也在肘外輔骨橫紋頭陷中拱胸取之針（七分先瀉後補）灸（三壯）</p>
<p>肩髃在肩端兩骨間陷中舉背取之針（五分）灸（七壯至七七壯禁多）</p>
<p>迎香在挾鼻孔旁五分針（三分留三呼）灸（禁）</p>

<h2>足陽明胃經</h2>
<p>多氣多血</p>
<p>厲兌井金也在足大指次指端去爪甲如韭葉針（一分）灸（一壯）</p>
<p>內庭滎水也在足大指次指外間陷中針（三分）灸（三壯）</p>
<p>陷谷腧木也在大指次指本節後去內庭二寸陷中針（三分留七呼）灸（三壯）</p>
<p>衝陽胃原在足跗上五寸去陷谷三寸骨間動脈上針（五分）灸（三壯）</p>
<p>解谿經火也在衝陽後一寸五分系鞋帶處針（五分）灸（三壯）</p>
<p>三里合土也在膝蓋下三寸䯒外廉兩筋間陷中針（八分）灸（三壯）</p>
<p>氣衝在鼠鼷上橫紋下橫取乳間寸之二寸許動脈中治陰丸蹇縮針（禁）灸（七壯至七七壯立愈）</p>
<p>天樞一名長溪魂魄之舍在挾臍旁二寸針（五分留七呼一云禁）灸（百壯）</p>
<p>大迎在曲頷前一寸二分骨罅中動脈又以口下當兩肩是針（三分留七呼）灸（三壯）</p>
<p>頭維神庭至曲差曲差至本神本神至頭維各寸半神庭至頭維共四寸半額角入髮際耳前上一寸五分是</p>

<h2>足太陰脾經</h2>
<p>多氣少血</p>
<p>隱白井木也在足大指內側去爪甲角如韭葉婦人月事不止愈針（二分）灸（三壯一云禁）</p>
<p>大都滎火也在足大指本節後內側白肉際陷中針（三分）灸（三壯）</p>
<p>太白腧土也在足內側核骨下大都後一寸陷中針（三分）灸（三壯）</p>
<p>公孫在足大指本節後一寸陷中針（三分）灸（三壯）</p>
<p>商丘經金也在足內踝下微前陷中針（三分）灸（三壯）</p>
<p>三陰交在足內踝上除踝骨三寸骨下陷中針（三分孕婦則禁）灸（三壯）</p>
<p>陰陵泉合水也在膝內輔骨下內側陷中曲膝取之針（五分）灸（禁）</p>
<p>血海在膝臏上內廉二寸白肉際針（五分）灸（三壯）</p>

<h2>手少陰心經</h2>
<p>少血多氣</p>
<p>少衝井木也在手小指內側端去爪甲角如韭葉針（一分）灸（三壯）</p>
<p>少府滎火也在手小指本節後陷中直勞宮穴是針（二分）灸（三壯）</p>
<p>神門腧土也在掌後銳骨端陷中治五癇針（三分留七呼）灸（七壯炷如小麥）</p>
<p>通里在腕後一寸陷中針（三分）灸（三壯）</p>
<p>靈道經金也在掌後一寸五分或一寸針三分灸三壯</p>
<p>少海合水也在肘內廉節後陷中屈肘向頭取之頭痛禁灸針（三分）灸（三壯）</p>

<h2>手太陽小腸經</h2>
<p>多血少氣</p>
<p>少澤井金也在手小指外側去爪甲角如韭葉針（一分）灸（一壯）</p>
<p>前谷榮水也在手小指外側本節前陷中針（一分）灸（一壯）</p>
<p>後谿腧木也在手小指外側本節後陷中針（一分）灸（一壯）</p>
<p>腕骨原在手外側腕前起骨下陷中有岐骨罅縫針（三分留三呼）灸（三壯）</p>
<p>陽谷經火也在手外側表腕銳骨下陷中針（二分留二呼）灸（三壯）</p>
<p>小海合土也在肘內尖骨筋外自尖端上去五分陷中與心經少海內外相對屈肘取之針（二分）灸（三壯）</p>
<p>天窗在頸大筋前曲頰下動脈應手針（三分）灸（三壯）</p>
<p>聽宮在耳中珠子前動脈陷中針（三分）灸（三壯）</p>

<h2>足太陽膀胱經</h2>
<p>多血少氣　背部二行三行並從脊骨而用</p>
<p>至陰井金也在足小指外側去爪甲角如韭葉針（二分）灸（三壯）</p>
<p>通谷榮水也在足小指外側本節前陷中針（二分）灸（三壯）</p>
<p>束骨腧木也在足小指外側本節後陷中針（三分）灸（三壯）</p>
<p>京骨在足外側大骨下白肉際針（三分）灸（七壯）</p>
<p>申脈在足直外踝下陷中容爪甲白肉際針（三分）</p>
<p>崑崙經火也在足外踝後跟骨上五分陷中動脈針（三分）灸（三壯炷如小麥大）</p>
<p>委中合土也在膕中央約紋中動脈針（八分）灸（三壯）</p>
<p>噫嘻在肩膊內廉挾脊第六椎下兩旁相去各三寸半針（六分留三呼瀉五吸）灸（二七壯至百壯）</p>
<p>膏肓俞在第四椎下兩旁相去各三寸半四肋三間去𩨹骨容側指許灸（百壯至五百壯）</p>
<p>上髎在第一空腰踝下挾脊陷中針（三分）灸（七壯）</p>
<p>次髎在第二空挾脊陷中針（三分）灸（七壯）</p>
<p>中髎在第三空挾脊陷中針（二分留十呼）灸（三壯）</p>
<p>下髎在第四空挾脊陷中針（二分留十呼）灸（三壯）</p>
<p>大杼在項後第一椎下兩旁相去各二寸陷中針（五分）灸（七壯）</p>
<p>風門一名熱府在第二椎下兩旁相去各二寸陷中針（二分留七呼）灸（五壯）</p>
<p>肺俞在第三椎下兩旁相去各二寸陷中針（五分留七呼刺中肺三日卒）灸（百壯）</p>
<p>心俞在第五椎下兩旁相去各二寸陷中針（三分得氣即瀉）灸（禁一三灸）</p>
<p>膈俞在第七椎下兩旁相去各二寸陷中針（三分留七呼）灸（三壯至百壯）</p>
<p>肝俞在第九椎下兩旁相去各二寸陷中針（三分留六呼刺中肝五日卒）灸（七壯）</p>
<p>膽俞在第十椎下兩旁相去各二寸陷中針（五分）灸（三壯）</p>
<p>脾俞在第十一椎下兩旁相去各二寸陷中針（三分留七呼）</p>
<p>胃俞在第十二椎下兩旁相去各二寸陷中針（三分留七呼）灸（三壯）</p>
<p>三焦俞在第十三椎下兩旁相去各二寸陷中針（三分留七呼）灸（三壯）</p>
<p>腎俞在第十四椎下兩旁相去各二寸陷中針（三分留七呼刺中腎則六日卒）灸（隨年壯）</p>
<p>大腸俞在第十六椎下兩旁相去各二寸陷中針（三分留七呼）灸（三壯）</p>
<p>小腸俞在第十八椎下兩旁相去各二寸陷中針（三分留六呼）灸（三壯）</p>
<p>膀胱俞在第十九椎下兩旁相去各二寸陷中針（三分留六呼）灸（三壯）</p>
<p>曲差在神庭旁一寸五分入髮際動脈中針（二分）灸（三壯）</p>
<p>攢竹在眉頭陷中針（一分留三呼瀉三吸）灸（禁）</p>
<p>睛明一名淚孔在目內眥針（一分留三呼瀉三吸）灸（禁）</p>

<h2>足少陰腎經</h2>
<p>少血多氣</p>
<p>湧泉井木也在足心陷中屈足卷指取之穴在宛宛中針（五分）灸（三壯）</p>
<p>然谷榮火也在足內踝前起大骨下陷中針（三分禁血）灸（三壯）</p>
<p>大溪腧土也在足內踝後跟骨上動脈陷中針（三分）灸（三壯）</p>
<p>照海在足內踝下白肉際治陰挺出針（三分）灸（七壯）</p>
<p>復溜經金也在足內踝上二寸陷中針（三分留三呼）灸（五壯）</p>
<p>陰谷合水也在膝內輔骨後大筋下小筋上按之應手屈膝取之治男子如蠱女子如妊之證針（四分留七呼）灸（三壯）</p>

<h2>手厥陰心包經</h2>
<p>多血少氣</p>
<p>中衝井木也在手中指端去爪甲如韭葉針（一分）</p>
<p>勞宮榮火也在手掌中央兩骨間以屈無名指著端處是穴針（二分）灸（三壯）</p>
<p>大陵腧土也在掌後橫紋中兩筋間陷中即是穴針（五分）灸（三壯）</p>
<p>內關在手掌後橫紋上二寸兩筋間陷中針（五分）灸（三壯）</p>
<p>間使經金也在手掌後橫紋上三寸兩筋間陷中針（三分）灸（五壯）</p>
<p>曲澤合水也在肘內前廉陷中屈肘橫紋頭是針（三分留七呼）灸（三壯）</p>

<h2>手少陽三焦經</h2>
<p>少血多氣</p>
<p>關衝井金也在手小指次指端去爪甲角如韭葉治翳膜證針（一分）灸（一壯）</p>
<p>液門榮水也在手小指次指間本節前陷中屈拳取之針（二分）灸（三壯）</p>
<p>中渚腧木也在手小指次指本節後間陷中針（一分）灸（三壯）</p>
<p>陽池在手表腕上陷中針（二分留三呼）灸（三壯）</p>
<p>外關在手表腕上二寸兩骨間陷中針（三分留七呼）灸（三壯）</p>
<p>支溝經火也在手表腕後三寸兩筋間陷中針（二分）灸（二七壯）</p>
<p>天井合土也在肘外大骨後兩筋間肘後一寸陷中屈肘取之針（三分）灸（三壯）</p>
<p>翳風在耳後陷中按之引耳中針（七分）灸（七壯）</p>
<p>絲竹空一名目髎在眉後陷中針（三分留三呼即瀉）灸（禁）</p>
<p>耳門在耳前起肉當耳缺下陷中針（三分留三呼）灸（三壯）</p>

<h2>足少陽膽經</h2>
<p>少血多氣</p>
<p>竅陰井金也在足小指次指端去爪甲角如韭葉針（一分）灸（三壯）</p>
<p>俠谿榮水也在足小指次指本節前岐骨間陷中針（三分）灸（三壯）</p>
<p>臨泣腧木也在足小指次指本節後間去俠谿一寸五分陷中針（二分）灸（三壯）</p>
<p>丘墟在足外踝下如前去臨泣三寸針（五分留七呼）灸（三壯）</p>
<p>懸鐘一名絕骨在足外踝上三寸絕壟前動脈中針（六分留七呼）灸（三壯或七壯）</p>
<p>陽輔經火也在足外踝上四寸輔骨前絕骨上如前三分去丘墟七分針（五分留七呼）灸（三壯）</p>
<p>陽陵泉合土也在膝下一寸外廉尖骨前陷中針（六分久留得氣即瀉）灸（七壯至七七壯）</p>
<p>環跳在髀樞中硯子骨下陷中側臥伸下足屈上足取之針（一十留十呼）灸（五十壯）</p>
<p>京門腎募在監骨腰中季肋本挾脊針（三分留七呼）灸（三壯）</p>
<p>日月膽募在期門下五分針（七分）灸（五壯）</p>
<p>肩井在肩上陷缺盆上大骨前一寸半以三指按取之當中指下陷者是針（五分禁深刺）灸（七壯）</p>
<p>風池在腦空後髮際陷中去耳根一寸五分針（七分留七呼）灸（七壯）</p>
<p>目窗去臨泣後一寸針（三分）灸（五壯）</p>
<p>臨泣在目直上入髮際五分陷中針（三分留七呼得氣即瀉）</p>
<p>本神在曲差旁一寸五分目上入髮際四分針（三分）灸（七壯）</p>
<p>客主人一名上關在耳前起骨上廉開口有空動脈宛宛中針（一分禁深）灸（七壯）</p>
<p>聽會在耳前上關下一寸動脈宛宛中張口取之針（七分留三呼得氣即瀉不補）灸（五壯至七七壯十日後更灸）</p>
<p>瞳子髎在目外眥三分陷中針（三分）灸（三壯）</p>
<p>風市別穴在膝上外廉兩筋間正立舒兩手垂下著當中指頭盡處是自膝上五寸也針（五分）灸（七壯）</p>
<p>當陽別穴在直目上髮際血絡針（出血）</p>

<h2>足厥陰肝經</h2>
<p>多血少氣</p>
<p>大敦井木也在足大指端去爪甲如韭葉如前三毛中針（六分留六呼）灸（三壯）</p>
<p>行間榮火也在足大指外間動脈應手陷中針（六分留七呼）灸（三壯）</p>
<p>太衝腧土也在足大指外間本節後二寸陷中男病診訣死生處也針（三分留十呼）灸（三壯）</p>
<p>中封經金也在足內踝前一寸伸足取之筋前陷中是針（四分留七呼）灸（三壯）</p>
<p>曲泉合水也在膝內輔骨下大筋下小筋上陷中屈膝取之針（六分留十呼）灸（三壯）</p>
<p>章門脾募在季肋端臍上二寸兩旁六寸側臥屈上足伸下足取其動脈中用乳間寸針（六分）灸（七壯至二七壯一云百壯）</p>
<p>期門肝募在乳旁一寸半直下又一寸半第二肋間縫中用乳間寸針（四分）灸（三壯至七壯）</p>

<h2>督脈</h2>
<p>起於長強穴終於人中穴</p>
<p>素髎在鼻柱之端針（一分）</p>
<p>水溝一名人中在鼻柱下陷中針（四分留五呼得氣即瀉）灸（七壯至三七壯）</p>
<p>神庭在鼻直上入髮際五分針（禁）灸（七壯至三七壯一云七七壯）</p>
<p>上星在鼻直上入髮際一寸刺泄諸陽熱氣針（一分）灸（七壯不宜多）</p>
<p>百會在頂中央旋毛中自前髮際五寸後髮際七寸也針（二分得氣即瀉）灸（七壯至七七壯不宜多）</p>
<p>風府一名舌本在頂髮際二寸大筋內宛宛中疾言其肉立起言休其肉立下針（三分）灸（禁）啞門在頂後入髮際五分宛宛中仰頭取之針三分灸禁灸則啞）</p>
<p>大椎在小骨下第一椎節下陷中針（五分）灸（隨年壯）</p>
<p>神道在第五椎下間俯而取之治小兒風癇瘛瘲灸（七壯至百壯）</p>
<p>腰俞一名腰戶在二十一椎節下間宛宛中以腹挺地兩手相重支額縱四體然後乃取之針（八分留三呼瀉五吸）灸（七壯至七七壯）</p>

<h2>任脈</h2>
<p>起於會陰穴終於承漿穴</p>
<p>承漿在頤前唇稜下宛宛中針（三分得氣即瀉）灸（七壯至七七壯）</p>
<p>膻中在兩乳間陷中量乳間正中仰臥取之針（禁）灸（七壯至七七壯）</p>
<p>鳩尾在臆前蔽骨下五分陷中人無蔽骨者從岐骨下行一寸至臍共九寸用針（三分）</p>
<p>巨闕心募在鳩尾下一寸針（六分留七呼得氣即瀉）灸（七壯至七七壯）</p>
<p>中脘胃募在臍上四寸足陽明經所過針（八分留七呼瀉五吸速出針）灸（三七壯至百壯）</p>
<p>水分在臍上一寸治水腫灸良針（八分留三呼瀉五吸）灸（七壯至百壯）</p>
<p>神闕一名氣合當臍中是針（禁）灸（百壯）</p>
<p>陰交在臍下一寸治女子月事不調針（八分得氣即瀉）灸（百壯）</p>
<p>氣海在臍下一寸五分男子生氣之海也針（八分得氣即瀉後補）灸（百壯）</p>
<p>石門三焦募一名丹田在臍下二寸針（禁針婦人則終身絕子）灸（七壯至百壯）</p>
<p>關元小腸募在臍下三寸針（八分留三呼瀉五吸）灸（百壯至三百壯）</p>
<p>中極膀胱募一名玉泉在關元下一寸婦人齦緒四度針即有子針（八分留十呼即瀉）灸（百壯至三百壯）</p>
<p>曲骨在橫骨上毛際陷中動脈應手針（二分）灸（七壯至七七壯）</p>

<h2>十二經並榮腧經合旁通</h2>
<figure>
<img data-orig-src="urn:270:05539.jpg" alt="圖">
</figure>
<p>井者東方春也萬物始生故所出為井謂終日常汲而未嘗損終日泉注而未嘗溢今言井者不損不溢常如此焉故名</p>
<p>榮者水始出其原流之尚微故所流者為滎腧者水上而注下下復承流故為腧原者三焦所行之原也三焦者元氣之別名故所過為原</p>
<p>經者水行經而過故所行為經</p>
<p>合者北方冬也陽氣入臟故為合謂其經脈自此而入臟與諸經相合也</p>

<h2>十五絡所生病</h2>
<p>手太陰絡足太陰絡手少陰絡足少陰絡手厥陰絡足厥陰絡手太陽絡足太陽絡手少陽絡足少陽絡手陽明絡足陽明絡任脈之絡督脈之絡脾之大絡合為十五絡自經分派而別走他經者也（入門）</p>
<p>手太陰之別名曰列缺起於腕上分間去腕一寸半別走陽明並太陰之經直入掌中散於魚際其病實則手銳掌熱虛則欠㰦小便遺數取之所別也（靈樞）</p>
<p>足太陰之別名曰公孫去本節之後一寸別走陽明其別者入絡腸胃厥氣上逆則霍亂實則腸中切痛虛則鼓脹取之所別也（靈樞）</p>
<p>手少陰之別名曰通里去腕一寸半別走太陽循經入於心中系舌本屬目系實則支膈虛則不能言取之所別也（靈樞）</p>
<p>足少陰之別名曰太鍾當踝後繞跟別走太陽其別者並經上走於心包下別貫腰脊其病氣逆則煩悶實則閉癃虛則腰痛取之所別也（靈樞）</p>
<p>手厥陰之別名曰內關去腕二寸別走少陽出於兩筋之間循經以上繫於心包絡心系實則心痛虛則為頭項強取之所別也（靈樞）</p>
<p>足厥陰之別名曰蠡溝在內踝上五寸別走少陽其別者循脛上睪結於莖其病氣逆則睪腫卒疝實則挺長虛則暴癢取之所別也（靈樞）</p>
<p>手太陽之別名曰支正在腕後五寸別走少陰其別者上走肘絡肩髃實則節弛肘廢虛則生疣取之所別也（靈樞）</p>
<p>足太陽之別名曰飛陽在外踝上七寸別走少陰實則鼻窒頭背痛虛則鼽衄取之所別也（靈樞）</p>
<p>手少陽之別名曰外關在腕後二寸外別走心主繞臂注胸中其病實則肘攣虛則不收取之所別也（靈樞）</p>
<p>足少陽之別名曰光明在外踝上五寸別走厥陰下絡足跗實則厥虛則痿躄坐不能起取之所別也（靈樞）</p>
<p>手陽明之別名曰偏歷在腕後三寸別走太陰其別者上循臂繞肩髃上曲頰偏齒其別者入耳合於宗脈實則齲聾虛則齒寒痹隔取之所別也（靈樞）</p>
<p>足陽明之別名曰豐隆在外踝上八寸別走太陰其別者循脛骨外廉上絡頭頂合諸經之氣下絡喉嗌其病氣逆則喉痹卒喑實則狂癲虛則足不收脛枯取之所別也（靈樞）</p>
<p>任脈之別名曰會陰在兩陰間下鳩尾散於腹其病實則腹皮痛虛則瘙癢取之所別也（靈樞）</p>
<p>督脈之別名曰長強在脊骶端挾膂上項散頭上下當肩胛左右別走太陽入貫膂其病實則脊強虛則頭重取之所別也（靈樞）</p>
<p>脾之大絡名曰大包在淵腋下三寸布胸脅其病實則身盡痛虛則下節皆縱此脈若羅絡之血者皆取之脾之大絡脈也（靈樞）</p>

<h2>脈病有是動有所生病</h2>
<p>難經曰經脈有是動有所生病一脈輒變為二病者何也然經言是動者氣也所生病者血也邪在氣氣為是動邪在血血為所生病氣主呴之血主濡之氣留而不行者為氣先病也血滯而不濡者為血後病也故先為是動後為所生病也</p>

<h2>脈有經脈絡脈孫絡脈</h2>
<p>經脈為里支而橫者為絡絡之別者為孫絡盛而血者疾誅之盛者瀉之虛者飲藥以補之（靈樞）○經徑也徑直者為經經之支派旁出者為絡（入門）○絡穴俱在兩經中間乃交經過絡之處也（入門）○刺臟腑經絡四病皆不同十五絡病至淺在表也十二經病次之六腑病又次之五臟病至深在裡也故治法有難易焉至於絡又各不同十五絡之絡乃陰經別走陽經陽經別走陰經而橫貫兩經之間者所為支而橫者為絡是也繆刺之絡乃病邪流溢大絡不得入貫經腧而其痛與經脈繆處乃絡病經不病者也血絡之絡乃皮膚所見或赤或青或黑之絡而小者如針大者如筋也以淺深言之血絡至淺繆刺者次之十五絡近里而貫經腧也（綱目）</p>

<h2>十二經血氣多少</h2>
<p>夫人之常數太陽常多血少氣少陽常多氣少血陽明常多血多氣厥陰常多血少氣少陰常多氣少血太陽常多氣少血此天之常數也○故曰刺陽明出血氣刺太陽出血惡氣刺少陽出氣惡血刺太陰出氣惡血刺厥陰出血惡氣刺少陰出氣惡血也（靈樞）○是陽明太陰為表裡足少陰厥陰為表裡足太陽少陰為表裡手陽明太陰為表裡手少陽心主為表裡手太陽少陰為表裡也（靈樞）</p>

<h2>十二經行度部分</h2>
<p>手之三陰從臟走至手手之三陽從手走至頭足之三陽從頭走至足足之三陰從足走至腹（靈樞）○人之經絡三陽三陰分布一身太陽少陰在身之後陽明太陰在身之前少陽厥陰在身之側（丹心）</p>

<h2>氣行有街</h2>
<p>胸氣有街腹氣有街頭氣有街脛氣有街故氣在頭者止之於腦氣在胸者止之於膺與背俞氣在腹者止之背俞與衝脈於臍左右之動脈者氣在脛者止之於氣街與承山踝上以下取此者用毫針得氣乃刺之（靈樞）</p>

<h2>針法有巨刺繆刺散刺</h2>
<p>經曰左盛則右病右盛則左病右痛未已而左脈先病左痛未已而右脈先病如此者必巨刺之此五穴（井榮腧經合）臨時變合刺法之最大者也巨刺者刺經脈也（入門）○經曰邪氣大絡者左注右右注左上下左右其氣無常不入經腧命曰繆刺繆刺者刺絡脈也言絡脈與經脈繆處身有蜷攣疼痛而脈無病刺其陰陽交貫之道也（入門）○散刺者散針也因雜病而散用其穴因病之所宜而針之初不拘於流注即天應穴資生經所謂阿是穴是也（入門）○邪客於經痛在於左而右脈先病者巨刺之必中其經非絡脈也絡病者其痛與經脈繆處故命曰繆刺皆左取右右取左又曰身形有痛九候莫病則繆刺之繆刺皆取諸經之絡脈也（綱目）</p>

<h2>奇經八脈</h2>
<p>脈有陽維陰維有陽蹺陰蹺有沖有督有任有帶之脈凡此八脈者皆不拘於經故曰奇經八脈也（難經）○奇經病非自生蓋因諸經溢出而流入之也此於聖人圖設溝渠以備水潦之溢溝渠滿溢則流於深湖人脈隆盛人於八脈而不環周救其受邪氣蓄則腫熱砭射之也（綱目）○督衝任三脈並起而異行皆始於氣衝（穴名）一源而分三岐督脈行背而應乎陽任脈行腹而應乎陰衝脈自足至頭若沖沖而直行於上上為十二經脈之海總領諸經氣血三脈皆起於氣衝氣衝又起於胃脈其源如此則知胃氣為本矣（入門）</p>
<p>陽維起於金門（穴名）以陽交為郄與手足太陽及蹺脈會於肩腧與手足少陽會於天髎及會肩井與足少陽會於陽白上本神下至風池與督脈會於啞門此陽維之脈起於諸陽之交會也（入門）○陽維為病苦寒熱又曰陽維維於陽陰維維於陰陰陽不能相維則悵然失志溶溶不能自收持（綱目）</p>
<p>陰維陰維之郄曰築賓（穴名）與足太陰厥陰會於府舍期門又與任脈會於廉泉天突此陰維起於諸陰之交會也（入門）○陰維為病苦心痛（綱目）</p>
<p>陽蹺陽蹺脈者起於跟中循外踝上行（申穴脈）入風池○陽蹺之病陽急而狂奔（入門）○蹺者捷也言此脈之行如蹺捷者之舉動手足也（入門）</p>
<p>陰蹺陰蹺脈者亦起於跟中循內踝上行（照海穴）至咽喉交貫衝脈○陰蹺之病陰急而足直（入門）</p>
<p>衝脈衝脈行身之前挾任脈兩旁東垣云衝脈起於會陰（穴名）根於氣街為二道人腹中央發臍兩旁土行附足陽明之脈至胸前而散（綱目）○衝脈為病逆氣而裡急○內經言衝脈並足少陰之經難經言並足陽明之經以此推之則衝脈起自氣街在陽明少陰二經之內挾臍上行其理明矣（綱目）</p>
<p>督脈始終行身之後出於會陰根於長強上行脊裡至於巔附足太陽之脈謂之督者以其督領諸經也（綱目）○督脈為病脊強而反折（綱目）</p>
<p>任脈任脈始終行身之前東垣云任脈起於會陰根於曲骨入前陰中出腹裡過臍上行附足厥陰之經謂之任者女子得之以妊養也（綱目）○任病為病其內苦急男子為七疝女子為瘕聚（綱目）○衝脈任脈皆於胞中上循腹裡為經絡之海其浮而外者循腹右上行會於咽喉別而絡唇口（綱目）</p>
<p>帶脈帶脈者起於季脅回身一周（難經）○經云帶脈周迴季脅間注云迴繞周身總束諸脈如束帶然起於季脅即章門穴乃脅下接腰骨之間也（入門）○帶脈為病腹滿溶溶若坐水中（入門）</p>

<h2>子午八法</h2>
<p>子者陽也午者陰也不曰陰陽而曰子午者正以見人身任督與天地子午相為流通故地理南針不離子午乃陰陽自然之妙用也八法者奇經八穴為要乃十二經之大會也（入門）○公孫（衝脈）內關（陰維）臨泣（帶脈）外關（陽維）後谿（督脈）申脈（陽蹺）列缺（任脈）照海（陰蹺）其陽蹺陽維並督脈屬陽主肩背腰腿在表之病其陰蹺陰維任沖帶屬陰主心腹脅肋在裡之病（入門）○周身三百六十穴統於手足六十六穴六十六穴又統於八穴故謂之奇經八穴（入門）</p>

<h2>子午流注</h2>
<p>流者往也注者住也神氣之流行也十二經每經各得五穴井榮腧經合也手不過肘足不過膝陽於三十六穴陰於三十穴共成六十六穴陽於多六穴者乃原穴也（入門）○大腸合又有巨虛上廉小腸合又有巨虛下廉三焦合又有委陽也（綱目）</p>

<h2>五臟六腑所屬五腧五行</h2>
<p>肺（少商　魚際　太淵　經渠　尺澤　井木　榮火　腧土　經金　合水）</p>
<p>大腸（商陽　二間　三間　合谷　陽谿井金　榮水　腧木　原　經火　曲池上廉合土）</p>
<p>心（中衝　勞宮　太陵　間使　曲澤　井木　榮火　腧土　經金　合水　心不主令故代以心包）</p>
<p>小腸（少澤　前谷　後谿　腕骨　陽谷　井金　榮水　腧木　原　經火　少海下兼合土）</p>
<p>肝（大敦　行間　木沖　中封　曲泉　井木　榮火　腧上　經金　合水）</p>
<p>膽（竅陰　俠谿　臨泣　丘墟　陽輔　陽陵泉　井金　榮水　腧木　原　經火　合土）</p>
<p>脾（隱白　大都　大白　商丘　陰陵泉　井木　榮火　腧土　經金　合水）</p>
<p>胃（厲兌　內庭　陷谷　衝陽　解谿　三里　井金　榮水　腧木　原　經火　合土）</p>
<p>腎（湧泉　然谷　太谿　復溜　陰谷　井木　榮火　腧土　經金　合水）</p>
<p>膀胱（至陰　通谷　束骨　京骨　崑崙　委中　井金　榮水　腧木　原　經火　合土）</p>
<p>三焦（關衝　液門　中渚　陽池　支溝　井金　榮水　腧木　原　經火　天井委陽合土）</p>
<p><u>五腧陰陽配合</u></p>
<p>陰井木陽並金陰榮火陽榮水陰腧土陽腧木陰經金陽經火陰合水陽合土陰陽皆不同其意何也然是剛柔之事也陰井乙木陽井庚金庚者乙之剛乙者庚之柔故為配合焉他仿此（難經）</p>
<p><u>五腧主病</u></p>
<p>五臟六腑各有井榮腧經合皆何所主然經言所出為井所流為榮所注為腧所行為經所入為合井主心下痞滿（肝也）邪榮主身熱（心也）邪腧主體重節痛（腳也）邪經主喘咳寒熱（肺也）邪合主氣逆而泄（腎也邪）此所主病也（難經）</p>
<p><u>五腧針隨四時</u></p>
<p>春刺井夏刺榮季夏刺腧秋刺經冬刺合者何也蓋春刺井者邪在肝也夏刺榮者邪在心也季夏刺腧者邪在脾也秋刺經者邪在肺也冬刺合者邪在腎也（難經）</p>
<p><u>井合有義</u></p>
<p>所出為井所入為合柰何蓋井者東方春也萬物始生故言所出為井也合者北方冬也陽氣入臟故言所入為合也（難經）</p>

<h2>五臟六腑有疾當取十二原</h2>
<p>五臟有六腑六腑有十二原十二原出於四關主治五臟五臟有疾當取之十二原十二原者五臟之所以稟三百六十五節氣味也五臟有疾應出十二原而原各有出陽中之少陰肺也其原出於太淵陽中之太陽心也其原出於大陵陰中之少陽肝也其原出於太衝陰中之至陰脾也其原出於太白陰中之太陰腎也其原出於太谿膏之原出於鳩尾肓之原出於氣海此十二原主治五臟六腑之有疾也（靈樞）○四關者合谷太衝穴也十二經原皆出於四關（入門）</p>

<h2>臟腑要穴</h2>
<p>五臟腧二十五穴六腑腧三十六穴並巨虛上下廉共六十四腧實切要之穴也臟腑有病此六十四穴皆主之其太淵太陵太衝太白太谿為五臟之原其三里巨虛上下廉委中委陽陽陵泉為六腑之合又切要中之切要而醫所最當先者也（藏腧二十五府腧三十六合為六十一腧加委陽上廉下廉是為六十四腧也綱目）</p>

<h2>六合所出所入</h2>
<p>帝曰榮腧與合各有名乎岐伯曰榮腧治外經合治內府帝曰合各有名乎岐伯曰胃合入於三里大腸合入於巨虛上廉小腸合入於巨虛下廉此三府皆出足陽明也三焦合入於委陽膀胱合入於委中此二府皆出足太陽也膽合入於陽陵泉此一府出足少陽也帝曰取之奈何岐伯曰取三里者低跗取之取巨虛者舉足取之委陽者屈伸而索之委中者屈而取之陽陵泉者正豎膝與之臍下至委陽之陽取之（靈樞）</p>

<h2>足三焦別脈</h2>
<p>足三焦者足太陽之別也上踝五寸別入貫腨腸出於委陽（穴名）並太陽之正入絡膀胱約下焦其病實則閉癃虛則遺尿遺尿則補之閉癃則瀉之（靈樞）</p>

<h2>八會穴</h2>
<p>府會太倉（中脘穴）臟會季脅（章門穴）筋會陽陵泉（穴名）髓會絕骨（陽輔穴）血會膈腧（穴名）骨會大杼（穴名）脈會太淵（穴名）氣會三焦外一筋直兩乳內也（膻中穴）○府會中脘府病治此臟會章門臟病治此筋會陽陵泉筋病治此髓會絕骨髓病治此血會膈腧血病治此骨會大杼骨病治此脈會太淵脈病治此氣會膻中氣病治此（難經）</p>

<h2>六經標本</h2>
<p>足太陽之本在跟以上五寸中標在兩絡命門命門者目也○足少陽之本在竅陰之間標在窗籠之前窗籠者耳也○足少陰之本在內踝下上三寸中標在背腧與舌下兩脈也○足厥陰之本在行間上五寸所標在背腧也○足陽明之本在厲兌標在人迎頰挾頏顙也○足太陰之本在中封前上四寸之中標在背腧與舌本也○手太陽之本在外踝之後標在命門之上一寸也○手少陽之本在小指次指之間上二寸標在耳後上角下外眥也○手陽明之本在肘骨中上至別陽標在顏下合鉗上也○手太陰之本在寸口之中標在腋下動也○手少陰之本在銳骨之端標在背腧也○手心主之本在掌後兩筋之間二寸中標在腋下三寸也○凡候此者下虛則厥下盛則熱土虛則眩上盛則熱痛（靈樞）</p>

<h2>人身四海腧穴</h2>
<p>胃為水穀之海其腧上在氣街下在三里○衝脈為十二經之海其腧上在於大杼下出於巨虛之上下廉○膻中為氣之海其腧上在於柱骨之上下在於人迎○腦為髓之海其腧上在於其蓋下在風府蓋即百會穴也（靈樞）</p>

<h2>大接經</h2>
<p>經曰留瘦不移節而刺之使十二經無過絕假令十二經中是何經絡不通行當刺不通疑滯經俱令氣過節無問其數以平為期○大接經治中風偏枯從陽引陰從陰引陽皆取十二經井穴也（綱目）</p>

<h2>主病要穴</h2>
<p>大概上部病多取手陽明中部病取足太陰下部病取足厥陰前膺取足陽明後背取足太陽因各經之病而取各經之穴者最為要決百病一針為率多則四針滿身針者可惡（入門）○膏肓腧三里湧泉百病無所不治（入門）○若要安丹田裡不曾干（資生）</p>

<h2>焚針灸</h2>
<p>身之穴三百六十有五其三十穴灸之有害七十九穴刺之為憂（叔和）○用針者先明孔穴補虛瀉實勿失其理針皮膚腠理勿傷肌肉針肌肉勿傷筋脈針筋脈勿傷骨髓針骨髓勿傷諸絡傷筋膜者愕視失魂傷血脈者煩亂失神傷皮毛者上氣失魂傷骨髓者呻吟失志傷肌肉者四肢不收失智此為五亂有死之憂也（資生）</p>
<p>刺中五臟死候五臟主臟神不可傷傷之則死○刺中心一日死其動為噫○刺中肺三日死其動為咳○刺中肝五日死其動為語（一作欠）○刺中脾十日死其動為吞○刺中腎六日死（一作三日）其動為嚏○刺中膽一日半死其動為嘔○刺中膈為傷其病雖愈不過一歲必死（內經）</p>
<p>失針致傷　刺跗上中大脈血患不止死○刺陰中大脈血出不止死○刺面中溜脈不幸為盲○刺客主人（上關穴）內陷中脈為內漏為聾○刺頭中腦戶入腦立死○刺膝臏出液為跛○刺舌下中脈大過出血不止為喑○刺臂太陰脈出血多立死○刺足布絡中脈血不出為腫○刺足少陰脈重虛出血為舌難以言○刺郄中大脈令人伸脫色○刺膺中陷中肺為喘逆仰息○刺氣衝中脈血不出為腫鼠𪖈○刺肘中內陷氣歸之為不屈伸○刺脊間中髓為傴○刺陰股下三寸內陷令人遺尿○刺乳上中乳房為腫根蝕○刺腋下脅間令人咳○刺缺盆中內陷氣泄令人喘咳逆○刺小腹中膀胱尿出令人小腹滿○刺手魚腹內陷為腫○刺眶上陷省中脈為漏為盲○刺關節中液出不得屈伸（內經）○刺上關去呿○不能欠○刺下關者欠不能呿刺犢鼻者屈不能伸○刺兩關者伸不能屈（靈樞）</p>
<p>禁針穴　神庭　腦戶　囟會　玉枕　絡卻　承靈　顱息　角孫　承泣　神道　靈臺　雲門肩中　膻中　缺盆　上關　鳩尾　五里手　青靈　合谷　神闕　橫骨　氣衝　箕門　承筋三陰交　水分　會陰　石門　三陽絡　人迎　乳中　然谷　伏兔（入門）</p>
<p>禁灸穴　啞門　風府　天柱　承光　臨泣　頭維　攢竹　睛明　素髎　禾髎　迎香　顴髎　下關　人迎　天牖　天府　周榮　淵腋　乳中　鳩尾　腹哀　肩貞　陽池　中衝　少商　魚際　經渠　陽闕　脊中　隱白　漏谷　條口　地五會　犢鼻　陰市　伏兔　髀關　中腕　委中　陰陵泉　殷門　心腧　承扶　承泣　瘈脈　絲竹空　喑門　耳門　石門　氣衝　腦戶　白環腧</p>

<h2>奇穴</h2>
<p>不出在靈樞內經故謂之奇穴</p>
<p>取膏肓腧穴法此穴主陽氣虧弱諸虛痼冷夢遺上氣咳逆噎膈狂惑忘誤百病尤治痰飲諸疾須令患人就床平坐曲膝齊胸以兩手圍其足膝使脾骨開離勿令動搖以指按四椎微下一分五椎微上二分點墨記之即以墨平畫相去二寸許四肋三間脾骨之裡肋間空處容側指許摩膂肉之表筋骨空處按之患者覺牽引胸戶中手指痹即真穴也灸後覺氣壅盛可灸氣海及足三里瀉火實下灸後令人陽盛當消息以自保養不可縱欲（入門）○又法令病人兩手交在兩膊上則脾骨開其穴立見以手揣摸第四椎骨下兩旁各開三寸四肋三間之中按之酸酸是穴灸時手搭兩膊上不可放下灸至百壯為佳（回春）</p>
<p>取患門穴法主少年陰陽俱虛面黃體瘦飲食無味咳嗽遺精潮熱盜汗心胸背引痛五勞七傷等證無不效先用蠟繩一條以病人男左女右腳板從足大拇指頭齊量起向後隨腳板當心貼肉直上至膝腕大橫紋中截斷次令病人解發勻分兩邊平身正立取前繩子從鼻端齊引繩向上循頭縫下腦後貼肉隨脊骨垂下至繩盡處以墨點記（此不是灸穴也）別用稈心按於口上兩頭至吻卻鉤起稈心中心至鼻端根如人字樣齊兩吻截斷將此稈展直於先點墨處取中橫量勿令高下於稈心兩頭盡處以墨記之此是灸穴初灸七壯累灸至百壯初只灸此兩穴（入門）○一法治虛勞羸瘦令病人平身正直用草於男左女右自腳中指尖量過腳心下向上至曲䐐大紋處切斷卻將此草自鼻尖量從頭正中（須分開頭心發貼肉量）至脊以草盡處用墨點記別用草一條令病人自然合口量闊狹切斷卻將此草於墨點上平折兩頭盡處量穴灸時隨年多灸一壯（如年三十灸三十一也）累效（資生）○此法與上法略同（類聚）</p>
<p>取四花穴法治病同患門令病人平身正立稍縮臂膊取蠟繩繞項向前平結喉骨後大杼骨俱墨點記向前雙垂與鳩尾穴齊即切斷卻翻繩向後以繩原點大杼墨放結喉墨上結喉墨放大杼骨上從背脊中雙繩頭貼肉垂下至繩頭盡處以墨點記（不是灸穴）別取稈心令病人合口無得動喉橫量齊兩吻切斷還於背上墨記處折中橫量兩頭盡處點之（此是灸穴）又將循脊直量上下點之（此是灸穴）初灸七壯累灸百壯迨瘡愈病未愈依前法復灸故云累灸百壯但當灸脊上兩穴切宜少灸凡一次可灸三五壯多灸則恐人腃背灸此等穴亦要灸足三里以瀉火氣為妙（入門）○崔知悌四花穴法以稻稈心量口縫切斷以如此長裁紙四方當中剪小孔別用長稻稈踏腳下前取腳大指為止後取三曲䐐橫紋中為止斷了卻環在結喉下垂向背後看稈止處即以前小孔紙當中安分為四花蓋灸紙四角也○又一法先橫量口吻取長短以所量草就背上三椎骨下直量至草盡處兩頭用筆點了再量中指長短為準卻將量中指草橫直量兩頭用草圈四角其圈者是穴（不圈者不是穴）可灸七七壯止（資生）○此灸法皆陽虛所宜華佗云風虛冷熱惟有虛者不宜灸但方書云虛損勞瘵只宜早灸膏肓四花乃虛損未成之際如瘦弱兼火雖灸亦只宜灸內關三里以散其痰火早年欲作陰火不宜灸（入門）</p>
<p>騎竹馬灸法　專主癰疽發背腫毒瘡瘍瘰癧癘風諸風一切無名腫毒灸之疏瀉心火先從男左女右臂腕中橫紋起用薄篾條量至中指齊肉盡處切斷卻令病人脫去上下衣裳以大竹槓一條跨定兩人徐徐槓起足要離地五寸許兩旁更以兩人扶定勿令動搖不穩卻以前量竹篾貼定竹槓豎起從尾骶骨貼脊量至篾盡處以墨點記（不是穴也）卻比病人同身寸篾二寸平折放前點墨上自中橫量兩旁各開一寸方是灸穴可灸三七壯極效（入門）</p>

<h2>別穴</h2>
<p>不出於銅人而散見諸書故謂之別穴（入門）</p>
<p>神聰四穴在百會左右前後四面各相去各一寸主頭風目眩風癇狂亂針入三分</p>
<p>膝眼四穴在膝蓋骨頭下兩旁陷中主膝臏痠痛針入五分留三呼禁不可灸</p>
<p>旁廷二穴在腋下四肋間高下正與乳相當乳後二寸陷中俗名注布舉腋取之主卒中惡飛屍遁疰胸脅滿針入五分灸五十壯</p>
<p>長谷二穴在脅臍旁相去各五寸一名循元主泄痢不嗜食可灸三十壯</p>
<p>下腰一穴在八髎正中央脊骨上名三宗骨主泄痢下膿血灸五十壯</p>
<p>腸繞二穴挾玉泉相去二寸主大便閉灸隨年數</p>
<p>環岡二穴在小腸腧下二寸橫紋間主大小便不通灸七壯</p>
<p>八關八穴在手十指間治大熱眼痛睛欲出針刺出血即愈</p>
<p>闌門二穴在玉莖旁二寸治疝氣衝心欲絕針入二寸半灸二七壯</p>
<p>獨陰二穴在足第二指節下橫紋一云在足大指次指下中節橫紋當中主心腹痛及疝痛欲死當中灸五壯男左女右極妙</p>
<p>胞門子戶各一穴胞門在關元左旁二寸子戶在關元右旁二寸俱主婦人無子各灸五十壯</p>
<p>金津玉液二穴在舌下兩旁脈主舌腫喉痹以三稜針出血即愈</p>
<p>大骨穴二穴在手大指第二節尖上可灸九壯如下法</p>
<p>小骨穴在手小指二節尖上治眼疾及爛弦風灸九壯以口吹火滅</p>
<p>太陽二穴在兩額角眉後紫脈上治頭風及偏頭痛針出血一云即瞳子髎也</p>
<p>明堂二穴在鼻直上入髮際一寸主頭風鼻塞多涕針入二分一云即上星穴也</p>
<p>眉沖二穴一名小竹當兩眉頭直上入髮際主五癇頭痛鼻塞針入二分不可灸</p>
<p>榮池二穴在足內踝前後兩邊池中脈一名陰陽穴主赤白帶下針入三分灸三十壯</p>
<p>漏陰二穴在足內踝下五分微有動脈主赤白帶下針入一分灸三十壯</p>
<p>中魁二穴在手中指第二節尖上主五噎吞酸嘔吐灸五壯以口吹火滅</p>
<p>血郄二穴即百蟲窠在膝內廉上膝三寸陷中主腎臟風瘡針入二寸半灸二七壯止</p>
<p>腰眼二穴令病人解去上體衣服於腰上兩旁微陷處謂之腰眼穴直身平立用筆點定然後上床合面而臥每灼小艾炷七壯灸之瘵蟲或吐出或瀉下即安○此法名遇仙灸治瘵捷法也（丹心）○先一日點定腰眼穴至半夜子時交癸亥日期便灸七壯若灸九壯至十一壯尤妙（醫鑑）</p>
<p>通關二穴在中腕旁各五分主五噎針入八分左捻能進飲食右捻能和脾胃此穴一針有四效九下針後良久覺脾磨食覺針動為一效次針破病根腹中作聲為二效次覺流入膀胱為三效又次覺氣流行腰後骨空間為四效（綱目）</p>
<p>胛縫二穴在背端骨下直腋縫尖及臂主肩背痛連胛針入三分瀉六吸</p>
<p>二白二穴在掌後橫紋上四寸手厥陰脈兩穴相併一穴在兩筋中一穴在大筋外主痔漏下血癢痛針入三分瀉兩吸</p>
<p>回氣一穴在脊窮骨上主五痔便血失屎灸百壯</p>
<p>氣端十穴在足十指端主腳氣日灸三壯神效</p>
<p>鶴頂二穴在膝蓋骨尖上主兩足癱瘓無力灸七壯</p>
<p>龍玄二穴在列缺上青脈中主下牙痛灸七壯</p>
<p>陰獨八穴在足四指間主婦人月經不調須待經定為度針三分灸三壯</p>
<p>通理二穴在足小指上二寸主婦人崩中及經血過多針入二分灸二七壯</p>
<p>氣門二穴在關元旁三寸主婦人崩漏針入五分</p>
<p>陰陽二穴在足拇指下屈里表頭白肉際主婦人赤白帶下灸三七壯</p>
<p>漏陰二穴在足內踝下五分微有動脈主赤白帶下針入一分灸三十壯</p>
<p>精宮二穴在背第十四椎下各開三寸專主夢遺可灸七壯神效</p>
<p>直骨二穴在乳下大約離一指頭看其低陷之處與乳直對不偏者是穴也婦人按其乳直向下看乳頭所到之處正穴也主遠年咳嗽炷如小豆大灸三壯男左女右不可差誤其咳即愈如不愈不可治</p>
<p>交儀二穴在足內踝上五寸主女子漏下赤白灸三十壯</p>
<p>當陽二穴在目瞳子直上入髮際一寸主風眩卒不識人鼻塞針入三分</p>
<p>魚腰二穴一名印堂在兩眉中主眼疾針入二分</p>
<p>奪命二穴在曲澤上主目昏暈針入三分禁灸（以上穴散出諸方）</p>

<h2>諸藥灸法</h2>
<p>豉餅灸法治疽瘡不起發取豆豉和椒姜鹽蔥爛搗捏作餅子厚薄如折三錢以來安瘡頭上灸之若覺太熱即抬起又安其上若餅子干更換新者灸之若膿已成慎不可灸（精義）</p>
<p>硫黃灸法治諸瘡久不瘥變成瘻取硫黃一塊可瘡口大小安之別取少許硫黃於火上燒用叉尖挑起點硫黃令著三五遍取膿水乾瘥為度（精義）</p>
<p>隔蒜灸法治癰疽腫毒大痛或不痛麻木先以濕紙覆其上候先干處為瘡以獨頭蒜切片三分厚安瘡頭上艾炷灸之每五炷換蒜片如瘡大有十餘頭作一處生者以蒜搗爛攤患處鋪艾灸之若痛灸至不痛不痛灸至痛此援引郁毒之法的有回生之功若瘡色白不起發不作膿不問日期最宜多灸（入門）</p>
<p>桑枝灸法治發背不起發不腐桑枝燃著吹息火焰以火頭灸患處日三五次每次片時取瘀肉腐動為度若腐肉已去新肉生遲宜灸四圍如陰瘡臁瘡瘰癧流注久不愈者尤宜灸之（入門）</p>
<p>附子灸法治腦瘻諸癰腫堅牢削附子令如棋子厚正著腫上以小唾濕附子艾灸附子令熱徹附子欲干輒更唾濕之常令附子熱徹附子欲干輒更之氣入腫中無不愈（資生）</p>
<p>黃土灸法凡發背率多於背兩胛間初如粟米大或痛或癢人皆慢忽不為治不過十日逐至於死急取淨黃土和水為泥捻作餅子厚二分闊一寸半貼瘡上以大艾炷安餅上灸之一炷一易餅子若粟米大時灸七餅即瘥如錢許大可日夜不住灸之以瘥為度（資生）</p>

<h2>雞足針法</h2>
<p>靈樞云病重者雞足取之其法正人一針左右斜入二針如雞之足有三爪也（綱目）</p>

<h2>擇針灸吉日法</h2>
<p>欲行針灸先知行年宜忌及人神所在不與禁忌相應即可矣若遇卒急暴病不可拘於此法通人達士豈拘此哉（資生）○千金云凡癰疽疔腫喉痹客忤尤為急覺病即宜便治又中風卒急之證須速救療此論甚當夫急難之際命在須臾必待吉日後治則已淪於鬼錄矣此所以不可拘於避忌也惟平居治病於未形選天德月德等日服藥針灸可也（資生）</p>

<h2>太乙徙立於中宮朝八風占吉凶</h2>
<p>帝曰候八正柰何少師曰候此者當以冬至之日太乙立於葉蟄之宮其至也天必應之以風雨所謂風者皆髮屋折樹木揚沙石起毫毛髮腠理者也○風從太乙所居之方來者為實風主生長萬物其從沖後來者為虛風主殺害傷人故聖人謹候虛風而避之今言風從南方來者夏至為實風太乙所居之方故也冬至為虛風者以其沖太乙者故也余方仿此（靈樞）○其以夜半至者萬民皆臥而不犯也故其歲民少病其以晝至者萬民懈惰而皆中於虛風故多病（靈樞）</p>
<p>風從南方來名曰大弱風其傷人也內舍於心外在於脈其氣主為熱○夏至為實風冬至為虛風（靈樞）</p>
<p>風從西南來名曰謀風其傷人也內舍於脾外在於肌其氣主為弱○立秋為實風立春為虛風（靈樞）</p>
<p>風從西方來名曰剛風其傷人也內舍於肺外在於皮膚其氣主為燥○秋分為實風春分為虛風（靈樞）</p>
<p>風從西北來名曰折風其傷人也內舍於小腸外在於手太陽脈脈絕則溢脈閉則結不通善暴死○立冬為實風立夏為虛風（靈樞）</p>
<p>風從北方來名曰大剛風其傷人也內舍於腎外在於骨與肩背之膂筋其氣主為寒○冬至為實風夏至為虛風（靈樞）</p>
<p>風從東北來名曰凶風其傷人也內舍於大陽外在於兩肋腋骨下及肢節○立春為實風立秋為虛風（靈樞）</p>
<p>風從東方來名曰嬰兒風其傷人也內舍於肝外在於筋紐其氣主為身溫○春分為實風秋分為虛風（靈樞）</p>
<p>風從東南來名曰弱風其傷人也內舍於胃外在於肌肉其氣主體重○立夏為實風立冬為虛風（靈樞）</p>
<p>八正謂八節之正氣也虛邪者謂八節之虛風也以從虛之鄉來襲虛而入為病故謂之八正虛邪也以身之虛逢時之虛兩虛相感其氣至骨入則傷五臟故聖人避風如避矢石焉（靈樞）</p>

<h2>九宮圖</h2>
<figure>
<img data-orig-src="urn:270:05536.jpg" alt="九宮圖">
</figure>
<p>太乙（神名）常以冬至之日居葉蟄之宮四十六日明日居天留之宮四十六日明日居倉門宮四十六日明日居陰洛宮四十六日明日居上天宮四十六日明日居玄委宮四十六日明日居倉果宮四十六日明日居新洛宮四十五日明日復居葉蟄宮數所在日從一處至九日復還於一常如是無已終而復始（靈樞）○始自八節得王之日從其宮至所在之處首一終九日徙一宮至九日復返於一周而復始如是次而行之計每宮各得五日九之則一節之日悉備矣（銅人）</p>

<h2>身形應九野</h2>
<p>帝曰身形應九野柰何岐伯曰請言身形之應九野也左足應立春其日戊寅己丑左脅應春分其日乙卯左肩應立夏其日戊辰己巳膺喉首頭應夏至其日丙午右手應立秋其日戊申己未右脅應秋分其日辛酉右足應立冬其日戊戌己亥腰尻下竅應冬至其日壬子六腑膈下五臟應中州其大禁大禁太乙所在之日及諸戊己是謂天忌日也（靈樞）</p>

<h2>太乙遊八節日數</h2>
<p>（出針灸書）</p>
<p>立春節自立春入節日始計至春分通計四寸五日而止或除一日則棄之不用以下仿此</p>
<p>一日　十日　十九日　二十八日　三十七日　忌（左腳足）</p>
<p>二日　十一日　二十日　二十　九日　三十八日　忌（頭首喉膺）</p>
<p>三日　十二日　二十一日　三十日　三十九日　忌（腰尻下竅）</p>
<p>四日　十三日　二十二日　三十一日　四十日　忌（右肩臂）</p>
<p>五日　十四日　二十三日　三十二日　四十一日　忌（左脅）</p>
<p>六日　十五日　二十四日　三十三日　四十二日　忌（左肩臂）</p>
<p>七日　十六日　二十五日　三十四日　四十三日　忌（臟腑膈下）</p>
<p>八日　十七日　二十六日　三十五日　四十四日　忌（右腳足）</p>
<p>九日　十八日　二十七日　三十六日　四十五日　忌（右脅）</p>
<p>春分節自春分入節日始計至立夏通計四十五日</p>
<p>一日　十日　十九日　二十八日　三十七日　忌（左脅）</p>
<p>二日　十一日　二十日　二十九日　三十八日　忌（左肩臂）</p>
<p>三日　十二日　二十一日　三十日　三十九日　忌（臟腑膈下）　</p>
<p>四日　十三日　二十二日　三十一日　四十日　忌（右腳足）</p>
<p>五日　十四日　二十三日　三十二日　四十一日　忌（右脅）</p>
<p>六日　十五日　二十四日　三十三日　四十二日　忌（左腳足）</p>
<p>七日　十六日　二十五日　三十四日　四十三日　忌（頭首喉膺）</p>
<p>八日　十七日　二十六日　三十五日　四十四日　忌（腰尻下竅）</p>
<p>九日　十八日　二十七日　三十六日　四十五日　忌（右肩臂）</p>
<p>立夏節自立夏入節日始計至夏至通計四十五日</p>
<p>一日　十日　十九日　二十八日　三十七日　忌（左肩臂）</p>
<p>二日　十一日　二十日　二十九日　三十八日　忌（臟腑膈下）</p>
<p>三日　十二日　二十一日　三十日　三十九日　忌（右腳足）</p>
<p>四日　十三日　二十二日　三十一日　四十日　忌（右脅）</p>
<p>五日　十四日　二十三日　三十二日　四十一日　忌（左腳足）</p>
<p>六日　十五日　二十四日　三十三日　四十二日　忌（頭首喉膺）</p>
<p>七日　十六日　二十五日　三十四日　四十三日　忌（腰尻下竅）</p>
<p>八日　十七日　二十六日　三十五日　四十四日　忌（右肩臂）</p>
<p>九日　十八日　二十七日　三十六日　四十五日　忌（左脅）</p>
<p>夏至節自夏至入節日始計至立秋通計四十五日</p>
<p>一日　十日　十九日　二十八日　三十七日　忌（頭首喉膺）</p>
<p>二日　十一日　二十日　二十九日　三十八日　忌（腰尻下竅）</p>
<p>三日　十二日　二十一日　三十日　三十九日　忌（右肩臂）</p>
<p>四日　十三日　二十二日　三十一日　四十日　忌（左脅）</p>
<p>五日　十四日　二十三日　三十二日　四十一日　忌（左肩臂）</p>
<p>六日　十五日　二十四日　三十三日　四十二日　忌（臟腑膈下）</p>
<p>七日　十六日　二十五日　三十四日　四十三日　忌（右腳足）</p>
<p>八日　十七日　二十六日　三十五日　四十四日　忌（右脅）</p>
<p>九日　十八日　二十七日　三十六日　四十五日　忌（左腳足）</p>
<p>立秋節自立秋入節日始計至秋分通計四十五日</p>
<p>一日　十日　十九日　二十八日　三十七日　忌（右肩臂）</p>
<p>二日　十一日　二十日　二十九日　三十八日　忌（左脅）</p>
<p>三日　十二日　二十一日　三十日　三十九日　忌（左肩臂）</p>
<p>四日　十三日　二十二日　三十一日　四十日　忌（臟腑膈下）</p>
<p>五日　十四日　二十三日　三十二日　四十一日　忌（右腳足）</p>
<p>六日　十五日　二十四日　三十三日　四十二日　忌（右脅）</p>
<p>七日　十六日　二十五日　三十四日　四十三日　忌（左腳足）</p>
<p>八日　十七日　二十六日　三十五日　四十四日　忌（頭首喉膺）</p>
<p>九日　十八日　二十七日　三十六日　四十五日　忌（腰尻下竅）</p>
<p>秋分節自秋分入節日始計至立冬通計四十五日</p>
<p>一日　十日　十九日　二十八日　三十七日　忌（右脅）</p>
<p>二日　十一日　二十日　二十九日　三十八日　忌（左腳足）</p>
<p>三日　十二日　二十一日　三十日　三十九日　忌（頭首喉膺）</p>
<p>四日　十三日　二十二日　三十一日　四十日　忌（腰尻下竅）</p>
<p>五日　十四日　二十三日　三十二日　四十一日　忌（右肩臂）</p>
<p>六日　十五日　二十四日　三十三日　四十二日　忌（左脅）</p>
<p>七日　十六日　二十五日　三十四日　四十三日　忌（左肩臂）</p>
<p>八日　十七日　二十六日　三十五日　四十四日　忌（臟腑膈下）</p>
<p>九日　十八日　二十七日　三十六日　四十五日　忌（右腳足）</p>
<p>立冬節自立冬入節日始計至冬至通計四十五日</p>
<p>一日　十日　十九日　二十八日　三十七日　忌（右腳足）</p>
<p>二日　十一日　二十日　二十九日　三十八日　忌（右脅）</p>
<p>三日　十二日　二十一日　三十日　三十九日　忌（左腳足）</p>
<p>四日　十三日　二十二日　三十一日　四十日　忌（頭首喉膺）</p>
<p>五日　十四日　二十三日　三十二日　四十一日　忌（腰尻下竅）</p>
<p>六日　十五日　二十四日　三十三日　四十二日　忌（右肩臂）</p>
<p>七日　十六日　二十五日　三十四日　四十三日　忌（左脅）</p>
<p>八日　十七日　二十六日　三十五日　四十四日　忌（左肩臂）</p>
<p>九日　十八日　二十七日　三十六日　四十五日　忌（臟腑膈下）</p>
<p>冬至節自冬至入節日始計至立春通計四十五日</p>
<p>一日　十日　十九日　二十八日　三十七日　忌（腰尻下竅）</p>
<p>二日　十一日　二十日　二十九日　三十八日　忌（右肩臂）</p>
<p>三日　十二日　二十一日　三十日　三十九日　忌（左脅）</p>
<p>四日　十三日　二十二日　三十一日　四十日　忌（左肩臂）</p>
<p>五日　十四日　二十三日　三十二日　四十一日　忌（臟腑膈下）</p>
<p>六日　十五日　二十四日　三十三日　四十二日　忌（右腳足）</p>
<p>七日　十六日　二十五日　三十四日　四十三日　忌（右脅）</p>
<p>八日　十七日　二十六日　三十五日　四十四日　忌（左腳足）</p>
<p>九日　十八日　二十七日　三十六日　四十五日　忌（頭首喉膺）</p>

<h2>九宮尻神圖</h2>
<figure>
<img data-orig-src="urn:270:05537.jpg" alt="九宮尻神圖">
</figure>
<p>九宮尻神禁忌出入門</p>
<p>坤踝震腨指牙</p>
<p>上巽屬頭分乳</p>
<p>口中面背目干</p>
<p>手膊兌項腰艮</p>
<p>膝脅離從坎肘</p>
<p>腳肚輪流數惟</p>
<p>有肩尻在中宮</p>

<h2>逐日人神所在</h2>
<p>（出神應經）</p>
<p>一日在足大指厥陰分　二日在足外踝少陽分</p>
<p>三日在股內少陰分　四日在腰太陽分</p>
<p>五日在口舌太陰分　六日在手陽明分</p>
<p>七日在足內踝少陰分　八日在手腕太陽分</p>
<p>九日在尻厥陰分　十日在腰背太陰分</p>
<p>十一日在鼻柱陽明分　十二日在髮際少陽分</p>
<p>十三日在牙齒少陰分　十四日在胃脘陽明分</p>
<p>十五日在遍身針灸大忌　十六日在胸乳太陰分</p>
<p>十七日在氣衝陽明分　十八日在股內少陰分</p>
<p>十九日在足跗陽明分　二十日在足內踝少陰分</p>
<p>二十一日在手小指太陽分　二十二日在足外踝少陽分</p>
<p>二十三日在肝腧厥陰分　二十四日在手陽明分</p>
<p>二十五日在足陽明分　二十六日在胸太陰分</p>
<p>二十七日在膝陽明分　二十八日在陰少陰分</p>
<p>二十九日在膝脛厥陰分　三十日在足跗陽明分</p>

<h2>每月諸神直日避忌旁通圖</h2>
<p>（出針灸書）</p>
<figure>
<img data-orig-src="urn:270:05540.jpg" alt="圖">
</figure>
<p>針灸吉日</p>
<p>每月甲戌甲申甲寅○乙巳乙卯乙丑乙亥○丙子丙申丙午丙戌○丁卯丁亥丁丑○戊戌戊申○己亥○庚午庚子庚戌庚申○辛卯辛丑辛亥○壬午壬子壬戌壬申○癸丑癸未以上皆吉日（綱目）○雖云吉日太乙所在及戊己日不可針灸（針灸書）○春甲乙夏丙丁四季戊己秋庚辛冬壬癸皆吉○男喜破日女喜除日男女俱宜開日（入門）</p>
<p>針灸忌日</p>
<p>凡針灸必忌人神尻神血支血忌瘟㾮之類急病則一日上忌一時（入門）○每月忌初六十六十八二十二二十四小盡日及弦望晦朔五辰五酉五未及八節前後各一日凶（綱目）○病人本命日不可針灸（綱目）○辛未日針藥俱忌扁鵲死日也（入門）○男忌除日及戌日女忌破日及巳日男女俱忌滿日（入門）○壬辰甲辰己巳丙午丁未日男忌針灸○甲寅乙卯乙酉乙巳丁巳日女忌針灸（入門）</p>
<p>坐向法</p>
<p>春東坐向西夏南坐向北秋西坐向東冬北坐向南（入門）</p>

<h1>卷二</h1>

<h2>折量法</h2>
<p>頭有頭部尺寸　腹有腹部尺寸　橫直尺寸俱不同各有其要　惟背部手足部並以同身寸取之</p>

<h2>頭部</h2>
<p>前髮際至後髮際折作十二寸為一尺二寸前髮際不明者以眉心上行三寸後髮際不明者取大椎上行三寸前後髮際不明者共折作一尺八寸用</p>
<p>頭部橫寸以眼內眥角比至外眥角為一寸用神庭至曲差曲差至本神本神至頭維共四寸半</p>

<h2>背部</h2>
<p>自大椎下至尾骶共二十一椎通折作三尺上七椎每椎一寸四分一釐共九寸八分七釐中七椎每椎一寸六分一釐（十四椎與臍平共二尺一寸一分四釐）</p>
<p>下七椎每椎一寸二分六釐</p>
<p>第二行挾脊各一寸半除脊骨一寸共折作四寸分兩旁</p>
<p>第三行挾脊各三寸除脊骨一寸共折作七寸分兩旁</p>

<h2>膺部</h2>
<p>自天突至膻中為準折作六寸八分下行一寸六分為中庭上取天突下至中庭共折作八寸四分</p>

<h2>腹部中行</h2>
<p>自心蔽骨下至臍共折作八寸人若無蔽骨者取岐骨下至臍心共折作九寸取之</p>
<p>自臍中至毛際橫骨橫紋折作五寸用</p>
<p>膺部腹部橫寸並用乳間橫折作八寸用</p>

<h2>頭面部</h2>
<p>頭者諸陽之會故曰頭無冷痛欲以針治宜刺手足諸陽經不宜頭部者何也針者能於引氣若刺頭部則諸陽之氣並鬱於頭其熱難可止抑或為不省人事者必須引瀉手足諸陽經故曰揚湯止沸莫如抽薪若氣不能引氣者或痰厥頭痛者必灸頭部穴乃能獲痊者何則艾之性熱者灸之則使其熱發散寒者灸之則使其寒溫和入藥則上行艾灸則下行故也手之三陽從手走之頭足之三陽從頭走之足足陽明胃經面絡入上齒挾口下交承漿下頤前至耳前循喉嚨手陽明大腸經入下齒挾口交人中左之右右之左上挾鼻孔上下陽明經皆挾鼻孔也欲瀉諸陽之氣先刺百會次引諸陽熱氣使之下行比之如開硯滴之上孔也若熱極不能下氣者以細繫頸則頭額太陽及當陽血絡自現即以三稜針貫刺其血絡棄血如糞神效○此法與惜血如金之言大不同然奇效良方之法也老人不宜多出血然可以出血者施</p>
<p>頭痛及眼疾赤目等症全用瀉去其他諸症宜平補平瀉</p>
<p>傷風為熱者乃風為木木生火故也</p>
<p>頭目臃腫胸脅肢滿肘內血絡及陷谷多出血立瘥</p>
<p>偏頭痛目䀮䀮不可忍風池頭維本神患左治右患右治左皆留針十呼引氣即瘥神效○兩眼外眥上銳發動脈各灸三壯立效</p>
<p>面蒼黑行間中封腎俞肝俞尺澤合谷下三里</p>
<p>頭面風癉發作一二日赤腫形如火爛突起如棒子或如潤太因漸廣大氣息奄奄急以三稜針亂刺當處及四畔赤暈不計其數多出惡血片時即蘇色變如常翌日更觀未盡處及新量針刺隨腫隨針則神效宜臨機應變</p>

<h2>耳部</h2>
<p>耳屬腎左主氣右主血耳塞噪者九竅不通○又曰心主竅心氣通耳氣通於腎故心病則耳噪而鳴不能聽遠聲</p>
<p>耳鳴不能聽遠心俞三十壯</p>
<p>耳痛耳鳴以葦筒長五寸切斷一頭插耳孔以泥面密封於筒之口畔而外出筒頭安艾灸七壯左取右右取左</p>
<p>又方取蒼朮以四稜鐵銷穿孔如竹筒一如前葦筒法灸三七壯有大效</p>
<p>耳聾先刺百會次刺合谷腕骨中渚後谿下三里絕骨崑崙並久留針腎俞二七壯至隨年為壯</p>
<p>虛勞羸瘦耳聾腎俞三七壯心俞三十壯</p>

<h2>目部</h2>
<p>目屬肝心生血肝臟之目得血而能視掌得血而能握足得血而能步</p>
<p>目睛屬五臟精采黑睛屬肝白晴屬肺白黑間脾胃瞳子屬俞眼胞屬脾上弦膀胱下弦脾胃內眥屬膀胱及大腸外眥膽與小腸內外眥並屬心經各隨其經治之無不神效</p>
<p>迎風冷淚睛明腕骨風池頭維上星迎香</p>
<p>風目眶爛太陽當陽尺懌皆針棄血如糞神效</p>
<p>目生白翳先看翳膜出處隨經逐日通氣則無不神效</p>
<p>又方肝俞七壯第九椎節上七壯合谷外關睛明崑崙並久留針○大牢骨九壯吹火滅手大指內側橫紋頭各三壯手小指本節尖各三壯○耳尖七壯不宜多灸</p>
<p>目睛痛無淚中脘內庭皆久留針即瀉神效</p>
<p>眼眶上下有青黑色尺澤針三分神效</p>
<p>瞳子突出湧泉然谷太陽大沖合谷百會上髎次髎中髎下髎肝俞腎俞</p>
<p>大人小兒雀目肝俞七壯手大指甲後第一節橫紋頭白肉際各灸一壯</p>

<h2>口部</h2>
<p>口屬脾鼻屬肺上齒上齶齦及唇屬胃下齒下齦及唇屬大腸○督脈任脈主中行各隨其經治之萬無一失</p>
<p>胃熱則主口臭肺熱喉辛脾熱口甜膽熱口苦嘔苦心熱口苦肝熱口酸腎熱口咸胃熱口淡</p>
<p>口中生瘡承漿勞宮</p>
<p>唇腫內關神門合谷下三里內庭三陰交</p>
<p>口中如膠大溪</p>
<p>口中出血不止上星五十壯風府針三分口鼻並出血亦灸上星</p>
<p>唇吻不收合谷下三里</p>
<p>口苦下三里絕骨然穀神門</p>
<p>重舌舌裂舌強舌者心之竅也神門隱曰三陰交</p>
<p>口噤牙車不開上關頰車阿是</p>

<h2>鼻部</h2>
<p>鼻屬肺主聲音</p>
<p>五臭　心焦　肝燥　脾香　肺腥　腎腐</p>
<p>鼻中瘜肉上星百壯迎香合谷神門肺俞心俞尺澤囟會</p>
<p>鼻塞百會上星囟會臨泣合谷厲兌並皆灸之</p>
<p>鼽衄水出曰鼽血出曰衄○風府迎香上星二七壯太衝絕骨合谷大陵尺澤神門</p>
<p>鼻不聞香臭囟會天柱水溝並灸</p>
<p>衄血不止喑不能言肝俞合谷間使大溪靈道風府太衝</p>

<h2>咳嗽</h2>
<p>凡痰喘因熱而上謂火氣炎上故也</p>
<p>咳逆不止自大椎至五椎節上灸隨年壯又方期門三壯立止又方在乳下容一指許正與乳相直肋間陷中灸三壯女人則屈乳頭取之灸男左女右到肌立止</p>
<p>失音魚際合谷間使神門然谷肺俞腎俞</p>
<p>唾喘上星七壯合谷三壯太淵後谿然谷天突</p>
<p>嘔吐不下食中脘然谷針心俞二十壯</p>
<p>喘急上星合谷大溪大陵列缺下三里久留針下其氣</p>
<p>哮喘天突五壯又以細索套頸量鳩尾骨尖其兩端旋後脊骨上索盡處點記灸七壯或三七壯</p>
<p>翻胃酒及粥湯皆吐間使三壯中脘針神效</p>
<p>痰喘膏肓俞灸肺俞灸腎俞灸合谷針太淵針天突灸七壯神道三七壯膻中七七壯</p>
<p>乾嘔期門三壯</p>
<p>肺癰咳嗽上氣天突膻中膏肓俞肺俞皆灸騎竹馬穴七壯諸穴之效無逾於此穴也</p>
<p>咳喘飲水太淵神門支溝中渚合谷</p>
<p>喘嘔欠伸太淵中脘下三里三陰交併針</p>
<p>唾血內損魚際瀉尺澤補間使神門太衝肺俞百壯肝俞百壯脾俞三壯下三里</p>
<p>痰涎然谷復溜腎俞並灸</p>
<p>喘脹不能行期門五壯中脘下三里並針合谷上星並灸</p>
<p>結積留飲膈俞五壯照海三壯中腕針留十呼而出</p>

<h2>咽喉</h2>
<p>前頸後咽○咽以咽物喉以候氣○咽接三脘以通胃故以之咽物喉通五臟以系肺故以之候氣氣喉谷咽是也○若腑寒則咽門破而聲嘶</p>
<p>噎者皆由於陰陽不恆三焦隔絕津液不利故令人氣隔成噎也○足陽明胃經肺經心經小腸經皆絡於喉嚨凡治者各隨其經應手針之萬無一失</p>
<p>單蛾天窗穴在頸大筋前曲頰端下陷中以針深刺患邊一二寸許至喉內當處而後即出旋使病人吞涎無礙神效</p>
<p>雙蛾天窗尺澤神門下三里大溪並針少商及大拇指爪甲後根排刺三針○如病急一日再針神效</p>
<p>咽喉不腫而熱塞吞飲從鼻還出久不愈然谷合谷並久留針即瀉</p>
<p>喉痛胸脅肢滿尺澤太谿神門合谷內關中渚絕骨</p>

<h2>頰頸</h2>
<p>項屬胃經膽經凡病痛者為實癢者為虛醫者宜臨機應變</p>
<p>牙頰痛合谷下三里神門列缺龍玄三壯在手側腕上交叉脈呂細二七壯在足內踝尖</p>
<p>項強風門肩井風池崑崙天柱風府絕骨詳其經絡治之兼針阿是穴隨痛隨針之法詳在於手臂痠痛之部能行則無不神效</p>

<h2>齒部</h2>
<p>齒者骨之餘骨者腎之精○千金云凡人患齒者多由於日食夜飲食所致也</p>
<p>上齒痛手三里灸七壯</p>
<p>下齒痛合谷灸七壯</p>
<p>上下齒痛並灸手表腕上踝骨尖端三壯若不愈更灸七壯左痛灸右右痛灸左神效</p>
<p>又方灸痛齒七壯慎勿加灸必患附骨疽又方取片瓦畫人口形又明計病人上下齒之元數以墨筆盡記於畫口內仍察痛齒第幾而當於畫齒上灸三七壯不數日立瘥神效</p>
<p>齒齲痛合谷列缺厲兌中渚神門下三里</p>
<p>齒齦腐合谷中脘下三里並針承漿七壯勞宮一壯</p>

<h2>心胸</h2>
<p>手三陰經主之○資云心邪實則心中暴痛虛則心煩惕然失智</p>
<p>心惕惕失智內關百會神門</p>
<p>胸腹痛或痰厥胸痛量三椎下近四椎上從脊骨上兩旁各五分灸三七壯至七七壯立瘥神效</p>
<p>卒心胸痛汗出間使神門列缺大敦刺出血</p>
<p>胸滿逆氣悶熱心俞二七壯膈俞三壯厥陰俞隨年壯</p>
<p>積年胸痛足大指爪甲之本根爪甲之半當中灸七壯男左女右太衝三壯獨陰五壯章門七壯立愈若或不愈更灸</p>
<p>真心痛爪甲俱青只得半日活朝發夕死夕發朝死不可治蓋心者一身君主故也</p>
<p>胸痛吐冷酸水太衝三壯內關二壯獨陰五壯足大指內初節橫紋中三壯尾窮骨灸五十壯</p>
<p>心熱不寐解谿瀉湧泉補立愈</p>
<p>胸痛如刺手卒青間使內關下三里支溝太谿少衝膈俞七壯</p>
<p>冷氣衝心痛內關太衝三壯獨陰五壯臍下六寸兩旁各一寸灸三七壯○又以蠟繩量患人口兩角為一寸作三折成三角以一角安臍心兩角在臍下兩旁盡處點記灸二七壯立瘥</p>
<p>驚恐心痛神門少衝然谷陽陵泉內關</p>
<p>心恍惚天井心俞百會神道</p>
<p>胸腹痛暴泄大都陰陵泉太白中脘針</p>
<p>心痛嘔涎有三蟲則多涎上脘七壯</p>
<p>心痛面蒼黑欲死尺澤針支溝瀉下三里留針合谷二七壯大陵三壯太衝</p>
<p>心悲恐煩熱神門大陵魚際通里大淵公孫肺俞隱白三陰交陰陵泉</p>
<p>心風心俞三十壯中脘曲澤並針</p>
<p>風眩臨泣陽谷腕骨申脈</p>
<p>胸引兩脅痛肝俞內關魚際絕骨</p>
<p>胸痛口噤期門三壯大陵神門陰囊下十字紋三壯</p>
<p>胸連脅痛期門章門絕骨神門行間湧泉</p>
<p>胸中瘀血下三里內關神門大淵</p>
<p>胸噎不嗜食間使關衝中脘針期門三壯然谷</p>

<h2>腹脅</h2>
<p>直寸用中行寸橫寸用乳間寸</p>
<p>方曰腹無熱痛治在足三陰經及五臟俞穴若冷氣留注痛針刺付缸灸法在腹脅門末</p>
<p>胃脘痛肝俞脾俞下三里膈俞太衝獨陰兩乳下各一寸灸二十壯</p>
<p>飲食不下腹中雷鳴大便不節小便黃赤中脘針大腸俞膀胱俞魂門在九椎下兩旁各三寸半可灸三壯</p>
<p>冷熱不調繞臍攻注疼痛氣海三七壯天樞百壯大腸俞三壯太谿三壯</p>
<p>腹脹堅臍小腹亦堅水分中極各百壯三焦俞膈俞各三壯腎俞以年壯太谿太衝三陰交脾俞中脘針</p>
<p>腸鳴痛三陰交公孫</p>
<p>腹脅及諸處流注刺痛不可忍用體長缸而缸口以手三指容入乃能吸毒也隨其痛每一處以三稜針刺四五穴併入缸口內付缸灸七壯隨痛隨針亦付缸灸累次神效</p>

<h2>腫脹</h2>
<p>滿身卒腫面浮洪大內踝下白肉際三壯立效</p>
<p>水腫腹脹水分三陰交陰交併百壯並治五臟俞穴中脘針後按其孔勿令出水陰蹺七壯</p>
<p>四肢面目浮腫照海入中合谷下三里絕骨曲池中腕針腕骨脾俞胃俞三陰交</p>
<p>脬腫及鼓脹脾俞胃俞大腸俞膀胱俞水分中脘針下三里小腸俞三陰交</p>
<p>浮腫鼓脹乃脾胃不和水穀妄行皮膚大小便不利之致也方書云針水分水盡則斃然而水脹甚則不能飲食腹如抱鼓氣息奄奄心神悶亂死在頃刻當其時若不救急則終未免死亡愚自臆料以謂等死莫如救急針水分出水三分之二脹下至臍未至臍水急用血竭末或寒水石末塗敷針穴即塞止水未針之前預備急用如無血竭即以槐花炒黃不至過黑作末以熱手滿握敷貼慎勿動手移時成痂乃塞止水且百草霜末敷接亦能止水出水三日觀風稍歇便治右諸穴效○且浮腫之人或有外腎及腎囊亦致腫者針刺腎皮囊皮多出黃水則安如或出血則不吉之兆也蓋針外腎出水者乃通利小便之義也吉針手足出水者妄行皮膚之義也凶凡病加與少愈都在慎攝而已○脈法止脈雀啄脈蝦游脈皆危也</p>

<h2>針中脘穴手法</h2>
<p>方書雲中脘穴針入八分然而凡人之外皮內胞各有淺深銘念操心納針皮膚初似堅固徐徐納針已過皮膚針鋒如陷空中至其內胞忽覺似固病人亦致微動然後停針留十呼徐徐出針凡諸穴之針則或間一日行針而中脘則每間七八日而行針針後雖頻數食之慎勿飽食不爾則有害</p>

<h2>積聚</h2>
<p>心之積伏梁肺之積息賁肝之積肥氣脾之積痞氣腎之積奔豚積主臟病聚主腑病積者飲食包結不消聚者痰伏膈上主頭目眩痛多自唾涎或致微熱</p>
<p>痰積成塊　肺俞百壯期門三壯</p>
<p>奔豚氣小腹痛也氣海百壯期門三壯獨陰五壯章門百壯腎俞年壯太衝太谿三陰交甲根各三壯</p>
<p>小腹積聚腰脊周痹咳嗽大便難腎俞以年壯肺俞大腸俞肝俞太衝各七壯中泉獨陰曲池</p>
<p>腹中積聚氣行上下中極百壯懸樞三壯在第十三椎節下間伏而取之</p>
<p>又方痛氣隨往隨針敷缸灸必以三稜針○缸灸之法在腹部</p>
<p>痞塊專治痞根穴在十二椎下兩旁各三寸半多灸左邊○若左右俱有塊並灸左右</p>
<p>又方塊頭上一穴針入二寸半灸二七壯塊中一穴針入一二寸灸三七壯塊尾一穴針入三寸半灸七壯</p>
<p>臍下結塊如盆關元間使各三十壯太衝太谿三陰交各三壯腎俞以年壯獨陰五壯</p>
<p>伏梁及奔豚積聚章門脾俞三焦俞中脘獨陰太衝</p>

<h2>手臂</h2>
<p>脾主四末四末即四肢也手足諸瘡腫痛背屬脾胃凡痛癢瘡瘍皆屬心火也寒多則筋攣骨痛熱多則筋緩骨消治在三陰三陽之脈病在左治右在右治左在裡治表在表治里在上治下在腹治背是謂從陽引陰從陰引陽之法也</p>
<p>手臂筋攣痠痛專廢食飲不省人事者醫者以左手大拇指堅按筋結作痛處使不得動移即以針貫刺其筋結處鋒應於傷筋則痠痛不可忍處是天應穴也隨痛隨針神效不然則再針○凡針經絡諸穴無逾於此法也針傷筋則即瘥針不傷筋則即蹇即還刺其穴則少歇矣</p>
<p>手足指節蹉跌痠痛久不愈屈其傷指限皮骨內縮即以圓利針深刺其約紋虛空而拔諸節傷同</p>
<p>肘節痠痛使病人屈肘曲池穴至近橫紋空虛以針深刺穿出肘下外皮慎勿犯筋不至十日自瘥神效</p>
<p>肩痛累月肩節如膠連接不能舉取肩下腋上兩間空虛針刺針鋒幾至穿出皮外一如治肘之法慎勿犯骨兼刺筋結處神效</p>
<p>落傷打撲傷各隨其經針刺又取天應穴針刺後多入艾氣使其瘀血和解</p>
<p>兩臂及胸轉筋大陵七壯膻中巨闕尺澤並治手足筋急</p>
<p>臂細無力肩髃曲池列缺尺澤支溝中渚</p>
<p>肘腕痠痛重內關外關絕骨神門合谷中脘針若筋急刺天應穴無不即效</p>
<p>手臂善動曲澤七壯太衝肝俞神門</p>
<p>手掌熱內關列缺曲池通里神門後谿</p>
<p>臂內廉痛皮癢曲池肺俞脾俞神門針中脘針</p>
<p>手五指不能屈伸曲池下三里外關支溝合谷中腕針絕骨中渚叉手大指內廉第一節橫紋頭一壯神效</p>
<p>腋腫行間神門太淵絕骨膽俞腕骨</p>
<p>左手足無力神闕百壯如不愈加灸五百壯</p>
<p>兩手大熱如在火中湧泉灸五壯立效</p>

<h2>腰背</h2>
<p>腰背痛者腎氣虛弱而當風坐臥觸冷之致也臟病不離其處腑病居處無常膀胱經及肝膽經主之宜用缸灸每處針刺每處缸灸七次神效</p>
<p>腰痛不能屈伸腎俞委中尾穹骨上一寸七壯自處左右各一寸七壯○又方曲蘓橫紋頭四處各三壯四穴並一時吹火使之一時自滅一處灸不到其疾不愈○又方令患人正立以竹柱地而豎量臍記之將其竹著後脊骨於其竹上灸隨年壯後即藏其竹勿令病人得知</p>
<p>腰脊疼痛溺濁章門百壯膀胱俞腎俞委中次髎氣海百壯</p>
<p>腰痛腹鳴胃俞年壯大腸俞三陰交太谿太衝神闕百壯</p>
<p>老人腰痛命門三壯腎俞年壯</p>
<p>腰背傴僂肺俞期門各三七壯風池七壯</p>
<p>又方脊骨旁左右突起浮高處以針深刺灸五百壯至七八百壯若病歇則不必盡其數矣</p>
<p>腰腫痛崑崙委中太衝通里章門</p>

<h2>腳膝</h2>
<p>所患皆由於腎氣虛弱而寒冷外束之致也諸節皆屬膽諸骨皆屬腎四末屬脾胃</p>
<p>腳痠不能屈伸難久立陰蹺三壯中脘針兩曲蘓橫紋頭五壯兩人分左右同吹滅入一處灸不到則其疾不瘳也</p>
<p>腳足轉筋不忍內筋急內踝尖七壯外筋急外踝尖七壯○承山在兌腨腸分肉間陷中二七壯</p>
<p>腳足內外踝紅腫日久不膿不瘥灸騎竹馬穴七壯若不愈更灸和介氏之法神效</p>
<p>腳氣中脘針三陰交灸針後勿為飽食經七日更針神效</p>
<p>又方腹下股間必有結核以針貫刺灸針孔三七壯立效</p>
<p>手足筋攣蹇澀以圓利針貫刺其筋四五處後令人強扶病人病處伸者屈之屈者伸之以瘥為度神效</p>
<p>鶴膝風膝如大瓢而膝之上下皆細身熱痛中腕委中風池並針神效</p>
<p>足掌疼崑崙針</p>
<p>骨髓冷痛　大杼絕骨復溜申脈厲兌腎俞</p>
<p>腳足寒冷不可忍以熱手久按冷徹於手則是痼冷也腎俞大杼下三里絕骨太衝太谿陰蹺各七壯至三七壯○或用灸瓦上安艾熨之</p>
<p>肌膚溫而病人自言寒冷不可忍者是氣不通也即針十宣八邪穴立效○一身同然</p>
<p>膝上腫痛身屈不行陰陵泉七壯至七七壯中脘針無不效</p>
<p>諸節痛陰陵泉膽俞風池絕骨</p>
<p>便毒太衝太谿照海僕參並針</p>
<p>又方當處以墨筆書其病人之父姓名則不數日不膿立瘥</p>
<p>又方以圓針貫刺其核灸三七壯永瘥</p>
<p>四肢不收怠惰嗜臥脾俞三陰交章門照海中腕針解谿</p>
<p>四肢轉筋湧泉委中絕骨大杼太衝合谷下三里</p>

<h2>風部</h2>
<p>諸風掉眩皆屬肝木○正氣引邪為喎僻乃酒色過度飲食失節之致也肥人多濕瘦人多火</p>
<p>凡人未中風之前足脛痠疼頑痹良久乃解此將中風之候也急灸三里絕骨左右四穴各三壯用薄荷桃柳葉煎水淋洗使灸瘡發膿若春好秋更灸秋好春更灸</p>
<p>灸忌生冷豬雞酒面房勞等物慎觸風又忌發怒若不慎攝則雖鬼莫能救</p>
<p>言語謇澀半身不遂百會耳前髮際肩井風市下三里絕骨曲池列缺合谷委中太衝照海肝俞支溝間使觀證勢加減患左灸右患右灸左</p>
<p>口眼喎斜　合谷地倉承漿大迎下三里間使灸三七壯</p>
<p>又方　以葦筒長五寸一頭插於耳孔以泥面密封筒之四畔令不得泄氣其一頭上安艾灸七壯至二七壯一如上法換治</p>
<p>偏風口喎間使左取右右取左灸三七壯立瘥神效灸後令患人吹火則乃知口正此其驗也</p>
<p>卒惡風不語肉痹不知人神道在第五椎節下間俯而取之灸三百壯立瘥</p>
<p>遍身癢如蟲行不可忍肘尖七壯曲池神門針合谷三陰交</p>
<p>歷節風風池絕骨膽俞</p>
<p>中風口噤痰塞如引鉅聲氣海關元各三壯又灸哮喘套頭法在咳嗽部</p>
<p>角弓反張天突先針膻中太衝肝俞（委中）崑崙大椎百會</p>
<p>中風眼戴上及不能語者灸第二椎並五椎上各七壯同灸炷如半棗核大</p>
<p>夫中風有五不治者開口閤眼散手遺尿魚口氣喘喉中雷鳴直視模衣皆惡症也</p>
<p>風者百病之長也至其變化各不同焉或中臟或中腑或痰或氣或怒或喜逐其源而來害</p>
<p>中臟者不省人事痰涎上壅喉中雷鳴四肢癱瘓不知疼痛言語謇澀是也</p>
<p>中腑者半身不遂口眼喎斜知疼痛言語不變是也先看形體及臟腑之症候詳察治之</p>
<p>肝中無汗惡寒色青名曰怒中</p>
<p>心中多汗驚怕色赤名曰思慮中</p>
<p>肺中多汗惡風色白名曰氣中</p>
<p>腎中多汗身冷色黑名曰氣勞中</p>
<p>脾中多汗身熱色黃名曰喜中</p>
<p>膽中眼目牽連酣睡不醒色綠名曰驚中</p>
<p>胃中飲食不下痰涎上壅色淡黃名曰食後中</p>
<p>五臟之病各灸五臟俞穴</p>
<p>太息善悲行間丘墟神門下三里日月在期門下五分</p>

<h2>癲癇</h2>
<p>癲癇百會神庭各七壯鬼眼三壯陽谿間使三十壯神門心俞百壯肺俞百壯申脈尺澤太衝皆灸曲池七壯</p>
<p>又方陰莖頭尿孔上宛宛中三七壯著火哀乞即瘥不問男女重者七七壯輕者五壯七壯</p>
<p>又方足大指本節內紋及獨陰穴各七壯</p>
<p>狂言喜笑陽谿下三里神門陽谷水溝列缺大陵支溝神庭間使百勞</p>
<p>鬼邪間使仍針後十三穴</p>
<p>一鬼宮人中穴　二鬼信手大指甲下入肉三分　三鬼壘足大指爪甲下入肉二分　四鬼心大淵穴入半寸　若是邪蠱便自言說由來往驗有實求去與之男從左起針女從右起針若數穴不言便通下排穴　五申脈火針七鋥二三下　六鬼枕大椎上入髮際一寸　七鬼床耳前髮際穴　八鬼市承漿穴　九鬼營勞宮穴　十鬼堂上星穴火針七鋥　十一鬼莊陰下縫灸三壯　十二鬼臣曲池火針　十三鬼封舌下一寸縫</p>
<p>見鬼陽谷</p>
<p>夢壓商丘三陰交</p>
<p>善哭百會水溝</p>
<p>風癲及發狂欲走稱神自高悲泣呻吟謂邪崇也先針間使後十三穴</p>
<p>罵詈不息身稱鬼語心俞百壯鬼眼後谿大陵勞宮湧泉各三壯風府</p>
<p>又方灸唇吻頭白肉際一壯又灸唇里中央肉弦上一壯</p>
<p>狐魅顛狂鬼眼三七壯神庭百壯</p>
<p>羊癇吐舌目瞪聲如羊鳴天井巨闕百會神庭湧泉大椎各灸又九椎節下間三壯手大指爪甲合結四隅各三壯妙</p>
<p>牛癇直視腹脹鳩尾大椎各三壯</p>
<p>馬癇張口搖頭反張僕參風府臍中各三壯金門百會神庭並灸</p>
<p>犬癇勞宮申脈各三壯</p>
<p>雞癇善驚反折手掣自搖靈道三壯金門針足臨泣內庭各三壯</p>
<p>豬癇如屍厥吐沫崑崙僕參湧泉勞宮水溝各三壯百會率谷腕骨各三壯內踝尖三壯</p>
<p>五癇吐沫後谿神門心俞百壯鬼眼四穴各三壯間使</p>
<p>狀如鳥鳴心悶不喜問語鳩尾灸</p>
<p>目戴上不識囟會行間巨闕皆灸</p>

<h2>厥逆</h2>
<p>痰厥頭痛者必灸頭部能安之者乃痰凝經絡氣不流行故也</p>
<p>吐痰厥逆從男左女右以繩圍患人肘還至起端處截斷以其繩頭從大椎尖下行脊骨上繩頭盡處五十壯</p>
<p>屍厥謂急死也人中針合谷太衝皆灸下三里絕骨神闕百壯若脈微似絕灸間使針復溜久留神效</p>
<p>四肢轉筋厥逆內庭列缺竅陰至陰承山三七壯合谷太衝又內筋急灸內踝尖一壯外筋急灸外踝尖上一壯</p>
<p>善恐小氣厥逆章門少衝合谷太衝氣海百壯</p>
<p>傳屍骨蒸肺俞灸膏肓俞灸四花穴腰眼穴並灸</p>
<p>腎厥頭痛筋攣驚恐不嗜臥關元腎俞絕骨內關膽俞並灸</p>

<h2>急死</h2>
<p>中惡百會三七壯間使年壯承漿七壯心俞七壯人中五十壯隱白一壯囊下十字紋三壯諸穴中神闕百壯下三里七壯最神</p>
<p>溺水死即解死人衣服以其腹伏著於馬鞍之上使其水泄出後艾灸臍中百壯即活神效</p>
<p>縊死心下有微溫一日以上者猶可活徐解縊索及衣服安臥溫處厚裹緊填肛門一人緊摩兩肩臂引頭髮勿令縱又一人摩擦胸肩令數屈伸無數又兩人分坐以竹管吹兩鼻中即活</p>
<p>中暑幾死急灸兩乳頭各七壯</p>

<h2>痢疾</h2>
<p>中氣虛弱三焦不和之致若大便秘結取巴豆肉作餅安臍中灸三壯</p>
<p>水痢不止中脘針神效</p>
<p>赤白痢臍中百壯神效</p>
<p>泄痢小腹痛太陽俞膀胱各三壯關元百壯丹田穴一名石門二七壯至百壯止</p>
<p>冷痢食不化脾俞年壯天樞五十壯胃俞三壯臍中一名神闕百壯</p>
<p>脫肛久不愈臍中年壯百會三七壯膀胱俞三壯</p>
<p>溏泄如鴨之泄故曰溏泄中脘針三陰交脾俞各三壯至三七壯</p>

<h2>痔疾</h2>
<p>五痔便血失尿尻痛尾窮骨百壯三白三七壯在別穴中秩邊在二十椎下兩旁各三寸半灸三壯</p>
<p>腸風下血痔三白三七壯承山在足跟上兌腨腸下分肉間陷中五壯神效又對臍脊骨上灸三七壯又其兩旁各一寸三七壯又十四椎下各開一寸半二七壯年深者最有效</p>
<p>痔乳頭灸痔凸肉百壯即平神效</p>
<p>療痔昔人所傳曰令患人齊足正立以竹柱地量臍折斷將其竹移後准奇骨以墨點記從點處下量一寸艾灸五十壯每行此怯無不效</p>

<h2>陰疝</h2>
<p>腎氣虛弱常處冷地兼食冷物是謂如石投水之狀</p>
<p>疝氣上衝心腹急痛呼吸不通太衝內太衝各三壯獨陰五壯甲根針一分灸三壯內太衝甲根穴在於別穴中針灸神效</p>
<p>奔豚氣繞臍上衝照海太衝各三壯獨陰五壯石門七壯又臍下六寸兩旁各一寸灸三七壯又量口吻如一字作三折○如此樣以一角按臍心兩角在臍下兩旁盡處是穴二七壯兩丸蹇縮亦灸左取右右取左氣衝七壯</p>
<p>疝氣衝心以面末和水作孔餅安臍上以炒鹽填厚五分灸大炷以微溫為限百壯至五百壯每歲春秋灸畢連九日處密室慎勿出入酒色冷物神效</p>
<p>陰痿然谷三壯陰谷三陰交各三壯氣衝曲骨各三七壯腎俞年壯膏肓俞百壯曲泉七壯在膝內橫紋頭</p>
<p>陰頭痛大敦太衝腎俞陰交</p>
<p>陰腫挺出曲骨大敦氣衝獨陰陰蹺崑崙</p>
<p>疝氣繞臍沖胸氣海石門太衝獨陰並換治俱痛俱灸天樞百壯在挾臍旁各開二寸</p>
<p>㿗疝令患人騎碓軸以陽莖伸置軸上與陽莖頭齊點記灸軸木上隨年壯效</p>
<p>五淋復溜絕骨太衝氣海中極百壯曲骨在橫骨上毛際陷中七壯至七七壯</p>
<p>石淋氣衝在挾臍旁二寸直下五寸之下鼠鼷之上一寸動脈宛宛中七壯至三七壯止</p>
<p>又方以禾稈量患人口吻如一字樣一端按尾窮骨端向上稈盡脊上點記將其稈中折墨記橫著於脊點左右稈兩端盡處三七壯</p>
<p>溺白濁照海期門陰蹺腎俞三陰交皆灸</p>

<h2>霍亂</h2>
<p>脾胃及三焦不和上吐下泄胸腹痛悶是關格者不得吐瀉也四關穴主之四關謂合谷太衝是也</p>
<p>霍亂悶亂即以柔物回縛男左女右之肩下臂上側臥壓縛臂入睡則即止效</p>
<p>又方臍中七壯下火即瘥又臍上三寸三壯三焦俞合谷太衝並緘關衝刺出血立瘥中脘針亦能治霍亂吐瀉</p>
<p>轉筋霍亂手中關衝皆刺出血至陰絕骨太衝</p>
<p>霍亂心胸滿痛吐食腸鳴中脘內關關衝出血列缺三陰交</p>
<p>暴泄大都崑崙期門陰陵泉中脘針</p>
<p>乾嘔間使七壯若不瘥更灸</p>
<p>霍亂遺矢下三里中脘針陰陵泉</p>
<p>霍亂頭痛胸痛呼吸喘鳴人迎內關關衝三陰交下三里</p>
<p>霍亂已死而有暖氣者承山在腳腨腸中央分肉間去腳根七寸起死穴灸七壯</p>
<p>又方以鹽填臍中灸二七壯仍灸氣海穴百壯大敦穴</p>

<h2>瘧疾</h2>
<p>四節不攝榮衛不和之致或先寒後熱者或先熱後寒者或頭痛引飲者或腰背先痛者或腳足先痛者察其病源治之</p>
<p>瘧病從頭頂發者當痛日未發前一時預灸百會大椎尖頭各三壯</p>
<p>從手臂發者預灸三間間使各三壯</p>
<p>從腰背發者腎俞百壯委中</p>
<p>一日一發於午前者邪在陽分也或間日或三日或午後或夜間發者邪入陰分也或間日或日夜亂髮者氣血俱虛也</p>
<p>溫瘧中脘針神效</p>
<p>痎瘧謂老瘧也作於子午卯酉者少陰瘧也神道七壯絕骨三壯作於辰戌丑未者太陰瘧也後谿膽俞作於寅申己亥者厥陰瘧也</p>
<p>諸瘧先針間使仍針鬼邪十三等穴而雖勿用火鋥只用針刺累施神效</p>
<p>瘧母痰水及瘀血成塊腹脅脹而痛每上下弦日章門針後即灸三七壯</p>

<h2>虛勞</h2>
<p>五勞謂五壯之勞七傷謂憂愁思慮悲驚恐心腎受邪五內不足緩急濕痹偏枯不仁四肢拘攣也邪實則痛虛則癢也</p>
<p>虛勞羸瘦耳聾尿血小便濁或出精陰中痛足寒如冰崑崙腎俞年壯照海絕骨○身有四海氣海血海照海髓海</p>
<p>臟氣虛憊真氣不足一切氣病氣海百壯夢與人交泄精　三陰交三七壯夢斷百日後更灸五十壯則無復泄精</p>
<p>夢遺失精曲泉百壯太衝照海腎俞三陰交關元膏肓俞精宮一名志室在十四椎下橫量左右各三寸半灸七壯</p>
<p>患門穴主年少人陰陽俱虛體瘦面黃飲食無味咳嗽遺精潮熱盜汗心胸背引痛五勞七傷等證灸有效取穴之法用蠟繩或禾稈一條以男左女右從足大拇指頭比齊循足掌當心向後貼肉引繩上至曲䐐大橫紋切斷令病人解發勻分兩邊次將以先量足繩子一頭按鼻尖引繩從頭上正中貼肉至脊繩頭盡處墨記此非灸穴別用稈心一條令患人自然開口橫量齊口吻切斷中折墨記將此稈壓於脊點處橫布左右稈兩端盡處墨記灸隨年壯加灸一壯一云百壯</p>

<h2>勞瘵</h2>
<p>腹中有蟲惱人至死相傳於族類而殺害是也</p>
<p>勞瘵症灸腰眼穴穴法載別穴中其名遇仙灸</p>
<p>人脈微細或時無者以圓利針刺足少陰經復溜穴深刺以候回陽脈生方可出針</p>
<p>虛勞百損失精勞症肩井大椎膏肓俞肝俞腎俞脾俞下三里氣海</p>

<h2>四花穴</h2>
<p>治勞瘵症</p>
<p>第一次二穴先令患人平身正立取一細蠟繩勿令展縮以繩頭於男左女右足大拇指端比齊循足掌向後至曲䐐大橫紋截斷令患人解發分兩邊要見頭縫至腦後又令患人平身正坐將先比繩子一頭於鼻尖上按定引繩向上循頭縫至腦後貼肉垂下當脊骨至正中繩頭盡處以墨點記之（是非灸穴）○或婦人纏足不明者當於右肓髃穴點定以繩頭按其穴上伸手引繩向下至手中指盡處截斷而用男子之足不明者亦佳卻令患人微合口以短繩一頭先自口左角按定鉤起繩子向上至鼻根斜下至口右角作人此樣截斷將此繩展令折中墨記將繩墨點壓於脊骨上先點處而橫布左右取平勿令高下繩兩頭盡處以墨圈記此則灸穴二次二穴令患人平身正坐稍縮肩膊取一蠟繩繞項向前雙垂與鳩尾尖齊鳩尾是心蔽骨也人無心蔽骨者從胸前岐骨下量取一寸是鳩尾穴也即雙截斷將其繩之中心著於喉嚨結骨上引繩兩端向後會於脊骨正中繩頭盡處以墨記之是則非灸穴也卻令患人合口以短蠟繩橫量口兩吻如一字樣截斷中折墨記壓於脊骨上先點處如前橫布繩子兩頭盡處以墨記之此是四花穴之橫二穴也</p>
<p>以上第二次點穴通共四穴同時灸各七壯至二七壯至百壯或一百五十壯為妙候灸瘡初發時依後法又灸二穴</p>
<p>三次二穴以第二次量口吻如一字樣短繩中折之墨記壓於第二次脊點上正中上下直放繩頭上下盡處以墨點記之此四花穴之上下二穴也以上第三次點穴謂之四花穴也灸兩穴各百壯三次共六穴取火日灸之百日內慎飲食房勞安心靜處將息一月後仍覺未瘥復於初灸穴上再灸</p>

<h2>食不化</h2>
<p>飢飽失時脾胃不和之致脾胃實則消穀善飢脾胃虛則癖食不消</p>
<p>飲食倍多身漸羸瘦痃癖腹痛脾俞三壯至年壯章門期門太白中脘針</p>
<p>腹脹不嗜食食不化中脘針肝俞七壯胃俞年壯脾俞三壯</p>
<p>飲食困憊四肢怠惰煩熱嗜臥脾俞然谷腎俞解谿</p>
<p>嘔逆不得食心俞百壯只針中脘穴神效</p>
<p>食積善渴勞宮中渚支溝中脘</p>
<p>惡聞食氣下三里中脘針</p>
<p>傷飽瘦黃章門中脘針神效</p>
<p>翻胃公孫中脘針</p>

<h2>黃疸</h2>
<p>多因脾胃不和通身面目悉黃或大便黑血小便黃食疸者頭眩心煩酒疸者目黃鼻塞心中及足下熱女勞疸者額黑身黃小腹滿急小便難難治也大概諸疸口淡怔忡耳鳴腳軟寒熱小便白濁渴則難治不渴則可治也</p>
<p>腎疸風門五壯腎俞年壯少澤一壯三陰交三壯至三十壯合谷三壯</p>
<p>黃疸百勞三七壯下三里中脘針神效</p>
<p>酒疸身目俱黃心痛面赤斑小便不利公孫膽俞至陽委中腕骨中脘神門小腸俞</p>
<p>三十六黃疸方云先灸脾俞心俞各三壯次灸合谷三壯次灸氣海百壯只針中脘穴神效</p>
<p>女勞疸公孫關元腎俞然谷至陽在七椎下俯而取之三壯</p>
<p>食疸下三里神門間使列缺中腕針</p>

<h2>瘡腫</h2>
<p>痛癢瘡瘍皆屬心火主治在各隨其經及心經</p>
<p>癰者陽滯於陰為腫有觜高起皮肉光澤者是</p>
<p>疽者陰滯於陽為腫無觜內暈廣大皮膚起紋不澤者是欲知疽口以濕紙敷貼腫上先干處是疽口也</p>
<p>癰疽疔癤之初出看其經絡部分各隨其經行針無間日如或針間日則無效矣勿論擇日諸忌逐日針刺或一日再刺以瀉其毒則不至十日自安若針間日或針五六度而病者為苦半途而廢至於死亡或如不死腐惡內生新肉延於累月艱苦萬狀連針十餘日之苦與其死亡或至辛苦孰輕孰重悔之無及若病人不欲針治者急灸騎竹馬穴七壯無不神效</p>
<p>又方初出三日前用手第四指納口侵津涎洽塗腫上晝夜不輟使不幹不過四五日自安方藥無逾於此也</p>
<p>癰疽毒腫初出三日前急灸其腫觜三七壯自安千方萬藥無逾於此其初發至小如粟故人皆忽待至其發毒必至死域追悔莫及若已過三日即灸騎竹馬穴各七壯無不神效</p>
<p>癰疽諸腫或不癢不痛色青黑者肉先死終不救其初發急灸騎竹馬穴各七壯</p>
<p>髮際腫唇腫面腫最難危症慎勿輕破須各隨其經絡逐日行針以瀉其毒氣效若未能針治敷自腐藥以待膿潰兼用蟾膾五六個連食已潰或未潰皆效</p>
<p>背腫亦行逐日針經絡自安然而未能善治竟至熟膿以大針決破裂過赤暈之裔即取大蟾六七個作膾用姜芥汁連食惡肉消盡而新肉已生可以起死回生</p>
<p>背腫當處狀如粟米者亂出於腫上自作穿孔以手指揉按則自其各孔膿汁現出按休則其各孔膿汁還入是為熟膿矣以大針裂破赤暈之裔</p>
<p>凡大小腫不問日數即灸騎竹馬穴七壯無不效者</p>

<h2>騎竹馬穴法</h2>
<p>以直杻先量患人尺澤穴橫紋比起循肉至中指端截斷令患人解衣裙露體騎坐於直竹之上瘦人用細竹肥人用大竹當尾窮骨可堪接坐然後將其先量杻從脊豎立於坐竹之上杻端盡處脊上點記此則非灸穴也更用禾稈量病人男左女右中指中節兩紋為一寸又加一寸合為二寸將其二寸中折墨記著於先點脊上橫布稈兩端盡處是灸穴也各灸七壯止不可多灸以此法灸之則不愈者蓋此二穴心脈所過凡癰疽之疾皆由於心氣留滯故生此毒灸此則心脈流通即時安愈可以起死回生矣</p>
<p>諸危惡症目直視摸衣魚口氣喘命難全病人氣實則易治虛則難治凡腫不熱不痛不高低陷破爛肉色紫黑為內發肉先死必死之疾也</p>

<h2>五逆症察色</h2>
<p>察眼目白睛黑眼胞約小一逆納藥嘔吐二逆腹痛渴甚三逆肩項不便四逆聲嘶色脫或痢疾五逆無此五逆者順也</p>
<p>肺癰胸脅引痛呼吸喘促身熱如火咳嗽唾痰不能飲食晝歇夜劇即灸騎竹馬穴七壯尺澤太淵內關神門並針刺通氣以泄毒氣若不愈更灸騎竹馬穴七壯腫脈宜洪緊數滑欲知膿計自初痛日過四十五十日後察病人眼目白睛無精采亦微蒼黑細如絲赤血絡縱橫亂纏於白睛則已膿矣即以邊刃大針刺破痛邊乳旁腋下向前肋間使之出膿後即插紙捻插與拔逐日行之使不塞孔兼用石衣岩上青白苔是不拘多少濃煎連服限瘥○脈蝦游脈雀啄脈皆危脈也危病則難治</p>
<p>陰腫或臀腫或腳肉色如常而漸至浮大者或有微浮者苦痛於骨肉之間晝歇夜劇不省人事幾至四五十日而成膿然而夏月則易膿冬月則不易膿外見其痛處形如赤絲粗細血絡縱橫亂鋪於其上則是熟膿矣人或未詳其膿先以細針刺試未及膿境而抽針膿汁緣何而出乎自謂不膿抑曰此濕痰凝滯萬方治療終不見效遷延日月漸至回骨而死須針未危之前用手之法以邊刃大針先刺皮膚漸漸深插至其膿境針鋒易入如陷虛空已入膿處然後仍舉針鋒裂破而出使之出膿膿汁既歇即以紙捻插於針孔使不閉孔逐日拔插使出惡汁惡肉自腐新肉自生則紙捻漸至減入自出黃汁然後獲痊矣雖至蘇境慎勿發怒與酒色不然則更作腫痛○腫脈宜滑數急緊最危者蝦游脈雀啄脈二動一止三動一止者不數日死</p>

<h2>回骨症</h2>
<p>回骨之後針破無益然與其必死莫若針破異獲僥倖萬一當與病家商議僉曰諾然後針破出膿而使不快出不然則危矣故徐徐出汗出膿之後未滿十日而死者膿無一毫間隔者也過十日而生者肉有毫髮未膿處也凡小癤腫有觜銳者或無觜者多發於耳下及臂或腳苦痛十餘日或至十五日後成膿然不可以一例論之大概先以手指按探腫暈而當處堅固且有指痕成凹趁不解者是不膿也按指漸至膿處忽覺指陷舉指復起正似執繭成凹舍則復起之狀是乃膿也</p>
<p>腸癰小腹連腰痛或蹇一腳身熱如火小便數而欠晝歇夜劇三十餘日後成膿未膿前預灸騎竹馬穴各七壯神效已膿後肘尖百壯膿汁注下一二缽神效</p>
<p>疔腫生面上口角合谷下三里神門</p>
<p>生手上曲池穴三七壯</p>
<p>生背上肩井七壯委中靈道觀病之輕重重者倍數灸之並灸騎竹馬穴七壯</p>
<p>縷疔狀如以蒿草裹雞卵個個間結之形長而紅髮於肘內而痛日久則成膿膿後則針破出膿未膿前灸騎竹馬穴各七壯即愈手足同治凡人手足及一身之中骨節腫膿針破後膿雖盡出而浮氣未消之前則病人悶其疼痛不忍屈伸以待自瘥則膿汁與脂膜填滿於骨臼筋膠於骨節伸者終不得屈屈者終不得伸平生永為病廢之人須及於膿汁未盡出而黃汁不止之際即令旁人強扶屈伸頻數限瘥則免廢</p>

<h2>諸藥灸癰疽法</h2>
<p>隔蒜灸法腫毒大痛或不痛麻木先以濕紙覆其腫上先干處乃是腫頭也即用獨頭蒜切作片厚三分許安腫頭上以艾炷灸之每行五炷改蒜片如瘡連十餘頭當一處以蒜爛搗攤於患處鋪艾蒜上灸之初灸痛灸至不痛不痛灸至痛此乃引發郁毒之法且有回生之功也若腫色白而不作膿者不問日期宜多灸之附子灸法腦瘻及諸癰腫堅牢者即削附子厚如棋子正著腫上唾濕附子以艾炷安著附子上灸之令熱徹附子欲干更唾令濕灸常令熱徹附子屢干輒改又令艾氣徹腫則無不愈者黃土灸法腫發背兩胛間初似粟米大或痛或癢人皆慢忽不治則不過十日遂至於死急取淨黃土和水作泥捻作餅子厚二分闊一寸半貼腫上以大艾炷安土餅上灸一炷一易腫如粟米大時灸七餅即瘥腫或如錢大許大炷日夜不輟以瘥為度</p>
<p>諸瘡胬肉如蛇頭出數寸用硫黃研末於胬肉上薄塗即縮</p>
<p>腫堅有根名曰石癰灸當處上百壯如石子碎出</p>
<p>龍瘡尺澤五壯湧泉委中並刺出血立愈騎竹馬穴各七壯又煙燻一如治白癩法熨治之治法見於白癩條下</p>
<p>手足或一身狀如桃慄不紅而痛三四日間成膿針破出膿汁名走馬疳瘡</p>
<p>附骨疽三白穴在間使後一寸灸隨年壯立瘥</p>
<p>風丹及火丹毒以三稜針無間亂刺當處及暈畔多出惡血翌日更看赤氣所在如初亂刺棄血如糞神效</p>
<p>諸處痰腫不癢不痛久作成膿針破膿色與血相和或有蒼色則吉也只有白色而不稠正似腐糊者死也</p>
<p>遍身疥瘡肺俞神門曲池大陵</p>
<p>腋腫馬刀挾纓絕骨神門神效</p>
<p>熱風癮疹曲池曲澤合谷列缺肺俞魚際神門內關</p>
<p>皮風瘡自少瘙癢不止如粟米者多發於臂及足脛外邊與背部而絕不發胸腹及臂及腳內邊故名曰皮風瘡逢秋氣尤癢成瘡俗名年疥瘡曲池灸二百壯神門合谷三七壯</p>
<p>白癩先針周匝當處四畔無間後即用熟艾按作長條繼作環圓數重於爐灰上次用信石作末播其環艾之上放火於艾端又以穿孔大瓢覆其上則煙出瓢孔即以白癩照熏於其煙而初不愈如初針後又照熏如初神效</p>
<p>風癩一名大風瘡傷於隆冬心肺受邪鼻塞面熱夜寢自鼻出血眉毛墮落一身搔癢成瘡以三稜針間一二日亂刺身上肉黑處至肉汗出百日又針至骨如初汗出百日鬚眉還生後即止灸亦隨於肉黑處亦佳調攝則一依針灸法慎勿觸風寒有大效治穴委中尺澤太衝皆針出血曲池神門中渚合谷內關申脈太淵照海絕骨崑崙心俞肺俞胃俞脾俞</p>

<h2>癰疽疔癤瘰癧等瘡八穴灸法</h2>
<p>頭部二穴諸瘡發於頭部用禾稈量自左耳尖起端右旋經右耳尖還至起端處截斷令患人男左女右用針經一夫之法以手四指橫握其稈兩端之末截斷將稈中折中心墨點著於結喉下左右兩旋後會於脊骨上點記是則非灸穴也別用禾稈男左女右量手中指中節為一寸又加一寸中折墨記壓於先點脊骨上橫布左右稈兩端盡處是灸穴也瘡出左灸左出右灸右出左右並灸左右手部二穴瘡發於手部用禾稈自肩髃穴至第三指頭爪端截斷以其稈中心當於結喉下至項後稈兩端會於脊骨點記如頭部法</p>
<p>背部二穴自大椎上至尾窮骨為背部自天突穴至陰毛際為腹部兩腋亦屬背腹部瘡發於背或腹用禾稈自左乳頭起端周身經右乳還至起端處截斷以稈中心當結喉下稈兩端旋後會於脊骨上點記如頭部法</p>
<p>足部二穴瘡發於足部並立兩足亦令相著齊立以稈從足大拇指頭起端從足際右旋至右足大拇指端還至左起端處斷之以其稈中心當結喉下旋背雙垂一如頭部法初灸痛灸至不痛不痛則灸至痛或五百壯或七八百壯大炷多灸尤妙癰疽等瘡始發而灸則不潰而自愈已潰而灸則生肌止痛亦無再發矣</p>
<p>汞毒瘡用藥天疱瘡離卻年久後汞毒例出於足脛內廉骨上或胸或面形如桃慄如石如骨累月或累年而成瘡針刺出膿汁用殺蟲當藥</p>

<h2>瘰癧</h2>
<p>聯珠瘡百勞三七壯至百壯肘尖百壯又先問審知初出核以針貫核正中即以石雄黃末和熟艾作炷灸核上針穴三七壯諸核從此亦消矣</p>
<p>癭瘤不可針破針則肆毒肉瘤針灸則皆殺人血瘤針則出血不止而死</p>
<p>瘰癧繞項起核名蟠蛇癧天井風池肘尖百壯換治下三里百勞神門中渚外關大椎灸</p>
<p>延生胸前連腋名瓜藤癧肩井膻中大陵支溝陽陵泉外關</p>
<p>左耳根生名惠袋癧翳風后溪肘尖外關</p>
<p>右耳根生名蜂窠癧翳風頰車後谿合谷外關</p>
<p>又方取繩子繞項雙垂兩端會於鳩尾骨尖截斷繩兩端旋後會於脊骨上繩頭盡處點記又量患人口兩吻如一字樣中折墨記橫著於脊點記左右兩端盡處各灸百壯又方以繩子周迴病人項還至起端處截斷將此繩一頭從大椎上垂下脊骨繩頭盡處點記又量患人口吻如一字樣中折墨記橫布脊點上兩端盡處灸百壯大效</p>

<h2>蠱毒</h2>
<p>蠱毒巨闕上脘足小指尖三壯有物因所食下出</p>
<p>三蟲痛胸多涎上脘在鳩尾下二寸灸二七壯至百壯未瘥宜倍灸</p>
<p>蟲咬心痛或上或下時作時止善渴嘔吐噁心涎出面色白斑紅唇乍青白乍白赤痛定後能食是也以手緊按堅持勿令得移以針刺蟲久待蟲不動乃出針上半月蟲頭向上</p>
<p>下半月蟲頭向下每食前先嚼肉而不吞則蟲頭向上然後用針藥</p>

<h2>眠睡</h2>
<p>不得安臥不能睡皆心熱也昏睡困憊腎脾虛熱之致也治心　脾腎經穴　多睡肝俞七壯肺俞二間少商百會囟會又方解谿湧泉</p>
<p>無睡陰交在臍下一寸灸百壯噫嘻在第六椎下兩旁相去各三寸半以手按之則病者言噫嘻二七壯至百壯</p>

<h2>內傷瘀血</h2>
<p>胸中瘀血巨闕下三里肺俞膏肓俞內關</p>

<h2>消渴</h2>
<p>三焦不和五臟津液焦渴水火不能交濟之致也</p>
<p>消渴飲水人中兌端隱白承漿然穀神門內關三焦俞</p>
<p>腎虛消渴然谷腎俞腰俞肺俞中膂俞在第二十椎下兩旁各二寸挾脊起肉端灸三壯</p>
<p>食渴中脘針三焦俞胃俞太淵列缺針皆瀉</p>

<h2>汗部</h2>
<p>表氣虛弱則自汗也寒氣外束則無汗也肺主皮毛表虛則自汗是○吐血衄血皆因肺熱心血妄行皮膚須瀉心肺熱氣也</p>
<p>轉筋汗不出竅陰太淵孔最三壯陽陵泉膽俞兩臂轉筋穴互相加減用</p>
<p>煩心汗不出孔最三壯曲差心俞太淵神門巨闕又手足指間針</p>
<p>骨寒熱汗注復溜下三里神門</p>
<p>汗出鼻衄承漿合谷崑崙上星神門太衝</p>
<p>身熱如火汗不出命門中脘膽俞孔最三壯肺俞太谿合谷支溝</p>
<p>盜汗肺俞三壯陰都挾巨闕旁一寸五分直下又二寸灸二壯</p>
<p>虛汗合谷瀉復溜下三里並補陰都曲泉並三壯照海魚際</p>
<p>咳嗽汗不出魚際竅陰膽俞商陽上星肺俞心俞肝俞曲泉三壯孔最三壯</p>

<h2>傷寒及瘟疫</h2>
<p>冬傷於寒春傷病瘟</p>
<p>太陽經病一日二日發熱惡寒頭疼腰脊強痛尺脈俱浮屬膀胱經</p>
<p>陽明經病二日三日身熱目痛鼻乾不得臥尺脈俱長屬胃土</p>
<p>少陽經病三日四日胸脅痛而耳聾或口苦舌乾或往來寒熱而嘔尺脈俱弦屬膽木</p>
<p>太陰經病四日五日腹滿咽乾手足自濕或自痢而渴或腹痛尺脈俱沉細屬脾土</p>
<p>少陰經病五日六日口燥舌乾而惡寒尺脈俱沉屬腎水</p>
<p>厥陰經病六日七日煩懣囊縮尺脈俱微緩屬肝木</p>
<p>是三陰三陽症也○方書云初起只傳足經不傳手經</p>
<p>又云五行順傳者生逆傳者亡○順金生水水生木木生火火生土土生金逆金剋木木剋土土剋水水剋火火剋金</p>
<p>又云一曰治風府穴　二曰治三間穴　三曰治中渚臨泣　四曰治少商隱白　五曰治神門太谿　六曰治靈道中封間使穴</p>
<p>在表主腑陽谷支溝陽谿陽輔在裡主臟商丘復溜經渠靈道間使</p>
<p>痓病似中風症中濕症口噤反張又似癇症以傷寒逐日例行針</p>
<p>傷寒流注太衝內庭穴針此二穴總治能退寒熱</p>
<p>在手太衝內庭手三里並針在足太衝內庭並針在背太衝內庭間使並針</p>
<p>在腹太衝內庭下三里並針</p>
<p>傷寒犯色發熱飲食咽塞而還出鼻孔然谷針使之飲食即吞神效</p>
<p>陰症傷寒彌留不能退熱乃中氣不足之致臍中百壯不愈加灸五十壯或填鹽煉臍</p>
<p>傷寒過六日不解者期門關元太衝下三里內庭</p>
<p>餘熱未盡曲池合谷太衝下三里內庭</p>
<p>傷寒悲恐太衝內庭少衝通里</p>
<p>挾脊痛大沖內庭委中崑崙</p>
<p>口乾曲澤神門</p>
<p>項強目瞑風門委中太衝內庭下三里三陰交</p>
<p>熱病煩心足寒多汗先針然谷太谿行間皆補</p>
<p>熱病煩心汗不出中衝勞宮少衝關衝大陵陽谿曲澤孔最三壯至五壯即汗</p>
<p>又方五日以上汗不出太淵留針一時若未滿五日曲澤穴禁針</p>
<p>熱病極熱頭痛引飲三日以柔索纏肩下臂上左右尺澤穴上下青絡血貫刺多出血棄如糞汁神效出血與汗出同故也</p>
<p>蝦蟆瘟兵亂之後殺氣彌滿觸犯傷人瘟熱大熾咽腫閉塞口噤不語不食頷下亦腫形如蝦蟆之頷氣息奄奄第三日而死故曰蝦蟆瘟其熱傳染或作大頭瘟或無病人傳染者下必氣絕或有作熱仍成大腫而斃者急以三稜針貫刺頭額上當陽血絡及太陽血絡多出惡血繼以細系其肩下臑上即針刺左右尺澤大小血絡及委中血絡並棄血如糞則不日而飲水神效</p>
<p>大頭瘟形如赤絲之氣如虹橫帶於額顙如一字樣仍腫滿面耳目口鼻頓無各體有同肉塊不聲不語氣息奄奄第六七日而死是熱犯心肺也治法如上而並急治未危之前</p>

<h2>大小便</h2>
<p>膀胱有寒三焦熱結小便不利關格不通者邪在六腑則陽脈盛邪在五臟則陰脈盛合谷太衝</p>
<p>大小便不通膀胱俞三壯丹田二七壯胞門五十壯營沖在足內踝前後陷中三壯經中穴在臍下寸半兩旁各三寸灸百壯大腸俞三壯</p>
<p>大小便不利大腸俞營沖三壯小腸俞三壯經中在臍下寸半兩旁各三寸灸百壯中髎</p>
<p>小便黃赤不禁腕骨膀胱俞三焦俞承漿小腸俞</p>
<p>小便狀如散火關元百壯復溜五壯</p>
<p>小便不通臍下冷膀胱俞胞門丹田神闕營沖皆灸</p>
<p>小便難灸對臍脊骨上三壯</p>
<p>小便色變青取湧泉赤取然谷黃取太谿白取復溜列缺黑取陰谷</p>
<p>尻重百會委中</p>
<p>尿血胃俞關元曲泉勞宮三焦俞腎俞氣海年壯壯太衝三壯少府三壯膀胱俞小腸俞</p>
<p>腸鳴溏泄腹痛神闕百壯三陰交三壯</p>

<h2>身部</h2>
<p>心腎受邪水火不能交濟積聚緩急周痹不仁偏枯四肢拘攣致令無子邪實則痛虛則癢</p>
<p>身有四海氣海血海照海髓海謂絕骨穴也臟氣虛憊真氣不足一切氣疾皆灸氣海</p>
<p>身體不仁先取京骨後取中封絕骨皆針瀉之</p>
<p>痹胸背魚際煩滿商丘反折肝俞</p>
<p>癱瘓合谷曲池下三里崑崙太衝</p>
<p>周痹膈俞臨泣振寒足臨泣穴如解湧泉脾俞</p>
<p>嗜臥太谿照海天井脾俞肝俞三陰交</p>
<p>腨痹風市崑崙○須宜元穴及諸症穴參考加減</p>

<h2>嘔吐</h2>
<p>心腹痛而嘔者寒熱或痰飲客於腸胃也凡嘔吐陰氣上逆而陽不勝故也</p>
<p>上吐下閉關格宜瀉四關穴謂合谷太衝是</p>
<p>嘔吐中脘內關並針三陰交留針神效</p>
<p>乾嘔尺澤章門間使關衝中諸隱白乳下一寸三壯</p>
<p>吐血魚際天樞勞宮行間神門大陵尺澤上星七壯○加症後錄</p>
<p>煩心間使神門魚際寒熱心俞絕骨脾俞上氣肺俞天突即灸哮喘套頸法神效氣膈膈俞膻中間使腸鳴曲池大腸俞悶亂虎口三焦俞大陵嗜臥照海不吐心俞嘔噎陰交虛者補氣海穴</p>
<p>嘔吐乍寒乍熱心煩中脘商丘大椎中衝膽俞絕骨</p>

<h2>婦人</h2>
<p>經水無期而來者血虛有熱也經水將來作痛者血實氣滯也</p>
<p>經候過多色瘀黑甚呼吸小氣臍腹極寒汗出如雨任脈虛衰風令客乘胞中不能固之致關元穴百壯</p>
<p>月事帶下惡露肝俞氣海年壯中脘曲骨五十壯</p>
<p>陰挺出陰蹺曲骨曲泉照海大敦太谿三壯</p>
<p>蒼汗陰痛下髎中髎太衝獨陰</p>
<p>血塊月事不調關元間使陰蹺天樞皆針石門禁針針之無子灸七壯至百壯</p>
<p>惡露成塊石門七壯至百壯</p>
<p>血閉無子曲泉</p>
<p>癥瘕腸鳴泄痢繞臍絞痛天樞百壯章門大腸俞曲泉曲池對臍脊骨上三七壯灸宜先陽後陰</p>
<p>臍下冷疝太衝氣海獨陰陰交在臍下一寸灸百壯</p>
<p>赤白帶下曲骨七壯太衝關元復溜三陰交天樞百壯</p>
<p>轉胞小便難關元二七壯</p>
<p>月經不通合谷陰交血海氣衝</p>
<p>崩漏太衝血海陰谷然谷三陰交肝俞支溝</p>
<p>漏白帶三陰交曲骨七壯至七七壯</p>
<p>血淋丹田七壯至百壯</p>
<p>胞衣不下足小指尖三壯中極肩井</p>
<p>淋瀝照海曲泉小腸俞</p>
<p>如妊陰谷湧泉</p>
<p>催孕下三里至陰合谷三陰交曲骨七壯至七七壯即有子</p>
<p>無子胞門子戶曲骨商丘中極灸百壯至三百壯或四度針即有子</p>
<p>遺尿曲骨七七壯</p>
<p>胞中惡血痛石門二七壯至百壯陰都挾巨闕一寸五分直下二寸三壯禁針針之終身無子四滿在挾臍旁五分直下二寸三壯</p>
<p>難產手先出曰橫生足先出曰逆生即用細針刺兒手心或足心一二分三四處即以鹽塗針穴擦磨後輕輕入送則兒縮順生仍以鹽塗母腹上正產又足小指尖灸三壯即順生</p>
<p>墮胎後手足如冰厥冷太衝合谷肩井針五分若針深則悶亂急以針刺三里穴下其氣</p>
<p>死胎三陰交合谷崑崙太衝</p>
<p>產後諸疾期門五壯</p>
<p>子上逼心悶亂補合谷瀉三陰交巨闕針留七呼灸七壯至七七壯</p>
<p>欲斷產足外踝上一寸三壯即斷產石門一名丹田針刺</p>

<h2>乳腫</h2>
<p>乳癰足臨泣神門太谿下三里內關膈俞灸騎竹馬穴各七壯</p>
<p>奶嚴年四十以前猶可治年四十以後則難治是早年寡婦及無產女患此則死</p>
<p>產後腹痛氣海百壯</p>
<p>因產惡露不止</p>
<p>中極陰交百壯石門七壯至百壯</p>
<p>無乳汁膻中七壯至七七壯禁針少澤補</p>
<p>數落胎每三日內即灸三陰交七壯中極曲骨各五十壯臍中三百壯</p>
<p>陰中干痛惡合陰陽曲骨五十壯</p>
<p>血漏赤白營沖五十壯</p>
<p>尿血膈俞針三分留七呼灸三壯後谿腕骨</p>
<p>月事不斷陰蹺三壯陰交百壯</p>

<h2>小兒</h2>
<p>小兒初產七日內臍中胞系自枯自落其日即以熟艾形如牛角內空灸臍中七壯其艾炷每火至半即去永無腹痛</p>
<p>小兒胎癇奶癇驚癇灸鬼眼四穴各三壯每次四處一時吹火盡燒</p>
<p>火丹毒謂遊風入胸腹則死即用利針周匝紅處多出惡血翌日更觀紅赤處如上針刺效</p>
<p>脫肛百會七壯臍中年壯或五十壯或百壯</p>
<p>雀目手大指甲後第一節內橫紋頭白肉際各一壯肝俞九壯</p>
<p>囟門不合灸臍中上下各三壯灸痂未落囟門先合效</p>
<p>羸瘦食不化胃俞長谷挾臍旁各二寸灸七壯</p>
<p>陰卵偏大入腹太衝獨陰氣衝三陰交關元</p>
<p>驚風神道在第五椎節間灸七壯至百壯即效</p>
<p>又危急難救灸兩乳頭三壯男左女右</p>
<p>睡驚手掣目不合手大指次指端各三壯間使合谷太衝太淵</p>
<p>胎癇鬼眼各三壯間使三十壯百會九壯陽莖頭七壯</p>
<p>小便不通百會七壯營沖各三壯丹田二七壯湧泉三壯胞門五十壯又用巴豆肉搗作餅或炒鹽安填臍中灸五十壯</p>
<p>口噤然谷</p>
<p>驚癇腕骨頂中央旋毛中三壯耳後青絡脈三壯太衝三壯</p>
<p>痎瘧神道在五椎節下間一名莊俞灸七壯</p>
<p>善驚然谷</p>
<p>多哭百會</p>
<p>卒疝太衝</p>
<p>兩目眥赤合谷崑崙神門風池絕骨</p>
<p>兩眼白翳每到春秋遮瞳第九椎節上七壯又取肝俞穴七壯</p>
<p>蝕齦臭穢沖人勞宮各一壯</p>
<p>臍腫灸對臍脊骨上灸三壯或七壯</p>
<p>卒肘皮青黑灸臍四邊各半寸並鳩尾骨下一寸各灸三壯</p>
<p>風癇目戴上灸第五椎節上七壯百會七壯崑崙三壯</p>
<p>四五歲不言心俞足內踝尖上各灸三壯</p>
<p>陰腫崑崙太衝太谿</p>
<p>赤白痢疾臍中七壯至百壯三陰交七壯</p>
<p>遺尿氣海百壯大敦三壯</p>
<p>吐乳中庭在膻中下一寸六分灸五壯</p>
<p>斑瘡入眼大杼七壯至三七壯詳看犯處各治其經絡</p>
<p>達夜啼呼使其兒父負其兒持刀潛斫鄰家籬帶勿使人知之兒啼即止然後潛還系其斫帶則永勿啼呼</p>
<p>浮腫水分三壯三陰交三十壯脾俞三壯</p>
<p>久瘧鬼眼三壯內庭七壯</p>
<p>吐沫屍厥巨闕七壯中脘五十壯</p>
<p>兒生一七日內多啼客風中於臍至心脾合谷太衝神門列缺七壯承漿七壯</p>
<p>先驚後啼百會七壯間使齦交</p>
<p>角弓反張百會七壯天突七壯</p>

<h2>五癇</h2>
<p>食癇先寒熱灑淅乃發者屈指如數物形鳩尾上五分三壯間使神庭三壯三陰交</p>
<p>豬癇屍厥吐沫巨闕三壯太淵</p>
<p>犬癇勞宮申脈各一壯</p>
<p>雞癇善驚反折手掣自搖絕骨申脈內庭百會間使太衝太淵羊癇吐舌目瞪羊鳴大椎三壯解谿又第九椎下間三壯</p>
<p>牛癇直視腹脹鳩尾三壯三陰交大椎三壯</p>
<p>馬癇張目搖頭反折馬鳴僕參風府三壯神門金門臍中三壯</p>
<p>五癇神門間使鬼眼申脈</p>
<p>驚癇瘛瘲崑崙前頂長強神門百會三壯神庭七壯本神</p>
<p>腹滿不食中脘針絕骨下三里</p>
<p>吐血魚際神門勞宮太衝尺澤心俞五十壯</p>
<p>急驚風者因風而作或聞禽獸雞犬聲而作口生潮涎一身搐搦　身口皆熱發作暴烈過後惺惺如舊</p>
<p>慢驚風者作於大病之餘或大吐之餘脾胃極虛身與口鼻氣出皆冷時時瘛瘲昏睡露睛　撮口上急驚兩症氣絕者先診太衝脈不絕者可治百會三壯神庭七壯鬼眼三壯肝俞七壯兩乳頭三壯男左女右第二椎並五椎各七壯或臍中百壯神效</p>
<p>痘疹個個突起光澤則無患若痘色如血點且凹漸至黑陷則難救</p>
<p>怪疾凡一身之病晝輕夜重者難治各隨其經而病勢漸至加重胸亦煩悶痛怪幻不測者乃陰陽失攝陰邪妄動之致也急用神應經怡鬼邪法先刺間使後十三穴必須其次第而行針若失次則無效並針上等穴次針元病之所管經要穴病重者針不過十餘度而愈病輕者針不過四五度而效愈且陰下縫穴累施無效然後行之且夫申脈上星曲池穴宜火針七鋥而或不施火針只以圓利針或三稜針累施不失其次第則每月神效七鋥謂該若灸七壯之說也火針亦依其法而針刺入肉不出皮外以針鋒稍拔還納依其七數是也</p>
<p>大人小兒怪疾同治此法行針必以盛年精神有餘者乃能取效矣</p>
<p>咀咒之症亦須用鬼邪之法先針間使後十三穴火鋥一依其法行之</p>

<h2>雜病</h2>
<p>蠍蜥蛇犬蜈蚣咬傷痛不可忍者各隨其所傷經絡針刺用瀉法使不欲呼吸者使毒氣隨經而直瀉者也</p>
<p>犬咬初日七壯翌日加一壯日灸</p>
<p>狂犬咬初灸七壯日灸一壯至百壯</p>
<p>蛇咬咬處在左針刺右邊相對處出血又刺頭頂上旋毛中神效</p>
<p>又勿論輕重即針不咬邊內太衝及陰陵泉穴大效</p>
<figure>
<img data-orig-src="urn:270:05538.jpg" alt="圖">
</figure>
<p><u>坤二兌七干六</u></p>
<p><u>離九中五坎一</u></p>
<p><u>巽四震三艮八</u></p>
<p>戴九履一左三右七二四為肩六八為足是九宮數針灸吉日　丁卯丁亥庚午庚子甲戌甲申丙子丙午癸丑丙戌壬午壬子壬戌辛卯戊戌戊申己亥乙巳丁丑丙申</p>
<p>針灸忌日　每月初六十六十八二十二二十四小盡日及五辰五酉五未</p>
<p>又忌弦望晦朔入節前後各一日凶素問云各五日男忌除戊女忌破巳</p>

<h2>每月諸神值日避忌傍通圖</h2>
<figure>
<img data-orig-src="urn:270:05541.jpg" alt="圖">
</figure>
<p>瘟㾮　正羊二戌三居辰　四寅五午六蛇行　七酉八猴九在亥　十子十一醜中存　十二月當居卯位　犯著瘟㾮必殺人</p>
<p>不向　正五九月東　二六十月西　三七十一北　四八十二南</p>

<h2>太乙遊入節日數</h2>
<p>立春　春分　立夏　夏至　立秋　秋分　立冬　冬至</p>
<p>一日　十日　十九日　二十八日　三十七日　左腳　左脅　左肩　頭首　右肩　右脅　右腳　腰尻</p>
<p>二日　十一日　二十日　二十九日　三十八日　頭首　左肩　臟腑　腰尻　左脅　左腳　右脅　右肩</p>
<p>三日　十二日　二十一日　三十日　三十九日　腰尻　臟腑　右腳　右肩　左肩　頭首　左腳　左脅</p>
<p>四日　十三日　二十二日　三十一日　四十日　右肩　右腳　右脅　左脅　臟腑　腰尻　頭首　左肩</p>
<p>五日　十四日　二十三日　三十二日　四十一日　左脅　右脅　左腳　左肩　右腳右肩　腰尻　臟腑</p>
<p>六日　十五日　二十四日　三十三日　四十二日　左肩　左腳　頭首　臟腑　右脅　左脅　右肩　右腳</p>
<p>七日　十六日　二十五日　三十四日　四十三日　臟腑　頭首　腰尻　右腳　左腳　左肩　左脅　右脅</p>
<p>八日　十七日　二十六日　三十五日　四十四日　右腳　腰尻　右肩　右脅　頭首　臟腑　左肩　左腳</p>
<p>九日　十八日　二十七日　三十六日　四十五日　右脅　右肩　左脅　左腳　腰尻　右腳　臟腑　頭首</p>
<p>方云通人達士不拘此例云云</p>
<p>內景篇針灸</p>

<h2>身形</h2>
<p>灸臍法有人年老面顏如童子者蓋每歲以鼠糞灸臍中一壯故也（資生經）○本朝韓雍侍郎討大藤峽獲一賊年逾百歲而甚壯健問其由日少時多病遇一異人教令每歲灸臍中自後康健云匯</p>

<h2>精</h2>
<p>針灸法遺精夢泄心俞白環俞膏肓俞腎俞中極關元等穴或針或灸（綱目）○失精精溢中極大赫然谷太衝等穴皆主之（綱目）○虛勞失精宜取大赫中封（綱目）○遺精五臟虛竭灸曲骨端一穴四七壯穴在前陰橫骨中央曲如月中央是也（綱目）○便濁失精取腎俞夢泄精取三陰交各灸七七壯神效（得效）</p>

<h2>氣</h2>
<p>針灸法一切氣疾取氣海氣逆取尺澤商丘太白三陰交噫氣上逆取太淵神門短氣取太陵尺澤少氣取間使神門太陵少衝足三里下廉行間然谷至陰肝俞氣海（神應）○上氣灸太衝氣結食不消灸太倉冷氣臍下痛灸關元百壯短氣灸大椎隨年壯肺俞百壯神關二七壯又灸第五椎下隨年壯（得效）○短氣取天井大椎肺俞肝俞魚際尺澤（甲乙）○氣亂於心取神門太陵氣亂於肺取魚際太谿氣亂於陽胃取太白陷谷足三里氣亂於頭取天柱大杼通谷束骨氣亂於臂脛取二間三間內庭陷谷腋門中渚俠谿臨泣（靈樞）</p>

<h2>神</h2>
<p>針灸法癲癇晝發治陽蹺（申脈）夜發治陰蹺（照海）各灸二七壯（易老）○又灸百會風池（資生）○癇病取鳩尾後谿湧泉心俞陽交三里大沖間使上脘凡癇病必先下之乃可灸不然則氣不通能殺人針不拘此（綱目）○癲狂取豐隆期門溫留通谷築賓陽谷後谿陰谷（甲乙）○又灸間使三十壯（得效）○又灸天樞百壯（得效）○健忘取列缺心俞神門中脘三里少海又灸百會（綱目）○失志癡騃取神門中衝鬼眼鳩尾百會後溪大鐘（綱目）○善恐心惕惕取然谷內關陰陵泉俠谿行間（綱目）○心澹澹大動取太陵三里（綱目）</p>

<h2>血</h2>
<p>針灸法衄吐血下血取隱白太陵神門太谿（易老）○衄血灸囟會上星（資生）○衄宜灸大椎啞門即止（丹心）○衄不止以三稜針於氣衝出血立愈（東垣）○衄血取上星風府啞門合谷內庭三里照海（綱目）○吐血取風府大椎膻中上脘中脘氣海關元三里（綱目）○吐血灸太陵（得效）○嘔血取上脘太陵郄門神門（東垣）○關脈芤大便出血數斗者以膈俞傷故也宜灸膈俞（脈經）○虛勞吐血灸中脘三百壯又吐血唾血灸肺俞隨年壯又口鼻出血不止名腦衄灸上星五十壯（得效）○下血不止量臍心與脊骨平於脊骨上灸七壯即止（資生）</p>

<h2>夢</h2>
<p>針灸法膽寒不得睡臥取竅陰○沉困睡多無名指第三節尖屈指取之灸一壯（綱目）○驚悸不得眠取陰交不得臥取浮郄（甲乙）</p>

<h2>聲音</h2>
<p>針灸法卒然無音取天突（靈樞）○厥氣走喉不能言取照海（靈樞）○喉痹卒喑取豐隆（靈樞）○暴喑氣喘取扶突廉泉（靈樞）暴失音取神門湧泉（綱目）○暴喑取合谷陽交通谷天鼎期門支溝湧泉（甲乙）</p>

<h2>言語</h2>
<p>針灸法喑不能言取合谷湧泉陽交通谷天鼎期門支溝（甲乙）○足太陰之脈病舌本強不能言又手少陰之別脈名曰通里虛則不能言取此穴（靈樞）○舌緩不能言取啞門舌下腫難言取廉泉（資生）</p>

<h2>津液</h2>
<p>針灸法盜汗不止取陰郄瀉之胸○汗不止取曲差○盜汗取陰都五里間使中極氣海○虛損盜汗取百勞肝腧（甲乙）傷寒汗不出取合谷復溜俱瀉之太妙（綱目）</p>

<h2>痰飲</h2>
<p>針灸法諸痰飲病取豐隆中浣○胸中痰飲吐逆不食取巨闕足三里（綱目）○溢飲取中脘（甲乙）○三焦停水氣攻不食取維道中封胃俞腎俞（東垣）○痰涎等疾不一而足惟勞瘵有痰為難治最宜早灸膏肓穴壯數既多當有所下𡃡𡃡然如流水之壯者是痰下也（資生）</p>

<h2>胞</h2>
<p>針灸法月經不調取陰獨中極三陰交腎俞氣海（綱目）○月經斷絕取中極三陰交腎俞合谷四滿三里○崩漏不止取血海陰谷三陰交行間大沖中極（綱目）○赤白帶下取中極腎俞氣海三陰交章門行間○赤白帶帶脈穴灸之最奇一女患此灸此穴鬼附身云灸著我我即去俄而即瘥（資生）○崔氏四花穴治帶下如神（綱目）○赤帶取中極氣海委中○白帶取曲骨承陰中極（綱目）○經斷久忽大崩下取豐隆石門天極中脘氣海（綱目）</p>

<h2>蟲</h2>
<p>針灸法骨蒸傳屍勞瘵宜早灸崔氏四花穴（詳見針灸）晚則無及矣（入門）○瘵蟲居肺間蝕肺系故咯血聲嘶此所謂膏之上肓之下針之不到藥之不及宜早灸膏肓腧肺腧四花穴為佳（入門）○治勞瘵癸亥夜三更六神皆聚之時解去上體衣服於腰上兩旁微陷處謂之腰眼直身平立以筆點定然後上床合面而臥每灼小艾炷灸七壯蟲或上出或瀉下即安名曰遇仙灸（得效）○先一日點定腰眼穴至半夜子時交癸亥日期便灸七壯或九壯或十一壯尤妙其蟲從大便出即焚之（醫鑑）○骨蒸勞熱灸膏肓三里○勞瘵骨蒸或板齒乾燥大椎鳩尾各灸二七壯又膏肓肺腧四花大椎等穴若灸之早百發百中○傳屍勞瘵湧泉針三分瀉六吸有血可治無血必危豐隆治痰針入一寸瀉十吸丹田治氣喘針入三分補二呼（以上入門）</p>

<h2>小便</h2>
<p>針灸法癃閉取陰蹺（即照海穴）大敦委陽太鐘行間委中陰陵泉石門（甲乙）○小便淋閉關元（八分）三陰交（三分即透）陰谷陰陵泉氣海太谿陰交（綱目）○石淋取關元氣門大敦（東垣）○血淋取氣海關元（東垣）○熱淋陰陵泉關元氣衝（東垣）○小便滑數中極灸腎俞陰陵泉氣海陰谷三陰交（綱目）○遺尿不禁取陰陵泉陽陵泉大敦曲骨（東垣）○莖中痛行間（灸三十壯）又取中極太谿三陰交復溜（資生）○白濁灸腎俞又取章門曲泉關元三陰交（綱目）○婦人轉脬不得尿取曲骨關元（甲乙）○婦人陰中痛取陰陵泉（甲乙）</p>

<h2>大便</h2>
<p>針灸法大渴飲水多為滑泄水入即泄泄而復飲此無藥當灸大椎三五壯（易老）○泄瀉三五年不愈灸百會五七壯即愈（醫養）○久泄痢灸天樞氣海大能止泄（丹溪）○泄痢不止灸神闕七壯（一云三七壯）關元三十壯（得效）○溏泄灸臍中為第一三陰交次之（資生）○泄痢灸脾俞隨年壯臍中二十壯關元百壯三報二七壯（得效）○飧泄取陰陵泉然谷巨虛上廉大沖（綱目）○泄瀉如水手足冷脈欲絕臍腹痛漸漸短氣灸氣海百壯（得效）○下痢腹痛便膿血取丹田復溜小腸腧天樞腹哀（東垣）○冷痢關元窮谷各灸五十壯（東垣）○裡急後重取合谷外關（東垣）○痢不止取合谷三里陰陵泉中脘關元天樞神闕中極（綱目）○諸下痢皆可灸大都五壯商丘陰陵泉各三壯（綱目）○大便秘澀取照海（針入五分補三呼瀉六吸立通）支溝（針半寸瀉三吸）太白（瀉之綱目）○大便不通取二間承山太白大鐘三里湧泉崑崙照海章門氣海（綱目）○大小便不通取大都環崗水道（綱目）關格吐逆而小便不通先灸氣海天樞各三七壯吐止然後用益元散以利小便（正傳）○婦人產後腹脹大小便不通取氣海足三里關元三陰交陰谷（綱目）</p>
<p>外形篇針灸</p>

<h2>頭</h2>
<p>針灸法眩暈取神庭上星囟會前頂後頂腦空風池陽谷大都至陰金門申脈足三里（綱目）○○眩暈怕寒春夏常著綿帽暫去即發取百會上星風池豐隆（綱目）○偏正頭痛取絲竹空風池合谷中脘解谿足三里（綱目）正頭痛取百會上星神庭太陽合谷（綱目）○腎厥頭痛灸關元百壯（資生）○厥逆頭痛齒亦痛灸曲鬢七壯（資生）○痰厥頭痛取豐隆（綱目）○頭風頭痛針百會立愈又灸囟會前頂上星百會（丹心）○腦痛腦旋腦瀉腦熱腦冷皆灸囟會（資生）○眉稜骨痛取攢竹合谷神庭頭維解谿（綱目）○醉後頭痛取印堂攢竹足三里風門膻中（綱目）○一老婦久患頭痛因視其手足有血絡皆紫黑遂用針刺出血如墨汁後刺受病之經得全愈（綱目）○偏頭痛及正頭痛取阿是穴針之即愈</p>

<h2>眼</h2>
<p>針灸法眼睛痛取風府風池通里合谷申脈照海大敦竅陰至陰（綱目）○目赤腫翳羞明隱澀取上星百會攢竹絲竹空睛明瞳子髎太陽合谷又以草莖刺鼻孔出血數升即愈（子和）眼暴赤腫痛取神庭上星囟會前頂百會出血即愈又取光明地五會（綱目）○諸障翳取睛明四白太陽百會商陽厲兌光明各出血合谷三里命門肝俞光明各灸之（綱目）○內障取足厥陰足少陰陽蹺（綱目）○去翳法以鵝翎切之近黑睛及當白睛攪之膜自聚上以針釣挽之割去即明見物以綿著眼斷血三日瘥（千金）○胬肉攀睛取睛明風池期門太陽出血（綱目）○爛弦風取太骨空灸九壯以口吹火滅小骨空灸七壯亦吹火滅又以三稜針刺眶外出血即愈（綱目）○迎風冷淚眵蔑黑花取大骨空小骨空灸之吹火滅又取臨泣合谷（綱目）○青盲灸巨髎又取肝俞命門商陽（得效）　目昏暗灸三里針承泣又取肝俞瞳子髎（綱目）　雀目取神庭上星前頂百會睛明出血即愈又取肝俞照海（綱目）○暴盲不見物針攢竹及頂前五穴又刺鼻中大出血立明（子和）○眼腫痛睛欲出須八關大刺手十指間出血即愈（易老）眼戴上不能視灸脊第二椎骨第五椎骨上各七壯一齊下火立愈（實鑑）</p>

<h2>耳</h2>
<p>針灸法耳鳴取液門耳門中渚上關完骨臨泣陽谷前谷後谿陽谿偏歷合谷太陵太谿金門○耳聾取中渚外關禾髎聽會聽宮合谷商陽中衝○暴聾取天牖四瀆○灸耳暴聾蒼朮長七分一頭切平一頭削尖將尖頭插耳中於平頭上灸七壯重者二七壯覺耳內熱即效（綱目）</p>

<h2>鼻</h2>
<p>針灸法鼻流清涕濁涕灸上星二七壯又取人中風府不愈又取百會風池風門大椎（綱目）鼻塞不聞香臭取迎香上星合谷不愈灸人中風府百勞前谷（綱目）○鼻流臭穢取上星曲差合谷人中迎香（綱目）○鼻中瘜肉取風池風門風府人中禾髎（東垣）○鼻涕多宜灸囟會前頂迎香（資生）</p>

<h2>口舌</h2>
<p>針灸法口瘡取承漿合谷人中長強又取金津玉液各出血（綱目）○又取委中瀉後谿此二穴乃心火腎水二經之表（綱目）○膽俞小腸俞各灸七壯又刺大沖勞宮（東垣）○舌腫難言取廉泉金津玉液各以三稜出血又取天突少商然穀風府（綱目）○舌卷取液門二間（綱目）○舌縱涎下取陰谷（綱目）○舌急取啞門舌緩取風府（資生）○凡舌腫脹甚先刺舌尖或舌上或舌旁出血惟舌下廉泉穴禁針（回春）○緊唇不能開合針手虎口男左女右又灸承漿三壯（得效）○凡舌腫舌下必有噤蟲狀如螻蛄臥蠶有頭有尾頭少白可燒鐵烙烙頭上即消（三因）○舌腫如豬胞以針刺舌下兩旁大脈血出即消切勿刺中央脈血不止則死若誤刺以銅箸火燒烙之或醋調百草霜塗之須臾自消此患人多不識失治則死（得效）</p>

<h2>牙齒</h2>
<p>針灸法靈樞曰齒痛不惡清飲取足陽明上齒痛亦如之齒痛惡清飲取手陽明下齒痛亦如之○手陽明有入口偏齒者名曰大迎下齒齲取之足太陽有入口偏齒者名曰角孫上齒齲取之（得效）○手陽明之別名曰偏歷主齒寒痛宜取此（內經）○牙痛牙槽取太谿灸之治上牙齒痛二間灸之治下牙痛委中針之又足內踝兩尖灸之治上牙痛龍玄在列缺上青脈中灸之治下牙痛承漿風府合谷內庭治上牙痛（綱目）○齒痛灸列缺七壯永不疼又灸肩髃七壯又灸耳垂下牙盡骨上三壯（得效）○齒痛以線量手中指至掌後橫紋折為四分去三分將一分於橫紋後臂中灸三壯隨左右（得效）○牙疼屈手大指本節後陷中灸三壯初灸覺牙疼再灸覺牙有聲三灸疼止永不復作恐是陽谿穴也左疼灸右右疼灸左（資生）○牙疼百藥不效灸兩耳當三壯立止（回春）○口齒蝕生瘡灸承漿（正傳）</p>

<h2>咽喉</h2>
<p>針灸法喉閉少商合谷尺澤皆針之（丹心）○咽痹因惡血不散故也砭出惡血最為上策（綱目）○咽喉腫痹針風府主咽喉諸病及毒氣歸心等項惡證無不效又針少商咽喉腫痛皆治之又針合谷又針上星治頰腫纏喉風等證又針足三里（得效）○喉痹刺手少陰即神門穴（綱目）○喉閉刺手足少陽井即關衝竅陰（東垣）○喉痹乳蛾取少商照海大沖（東垣）○咽喉閉塞取照海（靈樞）○牙關不開取陽靈穴出血即愈（得效）○喉痹取豐隆湧泉關衝少商隱白少衝（綱目）○累年喉痹男左女右手大指甲第一節灸二三小壯（丹心）○根腳咽喉常發者耳垂珠下半寸近腮骨灸七壯二七尤妙（得效）○足陽明之別名曰豐隆其病氣逆則喉痹卒喑宜取之（靈樞）</p>

<h2>頸項</h2>
<p>針灸法項強取承漿風府（綱目）○頸項強痛取通天百會風池完骨啞門大杼（甲乙）○頸項痛取後谿（綱目）○頸腫取手陽明</p>

<h2>背</h2>
<p>針灸法脊膂強痛取人中（綱目）○肩背疼取手三里（綱目）○背痛連胛取五樞崑崙懸鐘肩井及胛縫穴在背端骨下直腋縫尖及臂取二寸半瀉六吸（綱目）○背疼乃作勞所致惟膏肓為要穴或背上先疼遂牽引肩上而疼者乃膏肓為患當灸膏肓俞及肩井可愈（資生）</p>

<h2>胸</h2>
<p>針灸法九種心痛取間使靈道公孫大沖足三里陰陵泉（綱目）○卒心痛取然谷上脘氣海湧泉間使支溝足三里大敦獨陰（綱目）○胃脘痛取足三里（靈樞）○病在膺必灸刺魂門（資生）○陰維為病苦心痛取內關（難經）○手足主之病實則心痛取內關（綱目）○心痛引背取京骨崑崙不已取然谷委陽（靈樞）○心脾痛取巨闕上脘中脘（綱目）○厥心痛即腎心痛也先取京骨崑崙不已取然谷大都太白太谿行間大沖魚際太淵（靈樞）○蟲心痛灸上脘中脘陰都（得效）○血心痛取期門（綱目）○傷寒結胸先使人心蔽骨下正痛處左畔揉之以毫針刺左畔支溝穴次刺左間使名曰雙關刺次刺左行間左一壁結胸立效右畔依上法刺之慢慢呼吸停針即時愈（綱目）○心胸痞湧泉太谿中衝太陵隱白太白少衝神門（綱目）○結胸身黃取湧泉（綱目）○結胸灸法巴豆十粒去皮研細黃連末一錢上以津唾和成餅填臍中以艾灸其上腹中有聲其病去矣不拘壯數病去為度灸了溫陽浸手帕拭之恐生瘡（綱目）○一切心腹胸脅腰背苦痛川椒為細末醋和為餅貼痛處用熟艾餔餅上發火燒艾痛即止（醫鑑）</p>

<h2>乳</h2>
<p>針灸法妒乳取太淵○乳癰取膺窗乳中乳根巨虛下廉太衝復溜○乳癰諸藥不能止痛足三里穴針入五分痛立止（綱目）</p>

<h2>腹</h2>
<p>針灸法腹痛取內關支溝照海巨闕足三間（綱目）○臍腹痛取陰陵泉大沖足三里支溝中脘關元天樞公孫三陰交陰谷腹中切痛取公孫（靈樞）○臍中痛溏泄灸神闕即效○積痛取氣海中脘隱白（綱目）○臍腹痛甚灸獨陰神效（得效）</p>

<h2>腰</h2>
<p>針灸法腰痛灸腎俞三七壯即瘥（綱目）○腰曲不能伸針委中出血立愈（丹心）○腰背瘡以針決腰膝句畫中青赤絡脈出血便瘥（得效）○腰痛不得俯仰令患人正立以竹拄地度至臍斷竹乃以度背脊灸竹上頭盡處隨年壯灸訖藏竹勿令人知（資生）○神仙灸法治腰痛灸曲䐐兩紋頭左右腳四處各三壯每灸一腳二火齊下艾炷才燒至肉初覺痛便用二人兩邊齊吹至火滅午時著灸至人定以來臟腑自動一二行或轉動如雷聲其疾立愈此法神效（綱目）○腎虛腰痛取腎俞人中委中肩井（綱目）○挫閃腰痛取尺澤勿灸委中人中陽陵泉束骨崑崙下髎氣海（綱目）○腰痛崑崙委中出血又取腎俞中膂俞腰俞（綱目）○腰強痛命門崑崙志室行間復溜（綱目）</p>

<h2>脅</h2>
<p>針灸法脅痛取懸鐘竅陰外關三里支溝章門中封陽陵泉行間期門陰陵泉（綱目）○脅並胸痛不可忍取期門章門行間丘墟湧泉支溝膽俞（綱目）○胸脅脹痛取公孫三里大沖三陰交（綱目）○腰脅痛取環跳至陰太白陽輔（綱目）○脅肋痛取支溝外關曲池（綱目）○兩脅痛取竅陰大敦行間（內經）</p>

<h2>皮</h2>
<p>灸法癜風及癧瘍風灸左右手中指節宛宛中灸三五壯凡贅疣諸痣皆效（入門）</p>

<h2>肉</h2>
<p>灸法疣目支正灸之即瘥（綱目）○凡贅疣諸痣當其上灸三五壯即瘥（綱目）</p>

<h2>脈</h2>
<p>針灸法傷寒六脈俱無取復溜（備之大回六脈）合谷中極支溝巨闕氣衝灸七壯（綱目）○又氣海多灸之（海藏）○乾嘔不止四肢闕冷脈絕灸間使三十壯此回生起死之法也（得效）</p>

<h2>筋</h2>
<p>針灸法筋攣骨痛補魂門（綱目）○膝曲筋急不能舒取曲泉（綱目）○筋急不能行內踝筋急灸內踝四十壯外踝筋急灸外踝三十壯立愈（千金）○膝筋攣急不開兩膝內外曲交尖各灸二七壯即委陽穴（綱目）○筋轉而痛瀉承山或灸二七壯（綱目）○肝熱主筋痿補行間瀉大沖（綱目）○筋攣陰縮痛灸中封五十壯（資生）○筋會陽陵泉筋病治此（難經）</p>

<h2>骨</h2>
<p>針灸法骨會大杼骨病治此宜灸之（難經）○筋攣骨痛補魂門（綱目）○脊膂強痛針人中（綱目）</p>

<h2>手</h2>
<p>針灸法靈樞曰手陽明之脈病肩前臑痛大指次指痛不用○手太陽之脈病肩似拔臑似折○手少陽之脈病肩臑肘臂外皆痛小指次指不用○手厥陰之脈病手心熱肘臂攣急腋腫○手太陰之脈病臑臂內後廉痛厥掌中熱○手少陰之脈病臑臂內後廉痛厥掌中熱痛隨其經針灸之○肩臑系兩手之安否（資生）○五指河攣取二間前谷（綱目）○五指皆痛取陽池外關合谷（綱目）○兩手攣急偏枯取大陵（綱目）○肋攣筋急取尺澤（綱目）○肩不可動臂不可舉取肩髃巨骨清冷淵關衡（東垣）○臂膊痛麻痹取肩髃手三里外關肩井曲池手上廉合谷（綱目）○肘痛不可屈伸取天井尺澤（綱目）○肘臂腕痛取前谷液門中渚（綱目）○臂酸攣取肘髎竅陰尺澤前谷後谿（綱目）○腕痛取陰溪曲池腕骨（綱目）兩胛痛取肩井支溝（綱目）</p>

<h2>足</h2>
<p>針灸法環跳穴系兩足之安否（資生）○腿膝攣痛或枯黑取風市陽陵泉曲泉崑崙（綱目）○髀脛急痛取風市中瀆陽關懸鐘（綱目）○腰腳痛取委中崑崙人中陰市（綱目）○膝痛足蹶取環跳懸鐘居髎委中（綱目）○髀痛脛酸取陽陵泉絕骨中封臨泣足三里陽輔（綱目）○膝內廉痛取膝關大沖中封（綱目）○膝外廉痛取俠谿陽關陽陵泉（綱目）○足腕痛取崑崙太谿申脈丘墟商丘照海大沖解谿（綱目）○足五指盡痛取湧泉然谷（綱目）○腳氣一病最宜針有熱者不可灸（資生）○腳氣初發先灸風市次伏兔次犢鼻次三里次上廉次下廉次絕骨日日報灸以百壯為率（資生）○濕熱腳氣紅腫生瘡取中封陽輔風市絕骨（資生）○腳氣取足十指端名曰氣端去指奇一分每日灸三壯神效（資生）○膝中痛針犢鼻（綱目）○膝腫以火針刺三里其腫如失又取行間（資生）○腳氣速灸風市三里以瀉毒氣（資生）○腳弱瘦削取三里絕骨絕骨治腳疾神效（資生）</p>

<h2>前陰</h2>
<p>針灸法諸疝取關元灸三七壯大敦灸七壯（得效）○大敦主七疝痛（綱目）○諸疝大法取大敦行間大沖中封蠡溝關門關元水道三陰交足三里（綱目）卒疝睪腫暴痛取蠡溝大敦陰市照海下巨處小腸俞（綱目）○陰縮痛灸中封（資生）○狐疝取大沖商丘大敦蠡溝（綱目）○婦人疝瘕痛與狐疝同取天井肋尖氣海中極（綱目）○膀胱氣取委中委陽（綱目）○小腸氣灸風市氣海灸獨陰取太衝又灸臍左右各去一寸五分兩穴各七壯立效名曰外陵穴（得效）○諸疝上衝氣欲絕灸獨陰神效（得效）○㿉疝偏墜取大巨地機中極中封交信湧泉（綱目）○又法以稈量患人口兩角為一折斷如此則三折成三角如△樣以一角當臍心兩角在臍之下兩旁盡處是穴在偏灸右右偏灸左左右灸亦無害灸四十壯神效（綱目）○氣衝專主㿉（資生）○水㿉偏墜取闌門三陰交（綱目）○小兒胎疝卵偏墜囊縫後十字紋上灸三壯春灸夏瘥夏灸冬瘥（綱目）○舉重物得㿉灸關元兩旁相去各三寸青脈上灸七壯即愈（資生）○本腎大如升不痛取大敦三陰交木腎紅腫痛取然谷闌門（綱目）○腎臟風濕癢臍取血郄三陰交（綱目）○內經刺㿉疝一節即靈樞所謂鈹針取睪囊中水液是也此法今人亦多能之囊大如斗者中藏穢液必有數升信知此法出於古也（綱目）</p>

<h2>後陰</h2>
<p>針灸法痔疾取足太陽即承山穴取督脈即長強穴（靈樞）○五痔便血灸春中百壯又灸回氣百壯（得效）○治痔平立量脊與臍平處椎上灸七壯或年深更於椎骨兩旁各一寸灸七壯除根（得效）○痔痛取承筋飛陽委中承扶攢竹會陰商丘（甲乙）○治諸痔及腸風取脊十四椎下各開一寸灸之久痔尤效（入門）○脫肛取大腸俞百會長強肩井合谷氣衝（綱目）○脫肛灸臍中隨年壯又灸橫骨百壯又灸脊窮骨上七壯（得效）○痔瘡先取頭垢捏成餅子安痔頭上其上又安大蒜片以艾灸之（丹心）○痔漏以附子末津唾和作餅子如錢大安漏上以艾灸令微熱干則易新餅再灸明日又灸直至肉平為效（丹心）○一人行路得痔疾狀如胡瓜貫於腸頭熱如火僵仆不能起有人教之先以槐枝濃煎湯洗患處以艾炷灸其上三五壯忽覺一道熱氣入腸中因瀉鮮血雖一時暫痛其疾如失（本草）</p>
<p>雜病篇針灸</p>

<h2>風</h2>
<p>針灸法治中風莫如續命湯之類然此可扶持初病若欲要收全功火艾為良中風皆因脈道不利血氣閉塞也灸則喚醒脈道而血氣得通故可收全功（得效）○中風痰盛聲如曳鋸服藥不下宜灸臍下氣海關元二三百壯亦可轉死回生五臟氣絕危證亦宜灸之（綱目）○凡人非時足脛上及手食指次指忽痠疼麻痹良久方解此將中風之候急灸三里絕骨各三壯春秋報灸常令兩腳有灸瘡為妙（資生）○凡人不信此法不肯灸忽然卒死是謂何病曰風入臟故也風病者不可不知（綱目）○凡覺手足或麻或痛良久乃已此將風中府之候宜灸百會曲鬢肩髃曲池風市三里絕骨（資生）○凡覺心中憒亂神思不怡或手足麻痹此將風中藏之候宜灸百會風池大椎肩井曲池間使三里（資生）○治風七穴百會耳前髮際肩井風市三里絕骨曲池一方加有風池合谷肩髃環跳凡九穴（資生）○凡中風皆灸之○卒中風喎斜誕塞不省宜灸聽會頰車地倉百會肩髃曲池風市三里絕骨耳前髮際大椎風池凡十二穴（事本）○中風目戴上不能視灸第二椎骨第五椎骨上各七壯一齊下火立愈（綱目）○口眼喎斜宜灸聽會頰車地倉又法喎向右者灸左喎陷中喎向左者灸右喎陷中各二七壯立愈（綱目）○半身不遂宜灸百會囟會風池肩髃曲池合谷環跳風市三里絕骨（資生）○口噤宜針人中頰車百會承漿合谷翳風灸亦可（綱目）○失音不語宜針啞門人中天突湧泉神門支溝風府（綱目）○半身不遂環跳為要穴（綱目）○治中風偏枯大接經從陽引陰至陰與湧泉中衝與關衝竅陰與大敦少商與商陽厲兌與隱白少衝與少澤○大接經從陰引陽少商與商陽厲兌與隱白少衝與少澤至陰與湧泉中衝與關衝竅陰與大敦凡此十二經井穴也羅謙甫治趙僧判中藏刺十二井穴愈又治張安撫中藏灸十二井穴愈（鑑實）○骨痹取太谿委中筋痹取太衝陽陵泉脈痹取太陵少海肉痹取太白三里皮痹取太淵合谷（綱目）○痹病宜燔針劫刺以知為數以痛為俞言針後以應效為度數痛處為俞穴非取諸經定穴也（靈樞）○治歷節風亦如上法但於痛處灸三七壯亦佳（千金）○百節痠疼實無所知以三稜針刺絕骨出血立愈（東垣）</p>

<h2>寒</h2>
<p>針灸法傷寒初得一二日頭痛寒熱宜灸巨闕上脘中脘各五十壯（得效）○傷寒大熱不止取曲池瀉絕骨補陷谷（出血）八闕大刺（十指間出血易老）○傷寒頭痛刺合谷攢竹（綱目）○傷寒汗不出取合谷（針五分遍身汗出即出針此穴發汗大妙）復溜瀉商丘腕骨陽谷俠谿厲兌勞宮風池魚際經渠內庭又十二經榮穴皆可刺（綱目）○傷寒汗多不上眼內庭合谷復溜俱瀉（綱目）○傷寒頭痛太陽證刺完骨京骨陽明證刺合谷衝陽少陽證刺陽池丘墟風府風池（云岐）○傷寒結胸先使人心蔽骨下正痛處左畔揉之以毫針刺左畔支溝穴次刺左間使穴名曰雙關刺次刺左行間穴左邊結胸立效上亦依上法刺之慢慢呼吸停針立愈（綱目）○傷寒胸痛取期門大陵（綱目）○傷寒脅痛取支溝陽陵泉（綱目）○傷寒陰證腹痛灸足小指外側上紋尖各三壯男左女右（回春）○傷寒陰毒危極藥餌無功速灸臍中三百壯又灸氣海關元各二三百壯以手足溫暖為效（本事）○又法陰證已極玉莖縮入速令人捉定急將艾丸綠豆大放在陰莖口上灸三壯其莖即出（回春）○傷寒手足厥冷取大都（針入一分）○傷寒六脈俱無取復溜（補之大回六脈）合谷中極支溝（一寸半此穴和脈絕穴）巨闕（二寸三分）氣衝（灸七壯綱目）○傷寒熱退後再發熱取風門合谷行間絕骨（云岐）○傷寒熱病五十九刺法頭上五行行五者以越諸陽熱逆也謂頭中行上星囟會前頂百會後頂五穴也兩旁謂承光通天絡卻玉枕天柱十穴也又兩旁謂臨泣目窗正營承靈腦空十穴也○大杼膺俞缺盆背俞此八者以瀉胸中之熱也○氣街三里巨虛上下廉此八者以瀉胃中之熱也○雲門髃骨委中髓空此八者以瀉四肢之熱也○五臟俞旁五此十者以瀉五臟之熱也（膺俞即中府穴背俞即風門穴髃骨即肩髃穴髓空即腰俞穴也內經）○熱病不可刺者有九一曰汗不出大顴發赤噦者死○二曰泄而腹滿甚者死○三曰目不明熱不已者死○四曰老人嬰兒熱而腹滿者死○五曰汗不出嘔下血者死○六曰舌本爛熱不已者死○七曰咳而衄汗不出出不至足者死○八曰髓熱者死○九曰熱而痙者死痙者腰折瘛瘲齒噤齘也（靈樞）</p>

<h2>濕</h2>
<p>針法濕病禁艾灸惟濕痹及濕熱腳氣痿證宜施針以通經絡之氣為佳（俗方）</p>

<h2>火</h2>
<p>針灸法骨蒸勞熱取膏肓三里（綱目）○骨蒸勞熱形氣未脫者灸崔氏四花穴無有不安（正傳）○體熱勞瘦取魄戶（綱目）○兩手大熱為骨厥如在火中可灸湧泉三壯或五壯立安（海藏）○骨蒸熱板齒乾燥取大椎灸之（綱目）○身熱如火足冷如冰灸陽輔（易老）</p>

<h2>內傷</h2>
<p>針灸法胃弱不思飲食取三里三陰交○三焦邪熱不嗜食取關元（綱目）○全不思食取然谷出血立飢○飢不能食飲食不下取章門期門（東垣）○飲食不多心腹膨脹面色痿黃世謂脾腎病宜灸中脘（資生）○食多身瘦名曰食晦先取脾俞後取章門太倉（資生）○飲食不下膈塞不通邪在胃脘刺法在上脘則抑而下之在下脘則散而去之（靈樞）○胃病飲食不下取三里（東垣）○吐宿汁吞酸取章門神光（東垣）</p>

<h2>虛勞</h2>
<p>針灸法五勞羸瘦取足三里○體熱勞嗽瀉魄戶○虛勞骨蒸盜汗瀉陰郄（綱目）○真氣不足灸氣海（資生）○虛勞百證宜灸膏肓俞穴患門穴崔氏四花穴此（針法詳見針灸門）無所不療○此等灸法皆陽虛所宜華佗云風虛冷熱惟有虛者不宜灸但方書云虛損勞瘵只宜早灸膏肓四穴云乃虛損未成之際如瘦弱兼火雖灸亦只宜灸內關三里以散其痰火早年欲作陰火不宜灸（入門）○大病虛脫本是陰虛用艾灸丹田者所以補陽陽生陰長故也（丹心）</p>

<h2>霍亂</h2>
<p>針法乾霍亂刺委中（穴名）出血或十指頭（諸經方穴）出血皆是良法（正傳）○絞腸沙證手足厥冷腹痛不可忍者以手蘸溫水於病者膝腕上拍打有紫黑點處以針刺去惡血即愈驗○又法用麻弦小行弓蘸香油或熱水刮手足胸背額項即愈驗○乾霍亂者乃寒濕太甚脾被絆而不能動氣被鬱而不能行所以卒痛而手足厥冷俗名絞腸沙者蓋言痛之甚也北方刺青筋以出氣血南方刮胸背手足以行氣血俱能散病然出氣血不如行氣血之為愈也（丹心）○又治絞腸沙刺血法詳見救急門（入門）</p>
<p>灸法霍亂轉筋入腹手足厥冷氣欲絕以鹽填臍中大艾炷灸之不計壯數立效（得效）○霍亂已死而腹中有暖氣者作上法灸之亦蘇（醫鑑）○又法灸氣海二七壯妙（得效）○霍亂吐瀉不止垂死灸天樞氣海中脘立愈（正傳）○霍亂諸法不效灸大椎即效（綱目）○霍亂已死但有暖氣者灸承筋七壯立蘇（綱目）</p>

<h2>嘔吐</h2>
<p>針灸法嘔吐無度並乾嘔不止尺澤大陵皆灸三壯又灸乳下一寸三十壯又灸間使三十壯若四肢厥冷脈沉絕灸間使便通此回生起死之法（得效）○善嘔嘔有苦者邪在膽通在胃取三里陽陵泉（內經）○吐食不化取上脘中脘下脘（東垣）○反胃神效膏肓俞灸百壯膻中三里各灸七壯（回春）○又取勞宮中魁腕骨心俞中脘（綱目）○今日食明日吐取心俞膈俞膻中巨闕中脘（綱目）○五噎五膈取天突膻中心俞上脘中脘下脘脾俞胃俞通關中魁大陵三里（綱目）○反胃灸肩井三壯即愈乃神灸也（回春）○又取水分氣海灸之（資生）</p>

<h2>咳嗽</h2>
<p>針灸法咳嗽有痰宜灸天突肺俞以泄火熱瀉肺氣（丹心）○咳嗽上氣多吐冷痰灸肺俞五十壯又灸兩乳下黑白肉際各百壯○咳嗽聲破喉嘶灸天突五十壯（得效）○久患喘嗽夜不得臥夏月亦衣裌溫背心是膏肓病也灸之而愈（資生）○久嗽宜灸膏肓次灸肺俞（資生）○喘急灸肺俞十一壯天突七壯（得效）○傷寒咳甚灸天突即瘥（資生）○遠年咳嗽灸直骨穴即愈如不愈其病不可治矣艾炷如小豆大灸三壯男左女右（醫鑑）○哮喘灸肺俞又取天突膻中璇璣腧府乳根氣海（資生）○喘滿痰實如膠取太谿○咳喘不得臥取雲門太淵（綱目）○咳嗽寒痰取列缺（綱目）○氣逆發噦取膻中中脘肺俞三里行間（綱目）○吃逆服藥無效灸中脘膻中期門必效（綱目）○吃逆灸關元七壯立愈（綱目）○又法乳下一指許正與乳相直骨間陷中婦人即屈乳頭向下度之乳頭齊處是穴艾炷如小豆大灸三壯男左女右火到肌即瘥一云其穴當取乳下骨間動脈處是也（得效）○咳逆不止灸乳根二穴即止如神又灸臍下氣海五壯或七壯亦立止（正傳）○肺脹痰嗽不得臥但可一邊眠者可左側者灸右足三陰交可右側者灸左足三陰交立安（丹心）</p>

<h2>積聚</h2>
<p>針灸法奔豚上氣心痛欲絕急以溫湯浸手足數數易之仍灸氣海關元期門章門各百壯中極五十壯（得效）○癥瘕灸足踝後宛宛中灸隨年壯又灸氣海百壯中脘二百壯（得效）○癥瘕積地先於塊上針之甚者又於塊首一針塊尾一針立應針訖灸之又灸三里（綱目）○積聚取中脘懸樞脾俞商曲補尺澤太谿（綱目）○伏梁取上脘三里○息賁取巨闕期門○奔豚取玉泉（即中極穴）章門（甲乙）○積塊取章門中脘氣海天樞上脘通谷（綱目）○專治痞塊取痞根穴穴在十三椎下各開三寸半多灸左邊如左右俱有左右俱灸○又法用稈心量患人足大指齊量至足後跟中住將此稈從尾骨尖量至稈盡處兩旁各開一韭葉許在左灸右在右灸左針三分灸七壯神效○又法於足第二指岐又處灸五七壯左患灸右右患灸左灸後一晚夕覺腹中響動是驗也（入門）</p>

<h2>浮腫</h2>
<p>針灸法四肢交面皆浮腫灸水分氣海即消○水腫惟得針水溝余穴則針之水盡即死庸醫多為人針水分殺人多矣惟灸水分最為要穴蓋此穴能分水不使妄行有人患水腫灸水分與氣海翌日面如削矣（資生）</p>

<h2>脹滿</h2>
<p>針灸法腹中膨脹取內庭○水蠱取偏歷○鼓脹取臍上下左右各刺二寸二分○單鼓脹取水分針入一寸半或灸五十壯○脹滿取足三里瀉之○凡脹皆取三里是脹之要穴也○又取中脘氣海或針或灸（綱目）</p>

<h2>痎瘧</h2>
<p>針灸法瘧之且發也陰陽之且移也必從四末始也陽已傷陰從之故先其時堅束其處審候見之在孫絡盛堅而血者皆取之（內經）○謂用三稜針視孫絡出血也（正傳）○凡瘧必先問其病之所先發者先刺之○久瘧不愈大椎先針後灸三七壯或云第三骨節○諸瘧而脈不見刺十指間出血血去必已先視身之赤如小豆者盡取之○凡瘧取間使為妙○瘧脈緩大虛便宜用藥不宜用針（綱目）</p>

<h2>瘟疫</h2>
<p>針法治熱病五十九刺者○頭上五行行五者以越諸陽之熱逆也頭中行謂上星囟會前頂百會後頂五穴也兩旁謂承光通天絡卻玉枕天柱十穴也又兩旁謂臨泣目窗正營承靈腦空十穴也○大杼膺俞（即中府穴）缺盆背俞（即風門穴）此八者以瀉胃中之熱也○雲門髃骨（即肩髃穴）委中髓空（即腰俞穴）此八者以瀉四肢之熱也○五臟俞旁五穴此十者以瀉五臟之熱也（內經）</p>

<h2>邪祟</h2>
<p>針灸法百邪所病針有十三穴一名鬼宮（即人中穴）○二名鬼信（在手大指爪甲下入肉二分）○三名鬼壘（在足大指爪甲下入內二分）○四名鬼心（即太淵穴）○五名鬼路（即申脈穴）○六名鬼枕（在大椎入髮際一寸）○七名鬼床（在耳前髮際宛宛中耳垂下五分）○八名鬼市（即承漿穴）○九名鬼路（即勞宮穴）○十名鬼堂（即上星穴）○十一名鬼藏（在陰下縫女人玉門頭）○十二名鬼臣（即曲池穴）○十三名鬼封（在舌下縫針刺貫出舌上）○又鬼邪發狂灸十指端去爪一分名曰鬼城（扁鵲）○治鬼魅狐惑恍惚振噤以患人兩手大指相併縛定用大艾炷於兩甲角及甲後肉四處騎縫著火灸之若一處不著火即無效灸七壯病者哀告我自去神效此秦承祖灸鬼法也即鬼哭穴（入門）五屍灸乳後三寸男左女右各二七壯又灸兩大拇指頭七壯（得效）○一切疰先仰臥灸兩乳邊斜下三寸第三肋間隨年壯（得效）○卒狂言鬼語以帶急合縛兩手大指便灸左右脅下對屈肋頭兩處各七壯須臾鬼自道姓名乞去徐徐問之乃解其縛（得效）○卒中邪魅恍惚灸鼻下人中及兩手足大指爪甲本令艾炷半在爪上半在肉上各七壯不止十四壯（得效）○卒狂鬼語針足大拇指爪甲下即止（得效）○狐魅兩手大指合縛灸合谷三七壯當狐鳴即瘥（得效）</p>

<h2>癰疽</h2>
<p>癰疽針法鈹針者末如劍鋒以取大膿（靈樞）○夫癰氣之息者宜以針開除去之注云息與瘜同死肉也（內經）○癰疽成膿以馬銜鐵作針形如韭葉兩面皆利可以橫直開裂以取膿血（精要）○癰疽如椒眼數十粒或如蜂窠蓮房而膿出痛不除宜以鈹針橫直裂之則毒血挾膿出而愈（綱目）○癰疽作膿若不針烙毒氣無從而解膿瘀無從而泄過時不針烙反攻其內欲望其生豈可得乎癤皮薄惟用針以決其膿血兼可烙也（精義）○凡近筋脈骨節處不得亂行針烙○癰疽皮厚口小膿水出不快者宜用針烙（精義）○大抵用針只欲引膿如出針刺無膿是氣伏也不可用針烙</p>
<p>蜞針法癰癤初發漸大以濕紙一片搭瘡上其一點先干處即是正頂先以水洗去人皮咸取大筆管一個安於正頂上卻用大水蛭一條安其中頻以冷水灌之蛭當吮其正穴膿血皮皺肉白是毒散無不瘥如毒大蛭小須用三四條方見效若吮著正穴蛭必死用水救活累試奇效如血不止以藕節上泥塗之（得效）○蜞針一法可施於輕小證候若癰疽大毒積在臟腑從竭其血於外無益也（丹心）</p>
<p>癰疽灸法凡癰疽之發或因內有積熱或因外寒鬱內熱若於生髮之處艾灸以散其毒治之於早可以移深為淺改重為輕諸項灸法皆好惟騎竹馬灸法（方見針灸）尤為切要此消患於未形之策（丹心）○癰疽已覺微漫腫硬皮不變色脈沉不痛者當外灸之引邪氣出而方止經云陷下者灸之如外微覺木硬而不痛者當急灸之是邪氣深陷也淺者不可灸如有膿水亦不可灸當針之（命保）○癰疽初覺腫痛先以濕紙覆其上視之先干處是頭也大蒜切片安頭上以大艾炷灸之三壯即換一蒜痛者灸之不痛不痛者灸至痛乃止大概以百壯為準最要早覺早灸為上如有頭則不必紙覆也（三因）○若十數頭作一處生者即用大蒜研成膏作薄餅鋪頭上聚艾於餅上灸之（三因）○初發小點一二日即以蒜片貼其中心以小艾炷灸五壯而止（直指）○始發一二日十灸十活三四日六七活五六日三四活（綱目）○灸法所以暢達拔引郁毒此從治之意也譬如盜入人家必開門逐之使出萬一門不開無從而出必傷生乃已（綱目）○頭為諸陽之會若有發宜灸艾炷宜小壯數宜少三五壯而已腹背則多灸為妙（精要）○多灸則內服乳粉托裡散防火氣入心（丹心）○有善治癰疽者皆於瘡上灸至二三百壯無有不愈但艾炷小作之小則人不畏灸灸多則作效必矣（資生）○隔蒜灸法豆豉餅灸法桑枝灸法附子灸法硫黃灸法土餅灸法並治癰疽惡瘡腫毒（詳見針灸）</p>
<p>艾灸治驗一人發背醫療逾月勢益甚有張生者教以艾火灸其上至一百五十壯知痛乃止明日鑷去黑痂膿盡潰肉理皆紅不復痛乃以膏藥貼之日一易易時剪去黑爛月餘乃平復（本事）</p>
<p>灸石癰法堅硬不潰名曰石癰當上灸百壯石子當碎出（資生）</p>
<p>灸發頤法此瘡最險頭面腫大牙齒亦脫解開發尋頂螺中灸二十一壯如不達灸至四十九壯而止（直指）</p>
<p>灸疔疽法大蒜爛搗成膏塗瘡四圍留瘡頂以艾炷灸之以爆為度不爆難愈灸百壯無不愈（正傳）</p>
<p>灸便毒法用細草隨患人左右手量中指自手掌盡處橫紋量起通三節至指盡則住不量爪甲切斷卻將此草於手腕橫紋量起引草向臂當中草盡處即是穴艾炷如麥大二三壯腫散痛止即安（得效）</p>

<h2>大風瘡</h2>
<p>針法癘風者素刺其腫上已刺以銳針針其處按出其惡氣腫盡乃止常食方食無食他食（靈樞）○病大風骨節重鬚眉墮名曰大風刺肌肉為故汗出百日刺骨髓汗出百日凡二百日鬚眉生而止針（內經）○癩風以三稜針看肉紫黑處及委中（穴名）○紫脈出死血但不可令出太過恐損真氣（正傳）</p>

<h2>瘰癧</h2>
<p>灸法治瘰癧以手仰置肩上微舉肘取之肘骨尖上是穴隨患邊灸七壯或二七壯神效（得效）○又法於掌後手腕盡處橫紋量起向臂中心直上三寸半是穴灸三壯即效（丹心）○針法肩尖肘尖二穴即肩髃肘髎二穴宜灸此穴疏通經絡（良方）○癧核上灸七壯隔蒜片灸之尤妙（資生）</p>

<h2>癭瘤</h2>
<p>灸法治癭灸天突三七壯又灸肩髃男左十八壯右十七壯女右十八壯左十七壯妙（得效）</p>

<h2>疳瘻</h2>
<p>灸法久漏瘡足丙踝上一寸灸三壯在上則灸肩井鳩尾（東垣）○冷漏多在腿足之間先雖積熱所注灸則為寒宜用附子灸法硫黃灸法（二法並見癰疽）灸瘡成漏膿水不絕去亦宜灸（丹心）</p>

<h2>疥癬</h2>
<p>針灸法治瘡疥頑癬取絕骨三里間使解谿委中或針或灸（綱目）○手疥取勞宮灸大陵（綱目）○渾身瘡疥取曲池合谷三里絕骨行間委中（綱目）○治癬八月八日日出時令患人正當東向戶長跪舉兩手特戶兩邊取肩頭小垂際骨解宛宛中左右兩穴俱下灸七壯七日愈（資生）○一女子兩股間濕癬下至膝癢痛流黃水百藥不效戴人以針當癢時刺百餘處血出盡煎鹽湯洗之四次方除盡濕淫瘀血不可不針也（子和）</p>

<h2>臁瘡</h2>
<p>針法臁瘡色紫黑先以三稜針刺去惡血冷水洗淨乃貼膏藥忌日光火氣陽氣如有黑腫未盡可再出血以紫黑血盡為度（綱目）</p>

<h2>犬傷</h2>
<p>針灸法狂犬咬人當先針刺去惡血仍灸瘡中十壯自後日灸一壯至百日乃止忌飲酒（資生）○被狂犬咬者無出於灸只就咬牙跡上灸之一日三壯灸至一百二十日乃止常食韭菜永不再發（千金）○常飲韭菜自然汗以滓封灸瘡永不再發（資生）○猘犬傷毒不出發寒熱速以艾灸外丘穴三壯又灸所咬之處七壯立愈（銅人）</p>

<h2>諸蟲傷</h2>
<p>灸法凡蛇虺蜈蚣毒蟲蛟傷於傷處灸五壯或七壯即愈（丹心）○被惡蛇螫即貼蛇皮於螫處艾火灸其上引出毒氣即止（本草）</p>

<h2>蠱毒</h2>
<p>灸法灸蠱毒法於足小指尖上灸三壯即有物出酒飯得之隨酒飯出肉菜得之隨肉菜出即愈神驗皆於灸瘡上出（千金）</p>

<h2>卒死</h2>
<p>針灸法邪容於手足少陰太陰足陽明之絡此五絡俱竭令人身脈皆動而形無知其狀若屍名曰屍厥先刺隱白後刺湧泉後刺厲兌後刺少商後刺神門（內經）○屍厥當刺期門巨闕中極僕參隱白大敦金門○卒厥屍厥百會灸四十九壯氣海丹心灸三百壯覺身體溫暖為止○中惡客忤卒死灸臍中百壯○中惡取人中中脘氣海○卒死灸心下一寸臍上三寸臍下四寸各三壯即瘥又灸手足兩爪後二七壯○諸卒死及魘死急於人中及兩腳大拇指內離爪一韭菜許各七壯即活（綱目）○卒被鬼擊如中箭用桃皮一片安痛上取一匙頭安桃皮上用艾胡桃大安匙頭灸之即瘥（入門）</p>

<h2>婦人</h2>
<p>針灸法男子無嗣者以鹽填臍艾灸之連日灸至二三百壯必有效（綱目）○婦人絕嗣灸關元三十壯可報灸之○婦人妊子不成數墮胎灸胞門子戶各五十壯胞門在關元左邊二寸子戶在關元右邊二寸子戶一名氣門（得效）○又灸子宮三七壯或針入二寸穴在中極旁左右各開三寸（綱目）○無子取陰交石門關元中極湧泉築賓商丘陰廉（甲乙）○催生難產及下死胎取太衝補合谷補三陰交瀉立時分解○子上衝逼心取巨闕令產母正坐使人抱頭抱腰微偃針入六分留七呼得氣即瀉立蘇如子掬母心生下兒手心有針痕子頂母心兒人中有針痕向後則枕骨有針痕是其驗也神效（綱目）○一婦人產後暴卒其母為灸會陰三陰交各數壯而蘇其母蓋名醫女也（資生）○橫生逆產諸藥不效急於產母右腳小指尖頭上灸三壯即產亦治胞衣不下醫鑑云即至陰穴（得效）○胞衣不下取三陰交中極照海內關崑崙（綱目）○產後血暈取三里三陰交陰交神門關元（綱目）○產後陰下脫灸臍下橫紋二七壯又取昭海（良方）○婦人無子或產後久不再孕取稈心一條長同身寸之四寸令婦人仰身舒手足以所量稈心自臍心直垂下盡頭處以墨點記後以此稈心平折橫安前點處兩頭盡處是穴按之自有動脈應手各灸二七壯神驗即上所云胞門子戶穴也（醫鑑）</p>

<h2>小兒</h2>
<p>針灸法小兒初生臍風撮口諸藥不效然谷針入三分或灸三壯立效（三因）○癲癇驚風神庭灸七壯鼻上入髮際三分宛宛中灸三壯炷如小麥大又取百會瘈脈（綱目）○癲癇瘛瘲兩蹺主之男陽女陰晝發治陽蹺申脈夜發治陰蹺照海各灸二七壯（易老）○急慢驚灸印堂○急慢驚風危極不可灸者先當兩乳頭黑肉上男左女右灸二壯○次灸髮際眉心百會各一壯○手足大指當甲角以物縛兩手足一處以灸騎縫灸男近左邊女近右邊半甲半肉之間灸三壯先腳後手亦可治陰陽諸癇艾炷如小麥大（得效）○慢驚慢脾逆惡證候諸藥不效者如有太衝脈則取百會穴灸之神效（直指）○小兒卒然腹皮青黑而死灸臍上下左右去臍各半寸並鳩尾骨下一寸凡五處各灸五壯仍酒和胡粉塗腹上干則易（得效）○小兒龜背灸肺俞膈俞各主五壯止炷如小麥（得效）○小兒龜胸取兩乳前各一寸五分上兩行三骨罅間凡六處各灸三壯炷如小麥春夏從下灸上秋冬從上灸下若不依此法灸之無效（綱目）○囟門不合臍上臍下各五分二穴各灸三壯灸瘡未發先合（綱目）○小兒癖氣中脘章門各灸七壯（綱目）○灸癖法穴在小兒背脊中自尾骶骨將手揣摸脊骨兩旁有白筋發動處兩穴每一穴用銅錢三文壓上穴上以艾炷安孔中各灸七壯此是癖之根貫血之所也（回春）○小兒瘧久不愈內庭灸一壯大椎百會各灸隨年壯（綱目）○小兒霍亂男左女右第二腳指上灸三壯即愈（得效）○小兒雀目灸兩手大指甲後一寸內廉橫紋頭白肉際各一壯○疳眼灸合谷各一壯（綱目）○小兒脫肛灸尾骶骨尖上一壯又灸臍中三壯百會七壯（綱目）</p>

<h1>卷三</h1>

<h2>手太陰肺經</h2>
<p>共十一穴</p>
<p>中府在周榮上二寸少外開三分去中行六寸針三分留五呼灸三壯五壯</p>
<p>主治肺急胸滿喘逆善噎食不下肺膽寒熱咳嘔膿血肺風面腫汗出肩息背痛涕濁喉痹少氣不得臥飛屍遁注癭瘤○此穴主瀉胸中之熱其治多與大杼缺盆風府同○身體煩熱針中府上氣咳逆短氣氣滿食不下灸五十壯（千金）同意舍能治胸滿哽噎（百證賦）</p>
<p>雲門在巨骨穴下四寸微向內橫氣戶二寸璇璣旁六寸大些針三分灸五壯針太深令人逆息（甲乙）灸五十壯（千金）</p>
<p>主治傷寒四肢熱不已咳逆短氣上衝心胸脅肋煩滿徹痛喉痹癭氣臂不得舉○此穴主瀉四肢之熱其治與肩髃委中腰俞大同○病癭上氣胸滿灸百壯（千金）</p>
<p>天府距腋下三寸在臂上前廉直對尺澤相距七寸半針四分留三呼禁灸灸之令人氣逆</p>
<p>主治暴痹內逆肝邪相搏卒中惡風邪氣血溢口鼻飛屍鬼注惡語悲泣善忘喘息不得安臥痎瘧寒熱目痃癭氣○身重嗜臥不自覺灸五十壯針三分補之病癭惡氣灸五十壯（千金）兼合谷可追鼻中衄血（百證賦）</p>
<p>俠白在尺澤上五寸大些針四分留三呼灸五壯</p>
<p>主治心痛氣短乾嘔煩滿</p>
<p>尺澤在肘中約紋上屈肘橫紋筋骨罅中動脈應手厥陰前直寸口針三分留三呼灸三壯五壯甄權云不宜灸</p>
<p>主治嘔吐上氣喉痹鼓頷心煩身痛不得汗舌乾咳唾膿血心痛氣短肺積息賁痎瘧汗出中風肩背痛灑淅寒熱風痹肘攣四肢腫痛不得舉脅痛腹脹小便數溺色變遺失無度面白善嚏悲愁不樂及小兒慢驚風可灸一壯○邪病四肢重痛諸雜候尺澤主之一名鬼堂嘔吐上氣灸三壯七壯氣短不語灸百壯（千金）理筋急兼曲池療肘臂攣痛（玉龍賦）吐血定喘須補此穴（靈光賦）治五般肘痛又須針清冷淵以收功（席弘賦）</p>
<p>孔最在腕上七寸尺澤下三寸半針三分留三呼灸五壯</p>
<p>主治熱病汗不出灸三壯即汗出及咳逆肘臂痛屈伸難吐血失音頭疼咽痛</p>
<p>列缺在腕後一寸五分行向外針二分留三呼灸三壯慎酒面生冷等物</p>
<p>主治偏風口眼喎斜手肘痛無力半身不隨口噤不開痎瘧寒熱煩躁咳嗽喉痹嘔沫縱唇健忘驚癇善笑妄言妄見面目四肢癰腫小便熱痛實則肩背暴腫汗出虛則肩背寒慄少氣不足以息四肢厥逆瘛瘲屍厥若患偏風灸至百壯若患腕勞灸七七壯甚妙○男子陰中疼痛尿血精出灸五十壯（千金）兼太淵治咳嗽風痰（玉龍賦）頭部痛須尋之痰涎壅塞咽乾宜此（攔江賦）氣刺兩乳求太淵未應須瀉此穴偏正頭疼求此又須重瀉太淵無不應（席弘賦）堪治咳嗽寒痰（通玄賦）頭項須尋列缺（四總穴）後谿並列缺治胸項有痛（千金）善療偏頭患遍身風痹麻痰涎頻上壅口噤不開牙若能明補瀉應手疾如拿（馬丹陽）</p>
<p>經渠在腕後五分居寸脈上針三分留三呼禁灸灸則傷人神明</p>
<p>主治痎瘧寒熱胸背拘急膨脹喉痹咳逆上氣數欠傷寒熱病汗不出心痛嘔吐○兼大都治熱病汗不出（百證賦）</p>
<p>太淵在寸口前橫紋上與經渠甚近針二分留二呼灸三壯</p>
<p>主治胸痹氣逆咳嗽嘔噦飲水肺脹喘息不休噫氣咳血心痛咽乾煩躁狂言不得臥目痛生翳赤筋口噼缺盆痛肩背痛引臂膊溺色變遺失無度○治牙疼手腕無力疼痛可灸七壯（神農經）兼列缺治咳嗽風痰（玉龍賦）治氣刺兩乳求太淵未應之時針列缺偏正頭疼尋列缺重瀉太淵無不應五般肘痛尋尺澤太淵針後卻收功（席弘賦）</p>
<p>魚際在太淵上一寸少大指本節後內側陷中本者根也乃掌內肉中骨節非手指外節針二分留三呼灸三壯</p>
<p>主治酒病身熱惡風寒虛熱舌上黃頭痛咳噦傷寒汗不出痹走胸背痛不得息目眩煩心少氣寒慄喉咽乾燥嘔血唾血心痹悲恐腹痛食不下乳癰肢滿肘攣溺出及瘧方欲寒針手足太陰陽明出血○兼承山崑崙治轉筋目眩（席玄賦）兼液門能治喉痛（百證賦）兼經渠通里可治汗不出者便得淋漓更兼三間三里便得汗至遍身（一傳）齒痛不能食飲左患灸左右患灸右男三女四</p>
<p>少商大指外側去爪甲角如韭葉針一分留三呼五吸宜用三稜針刺微出血泄諸臟之熱不宜灸甲乙經云灸一壯一云三壯忌生冷</p>
<p>主治項腫喉痹煩心嘔噦心下滿汗出咳逆痎瘧振寒腹脹腸滿雀目不明唇乾唾沫引飲食不下寒慄鼓頷手攣指痛小兒乳蛾○唐刺史成君綽忽項腫如升喉閉水粒不下甄權以三稜針刺之微出血立愈○此為十井穴凡初中風卒暴昏沉痰涎壅盛不省人事牙關緊閉藥水不下急以三稜針刺此穴及少衝中衝關衝少澤商陽使血氣流行乃起死回生急救之妙穴（乾坤生意）男子痃癖取少商（太乙歌）兼曲澤治血虛口乾（百證賦）專治指痛攣急（天星秘訣）</p>

<h2>十二經脈流注腧穴</h2>
<p>十二經者手三陽手三陰足三陽足三陰合為十二經也○節之交三百六十五會所言節者神氣之所遊行出入也非皮肉筋骨也又曰神氣者正氣也神氣之所遊行出入者流注也井榮腧經合者本輸也（靈樞）○十二經一脈也略為十二分而已也（東垣）</p>

<h2>手太陰肺經流注</h2>
<p>手太陰之脈起於中焦（中府穴）下絡大腸環循胃口上膈屬肺從肺系橫出腋下（天府穴）下循臑內（肩下臂上通名曰臑）行少陰心主之前下肘中（臂上臑下緩處曰肘即尺澤穴）循臂內（臑下掌上名曰臂臂有二骨）上骨下廉入寸口（經渠穴太淵穴）上魚循魚際（魚際穴）出大指之端（少商穴）其支者（列缺穴）從腕後直出次指內廉出其端（交人手陽明）是動則病肺脹滿膨膨而喘咳缺盆中痛甚則交兩手而瞀此謂臂厥是主肺所生病者咳嗽上氣喘喝煩心胸滿臑臂內前廉痛厥掌中熱氣盛有餘則肩背痛風寒汗出中風小便數而欠氣虛則肩背痛寒少氣不足以息盛者寸口大三倍於人迎虛者則寸口反小於人迎也（靈樞）○每朝寅時從中府起循臂下行至少商穴止（入門）</p>

<h2>手太陰肺經左右凡二十二穴</h2>
<p>少商二穴在手大指端內側去爪甲角如韭葉手太陰脈之所出為井針入一分留三呼瀉五吸禁不可灸（銅人）○出血以瀉諸臟之熱（靈樞）○以三陵針刺之微出血泄諸臟熱湊○咽中腫塞水粒不下針之立愈（資生）</p>
<p>魚際二穴在手大指本節後內側散脈中手太陰脈之所流為榮針入二分留三呼禁不可灸（入門）太淵二穴一名太泉在手掌後橫文頭陷中一云在魚後一寸陷者中手太陰脈之所注為腧針入二分可灸三壯（銅人）</p>
<p>經渠二穴在寸口脈中手太陰脈之所行為經針入二分留三呼禁不可灸灸之則傷人神（銅人）</p>
<p>列缺二穴在去腕側上一寸五分以手交叉中指末兩節兩骨罅中手太陰絡則走陽明針入二分留三呼瀉五吸可灸七壯（資生）</p>
<p>孔最二穴在側腕上七寸宛宛中手太陰之郄針入三分可灸五壯（銅人）</p>
<p>尺澤二穴在肘約文中（銅人）○肘中之動脈也又云肘中約文上動脈中（綱目）○在臂屈伸橫文中筋骨罅陷中又云肘中約上兩筋動脈中（資生）○手太陰脈之所入為合針入三分可灸五壯（銅人）一云不宜灸（入門）</p>
<p>俠白二穴在天府下在肘上五寸動脈中針入三分可灸五壯（銅人）</p>
<p>天府二穴在腋下三寸臑臂內廉動脈中舉手以鼻取之針入三分留三呼禁不可灸（銅人）</p>
<p>雲門二穴在巨骨下挾氣戶旁二寸陷中動脈應手舉臂取之（銅人）○在人迎下第二骨間相去二寸四分（資生）○可灸五壯針入三分刺深則使人氣逆故不宜深刺（甲乙）</p>
<p>中府二穴肺之幕也一名膺中腧在雲門下一寸陷中乳上三肋間動脈應手仰而取之手足太陰之會也針入三分留三呼可灸五壯（銅人）</p>

<h2>手陽明大腸經</h2>
<p>共二十穴</p>
<p>商陽在手食指內側去爪角如韭葉針一分留一呼灸三壯</p>
<p>主治胸中氣滿喘咳熱病汗不出耳鳴耳聾寒熱痎瘧口乾頤腫齒痛目盲惡寒肩背肢臂腫痛相引缺盆中痛灸三壯左取右右取左如食頃立已○兼太谿治寒瘧有驗（百證賦）○此為十井穴凡初中風跌倒卒暴昏沉痰盛不省人事牙關緊閉藥水不下急以三稜針刺此穴及少商中衝少衝使血氣流通乃急救回生之妙穴（乾坤生意）</p>
<p>二間在食指本節前第三節後紋頭陷中針三分留六呼灸三壯</p>
<p>主治頷腫喉痹肩背臑痛鼽衄齒痛目黃口乾口眼歪斜飲食不通振寒傷寒水結○治牙疼妙（玉龍賦）兼陽谿治牙疼腰痛咽痹（席弘賦）兼陽郄能疏通寒慄惡寒（百證賦）治目昏不見（通玄賦）兼三里治牙疼頭痛喉痹（天星秘訣）</p>
<p>三間在食指本節後陷中去二間一寸針三分留三呼灸二壯</p>
<p>主治鼽衄熱病喉痹咽中如梗下齒齲痛嗜臥胸腹滿腸鳴洞泄寒熱瘧唇焦口乾氣喘目眥痛善驚寒熱結水多唾○兼腎俞善除背痛風勞（席弘賦）兼攢竹治目中之漠漠（百證賦）治身熱氣喘口乾目急（捷經）</p>
<p>合谷在手大指次指岐骨間陷中動脈應手針三分留六呼灸三壯</p>
<p>主治傷寒大渴脈浮在表發熱惡寒頭痛脊強風疹寒熱痎瘧熱病汗不出偏正頭痛面腫目翳唇吻不收喑不能言口噤不開腰脊引痛痿躄小兒乳蛾○一云能下死胎婦人妊娠補合谷即墮胎○產後脈絕不還針合谷入三分急補之（千金）治鼻衄目痛不明牙疼喉痹疥瘡可灸三壯至七壯（神農經）傷寒無汗瀉合谷補復溜若汗多不止便補合谷瀉復溜神效（攔江賦）兼太衝治手連肩脊痛難忍兼曲池治兩手不如意睛明治眼若未效合谷光明不可缺冷嗽先宜補合谷又須針瀉三陰交（席弘賦）兼天府治鼻衄（百證賦）兼三陰交治脾病血氣兼內庭治寒瘧面腫及腸鳴（天星秘訣）面口合谷收（四總穴）曲池兼合谷可徹頭疼（千金）療頭疼並面腫瘧病熱還寒體熱身汗出目暗視茫然齒齲鼻衄血口噤不開言針入五分深能令病自安（馬丹陽）</p>
<p>陽谿在手腕橫紋上側兩筋間陷中直合谷針三分留七呼灸三壯</p>
<p>主治狂言喜笑見鬼熱病煩心掌中熱汗不出目赤爛翳厥逆頭痛胸滿不得息寒熱痰瘧嘔沫喉痹耳鳴齒痛驚掣肘臂不舉痂疥○兼二間治牙疼腰痛喉痹（席弘賦）兼解谿治驚悸怔忡兼肩髃能消癮風之熱極（百證賦）</p>
<p>偏歷腕後三寸針三分留七呼灸三壯</p>
<p>主治痎瘧寒熱癲疾多言目視䀮䀮耳鳴喉痹口喎咽乾鼻衄齒痛汗不出○針偏歷利小便治大人水蠱（標幽賦）</p>
<p>溫溜腕後五寸針三呼灸三壯</p>
<p>主治傷寒噦逆噫隔氣閉寒熱頭痛喜笑狂言見鬼吐沫口舌腫痛喉痹面虛腫腸鳴腹痛四肢腫疼肩不得舉○兼期門治傷寒項強（百證賦）</p>
<p>下廉腕後六寸行微向外曲池下四寸針五分留五呼灸三壯</p>
<p>主治勞瘵狂言頭風痹痛飧泄小腹滿小便血小腸氣面無顏色痃癖腹痛不可忍食不化氣喘涎出乳癰○此穴主瀉胃中之熱與氣衝三里巨虛上廉治同</p>
<p>上廉腕後七寸曲池下三寸三里下一寸微外些針五分灸五壯</p>
<p>主治腦風頭痛胸痛喘息半身不遂腸鳴小便澀大腸氣滯手足不仁○此穴主瀉胃中之熱與氣衝三里巨虛下廉治同</p>
<p>三里曲池下二寸腕後八寸針三分灸三壯</p>
<p>主治中風口癖手足不隨五勞虛乏羸瘦霍亂遺失失音齒痛頰腫瘰癧手痹不仁○此穴治腰背痛連臍不休下針麻重須瀉得氣不用留手足上下針三里食癖氣塊憑此取（席弘賦）兼少海治手臂麻頑（百證賦）專治肩背痛（通玄賦）</p>
<p>曲池在肘外側橫紋頭針七分留七呼灸三壯一云百壯</p>
<p>主治傷寒振寒餘熱不盡胸中煩滿熱渴目眩耳痛瘰癧喉痹不能言瘛瘲癲疾繞踝風手臂紅腫肘中痛偏風半身不遂風邪泣出臂膊痛筋緩無力屈伸不便皮膚乾燥痂疥婦人經脈不通○治手肘臂膊疼細無力半身不遂發熱胸前煩滿可灸十四壯（神農經）兼人中可治痿僕兼尺澤治肘痛（玉龍賦）兼肩井甄權針臂痛而復射（標幽賦）遠達陽陵治半身不遂兼少衝治發熱驗（百證賦）兼合谷治兩手不如意（席弘賦）治癭惡氣諸癮疹灸隨年壯十三鬼穴此名鬼臣若遇百邪癲狂當於第十二次下火針此與合谷可徹頭疼（千金）主大人小兒遍身風疹痂疥（秦承祖）善治肘中痛偏風手不收挽弓開不得臂瘓莫梳頭喉痹促欲死發熱更無休遍身風癬癩針著即時瘳</p>
<p>肘髎在曲池上外斜一寸橫直天井針三分灸三壯</p>
<p>主治肘節風痹臂痛不舉麻木不仁嗜臥</p>
<p>五里在肘上三寸行向里大脈中央禁針灸三壯一日十壯</p>
<p>主治風勞驚恐吐血咳嗽嗜臥肘臂疼痛難動脹滿氣逆寒熱瘰癧目視䀮䀮痎瘧○兼臂臑能愈瘰癧（百證賦）</p>
<p>臂臑臂外側肩髃下三寸針三分灸三壯明堂禁針灸七壯一日灸至百壯</p>
<p>主治臂痛無力寒熱瘰癧頸項拘急○治癭氣灸隨年壯（千金）兼五里能愈瘰癧（百證賦）</p>
<p>肩髃在肩端高骨下罅陷中舉臂有空針六分留六呼灸三壯至七七壯以瘥為度</p>
<p>主治中風偏風半身不遂肩臂筋骨痠痛不能上頭傷寒作熱不已勞氣泄精憔悴四肢熱諸癭氣瘰癧昔有病風痹臂痛無力不能挽弓甄權於此進針即可射○此穴若灸偏風不遂自七壯至七七壯止不可過多恐致臂細若風病筋骨無力久不瘥當多灸不畏細也然灸不如針忌酒肉五辛漿水主瀉四肢之熱與雲門委中腰俞治同○灸癭氣左右相當男左十八右十七壯女右十八左十七壯再三以瘥止（千金）療風濕搏於兩肩（玉龍賦）手臂攣痛取肩髃（天星秘訣）兼陽谿能消癮風之熱極（百證賦）</p>
<p>巨骨在肩髃上大骨尖前陷中針一寸五分灸三壯五壯一日禁針</p>
<p>主治驚癇吐血胸中有瘀血臂痛不得屈伸</p>
<p>天鼎頸筋下肩井內一寸四分針三分灸三壯</p>
<p>主治喉痹嗌腫不得食暴喑氣哽○兼間使治失音</p>
<p>扶突人迎後寸半距天鼎前一寸二分針四分灸三壯甲乙經曰針三分</p>
<p>主治咳嗽多唾上氣喘息喉中如水雞暴喑氣破項癭</p>
<p>禾髎直對鼻孔下俠水溝旁五分針三分灸三壯</p>
<p>主治屍厥口不可開鼻瘡瘜肉鼻塞鼽衄○針兩鼻⿰鼻翁衄（靈光賦）</p>
<p>迎香鼻窪紋中針三分禁灸</p>
<p>主治鼻塞不聞香臭瘜肉多涕有瘡鼽衄喘息不利偏風喎斜浮腫風動面癢狀如蟲行○能消眼熱之紅攻鼻窒為最（玉龍賦）耳聾氣痞針聽會更瀉此穴（席弘賦）</p>

<h2>手陽明大腸經流注</h2>
<p>手陽明之脈起於大指次指之端外側（商陽穴）循指上廉（本節前二間穴本節後三間穴）出合谷兩骨之間（合谷穴）上入兩筋之中（陽谿穴）循臂上廉偏歷入肘外廉（曲池穴）上循臑外前廉上肩出臑骨之前廉（肩髃穴）上出柱骨之會上（天鼎穴）下入缺盆絡肺下膈屬大腸其支者從缺盆上頸貫頰入下齒中還出挾口交人中（穴名）左之右右之左上挾鼻孔（迎香穴自此交入足陽明）是動則病齒痛䪼腫是主津所生病者目黃口乾鼽衄喉痹肩前臑痛大指次指痛不用氣有餘則當脈所過者熱腫虛則寒慄不復盛者人迎大三倍於寸口虛者人迎反小於寸口也（靈樞）○卯時自少商穴起至迎香穴止（入門）</p>

<h2>手陽明大腸經左右凡四十穴</h2>
<p>商陽二穴一名絕陽在手大指次指外側去爪甲角如韭葉手陽明脈之所出也為井針入一分留一呼可灸三壯（銅人）</p>
<p>二間二穴一名間谷在手大指次指本節前內側陷中手陽明脈之所流為榮針入三分留三呼可灸三壯（銅人）</p>
<p>三間二穴一名少谷在手大指次指本節後內側陷中手陽明脈之所注為腧針入三分留三呼可灸三壯（銅人）</p>
<p>合谷二穴一名虎口在手大指次指岐骨間陷中（銅人）○在手大指次指兩骨罅間宛宛中動脈應手（資生）○手陽明脈之所過為原針入三分留六呼可灸三壯○妊婦不可刺損胎氣（銅人）</p>
<p>陽谿二穴一名中魁在手腕中上側兩筋間陷者中手陽明脈之所行為經針入二分留七呼可灸三壯（銅人）</p>
<p>偏歷二穴在腕中後三寸手陽明絡別走太陰針入三分留七呼可灸三壯（銅人）</p>
<p>溫留二穴一名通注一名池頭在腕後小士五寸大士六寸（銅人）○在腕後五寸六寸間（資生）○手陽明郄針入三分可灸三壯（銅人）○大士小士即大人小兒也（綱目）</p>
<p>下廉二穴在輔骨下去上廉一寸（銅人）○在曲池前五寸兌肉分外斜（入門）○針入五分留五呼可灸三壯（銅人）</p>
<p>上廉二穴在三里下一寸（銅人）○在曲池前四寸（入門）○其分獨抵陽明之會外斜（綱目）○針入五分可灸五壯（銅人）</p>
<p>三里二穴在曲池下二寸（銅人）○按之肉起銳肉之端（綱目）○針入二分可灸三壯（銅人）</p>
<p>曲池二穴在肘外輔骨屈肘曲骨之中（銅人）○在肘外輔屈肘兩骨中文頭盡處以手拱胸取之（入門）○手陽明脈之所入為合針入五分留七呼可灸三壯（靈樞）</p>
<p>肘髎二穴在肘大骨外廉近大筋陷中可灸三壯針入三分（銅人）</p>
<p>五里二穴在肘上三寸行向里大脈中央可灸十壯禁不可針（銅人）○內經曰大禁二十五在天府下五寸注云五里穴也大禁者禁不可刺也○迎之五里中道而止五至而已五往而藏之氣盡矣故五五二十五而竭其輸也此所謂奪其天氣也故曰闚門而刺之者死於家中入門而刺之者死於堂上傳之後世以為刺禁（靈樞）</p>
<p>臂臑二穴在肘上七寸䐃肉端平手取之手陽明絡針入三分可灸三壯（銅人）○在肩髃一夫兩筋兩骨罅陷宛中平手取之不得拿手令急其穴即閉宜灸不宜刺（資生）</p>
<p>肩髃二穴一名中肩井一名扁骨在肩端兩骨間陷者宛宛中舉臂取之（銅人）○在膊骨頭肩端兩骨間（資生）○針入六分留六呼刺則泄肩臂熱氣可灸七壯至二七壯若灸偏風不遂至七七壯止○唐庫狄欽患風痹手不得伸甄權針此穴立愈（銅人）</p>
<p>巨骨二穴在肩端上行兩叉骨罅間陷中針入一寸半可灸五壯（銅人）</p>
<p>天鼎二穴在側頸缺盆直扶突後一寸（銅人）○在頭缺盆氣舍後一寸五分（綱目）○針入三分可灸三壯（銅人）</p>
<p>迎香二穴一名衝陽在禾髎上一寸鼻孔旁五分針入三分留三呼禁不可灸（銅人）</p>
<p>扶突二穴一名木穴在人迎後一寸五分（銅人）○在氣舍後一寸五分（綱目）○在曲頰下一寸仰而取之（入門）○針入三分可灸三壯（銅人）</p>
<p>禾髎二穴一名長頻直鼻孔下挾水溝旁五分針入二分禁不可灸（銅人）</p>

<h2>足陽明胃經</h2>
<p>共四十五穴</p>
<p>承泣在目下七分上直瞳子針三分禁灸一曰禁不宜針</p>
<p>主治冷淚出瞳子癢遠視䀮䀮昏夜無見口眼喎斜</p>
<p>四白在目下一寸直瞳子針三分禁灸甲乙經曰灸七壯一曰下針宜慎若深即令人目烏色</p>
<p>主治頭痛目眩目赤生翳瞤動流淚眼弦癢口眼喎僻不能言</p>
<p>巨髎夾鼻孔旁七分直瞳子針三分灸七壯</p>
<p>主治瘛瘲唇頰腫痛口喎目暲青盲無見遠視䀮䀮面風鼻䪼腫腳氣膝脛腫痛○兼腎俞治胸膈停留瘀血</p>
<p>地倉夾口吻旁四分針三分留五呼灸七壯或二七壯重者七七壯病左治右病右治左艾炷宜小如粗釵腳若過大口反喎卻灸承漿即愈</p>
<p>主治偏風口眼歪斜牙關不開齒痛頰腫目不得閉失音不語飲食不收水漿漏落眼瞤動遠視䀮䀮昏夜無見○地倉能止口流涎（靈光賦）兼頰車療口喎（玉龍賦）</p>
<p>大迎在曲頷前一寸三分居頦下人迎上針三分留七呼灸三壯</p>
<p>主治風痙口喑口噤不開唇吻瞤動頰腫牙痛舌強不能言目痛不能閉口喎數欠風壅面腫寒熱瘰癧○兼顴髎治目眩（百證賦）頰車在耳下八分曲頰端近前陷中針三分灸三壯一曰灸七壯至七七壯炷如小麥</p>
<p>主治中風牙關不開失音不語口眼歪斜頰腫牙痛不可嚼物頸強不得回顧凡口眼喎斜者喎則左瀉右補斜則左補右瀉○針齒痛（靈光賦）兼地倉療口喎（玉龍賦）</p>
<p>下關在客主人下聽會上耳前動脈針三分留七呼灸三壯</p>
<p>本輸篇曰針之則欠不能呿者此也耳中有干擿禁不可灸一曰不可久留針</p>
<p>主治偏風口眼喎斜耳鳴耳聾痛癢出膿失欠牙關脫臼</p>
<p>頭維在額角入髮際夾本神旁一寸五分神庭旁四寸五分直率谷微高些針三分沒皮下向禁灸</p>
<p>主治頭風疼痛如破目痛如脫淚出不明○兼攢竹能治目疼頭疼（玉龍賦）兼臨泣可治淚出（百證賦）</p>
<p>人迎在頸下夾結喉旁一寸五分大迎下水突上大動脈應手○禁灸氣府論注曰針可入四分過深殺人</p>
<p>主治吐逆霍亂胸滿喘呼不得息項氣悶腫食不下針入四分○耳鳴腰痛先此後耳門及三里（天星秘訣）</p>
<p>水突在頸大筋前直人迎下夾氣舍上內貼氣喉針三分灸三壯</p>
<p>主治咳逆上氣咽喉癰腫短氣喘息不得臥</p>
<p>氣舍在頸大筋前直人迎下針三分灸五壯</p>
<p>主治咳逆上氣肩腫項強不能回顧喉痹哽咽食飲不下癭瘤</p>
<p>缺盆在結喉旁橫骨陷者中對乳氣舍在裡近喉缺盆在外針三分留七呼灸三壯針太深令人逆息孕婦禁針</p>
<p>主治喘急息賁咳嗽胸滿水腫瘰癧寒熱缺盆中腫外潰傷寒胸中熱不已喉痹汗出○一曰主瀉胸中之熱治與大杼中府風府同</p>
<p>氣戶在橫骨下夾俞府兩旁各二寸去中行四寸陷中仰而取之針三分灸三壯五壯</p>
<p>主治咳逆上氣胸背痛支滿喘急不得息不知味○此穴攻噎若不愈兼灸氣海（席弘賦）兼華蓋穴除脅痛有驗（百證賦）</p>
<p>庫房在氣戶下一寸六分去中行四寸陷中仰而取之針三分灸三壯五壯</p>
<p>主治胸脅滿咳逆上氣呼吸不利唾膿血濁沫</p>
<p>屋翳在庫房下一寸六分去中行四寸陷中仰而取之針三分灸五壯</p>
<p>主治咳逆上氣唾膿血濁痰身腫皮膚痛不可近衣淫濼瘛瘲不仁○兼至陰穴治遍身風癢之疼多（百證賦）</p>
<p>膺窗在屋翳下一寸六分巨骨四寸八分去中行四寸陷中仰而取之針四分灸五壯</p>
<p>主治胸滿短氣不得臥腸鳴注泄乳癰寒熱</p>
<p>乳中當乳頭正中微針禁灸</p>
<p>甲乙經曰禁不可針氣府論注曰針灸之生蝕瘡瘡中有清汁膿血者可治瘡中有瘜肉若蝕瘡者死○一傳胎衣不下以乳頭向下盡處俱灸之即下</p>
<p>乳根在乳中下一寸六分去中行四寸陷中仰而取之針三分灸三壯五壯</p>
<p>主治胸下滿痛臂痛乳痛悽悽寒熱霍亂轉筋四厥○治胸下滿痛上氣喘急可灸七壯（神農經）兼俞府治氣嗽痰哮（玉龍賦）治憂噎（捷經）主膈氣不下食噎病（華陀明堂）治反胃吐食上氣灸兩乳下各一寸以瘥為度（千金）又灸咳逆凡久病得咳逆最為惡候其法於乳下一指許正與乳相直間陷中女人即屈乳頭度之乳頭齊處是穴艾炷如小豆許灸三壯男左女右火到肌即瘥不瘥則不可治（居家必用）</p>
<p>不容在幽門旁一寸五分去中行二寸對巨闕針五分灸五壯</p>
<p>主治腹滿痃癖胸背肩脅引痛心痛唾血喘嗽嘔吐痰癖腹虛鳴不嗜食疝瘕</p>
<p>承滿在不容下去中行二寸對上脘針三分灸五壯又針八分（甲乙經云）</p>
<p>主治腹脹腸鳴脅下堅痛上氣喘急食飲不下肩息隔氣唾血○夾巨關相去五寸名承滿主腸中雷鳴相逐痢下灸五十壯（千金）</p>
<p>梁門在承滿下去中行二寸對中脘針三分灸五壯又針八分（甲乙經作）孕婦禁灸</p>
<p>主治胸脅積氣飲食不思氣塊疼痛大腸滑泄完穀不化可灸七壯至二十一壯</p>
<p>關門在梁門下去中行二寸對建里針八分灸五壯一云五分三壯</p>
<p>主治積氣脹滿腸鳴切痛泄痢不食走氣俠臍急痛痎瘧振寒遺溺</p>
<p>太乙在關門下去中行二寸對下脘針八分灸五壯一云五分三壯</p>
<p>主治心煩癲狂吐舌</p>
<p>滑肉門在太乙下去中行二寸對水分針八分灸五壯一云五分三壯</p>
<p>主治癲狂嘔逆吐血重舌舌強</p>
<p>天樞在夾臍旁二寸去肓俞一寸五分陷中針五分留七呼灸五壯拔萃云百壯又千金魂魄之舍不可針孕婦不可灸</p>
<p>主治奔豚泄瀉赤白痢水痢不止食不化水腫腹脹腸鳴上氣衝胸不能久立久積冷氣繞臍切痛時上衝心煩滿嘔吐霍亂寒瘧不嗜食身黃瘦女人癥瘕血結成塊漏下月水不調淋濁帶下○久冷及婦人症癖小便不通腸鳴瀉痢繞臍絞痛灸百壯三報之又吐血腹痛雷鳴灸百壯又狂言恍惚灸百壯又霍亂先下痢灸二七壯不瘥更二七壯男左女右（千金）治虛損（標幽賦）兼水泉治月潮違限（百證賦）一傳治夾膝疼痛腹中氣塊久瀉不止虛損勞弱可灸二十一壯</p>
<p>外陵在天樞下去中行二寸對陰交針三分灸五壯又甲乙經作針八分</p>
<p>主治腹痛心下如懸下引臍痛</p>
<p>大巨在外陵下去中行二寸對石門針五分灸五壯甲乙經針八分</p>
<p>主治小腹脹滿煩渴小便難㿉疝四肢不收驚悸不眠</p>
<p>水道在大巨下三寸去中行二寸針一寸五分灸五壯一日針八分半</p>
<p>主治肩背強急痠痛三焦膀胱腎氣熱結大小便不利疝氣偏墜婦人小腹脹痛引陰中月經至則腰腹脹痛胞中瘕子門寒○主三焦膀胱腎中熱氣灸隨年壯（千金）兼筋縮專治脊強（百證賦）</p>
<p>歸來在水道下二寸去中行二寸針八分灸五壯一日針二分半</p>
<p>主治奔豚九疝陰丸上縮入腹引痛婦人血藏積冷</p>
<p>氣衝在歸來下鼠溪上一寸動脈應手宛宛中去中行二寸橫骨在內氣衝在外衝門又外氣衝齊中極橫骨微下些衝門齊關元上直府舍下直髀關針三分留七呼灸七壯甲乙經灸之不幸使人不得息一云禁不可針艾炷如大麥</p>
<p>主治逆氣上攻心腹脹滿不得正臥奔豚㿗疝淫濼大腸中熱身熱腹痛陰腫莖痛婦人月水不利小腹痛無子妊娠子上衝心產難胞衣不下此穴主瀉胃中之熱與三里巨虛上下廉同○治石水灸然穀氣沖四滿章門（千金）兼衝門治帶下產崩（百證賦）主血多諸證以三稜針針此穴出血立愈</p>
<p>髀關在膝上伏兔後斜行向里去膝一尺二寸針六分灸三壯一云針三分禁灸</p>
<p>主治腰痛膝寒足麻木不仁黃疸痿痹股內筋絡急小腹引喉痛</p>
<p>伏兔在膝上六寸起肉間正跪坐取之針五分禁灸千金云狂邪鬼語灸百壯亦可五十壯</p>
<p>主治腳氣膝冷不得溫風痹婦人八部諸疾</p>
<p>陰市在膝上三寸伏兔下陷中拜而取之針三分留七呼禁灸針腰痛論伏兔下陷者中灸三壯即此</p>
<p>主治腰膝寒如注水痿痹不仁不得屈伸寒疝小腹痛滿少氣○水腫大腹灸隨年壯（千金）兼風市能驅腿足之乏力（玉龍賦）膝胻痛陰市能醫（通玄賦）專治兩足拘攣（靈光賦）心疼手顫少海間若要除根覓陰市（席弘賦）</p>
<p>梁丘在膝上二寸兩筋間針三分灸三壯</p>
<p>主治腳膝痛冷痹不仁不可屈伸足寒大驚乳腫痛○治膝痛屈伸不得可灸三壯七壯（神農經）</p>
<p>犢鼻在膝髕下行骨上骨解大筋陷中行如牛鼻針六分灸三壯一日針三分針禁論針膝髕出液為跛故針此者不可輕也</p>
<p>主治膝痛不仁難跪起腳氣若膝髕癰腫潰者不可治不潰者可療若犢鼻堅硬勿便攻之先用洗慰而後微針之愈○善治風邪濕</p>
<p>三里在膝眼下三寸胻骨外廉大筋內宛宛中坐而豎膝低跗取之極重按之則跗上動脈止矣針五分留七呼灸三壯千金云灸二百壯至五百壯</p>
<p>主治胃中寒心腹脹痛逆氣上攻臟氣虛憊胃氣不足惡聞食臭腹痛腸鳴食不化大便不通腰痛膝弱不得俯仰小腸氣○此穴主瀉胃中之熱與氣衝巨虛上下廉同○諸病皆治食氣水氣蠱毒痃癖四肢腫滿膝胻痠痛目不明（秦承祖）療五勞七傷羸瘦虛乏瘀血乳癰（華佗）人年三十以外若不灸三里令氣上衝目使眼無光蓋以三里能下氣也○一傳心疼者灸此穴及承山立愈以其中有瘀血故瀉此則愈○三里內庭治肚腹病妙又身重腫坐不欲起風勞腳疼灸五十壯針五分補之邪病大呼罵走三里主之名鬼邪（千金）治心腹脹滿胃氣不足飲食不化痃癖氣吐吐血腹內諸疾五勞七傷灸七壯（神農經）兼束骨針治項強腫痛體重腰癱（太乙歌）兼絕骨三陰交能治連延腳氣又治心悸虛煩又兼水分陰交蠱脹宜針又合太衝中封治行步艱楚（玉龍賦）兼陰交治中邪霍亂（百證賦）治氣上壅又兼陽陵陰陵申脈照海治腳氣及在腰之疾（靈光賦）治手足上下疾亦治食癖氣塊虛喘宜尋三里中胃中有積針璇璣此穴功亦多又氣海專治五淋又須針三里又治耳內蟬鳴腰欲折須兼五會補瀉之始妙若針肩井須三里不針之時氣未調治腰連胯痛治腳腫腳痛須兼懸鐘陽陵陰陵三陰交太衝行氣並治指頭麻木又腕骨腿疼瀉此穴又兼風府針度淺深更尋三里治膀胱氣未散（席弘賦）能卻五勞之羸瘦又治冷痹（通玄賦）治食不充肌（捷法）耳鳴腰痛先五會後耳門三里又胃停宿食後尋三里起璇璣又兼二間治牙疼頭痛並喉痹又兼期門治傷寒過經不出汗（天星秘訣）肚腹三里留（四總穴）能除心脅痛腹脹胃中寒腸鳴並泄瀉眼腫膝脛酸傷寒羸瘦損氣蠱及諸般年過三旬後針灸眼光全（馬丹陽）</p>
<p>上巨虛在三里下三寸兩筋骨陷中舉足取之針三分灸三壯甲乙經作針八分又千金云灸以年為壯數</p>
<p>主治臟氣不足偏風腳氣腰腿手足不仁足脛酸骨髓冷疼不能久立俠臍腹痛腸中切痛飧泄食不化喘息不能行腹脅支滿狂走○此穴主瀉胃中之熱與氣衝三里下巨虛治同條口在三里下五寸下廉上一寸舉足取之針五分灸三壯甲乙經云針八分</p>
<p>主治足膝麻木寒酸腫痛跌腫轉筋濕痹足下熱足緩不收不能久立○兼衝陽絕骨治足緩難行（天星秘訣）</p>
<p>下巨虛在上廉下三寸兩筋骨陷中蹲地舉足取之針三分灸三壯一日針八分主治胃中熱毛焦肉脫汗不得出少氣不嗜食暴驚狂言喉痹面無顏色胸脅痛飧泄膿血小腸氣偏風腿痿足不履地熱風風濕冷痹胕腫足跗不收女子乳癰○此穴主瀉胃中之熱與氣衝三里上巨虛同</p>
<p>豐隆在下廉下微後斜對絕骨之中針三分灸三壯</p>
<p>主治頭痛面腫喉痹不能言風逆癲狂見鬼好笑厥逆胸痛如刺大小便難怠惰腿膝痠痛屈伸不便腹痛肢腫足清寒濕○兼上腕刺心疼嘔吐傷寒吐蛔（太乙歌）兼肺俞治痰嗽又合湧泉關元可治屍勞（玉龍賦）專治婦人心痛（席弘賦）兼強間治頭痛難禁</p>
<p>解谿在衝陽後一寸足腕上繫鞋帶處陷中針五分留五呼灸三壯</p>
<p>主治風氣面浮頭痛目眩生翳厥氣上衝喘咳腹脹顛疾煩心悲泣驚瘈轉筋霍亂大便下重股膝胻腫又瀉胃熱善飢不食食即支滿腹脹及療痎瘧寒熱須兼針厲兌三里解谿商丘出血○治腹脹腳腕痛目眩頭疼可灸七壯（神農經）兼商丘丘墟堪追腳痛（玉龍賦）兼陽谷治驚悸怔忡（百證賦）一傳腹虛腫及足脛虛腫灸之效又氣逆發噎將死灸之效</p>
<p>衝陽在足跗上五寸正中行高骨間動脈去陷谷二寸針三分留十呼灸三壯針禁論針跗上中大脈血出不止死即此穴也</p>
<p>主治偏風面腫口眼喎斜齒齲傷寒發狂振寒汗不出腹堅大不嗜食發寒熱足痿跗腫或胃瘧先寒後熱喜見日月光得火乃快然者於方熱時針之出血立寒○兼條口絕骨治尼緩難行（天星秘訣）</p>
<p>陷谷在足面上去內庭二寸足大指次指本節後陷中針五分留七呼灸三壯一曰針三分</p>
<p>主治面目浮腫及水病善噫腸鳴腹痛汗不出振寒痎瘧疝氣少腹痛或胃脈弦者瀉此則水平而胃氣自盛○治水病灸隨年壯（千金）兼下腕能平腹內腸鳴（百證賦）</p>
<p>內庭在次指中指之間腳丫紋盡處針三分留十呼灸三壯甲乙經針二分留二十呼</p>
<p>主治四肢厥逆腹滿不得息惡聞人聲振寒咽痛口喎齒齲鼻衄癮疹赤白痢瘧不嗜食○一傳主療久瘧不愈並腹脹○兼臨泣能理小腹之䐜（玉龍賦）治腹膨休遲（通玄賦）三里內庭治肚腹病妙（千金）治石蠱又大便不通宜瀉此（捷經）兼合谷治寒瘧面腫及腸鳴（天星秘訣）能治四肢厥喜靜惡聞聲癮疹咽喉痛數欠及牙疼瘧疾不思食耳鳴針便清（馬丹陽）</p>
<p>厲兌在足次指外側端去爪甲如韭葉針一分留一呼灸一壯</p>
<p>主治屍厥口噤氣絕狀如中惡心腹滿水腫熱病汗不出寒熱瘧不食麵腫喉痹齒齲惡風鼻不利多驚發狂好臥足寒膝臏腫痛○與隱白相諧治夢魘不寧（百證賦）</p>

<h2>足陽明胃經流注</h2>
<p>足陽明之脈起於鼻之交頞中旁約太陽之脈下循鼻外（迎香穴）入上齒中還出挾口環唇下交承漿（穴名）卻循頤後下廉出大迎（穴名）循頰車（穴名）上耳前過客主人（穴名）循髮際至額顱其肢者從大迎前下人迎（穴名）循喉嚨入缺盆下膈屬胃絡脾其直者從缺盆下乳內廉下挾臍入氣衝中（穴名）其支者起胃下口循復里下至氣衝中而合以下髀關（穴名）抵伏兔（穴名）下入膝臏中（腿下脛上接處曰膝臏謂膝之蓋骨也）下循䯒外廉（即上廉下解谿穴也）廉下足跗（月面日跌衝陽穴也）入中指內間（陷谷穴）其肢者下膝三寸而別下入中指外間（內庭穴）其肢者別跗上入大指間出其端（厲兌穴也自止交入足太陰）是動則病悽悽然振寒善伸數欠顏黑（顏即額也）病至則惡人與火聞木音則惕然而驚心動欲獨閉戶牖而處甚則欲上高而歌棄衣而走賁響腹脹是謂骭厥（骭即脛之別名）是主血所生病者狂瘧溫淫汗出鼽衄口喎唇疹頸腫喉痹大腹水腫膝臏腫痛循膺乳街股伏兔䯒外廉足跗上皆痛中指不用氣盛則身以前皆熱其有餘於胃則消穀善飢尿色黃氣不足則身以前皆寒胃中寒則脹滿盛者人迎大三倍於寸口虛者人迎反小於寸口也（靈樞）○辰時自迎香穴交於承泣穴上行至頭維對人迎循胸腹下至足指厲兌穴上（入門）○陽明根於厲兌結於顙大顙大者鉗耳也（靈樞）</p>

<h2>足陽明胃經左右凡九十穴</h2>
<p>厲兌二穴在足大指次指端外側去爪甲如韭葉足陽明脈之所出為井針入一分可灸一壯（銅人）</p>
<p>內庭二穴在足大指次指外間陷中（銅人）○在足次指與三指岐骨間陷中（入門）○足陽明脈之所流為榮針入三分留十呼可灸三壯（銅人）</p>
<p>陷谷二穴在足大指次指外間本節後陷中去內庭二寸足陽明脈之所注為腧針入一分留七呼可灸三壯（銅人）</p>
<p>衝陽二穴一名會原在足跗上五寸骨間動脈去陷谷三寸（銅人）○在內庭上五寸骨間動脈（入門）在足跗上五寸陷者中搖足而得之（靈樞）○足陽明脈之所過為原針入五分留十呼可灸三壯（銅人）</p>
<p>解谿二穴在衝陽後一寸半腕上陷中（銅人）○上衝陽一寸半陷者中（靈樞）○在足腕上系草鞋帶處去內庭上六寸半（入門）○足陽明脈之行為經針入五分留五呼可灸三壯（銅人）</p>
<p>豐隆二穴在外踝上八寸上廉䯒骨外廉間陷中○足陽明絡別走太陰針入三分可灸三壯（銅人）</p>
<p>下巨虛二穴一名下廉在上廉下三寸（銅人）○在三里下六寸當舉足取之（入門）○在上廉下三寸兩筋兩骨罅陷宛宛中蹲坐取之（資生）○針入八分可灸三壯（銅人）</p>
<p>條口二穴在下廉上一寸上廉下一寸（銅人）○在三里下五寸舉足取之（入門）○針入三分禁不可灸（入門）</p>
<p>上巨虛二穴一名上廉在三里下三寸（銅人）○在膝犢鼻下䯒外廉六寸舉足取之○在三里下三寸兩筋兩骨罅陷宛宛中（資生）○針入八分可灸三壯一云隨年數為壯（銅人）三里二穴在膝下三寸䯒骨外大筋內宛宛中（銅人）○在膝下三寸陷中䯒骨外廉兩筋肉分間（內經）○在犢鼻下三寸䯒骨外廉分入肉間（入門）○以手約膝取中指梢盡處是穴（得效）○深則足跗陽脈不見按之大沖脈不動是正穴（資生）○足陽明脈之所入為合針入一寸可灸七壯（一云三壯銅人）○明堂云人年三十以上若不灸三里冷氣上衝目○三里下三寸為上廉復下三寸為下廉大腸屬上廉小腸屬下廉足陽明胃脈也然則是大腸小腸皆屬於胃也（靈樞）○點三里穴但按跗陽脈不應方是正穴（丹心）</p>
<p>犢鼻二穴在膝臏下䯒骨上骨解大筋中（銅人）○膝臏下䯒挾罅大筋中（資生）○在膝頭眼外側大筋陷中針入六分禁不可灸（入門）</p>
<p>梁丘二穴在膝上二寸兩筋間足陽明之郄針入三分可灸三壯（銅人）</p>
<p>陰市二穴一名陰鼎在膝上三寸伏兔下陷中（銅人）○在膝內輔骨後大筋下小筋上屈膝得之（資生）○在膝上當伏兔下行二寸臨膝取之（綱目）○針入三分留七呼禁不可灸（銅人）</p>
<p>髀關二穴在膝上伏兔後交文中（銅人）○在膝上伏兔後胯骨橫交中（入門）○針入六分可灸三壯（銅人）</p>
<p>伏兔二穴一名外丘在膝上六寸起肉是一云在膝蓋上七寸（銅人）○在膝髀罅上六寸向里正跪正坐而取之（入門）針入五分禁不可灸（銅人）</p>
<p>氣衝二穴一名氣街在歸來下鼠鼷上一寸動脈中（銅人）○在腹臍下橫骨兩端鼠鼷上（資生）○在天樞下八寸動脈（入門）○可灸七壯禁不可針（銅人）</p>
<p>歸來二穴在水道下二寸（銅人）○在天樞下七寸（入門）○針入八分可灸五壯（銅人）</p>
<p>水道二穴在大巨下三寸天樞下五寸針入二寸五分可灸五壯（銅人）</p>
<p>大巨二穴在外陵下一寸針入五分可灸五壯（銅人）</p>
<p>外陵二穴在天樞下一寸針入八分可灸五壯（銅人）</p>
<p>天樞二穴一名長溪一名谷門大腸之募也在肓腧旁一寸五分挾臍二寸（銅人）○魂魄之舍不可針合臍相去各三寸（資生）○平臍旁各三寸（入門）○針入八分留七呼可灸百壯（銅人）</p>
<p>滑肉門二穴在太一下一寸針入八分可灸五壯（銅人）</p>
<p>太一二穴在關門下一寸針入八分可灸五壯（銅人）</p>
<p>關門二穴在梁門下一寸針入八分可灸五壯（銅人）</p>
<p>梁門二穴在承滿下一寸針入八分可灸五壯（銅人）</p>
<p>承滿二穴在不容下一寸（銅人）○挾巨闕兩旁各一寸半（資生）○針入八分可灸五壯（銅人）</p>
<p>不容二穴在幽門旁相去各一寸五分（銅人）○在幽門兩旁各一寸五分去任脈二寸直四肋端（綱目）○平巨闕旁三寸挺身取之（入門）○挾鳩尾當乳下三寸（資生）○針入五分可灸五壯（銅人）</p>
<p>乳根二穴在乳中下一寸四分陷中仰而取之（銅人）○在當乳下一寸六分入門資生並云一寸六分（綱目）○針入三分可灸五壯（銅人）</p>
<p>乳中二穴當乳中是（銅人）○即乳頭上也（入門）○針宜淺刺二分禁不可灸（入門）</p>
<p>膺窗二穴在屋翳下一寸六分針入三分可灸五壯（銅人）</p>
<p>屋翳二穴在庫房下一寸六分陷中仰而取之針入三分可灸五壯（銅人）</p>
<p>庫房二穴在氣戶下一寸六分陷中仰而取之針入三分可灸五壯（銅人）</p>
<p>氣戶二穴在巨骨下挾腧府兩旁相去各二寸陷中仰而取之針入三分可灸五壯（銅人）○自氣戶至乳根六穴去膺中行各四寸○相去各一寸六分（資生）</p>
<p>缺盆二穴一名天蓋在肩前橫骨陷中可灸三壯禁不可針（銅人）○肩前廉六穴臑會極外肩髃次之缺盆極里（綱目）</p>
<p>氣舍二穴在頸直人迎下挾天突旁陷中針入三分可灸三壯（銅人）</p>
<p>水突二穴一名水門在頸大筋前直人迎下針入三分可灸三壯（銅人）</p>
<p>人迎二穴一名五會在頸大脈動應手挾結喉兩旁各一寸五分仰而取之以候五臟氣針入四分若過深則殺人禁不可灸（銅人）</p>
<p>大迎二穴在曲頷前一寸二分骨陷中動脈又以口下當兩肩取之針入三分留七呼可灸三壯（銅人）</p>
<p>地倉二穴一名胃維挾口吻旁四分外（銅人）○如近下有脈微微動者是（綱目）○針入三分留五呼日可灸二七壯至七七壯止艾炷若大口轉喎卻灸承漿七七壯即愈（銅人）</p>
<p>巨髎二穴在挾鼻乳旁八分直目瞳子針入三分可灸七壯（銅人）</p>
<p>四白二穴在目下一寸直目瞳子針入三分若針深令人目烏色可灸七壯（銅人）</p>
<p>承泣二穴在目下七分直目瞳子禁不宜針針之令人目烏色可灸三壯（銅人）</p>
<p>頰車二穴一名機關在耳下曲頰端近前陷中側臥開口取之（銅人）○在耳下八分小近前曲頰端陷中開口有空（入門）○針入四分得氣即瀉可灸七壯至七七壯（銅人）</p>
<p>下關二穴在上關下（銅人）在客主人下（即上關穴）且前動脈下廉（綱目）○合口有空張口則閉宜側臥閉口取穴（入門）○針入四分得氣即瀉禁不可灸（銅人）○側面部在耳前十二穴頭維居上禾髎客主人次之耳門又次之聽會又次之下關居下（綱目）</p>
<p>頭維二穴在額角入髮際本神旁一寸五分針入三分禁不可灸（銅人）</p>

<h2>足太陰脾經</h2>
<p>共二十一穴</p>
<p>隱白在足大指內側端去爪甲角如韭葉針一分留三呼灸三壯</p>
<p>主治腹脹喘滿不得臥嘔吐食不下胸中痛煩熱暴泄衄血屍厥不識人足寒不得溫婦入月事過時不止針之立愈小兒客忤驚風○兼厲兌治夢魘不寧</p>
<p>大都在大指內側第二節後本節前骨縫白肉際陷中居孤拐前針三分留七呼灸三壯</p>
<p>主治熱病汗不出不得臥身重骨痛傷寒手足逆冷腹滿嘔吐悶亂腰痛不可俯仰四肢腫痛凡婦人孕不論月數及生產後未滿百日俱不宜灸○治大便難灸隨年壯又霍亂下瀉不止灸七壯（千金）兼橫骨治氣滯腰痛不能立（席弘賦）兼經渠治熱病汗不出（百證賦）</p>
<p>太白大指後孤拐正中赤白肉際陷中針三分留七呼灸三壯</p>
<p>主治身熱煩滿腹脹食不化嘔吐瀉痢膿血腰痛大便難氣逆霍亂腹中切痛腸鳴膝股胻酸轉筋身重骨痛○治痔漏（玉龍賦）能宣導於氣衝（通玄賦）</p>
<p>公孫在足大指後孤拐後旁腳邊陷中針四分留七呼灸三壯甲乙經日留二十呼</p>
<p>主治寒瘧不食癇氣好太息多寒熱汗出喜嘔卒面腫心煩多飲膽虛腹虛水腫腹脹如鼓脾冷胃痛○治腹脹心疼可灸七壯（神農經）治肚疼須兼內關相應（席弘賦）脾冷胃疼瀉公孫而立愈（標幽賦）兼照海治傷寒四日太陰經再行內關（攔江賦）</p>
<p>商丘在內踝正下微前針三分留七呼灸三壯</p>
<p>主治胃脘痛腹脹腸鳴不便脾虛令人不樂身寒善太息心悲氣逆喘嘔舌強脾積痞氣黃疸寒瘧體重肢節痛怠惰嗜臥骨疽痔疾陰股內痛狐疝走引小腹疼痛不可俯仰○治脾虛腹脹胃脘痛可灸七壯（神農經）兼解谿丘墟堪追腳痛（玉龍賦）專治痔漏最良（百證賦）</p>
<p>三陰交在內踝上除踝三寸針三分留七呼灸三壯妊娠不可針</p>
<p>主治脾胃虛弱心腹脹滿不思飲食脾病身重四肢不舉飧泄痢血痃癖臍下痛不可忍中風卒厥不省人事膝內廉痛足痿不行凡女人產難月水不禁赤白帶下先瀉後補小腸疝氣偏墜木腎腫痛小便不通渾身浮腫先補後瀉○內踝上三寸絕骨宛宛中灸五十壯主咳逆虛勞寒損憂恚筋骨攣痛又主心中咳逆泄注腹滿喉痹項頸滿腸痔逆氣痔血陰急鼻衄骨瘡大小便澀鼻中乾燥煩滿狂易走氣凡二十二種病皆當灸之也又男女夢與人交泄精三陰交灸五壯喜夢泄神良又治霍亂手足逆冷灸七壯不瘥更七壯又治勞淋灸百壯三報之又痔疾針入三分亦主大便不利又治氣㿗水㿗卵偏大上入腹灸隨年壯（千金）兼三里絕骨治連延腳氣（玉龍賦）兼針氣海專司白濁久遺精（百證賦）冷嗽宜補合谷卻須瀉此穴又腳痛膝腫針三里又須兼懸鐘二陵三陰交太衝引氣並治指頭麻木（席弘賦）兼合谷治脾病血氣又兼承山治胸膈痞滿飲食自喜（天星秘訣）兼大敦治小腸疝氣（乾坤生意）</p>
<p>漏谷在內踝上六寸骨下陷中針三分留七呼灸三壯</p>
<p>主治膝痹腳冷不仁腸鳴腹脹痃癖冷氣小腹痛飲食不為肌膚小便不利失精</p>
<p>地機在膝下五寸內側骨下陷下針三分灸五壯</p>
<p>主治腰痛不可俯仰溏泄腹脹水腫不嗜食精不足小便不利足痹痛女子癥瘕○兼血海治婦人經事之改常（百證賦）</p>
<p>陰陵泉在膝下內輔骨下陷中與陽陵泉相對去膝橫開一寸大針五分留七呼灸三壯主治腹中寒痛脹滿喘逆不得臥小便不利氣淋寒熱不節腰痛不可俯伸霍亂疝瘕遺尿泄瀉陰痛足膝紅腫○治小便不通疝瘕可灸七壯（神農經）小便失禁不覺針五分灸隨年壯又水腫不得臥灸百壯（千金）兼陽陵治膝腫之難消（玉龍賦）腸中切痛陰陵調（太乙歌）治腳氣（靈光賦）治心胸滿兼承山飲食自思又腳痛膝腫針三里又須兼懸鐘二陵三陰交太衝行氣並治指頭麻木（席弘賦）兼水分能去水腫臍盈（百證賦）能開通水道（通玄賦）若是小腸連臍痛先針陰陵後湧泉（天星秘訣）</p>
<p>血海在膝臏上一寸內廉白肉際陷中針五分灸五壯</p>
<p>主治女子崩中漏下月事不調帶下逆氣腹脹先補後瀉又主腎藏風兩腿瘡癢濕不可當○兼地機治婦人經事之改常又兼衝門治痃癖有驗（百證賦）兼氣海療五淋（靈光賦）</p>
<p>箕門在魚腹上越兩筋間陰股內廉動脈應手針三分留六呼灸三壯一云禁針</p>
<p>主治小便不通遺尿鼠鼷腫痛</p>
<p>衝門上去大橫五寸橫骨兩端去中行三寸半橫直關元上直府舍下直髀關針七分灸五壯</p>
<p>主治中寒積聚淫濼陰疝妊娠衝心難乳○兼氣衝治帶下產崩又兼血海治痃癖（百證賦）</p>
<p>府舍在腹結下三寸去腹中行三寸半橫直氣海針七分灸五壯</p>
<p>主治疝癖腹脅滿痛上下搶心積聚痹痛厥氣霍亂</p>
<p>腹結在大橫下一寸八分去腹中行三寸半橫直臍針七分灸五壯</p>
<p>主治咳逆繞臍腹痛中寒瀉痢心痛</p>
<p>大橫在腹結上一寸八分橫直水分下脘之中針七分灸五壯</p>
<p>主治大風逆氣四肢不舉多寒善悲○主多寒洞痢四肢不舉灸隨年壯又多汗四肢不舉少力灸橫文五十壯在俠臍相去七寸亦屬此穴○兼天衝穴治反悲哭（百證賦）</p>
<p>腹哀在日月下寸半去腹中行三寸半橫直中脘針三分灸五壯甲乙經針七分</p>
<p>主治寒中食不化大便膿血腹痛</p>
<p>食竇在天溪下一寸八分自中庭外橫開五寸半微上些中間有步廊針四分灸五壯</p>
<p>主治胸脅肢滿咳唾逆氣飲不下膈有水聲</p>
<p>天溪直乳頭後二寸針四分灸五壯</p>
<p>主治胸滿喘逆上氣喉中作聲婦人乳腫賁癰</p>
<p>胸鄉在周榮下一寸六分針四分灸五壯</p>
<p>主治胸脅肢滿引背痛不得臥轉側</p>
<p>周滎在中府下一寸六分針四分灸五壯</p>
<p>主治胸滿不得俯仰咳逆食不下</p>
<p>大包在淵腋下三寸橫直日月針三分灸三壯</p>
<p>主治胸中喘痛腹有大氣不得息實則其身盡寒虛則百節皆縱</p>

<h2>足太陰脾經流注</h2>
<p>足太陰之脈起於大指之端（隱白穴）循指內側白肉際（大都穴）過核骨後（太白穴）上內踝前廉（商丘穴）上腨內（腨謂脛之魚腹也）循䱤骨後交出厥陰之前上循膝股內前廉（陰陵泉穴）入腹屬脾絡胃上膈挾咽連舌本散舌下其肢者復從胃別上膈注心中（自此交入手少陰）是動則病舌本強食則嘔胃脘痛腹脹善噫得後與氣則快然如衰身體皆重是主脾所生病者舌本痛體不能動搖食不下煩心心下急痛寒瘧溏瘕泄水下黃疸不能臥強立股膝內腫厥足大指不用盛者寸口大三倍於人迎虛者寸口反小於人迎也（靈樞）○巳時自衝陽過交與隱白循腿腹上行至腋下大包穴止（入門）太陰根於隱白結於大倉（靈樞）</p>

<h2>足太陰脾經左右凡四十二穴</h2>
<p>隱白二穴在足大指端內側去爪甲角如韭葉足太陰脈之所出為並針入一分留三呼禁不可灸（銅人）</p>
<p>大都二穴在足大指內側本節前陷中（銅人）○在本節內側白肉際（資生）○足太陰脈之所流為榮針入二分留七呼可灸三壯（靈樞）</p>
<p>太白二穴在足大指內側核骨下陷中足太陰脈之所注為腧針入三分留七呼可灸三壯（銅人）</p>
<p>公孫二穴在足大指本節之後一寸（銅人）○在太白後一寸陷中（入門）○足太陰絡別走陽明針入四分可灸三壯（銅人）</p>
<p>商丘二穴在足內踝骨下微前陷中足太陰脈之所行為經針入三分留七呼可灸三壯（銅人）</p>
<p>三陰交二穴在內踝上三寸骨下陷中（銅人）○在骨後筋前（入門）○足太陰厥陰少陰之會針入三分可灸三壯○昔有宋太子善醫術逢一孕婦診曰是一女徐文伯診曰此一男一女也太子性急欲剖視之文伯曰臣請針之瀉足三陰交補手合谷應針而落果如文伯之言故妊娠不可刺（銅人）</p>
<p>漏谷二穴在內踝上六寸骨下陷中針入三分禁不可灸（銅人）</p>
<p>地機二穴一名脾舍在別走上一寸空中在膝下五寸足太陰之郄（銅人）○在膝下五寸大骨後伸足取之（入門）○針入三分可灸三壯（銅人）</p>
<p>陰陵泉二穴在膝下內側輔骨下陷中伸足乃得之（銅人）○在膝內側輔骨下陷中（資生）○曲膝取之（入門）○足太陰脈之所合針入五分留七呼禁不可灸（入門）</p>
<p>血海二穴在膝臏上內廉白肉際三寸（銅人）○在膝臏上三寸內廉骨後筋前白肉際（入門）針入五分可灸五壯（銅人）</p>
<p>箕門二穴在魚腹上越筋間陰股內動脈應手（銅人）○在股上起筋間（靈樞）○在血海上六寸陰股內動脈應手筋間（入門）○可灸三壯禁不可針（入門）</p>
<p>衝門二穴一名慈宮上去太橫五寸在府舍下橫骨兩端約文中動脈針入七分可灸五壯（銅人）</p>
<p>府舍二穴在腹結下二寸大橫下三寸足太陰陰維厥陰之會此三脈上下三入腹絡肝脾結心肺從脅上至肩此太陰郄三陰陽明之別針入七分可灸五壯（銅人）</p>
<p>腹結二穴一名腸窟一名腹屈在大橫下三寸針入七分可灸五壯（銅人）</p>
<p>大橫二穴在腹哀下一寸六分（銅人）○平臍旁四寸半（入門）○去章門合為六寸（資生）○針入七分可灸五壯（銅人）○自期門至衝門去腹中行各當四寸半（資生）</p>
<p>腹哀二穴在日月下一寸六分針入三分禁不可灸（銅人）</p>
<p>食竇二穴在天溪下一寸六分陷中舉臂取之針入四分可灸五壯（銅人）</p>
<p>天溪二穴在胸鄉下一寸六分陷中仰而取之針入四分可灸五壯（銅人）</p>
<p>胸鄉二穴在周榮下一寸六分陷中仰而取之針入四分可灸五壯（銅人）</p>
<p>周榮二穴在中府下一寸六分陷中仰而取之針入四分禁不可灸（銅人）</p>
<p>大包二穴在淵液下三寸此脾之大絡布胸脅中出九肋間針入三分可灸三壯（銅人）○雲門中府周榮胸鄉天溪食竇六穴去膺中行各六寸六分（資生）</p>

<h2>手少陰心經（共九穴）</h2>
<p>極泉在臂內腋下筋間動脈橫直天府三寸微高於天府八分針三分灸七壯</p>
<p>主治心脅滿痛肘臂厥寒四肢不收乾嘔煩渴目黃</p>
<p>青靈在肘上三寸灸三壯</p>
<p>主治頭痛目黃振寒脅痛肩臂不舉</p>
<p>少海在肘下內廉二寸直青靈針五分灸三壯一日禁灸</p>
<p>主治寒熱齒痛目眩發狂癲癇羊鳴嘔吐涎沫項不得回頭風疼痛氣逆瘰癧肘臂腋脅痛攣不舉○主腋下瘰癧漏臂疼痛風痹瘙漏屈伸不得針三分留七呼瀉五呼（千金）心疼手顫少海間若要除根覓陰市（席弘賦）兼三里穴治兩臂頑木（百證賦）</p>
<p>靈道在掌後一寸五分針三分灸五壯</p>
<p>主治心痛悲恐乾嘔瘛瘲肘攣暴喑不能言</p>
<p>通里在腕側後一寸陷中微向外針三分灸三壯</p>
<p>主治熱病頭痛目眩面熱無汗懊憹暴喑心悸悲恐畏人喉痹苦嘔虛損數欠少氣遺溺肘臂腫痛婦人經血過多崩漏○治目眩頭疼可灸七壯（神農經）療心驚（玉龍賦）兼大鐘治倦言嗜臥（百證賦）治欲言聲不出懊憹及怔忡實則四肢重頭腮面頰紅聲平仍欠數喉閉氣難通則不能食暴喑面無容毫針微微針方信有神功（馬丹陽）</p>
<p>陰郄在掌後脈中去腕五分針三分灸三壯</p>
<p>主治鼻衄吐血失音不能言霍亂胸中滿灑淅惡寒厥逆驚恐心痛○止盜汗治小見之骨蒸（標幽賦）兼二間能疏通寒慄惡寒又兼後谿治盜汗之多出（百證賦）</p>
<p>神門在掌後銳骨端陷中針三分留七呼灸三壯一云七壯炷如小麥</p>
<p>主治瘧疾心煩欲得冷飲惡寒則欲就溫咽乾不嗜食驚憒心痛少氣身熱面赤發狂喜笑上氣嘔血吐血遺溺失音健忘心積伏梁大人小兒五癇證手臂攣制○治癲癇失意（玉龍賦）同上脘治發狂奔走（百證賦）</p>
<p>少府在手小指本節後掌上橫紋頭骨縫陷中直勞宮針二分灸三壯一日七壯</p>
<p>主治痎瘧久不愈振寒煩滿少氣胸中痛悲恐畏人臂酸肘腋攣急陰挺出陰癢陰痛遺尿偏墜小便不利</p>
<p>少衝在手小指內正端針一分留一呼灸一壯一日三壯</p>
<p>主治熱病煩滿上氣心火炎上眼赤血少嘔吐血沫及心痛冷痰少氣悲恐善驚口熱咽酸胸脅痛乍寒乍熱臑臂內後廉痛手攣不伸○可治心虛熱壅（玉龍賦）兼曲池治發熱（百證賦）凡初中風跌倒卒暴昏沉痰涎壅滿不省人事牙關緊閉藥水不下急以三稜針針少商商陽中衝關衝少澤及此穴使氣血流通乃起死回生急救之妙穴</p>

<h2>手少陰心經流注</h2>
<p>手少陰之脈起於心中出屬心系下膈絡小腸其肢者從心系上挾咽喉系目其直者復從心系卻上肺下出腋下下循臑內後廉行太陰心主之後下肘內（少海穴）海循臂內後廉（靈道穴）抵掌後銳骨之端（神門穴）入掌內後廉（少府穴）循小指之內出其端（少衝穴自此交入手太陽）是動則病嗌乾心痛渴而欲飲是謂臂厥是主心所生病者目黃脅痛臑臂內後廉痛厥掌中熱盛者寸口大再倍於人迎虛者寸口反小於人迎也（靈樞）○午時自太包交與極泉循臂行至小指少衝穴止（入門）</p>

<h2>手少陰心經左右凡一十八穴</h2>
<p>少衝二穴一名經始在手小指端內側去爪甲角如韭葉手少陰脈之所出為井針入一分可灸二壯（銅人）</p>
<p>少府二穴在手小指本節後陷中直勞宮手少陰脈之所流為榮針入二分可灸五壯（銅人）</p>
<p>神門二穴一名銳沖一名中都在掌後銳骨之端動脈陷中手少陰脈之所注為腧針入三分留七呼可灸七壯（銅人）○內經言心臟堅固邪不能容故手少陰獨無輸其外經病而臟不病者獨取其經於掌後銳骨之端神門穴是也（綱目）</p>
<p>陰郄二穴在掌後脈中去腕五分（銅人）○在掌後五分動脈中手少陰郄針入三分可灸七壯（入門）</p>
<p>通里二穴在腕後一寸手少陰絡別走太陽針入三分可灸三壯（銅人）</p>
<p>靈通二穴在掌後一寸五分手少陰脈之所行為經針入三分可灸三壯（銅人）</p>
<p>少海二穴一名曲折在肘內廉節後陷中（銅人）○在肘內大骨外去肘端五分（綱目）○在肘內廉節後陷中動脈應手屈肘得之（資生）○肘內廉橫紋頭盡處陷中曲手向頭取之（入門）○手少陰脈之所入為合針入三分可灸三壯（銅人）</p>
<p>青靈二穴在肘上三寸伸肘舉臂取之可灸七壯禁不可針（銅人）</p>
<p>極泉二穴在臂內腋下筋間動脈入胸處針入三分可灸七壯（銅人）</p>

<h2>手太陽小腸經</h2>
<p>共十九穴</p>
<p>少澤在手小指外側去爪甲角如韭葉針一分留二呼灸一壯</p>
<p>主治痎瘧寒熱汗不出喉痹舌強心煩咳嗽瘛瘲臂痛頸項痛不可顧目生翳及療婦人無乳先瀉後補○耳聾不得眠針小指外側端近甲入一分半補之（千金）治婦人乳腫（玉龍賦）兼肝俞可治攀睛（百證賦）除心下寒（靈光賦）凡初中風卒暴昏沉痰涎壅盛不省人事急以三稜針針少商商陽中衝少衝及此穴使氣血流通乃起死回生急救之妙穴</p>
<p>前谷在手小指外側第二節紋頭針一分留三呼灸三壯</p>
<p>主治熱病汗不出痎瘧癲疾耳鳴喉痹頸項頰腫引耳後咳嗽目翳鼻塞吐衄臂痛不得舉婦人產後無乳</p>
<p>後谿在手小指外側第三節紋頭針一分留二呼灸一壯一云三壯</p>
<p>主治痎瘧寒熱目翳鼻衄耳聾胸滿項強癲癇臂肘攣急五指盡痛○治項強不得回顧脾寒肘疼灸七壯（神農經）專治時疫痎瘧（玉龍賦）專治督脈病癲狂（攔江賦）兼環跳治腿痛又偕勞宮可治消疸又同陰郄治盜汗之多出（百證賦）治頭頂痛立安（通玄賦）兼列缺治胸項有痛（千金）一傳早食午吐午食晚吐灸此左右二穴九壯立愈</p>
<p>腕骨在手掌後橫紋頭針二分留三呼灸三壯</p>
<p>主治熱病汗不出脅下痛不得息頸項腫寒熱耳鳴目出冷淚生翳狂惕偏枯臂肘不得屈伸瘧疾煩悶頭痛驚風瘛瘲五指制攣凡心與小腸火盛者當瀉此渾身熱盛先補後瀉肩背冷痛先瀉後補○又兼中脘治脾虛黃疸（玉龍賦）腕骨祛黃（通玄賦）</p>
<p>陽谷去腕骨一寸二分踝骨下微後些針二分留三呼灸三壯</p>
<p>主治癲疾發狂妄言左右顧熱病汗不出脅痛項腫寒熱耳聾耳鳴齒痛臂不舉小兒瘛瘲舌強○兼俠谿治頷腫口噤</p>
<p>養老去陽谷一寸二分行向外針三分灸三壯</p>
<p>主治肩臂痠痛肩欲折臂如拔手不能上下目視不明○兼天柱治目䀮䀮　（百證賦）療腰重痛不可轉側起坐艱難及筋攣腳痹不可屈伸</p>
<p>支正去養老一寸七分針三分留七呼灸三壯</p>
<p>主治五勞癲狂驚風寒熱頷腫項強頭痛目眩風虛驚恐悲憂腰背痠四肢乏弱肘臂不能屈伸手指痛不能握○兼飛陽可治目眩（百證賦）</p>
<p>小海在肘後橫去肘寸半針二分留七呼灸五壯七壯</p>
<p>主治肘臂肩臑頸項痛寒熱齒根腫風眩瘍腫小腹痛五癇瘛瘲</p>
<p>肩貞在直巨骨下相去六寸去脊橫開八寸少下直腋縫針五分灸三壯</p>
<p>主治傷寒寒熱頷腫耳鳴耳聾缺盆肩中熱痛風痹手足不舉</p>
<p>臑俞在肩貞上一寸外開八分針八分灸三壯</p>
<p>主治臂酸無力肩痛引胛寒熱氣腫痠痛</p>
<p>天宗在肩貞上一寸七分橫往內開一寸針五分留六呼灸三壯</p>
<p>主治肩臂痠疼肘外後廉痛頰頷腫</p>
<p>秉風在臑俞上直對相去一寸五分針五分灸三壯</p>
<p>主治肩痛不可舉</p>
<p>曲垣在下距天宗一寸五分上距肩井三寸少在二穴之中微向外些針五分灸三壯甲乙經日十壯</p>
<p>主治肩臂熱痛拘急周痹</p>
<p>肩外腧在橫直陶道四寸七分微高些針六分灸三壯</p>
<p>主治肩脾痛發寒熱引項攣急周痹寒至肘</p>
<p>肩中腧在肩外腧上五分針三分留七呼灸十壯甲乙經作三壯</p>
<p>主治咳嗽上氣唾血寒熱目視不明</p>
<p>天窗在直耳下二寸針三分灸三壯甲乙經作針六分</p>
<p>主治頸癭腫痛肩胛引項不得回顧頰腫齒噤耳聾喉痛暴喑○狂邪鬼語灸九壯癮疹灸七壯（千金）</p>
<p>天容在頰車向後二寸大些針一分灸三壯</p>
<p>主治癭氣頸癰不可回顧不能言齒噤耳鳴耳聾喉痹咽中如梗寒熱胸滿嘔逆吐沫</p>
<p>顴髎直瞳子髎二寸少在顴骨下針二分禁灸</p>
<p>主治口喎面赤目黃眼瞤不止䪼腫齒痛○兼大迎治目眩妙（百證賦）</p>
<p>聽宮耳前肉峰內面針三分灸三壯</p>
<p>主治失音癲疾心腹滿耳內蟬鳴耳聾○兼脾俞能祛心下之悲悽（百證賦）</p>

<h2>手太陽小腸經流注</h2>
<p>手太陽之脈起於小指之端（少澤穴）循手外側（本節前前谷穴上本節後後溪穴）上腕（腕前腕骨穴腕中陽谷穴）出踝中直上循臂骨下廉出肘內側兩骨之間（少海穴）上循臑外後廉出肩解繞肩胛交肩上入缺盆向腋絡心循咽下膈抵胃屬小腸其支者從缺盆貫頸上頰至目銳眥卻入耳中其肢者別頰上䪼抵鼻至目內眥斜絡於顴（顴頰骨也自此交入足太惕）是動則病嗌痛頷腫不可回顧肩似拔臑似折是主液所生病者耳聾目黃頰頷腫頸肩臑肘臂外後廉痛盛者人迎再倍於寸口虛者人迎反小於寸口也（靈樞）○未時自少衝交與少澤循肘上行至聽宮穴止（入門）</p>

<h2>手太陽小腸經左右凡三十八穴</h2>
<p>少澤二穴一名少吉在手小指之端外側去爪甲角下如韭葉手太陽脈之所出為井針入一分留二呼可灸一壯（銅人）</p>
<p>前谷二穴在手小指外側本節前陷中手太陽脈之所流為榮針入一分留三呼可灸三壯（銅人）</p>
<p>後谿二穴在手小指外側本節後陷中（銅人）○本節後橫文尖盡處握掌取之（入門）○手太陽脈之所注為腧針入二分留三呼可灸三壯（銅人）</p>
<p>腕骨二穴在手外側腕前（臂下掌上接處曰脘）起骨下陷中（銅人）○在掌後外側高骨下陷中握掌向內取之（入門）○在手外側腕骨之前（靈樞）○手太陽脈之所過為原針入二分留三呼可灸三壯（銅人）</p>
<p>陽谷二穴在手外側腕中銳骨下陷中手太陽脈之所行為經針入二分留三呼可灸三壯（銅人）</p>
<p>養老二穴在手踝骨上一空在腕後一寸陷中針入三分可灸三壯（銅人）</p>
<p>支正二穴在腕骨後五寸（銅人）○在腕後五寸去養老四寸陷中（資生）○手太陽絡別走少陰針入三分可灸三壯（銅人）</p>
<p>小海二穴在肘內大骨外去肘端五分陷中（銅人）○屈手向頭取之又云屈肘得之（入門）○手太陽脈之所入為合針入二分可灸三壯（銅人）</p>
<p>肩貞二穴在肩曲胛上兩骨解間肩髃後陷中（銅人）○在肩髃後兩骨罅間（入門）○針入八分禁不可灸（入門）</p>
<p>臑腧二穴在肩髃後大骨下胛上廉陷中舉臂取之針入八分可灸三壯（銅人）</p>
<p>天宗二穴在秉風后大骨下陷中針入五分留六呼可灸三壯（銅人）</p>
<p>秉風二穴在天髎外肩上小髃骨後舉臂有空（銅人）○在天宗前小髃後（入門）○針入五分可灸五壯（銅人）</p>
<p>曲垣二穴在肩中央曲胛陷中按之應手痛針入五分可灸十壯（銅人）</p>
<p>肩外腧二穴在肩胛上廉去脊三寸陷中（銅人）○去大杼旁三寸（入門）○針入六分可灸三壯（銅人）</p>
<p>肩中腧二穴在肩胛內廉去脊二寸陷中（銅人）○去大杼旁二寸（入門）○針入三分留七呼可灸十壯（銅人）○肩後廉十二穴臑腧肩貞極外天宗曲垣次之外腧中腧極里（綱目）</p>
<p>天容二穴在耳下曲頰後（銅人）○在頰車後陷中（入門）○針入一寸可灸三壯（銅人）</p>
<p>天窗二穴一名窗籠在頸大筋前曲頰下挾扶突後動脈應手陷中（銅人）○在完骨下發際下頸上大筋處動脈陷中（入門）○針入三分可灸三壯（銅人）顴髎二穴在面頄骨下廉銳骨端陷中（銅人）○在面頰銳骨下下廉陷中（入門）○針入三分禁不可灸（銅人）</p>
<p>聽宮二穴在耳中珠子大如赤小豆（銅人）○在耳前珠子旁（入門）○針入三分可灸三壯（銅人）</p>

<h2>足太陽膀胱經</h2>
<p>共六十三穴</p>
<p>睛明在目下眥外一分宛宛中針一分半留六呼灸三壯甲乙經曰刺六分一日禁灸</p>
<p>主治目痛視不明見風淚出胬肉攀睛白翳眥癢疳眼頭痛目眩凡治雀目者可久留針然後速出之○治眼若未效併合谷光明不可缺（席弘賦）兼行間可治雀目汗氣（百證賦）治胬肉（靈光賦）</p>
<p>攢竹在眉頭陷中針一分留六呼不宜灸甲乙經灸三壯明堂用細三稜針針之宣泄熱氣眼目大明宜針三分出血</p>
<p>主治目視䀮䀮淚出目眩瞳子癢眼中赤痛及腮臉瞤動不臥○兼頭維治目疼頭痛（玉龍賦）兼三間可治目中漠漠（百證賦）腦昏目赤瀉此（通玄賦）</p>
<p>曲差在距神庭旁一寸針二分灸三壯五壯</p>
<p>主治目不明頭痛鼻塞鼽衄臭涕頂巔痛身心煩熱汗不出</p>
<p>五處在曲差後五分針三分留七呼灸三壯甲乙經曰不可灸</p>
<p>主治脊強反折瘛瘲顛疾頭痛戴眼眩暈目視不明</p>
<p>承光在五處後一寸針三分禁灸</p>
<p>主治頭風風眩嘔吐心煩鼻塞不利目翳口喎</p>
<p>通天在承光後一寸八分針三分留七呼灸三壯</p>
<p>主治頭旋項痛不能轉側鼻塞偏風口喎衄血頭重耳鳴狂走瘛瘲恍惚青盲內暲○癭氣面腫灸五十壯（千金）能去鼻內無聞之苦（百證賦）</p>
<p>絡卻在通天後一寸五分針三分留五呼灸三壯一曰禁針</p>
<p>主治頭旋口喎鼻塞項腫癭瘤內聤耳鳴</p>
<p>玉枕在絡卻後一寸八分針三分留三呼灸三壯一日禁針</p>
<p>主治目痛如脫不能遠視腦風頭項痛鼻塞無聞○多汗寒熱灸五十壯針三分（千金）連囟會療頭風（百證賦）</p>
<p>天柱在玉枕後二寸少去中行風府七分去風池六分針二分留六呼灸三壯一日針五分禁灸</p>
<p>主治頭旋腦痛鼻塞淚出項強肩背痛足不任身目瞑不欲視○連養老治目中䀮䀮又連束骨治項強多惡風（百證賦）</p>
<p>大杼在距中行陶道二寸微底二分針三分留七呼灸五壯七壯一日禁灸非大急不可灸也</p>
<p>主治傷寒汗不出腰脊項背強痛不得臥喉痹煩滿痎瘧頭痛咳嗽身熱目眩癲疾筋攣瘛瘲膝痛不可屈伸○凡針瘧疾脈滿大者針此並噫嘻穴出血隨人肥瘦針之不以針委中風門立已○大杼若連長強尋小腸氣痛即行針（席弘賦）</p>
<p>風門在二椎下兩旁各去脊中二寸針五分留七呼灸五壯</p>
<p>主治傷寒頭痛項強目瞑鼽嚏胸中熱嘔逆上氣喘臥不安身熱黃疸癰疽發背此穴能瀉一身熱氣常灸之永無癰疽瘡疥等患○傷風咳嗽頭痛鼻流清涕可灸十四壯及治頭疼風眩鼻衄不止（神農經）上氣短氣咳逆胸背徹痛灸百壯（千金）</p>
<p>肺俞在三椎下去脊中各二寸針三分留七呼灸三壯一云灸百壯素問曰針中肺三日死</p>
<p>主治五勞傳屍骨蒸肺風肺痿咳嗽嘔吐上氣喘滿虛煩口乾目眩肢滿汗不出腰脊強痛背僂如龜寒熱癭氣黃疸○此穴主瀉五臟之熱與五臟俞治同　治咳嗽吐血唾紅骨蒸虛勞可灸十四壯（神農經）治吐血唾血上氣咳逆喉痹灸隨年壯癭腫上氣短氣灸百壯又盜汗寒熱惡寒灸隨年壯針五分又氣短不語灸百壯又治水注口中湧水出灸肺俞及三陰交隨年壯（千金）兼豐隆治痰嗽（玉龍賦）兼天突治咳嗽連聲（百證賦）同陶道身柱膏肓治虛損五勞七傷緊要法（乾坤生意）</p>
<p>厥陰俞在四椎下去脊中二寸正坐取之針三分灸七壯</p>
<p>主治咳逆牙痛心痛結胸嘔吐煩悶○主胸中膈氣積聚好吐灸隨年壯（千金）</p>
<p>心俞在五椎下去脊中二寸正坐取之針三分留七呼</p>
<p>主治偏風半身不隨食噎積結寒熱心氣悶亂煩滿恍惚心驚汗不出中風偃臥不得胃絕發癇悲泣嘔吐咳血發狂健忘○此穴主瀉五臟之熱與五臟俞同○小兒氣不足者數歲不能語可灸五壯艾炷如麥粒（神農經）兼腎俞治腰腎虛乏之夢遺（玉龍賦）兼神道治風癇常發自寧（百證賦）治憂噎（捷徑）一傳主療心虛遺精盜汗補之</p>
<p>膈俞在七椎下去脊中二寸正坐取之針三分留七呼灸三壯一云灸至百壯</p>
<p>主治心痛周痹膈胃寒痰暴痛心滿氣急吐食反胃痃癖五積氣塊血塊咳逆四肢腫痛怠惰嗜臥骨蒸喉痹熱病汗不出食不下腹脅脹滿○此血會也諸血病者皆宜灸之如吐血衄血不已虛損昏暈血熱妄行心肺二經嘔血藏毒便血不止○䝋脹脅腹滿灸百壯三報之又治吐逆不得食今日食明日吐灸百壯（千金）</p>
<p>肝俞在九椎下去脊中二寸針三分留六呼灸三壯素問曰針中肝五日死</p>
<p>主治氣短咳血多怒脅肋滿悶咳引兩脅脊背急痛不得息轉側難反折上視驚狂鼽衄眩暈痛循眉頭黃疸鼻酸熱病後目中出淚眼目諸疾熱痛生翳或熱病瘥後因食五辛患目嘔血或疝氣筋痙相引轉筋入腹○此穴主瀉五臟之熱與五臟俞治同○吐血酸削灸百壯又胸滿心腹積聚疼痛灸百壯又氣短不語灸百壯（千金）目昏血溢肝俞辨其虛實（玉龍賦）兼命門能使瞽者見秋毫（標幽賦）兼少澤可治攀睛（百證賦）一傳治血痛項癧吐酸</p>
<p>膽俞在十椎下去脊中二寸針五分留七呼灸三壯素問曰針中膽一日半死</p>
<p>主治頭痛振寒汗不出腋下腫心腹脹滿口乾若咽痛嘔吐翻胃食不下骨蒸勞熱目黃胸脅不能轉側○兼陽綱可治目黃（百證賦）○兼膈俞治勞噎（捷徑）</p>
<p>胛俞在十一椎下去脊中各二寸針三分留七呼灸三壯素問曰針中脾十日死</p>
<p>主治痃癖積聚肋下滿痎瘧寒熱黃疸腹脹痛吐食不食飲食不化或食飲倍多煩熱嗜臥身日羸瘦泄痢善欠體重四肢不收○此穴主瀉五臟之熱與五臟俞同○食不消化泄痢不作肌膚脹滿水腫灸隨年壯三報之又尿血白濁虛勞灸百壯（千金）兼聽宮能祛心下之悲悽又兼膀胱俞治脾虛穀食不消（百證賦）治思噎食噎（捷徑）一傳治水腫鼓脹氣滿泄瀉年久不止及久年積塊脹痛</p>
<p>胃俞在十二椎下去脊中二寸針三分留七呼灸三壯一日灸隨年壯</p>
<p>主治胃寒吐逆翻胃霍亂腹脹肢滿肌膚疲瘦腸鳴腹痛不嗜脊痛筋攣小兒羸瘦食少不生肌肉及小兒痢下赤白秋末脫肛肚疼不可忍艾炷如大麥○兼魂門治胃冷食不化（百證賦）一傳治水腫鼓脹氣膈不食泄瀉年久不止多年積塊</p>
<p>三焦俞在十三椎下去脊中二寸針五分灸三壯一日三分五壯</p>
<p>主治傷寒身熱頭痛吐逆肩背急腰脊強不得俯仰臟腑積聚脹滿膈塞不通飲食不化羸瘦水穀不分腹痛下痢腸鳴目眩○少腹堅大如盤盂胸腹脹滿飲食不消婦人症聚瘦瘠灸三焦俞百壯三報之仍灸氣海百壯又主五臟六腑積聚心腹滿腰脊痛吐逆寒熱小便不利灸隨年壯又治尿血灸百壯（千金）</p>
<p>腎俞在十四椎下去脊中二寸與臍平針三分留七呼灸三壯一日灸以年為壯素問曰針中腎六日死</p>
<p>主治虛勞羸瘦面目黃黑耳聾腎虛水臟久冷腰痛夢遺精滑腳膝拘急身熱頭重振寒心腹䐜脹兩脅滿痛引少腹少氣溺血便濁淫濼赤白帶下月經不調陰中痛五勞七傷虛憊無力足寒如冰洞泄食不化身腫如水男女久積氣痛變成勞疾○此穴主瀉五臟之熱與五臟俞同○腎間風虛灸百壯又小便濁夢遺失精灸百壯又腎俞主五臟虛勞少腹弦急脹熱灸五十壯老少減之若虛冷可百壯橫三間寸灸之又消渴口乾同腰目灸之又尿血灸百壯又百病水腫灸百壯（千金）兼命門治老人便多又兼心俞治腰腎虛乏之夢遺（玉龍賦）能瀉盡腰股之痛（通玄賦）一傳治色欲過度虛腫耳痛耳鳴</p>
<p>大腸俞在十六椎下去脊中二寸伏而取之針三分留六呼灸三壯</p>
<p>主治脊強不得俯仰腰痛腹脹繞臍切痛腸澼瀉痢食不化大小便不利○脹滿雷鳴灸百壯三報之（千金）治大便病（靈光賦）</p>
<p>小腸俞在十八椎下去脊中二寸伏而取之針三分留六呼灸三壯</p>
<p>主治膀胱三焦津液少便赤不利淋瀝遺尿小腹脹滿㽲痛瀉痢膿血腳腫心煩短氣五痔疼痛婦人帶下○泄注五痢便膿血腹痛灸百壯又主三焦膀胱寒熱津液赤白洞泄腰脊痛小水不利婦人帶濁灸五十壯又消渴口乾不可忍者灸百壯橫三間寸灸之（千金）治小便病（靈光賦）</p>
<p>膀胱俞在十九椎下去脊二寸伏而取之針三分留六呼灸三壯一云七壯</p>
<p>主治小便赤澀遺尿泄痢腰脊腹痛陰瘡腳膝寒冷無力女子癥瘕○兼脾俞治脾虛穀食不消（百證賦）</p>
<p>中膂肉俞在二十椎下去脊中二寸夾脊起肉間伏而取之針三分留六呼灸三壯</p>
<p>主治腎虛消渴腰脊強痛不得俯仰腸冷赤白痢疝痛汗不出脅腹脹痛○兼陶道治歲熱時行（百證賦）主腰痛夾脊膂上下按之從後項至此穴痛者灸之立愈（捷徑）</p>
<p>白環俞在二十一椎去中脊二寸伏而取之針五分灸三壯甲乙經云針八分得氣則瀉瀉訖多補之不可灸</p>
<p>主治腰脊痛不得坐臥疝痛手足不仁二便不利溫瘧筋攣痹縮虛熱閉塞○一云主治夢遺白濁腎虛腰痛先瀉後補赤帶瀉之白帶補之月經不調亦補之○兼委中治背連腰痛大驗（百證賦）</p>
<p>上髎在陽關下五分去中行一寸外直小腸俞針三分留七呼灸七壯</p>
<p>主治大小便不利嘔逆腰膝冷痛寒熱瘧鼻衄婦人絕嗣陰中癢痛陰挺出赤白帶下</p>
<p>次髎在上髎下直膀胱俞針三分留七呼灸七壯一曰三壯</p>
<p>主治大小便淋赤不利心下堅脹腰痛足清疝氣下墜引陰痛不可忍腸鳴泄瀉赤白帶下</p>
<p>中髎在次髎下直中膂俞針二分留十呼灸三壯</p>
<p>主治五勞七傷二便不利腹脹飧泄婦人少子帶下月經不調</p>
<p>下髎在中髎下一寸二分針二分留十呼灸三壯一日針二寸</p>
<p>主治腸鳴泄瀉二便不利下血腰痛引小腹急痛女子淋濁不禁○濕熱濕寒下髎定（百證賦）</p>
<p>會陽長強外開二寸針二分灸五壯一曰針八分</p>
<p>主治腹中寒氣泄瀉腸澼便血久痔陽氣虛乏陰汗濕</p>
<p>附分在二椎下兩旁相去脊中各開三寸正坐取針三分灸五壯甲乙經作針八分</p>
<p>主治肘臂不仁肩背拘急風客腠理頸痛不得回顧</p>
<p>魄戶在三椎下去脊各三寸半針五分灸五壯一日針三分灸百壯</p>
<p>主治虛勞肺痿肩膊胸背連痛三尸走注項強喘逆煩滿嘔吐○此穴主瀉五臟之熱與五臟俞同○治虛勞發熱可灸十四壯（神農經）兼膏肓治勞瘵傳屍（百證賦）治體熱勞嗽（標幽賦）</p>
<p>膏肓俞</p>
<p>在四椎下五椎上去脊中各三寸半先令病人正坐曲脊伸兩手以臂著膝前令正直手大指與膝頭齊以物支肘勿令臂動乃從胛骨上角摸索至胛骨下頭其間當有四肋三間依胛骨之際相去骨際如容側指許按其中一間空處自覺牽引肩中是其穴也灸七七壯至百壯千壯灸後當灸足三里以引火實下</p>
<p>主治百病無所不療虛羸瘦損五勞七傷諸病夢遺失精上氣咳逆痰火發狂健忘胎前產後可灸二七至七七壯○兼魄戶治勞瘵傳屍（百證賦）治背脊痛風勞一切諸病（靈光賦）兼陶道身柱肺俞治虛損五勞七傷緊要之穴（乾坤生意）</p>
<p>神堂在五椎下去脊各三寸半針三分灸五壯</p>
<p>主治腰脊強痛不可俯仰灑淅寒熱胸腹滿逆時噎</p>
<p>噫嘻在肩膊內廉六椎下去脊各三寸半正坐取之針六分留七呼灸五壯一日二七壯至百壯</p>
<p>主治大風熱病汗不出勞損不得臥溫瘧久不愈胸腹脹悶氣噎肩背脅肋痛急目痛咳逆鼻衄忌莧菜白酒○多汗瘧病灸五十壯（千金）</p>
<p>膈關正七椎下去脊中各三寸半陷中正坐開肩取之針五分灸五壯</p>
<p>主治背痛惡寒脊強嘔吐飲食不下胸中噎閟大小便不利○此亦血會治諸血病</p>
<p>魂門　在九椎下相去脊中各三寸半陷中正坐取之針五分灸三壯</p>
<p>主治屍厥走注胸背連心痛食不下腹中雷鳴大便不節小便黃赤○此穴主瀉五臟之熱與五臟俞同○兼胃俞治胃冷食難化（百證賦）筋攣骨痛者補此（標幽賦）</p>
<p>陽綱在十椎下去脊中三寸半陷中正坐取之針五分灸三壯七壯</p>
<p>主治腸　痛食不下小便澀身熱消渴目黃腹脹泄瀉○兼膽俞治目黃（百證賦）</p>
<p>意舍在十一椎下去脊中三寸半陷中正坐取之針五分灸七壯一云五十壯至百壯</p>
<p>主治背痛腹脹大便泄小便黃嘔吐惡風寒飲食不下消渴目黃○此穴主瀉五臟之熱與五臟俞同○兼中府能除脹滿噎塞胸背脅痛惡寒嘔吐（百證賦）</p>
<p>胃倉在十二椎下去脊中各三寸半正坐取之針五分灸五壯一云五十壯</p>
<p>主治腹滿水腫食不下惡寒背脊痛不可俯仰</p>
<p>肓門在十三椎下去脊中各三寸半又肋間陷中前與鳩尾相直正坐取之針五分灸三壯</p>
<p>主治心下痛大便堅婦人乳痛有餘</p>
<p>志室在十四椎下去脊中各三寸半陷中正坐取之針五分灸三壯七壯</p>
<p>主治陰腫陰痛失精小便淋瀝背脊強腰脅痛腹中堅滿霍亂吐逆不食大便難○此穴主瀉五臟之熱與五臟俞同</p>
<p>胞肓在十九椎下去脊中各三寸半陷中伏而取之針五分灸五壯七壯</p>
<p>主治腰脊痛惡寒小腹堅腸鳴大小便不利</p>
<p>秩邊在二十一椎下去脊中各三寸半陷中伏而取之針五分灸三壯</p>
<p>主治腰痛五痔小便赤澀</p>
<p>承扶在尻臀下股陰上約紋中針七分留七呼灸三壯甲乙經作針二寸</p>
<p>主治腰脊相引如解久痔臀腫大便難胞寒小便不利</p>
<p>殷門在承扶下五寸三分針七分留七呼灸三壯</p>
<p>主治腰脊不可俯仰惡血流注外股腫</p>
<p>浮郄在殷門下一寸三分針五分灸三壯</p>
<p>主治霍亂轉筋小腹膀胱熱大腸結股外筋急髀樞不仁</p>
<p>委陽在浮郄下一寸七分針七分留五呼灸三壯</p>
<p>主治腰脊腋下腫痛不可俯仰引陰中不得小便胸滿身熱瘛瘲顛疾小腹滿飛屍遁注痿厥不仁○三焦下輸出於委陽並太陽之正入絡膀胱約下焦實則閉癃虛則遺溺遺溺則補之閉癃則瀉之（本輸篇）兼天池穴腋腫針而速散（百證賦）</p>
<p>委中在膕中央約紋動脈陷中伏臥屈足取之針五分留七呼灸三壯一日禁灸春月勿令出血蓋太陽合腎腎王於冬水衰於春故春無令出血</p>
<p>主治大風眉發脫落太陽瘧從背起先寒後熱熇熇然汗出難已頭重轉筋腰脊背痛半身不遂遺溺小腹堅風痹髀樞痛膝痛足軟無力凡腎與膀胱實而腰痛者針出血妙虛者不宜針慎之○此穴主瀉四肢之熱委中者血郄也凡熱病汗不出小便難衄血不止脊強反折瘛瘲癲疾足熱厥逆不得屈伸取其經血立愈○虛汗盜汗補委中（太乙歌）合人中除腰脊痛閃之難制又兼居髎環跳除腿風濕痛（玉龍賦）兼白環俞治背連腰痛已試（百證賦）委中崑崙治腰相連（千金）腰背委中求（四總）治腰痛不能舉沉引脊梁酸風癇及轉筋疼痛難移展風痹復無常熱病不能當膝頭難伸屈針入即安康（馬丹陽）</p>
<p>合陽在委中下四寸大些針六分灸五壯</p>
<p>主治腰脊強引腹痛陰股熱胻酸腫寒疝偏墜女子崩帶不止○兼交信治女子少氣下血（百證賦）</p>
<p>承筋在合陽下二寸灸三壯禁針</p>
<p>主治寒痹腰背拘急腋腫大便閉五痔腨酸腳跟痛引少腹轉筋霍亂鼽衄○霍亂轉筋灸五十壯（千金）</p>
<p>承山在委中下八寸半針七分灸五壯至七七壯然灸不及針</p>
<p>主治頭熱鼻衄寒熱癲疾疝氣腹痛痔腫便血腰背痛膝腫脛酸跟痛霍亂轉筋戰慄不能行立凡有邪熱者可瀉之○灸轉筋隨年壯神驗霍亂灸百壯（千金）兼長強灸痔最妙（玉龍賦）陰陵泉治心脅滿兼此穴而飲食自思又兼魚際崑崙治轉筋目眩立消（席弘賦）治轉筋並久痔（靈光賦）針長強兼承山善主腸風新下血（百證賦）兼內踝尖治轉筋並眼花又兼陰交治胸膈痞滿自嘉飲食（天星秘訣）善治腰疼痛痔疾大便難腳氣並膝腫兩足盡寒酸展轉成時疫戰慄瘧憎寒霍亂及轉筋針之立便安（馬丹陽）</p>
<p>飛陽在崑崙上五寸五分針三分灸三壯</p>
<p>主治痔痛不得起坐腳痠腫不能立歷節風不得屈伸癲疾寒瘧頭目眩逆氣○瘧實則腰背痛虛則鼻衄飛陽主之（千金）兼支正可治目眩（百證賦）</p>
<p>附陽在崑崙上三寸針五分留七呼灸三壯一云七壯</p>
<p>主治霍亂轉筋腰痛不能立髀樞股胻痛痿厥風痹不仁頭重䪼痛或時有寒熱四肢不舉屈伸不能</p>
<p>崑崙在足外踝後五分跟骨上陷中細動脈應手針三分留七呼灸三壯</p>
<p>主治腰尻腳氣足腨腫痛不能步立頭痛鼽衄肩背拘急咳喘目眩陰腫痛產難胞大不下小兒發癇瘛瘲○兼申脈太谿善療足腫之迍（玉龍賦）能住喘愈腳氣（靈光賦）治腰尻痛足痛不能履地肩背拘急可灸七壯又治小兒陰腫可灸三壯炷如小麥（神農經）兼魚際承山治轉筋目眩立消（席弘賦）胞衣不出針足太陽入四分穴在外踝下後一寸宛宛中者意必此穴又瘧多汗腰痛不能俯仰目如脫項似拔崑崙主之又兼委中治腰背痛相連（千金）治偏風（捷徑）治轉筋腰尻痛膊重更連陰頭疼脊背急暴喘滿衝心舉步行不得動足即呻吟若欲求安樂須尋此穴針又增治目䀮䀮如脫頭熱鼻衄肚脹痛不得息霍亂大便泄風癇口噤不開小兒陰腫頭眩轉筋吐逆屍厥中惡膝蓋暴痛（馬丹陽）</p>
<p>僕參在崑崙直下二寸大些腳跟邊上針三分留七呼灸七壯</p>
<p>主治腰痛足痿不收足跟痛霍亂轉筋吐逆屍厥癲癇狂言見鬼膝痛○後跟痛在僕參求（靈光賦）</p>
<p>申脈在金門直下腳邊上針三分留七呼灸三壯</p>
<p>主治風眩癲疾腰腳痛膝胻寒酸不能坐立如在舟車中氣逆腿足不能屈伸婦人氣血痛腳氣紅腫瀉之若麻木無力先瀉後補○治腰痛可灸五壯（神農經）兼太谿崑崙善療足腫之迍（玉龍賦）兼金門治頭風頭痛（標幽賦）能除寒與熱偏正頭風及心驚耳鳴鼻衄胸中滿遇麻木者虛當補逢疼痛者瀉而迎（攔江賦）陽蹺陰蹺及陽陵陰陵四穴治腳氣取之又兼三里同治腳氣亦去在腰諸疾（靈光賦）此名鬼路當在第五次下火針治自邪癲狂（千金方）</p>
<p>金門在外踝正下針一分灸三壯云針三分灸七壯炷如小麥</p>
<p>主治霍亂轉筋屍厥癲癇疝氣膝胻酸不能立小兒張口搖頭身反○兼丘墟可翳轉筋（百證賦）兼申脈治頭風頭痛（通玄賦）</p>
<p>京骨在申脈前三寸針三分留七呼灸七壯</p>
<p>主治腰脊痛如折髀不可曲項強不能回顧筋攣善驚痎瘧寒熱目眩內眥赤爛頭痛鼽衄癲病狂走</p>
<p>束骨在京骨前二寸小指外側大孤拐後針三分留三呼灸三壯</p>
<p>主治腸澼泄瀉瘧痔癲癇發背癰疔頭痛目眩內眥赤痛耳聾腰膝痛項強不可回顧○兼三里針治項強腫痛體重腰癱（太乙歌）連天柱治項強多惡風（百證賦）治風熱胎赤兩目眥爛（秦承祖）</p>
<p>通谷在小指外側本節前孤拐前腳邊紋頭針二分留五呼灸三壯</p>
<p>主治頭痛目眩項痛鼽衄善驚目䀮䀮結積留飲食多不化失欠○諸結積留飲澼囊胸滿飲食不消灸通谷五十壯（千金）</p>
<p>至陰在足小指外側去爪甲角如韭葉針一分留五呼灸三壯五壯</p>
<p>主治風寒頭重鼻塞目痛生翳胸脅痛轉筋寒瘧汗不出煩心足下熱小便不利失精脈痹從足小指起牽引上下○兼屋翳治遍身癢痛之疾專治腳膝腫（百證賦）專治腳膝腫（席弘賦）又治婦人橫產手先出諸符藥不效為灸右腳小指尖三壯炷如小麥下火立產</p>

<h2>足太陽膀胱經流注</h2>
<p>足太陽之脈起於目內眥（睛明穴）上額交巔上（百會穴）其肢者從巔（頂為中頂前日囟頂後日腦頂左右日角）至耳上角其直者從巔入絡腦還出別下項循肩膊內挾脊抵腰中入循膂絡腎屬膀胱其肢者從腰中下貫臀入膕中（膕謂膝解之後曲腳之中也即委中穴）其肢者從膊內左右別下貫胛（胛謂兩髀骨下豎起肉也）挾脊內過髀樞（髀骨節也即環跳穴）循髀外後廉下合膕中以下貫腨內（足肚曰腨）出外踝之後（崑崙穴）循京骨（穴名也）至小指外側端（至陰穴也自此交入足少陰）是動則病沖頭痛目似脫項似拔脊痛腰似折髀不可以曲膕如結腨如裂是謂踝厥是主筋所生病者痔瘧任癲疾頭腦頂痛目黃淚出鼽衄項背腰尻膕腨腳皆痛小指不用盛者人迎大再倍於寸口虛者人迎反小於寸口也（靈樞）申時自聽宮交與睛明循頭頸下背腰臀腿至足至陰穴止（入門）○太陽根子至陰結於命門命門者目也（靈樞）</p>

<h2>足太陽膀胱經左右凡一百二十六穴</h2>
<p>至陰二穴在足小指端外側去爪甲角如韭葉足太陽脈之所出為井針入一分留五呼可灸二壯（銅人）</p>
<p>通谷二穴在足小指本節之前外側陷中足太陽脈之所流為榮針入二分留五呼可灸三壯（銅人）</p>
<p>束骨二穴在足小指本節之後外側陷中足太陽脈之所注為腧針入二分留五呼可灸三壯（銅人）</p>
<p>金門二穴一名關梁在足外踝下骨空陷中足太陽郄針入三分可灸三壯（銅人）</p>
<p>京骨二穴在足外側大骨下赤白肉際陷中按而取之足太陽脈之所過為原針入三分留七呼可灸三壯（銅人）</p>
<p>申脈二穴在外踝下陷中容爪甲白肉際（銅人）○在外踝下五分（資生）○陽蹺脈所生針入三分禁不可灸（銅人）</p>
<p>僕參二穴一名安邪在足後跟骨下陷中拱足得之針入三分可灸七壯（銅人）</p>
<p>崑崙二穴在足外踝後跟骨上陷中（銅人）○在跟骨上陷中細脈動應手（資生）○在外踝下一寸大筋下（資生）○足太陽脈之所行為經針入五分留十呼可灸五壯（靈樞）</p>
<p>付陽二穴在外踝二三寸飛陽下（銅人）○陽蹺之郄太陽前少陽後筋骨間（綱目）○針入五分留七呼可灸三壯（銅人）</p>
<p>飛陽二穴一名厥陽在外踝上七寸骨後針入五分可灸三壯（銅人）</p>
<p>承山二穴一名魚腹一名腸山一名肉柱在銳腨腸下分肉間陷中（銅人）○在腨股分肉間拱足舉地一尺取之（入門）○在腿肚下分肉間（資生）○針入七分可灸五壯（銅人）</p>
<p>承筋二穴一名腨腸一名直腸在腨腸中央（銅人）○在脛後腨股中央從腳跟上七寸（入門）○可灸三壯禁不可灸（入門）</p>
<p>合陽二穴在膝約文中央下三寸（一云二寸）○在直委中下一寸（入門）○針入五分可灸五壯（銅人）</p>
<p>委中二穴在膕中央約文中動脈陷中（銅人）○在膝腕內膕橫紋中央動脈（入門）○委中者血郄也在膕中央可出血痼疹皆愈（資生）○在曲䐐內兩筋兩骨中宛宛又云膝解後曲腳中背面取之（資生）○又於四畔紫脈上出血如藤塊者不可出血血不止令人夭（綱目）○宜針入一寸半（一云五分）留七呼禁不可灸（綱目）</p>
<p>委陽二穴在承扶下六寸屈伸取之（銅人）○三焦下輔腧也在足太陽後出於膕中外廉兩筋間（資生）○在膝腕橫紋尖外廉兩筋間委中外二寸屈伸取之（入門）○針入七分可灸三壯（銅人）○銅人云委陽在足太陽前少陽之後出於膕中外廉兩筋間承扶下六寸此足太陽之別絡手少陽經也以今經文考之當云一尺六寸又按經文取委陽者屈伸而索之取陽陵泉者正豎膝與之齊下至委陽之前取之是知委者曲也委中即兩膕之中央委陽即曲䐐之陽分約文之盡處兩筋間推其分野則正當太陽少陽之間內外廉之界故曰太陽之前少陽之後膕中外廉也其穴正在約文兩筋之間只正膝與之齊陽陵泉正對其穴當為一尺六寸無疑矣（綱目）</p>
<p>浮郄二穴在委陽上一寸展膝得之針入五分可灸三壯（銅人）</p>
<p>殷門二穴在承扶下六寸針入五分留七呼禁不可灸（銅人）</p>
<p>承扶二穴一名肉郄一名陰關一名皮部在尻臀下股陰衝上約文中央（銅人）○在尻臀下陰股上橫紋中（入門）針入五分禁不可灸（入門）</p>
<p>秩邊二穴在第二十椎下兩旁相去各三寸陷中伏而取之針入五分可灸三壯（銅人）○挾脊四寸是除脊則各一寸半也大杼下諸穴皆當除脊骨一寸則兩旁相去各一寸五分為正大凡脊骨廣一寸當除之（資生）</p>
<p>胞肓二穴在第十九椎下兩旁相去各三寸伏而取之針入五分可灸五七壯（銅人）</p>
<p>志室二穴在第十四椎下兩旁相去各三寸陷中針入五分可灸五壯（銅人）</p>
<p>肓門二穴在第十三椎下兩旁相去各三寸又肋間與鳩尾相直針入五分可灸三十壯（銅人）</p>
<p>胃倉二穴在第十二椎下兩旁相去各三寸針入五分可灸五七壯（銅人）</p>
<p>意舍二穴在第十一椎下兩旁相去各三寸陷中正坐取之針入五分可灸五壯至百壯止（銅人）</p>
<p>陽綱二穴在第十椎下兩旁相去各三寸陷中正坐取之針入五分可灸五壯（銅人）</p>
<p>魂門二穴在第九椎下兩旁相去各三寸陷中正坐取之針入五分可灸五壯（銅人）</p>
<p>膈關二穴在第七椎下兩旁相去各三寸陷中正坐取之針入五分可灸五壯（銅人）</p>
<p>噫嘻二穴在肩膊內廉第六椎下兩旁相去各三寸正坐取之以手重按之病者言噫嘻是穴也（銅人）○在膊內廉以手厭之令病人抱肘作噫嘻之聲則指下動矣（入門）○針入六分留三呼瀉五吸可灸二七壯至一百壯止（銅人）</p>
<p>神堂二穴在第五椎下兩旁相去各三寸陷中正坐取之針入三分可灸五壯（銅人）</p>
<p>膏肓腧二穴在第四椎下兩旁相去各三寸（取穴法詳見下）可灸百壯至五百壯若能用心得正穴灸之無疾不愈（銅人）○千金方於諸穴治病各分主之獨於膏肓三里湧泉特云治雜病蓋是三穴無所不治也（資生）</p>
<p>魄戶二穴一名魂戶在第三椎下兩旁相去各三寸正坐取之（銅人）○在三節外三寸（入門）○針入五分可灸五壯一云可灸七壯至百壯（綱目）</p>
<p>附分二穴在第二椎下附項內廉兩旁相去各三寸（銅人）○在第二節外三寸附項內廉陷中正坐取之（入門）○針入五分得氣即瀉日可灸七壯至百壯（銅人）</p>
<p>會陽二穴一名利機在陰尾骶骨兩旁（銅人）○在陰尾骨外各開一寸半（入門）○針入八分可灸五壯（銅人）</p>
<p>下髎二穴在第四空挾脊陷中針入二寸留十呼可灸三壯（入門）○當見死人骸腰脊骨盡處有骨廣如人面大而四穴分兩行了然通透乃是八髎穴也</p>
<p>中髎二穴在第三空挾脊陷中針入二寸留十呼可灸三壯（入門）</p>
<p>次髎二穴在第二空挾脊陷中針入二寸可灸三壯（入門）</p>
<p>上髎二穴在第一空腰髁下一寸挾脊陷中（銅人）○在腰髁骨下第一空挾脊兩旁陷中餘三髎少斜上闊下狹針入一寸可灸七壯（入門）</p>
<p>白環腧二穴在第二十一椎下兩旁相去各一寸五分（銅人）○取如腰戶法挺杖伏地端身兩手相重支額縱息令皮膚俱緩乃得其穴（綱目）○針入八分得氣先瀉後補禁不可灸（銅人）</p>
<p>中膂內腧二穴一名脊內腧在二十椎下兩旁相去各一寸五分挾脊起肉間伏而取之針入三分留十呼可灸三壯（銅人）</p>
<p>膀胱腧二穴在第十九椎下兩旁相去各一寸五分針入三分留六呼可灸三壯（銅人）</p>
<p>小腸腧二穴在第十八椎下兩旁相去各一寸五分針入三分留六呼可灸三壯（銅人）</p>
<p>大腸腧二穴在第十六椎下兩旁相去各一寸五分針入三分留六呼可灸三壯（銅人）</p>
<p>腎腧二穴在第十四椎下兩旁相去各一寸五分與臍相對針入三分留七呼可灸隨年為壯（銅人）</p>
<p>三焦腧二穴在第十三椎下兩旁相去各一寸五分針入五分留七呼可灸三壯（銅人）</p>
<p>胃腧二穴在第十二椎下兩旁相去各一寸五分針入三分留七呼可灸隨年為壯數（銅人）</p>
<p>脾腧二穴在第十一椎下兩旁相去各一寸五分針入三分留七呼可灸七壯（銅人）</p>
<p>膽腧二穴在第十椎下兩旁相去各一寸五分正坐取之針入五分可灸三壯（銅人）</p>
<p>肝腧二穴在第九椎下兩旁相去各一寸五分針入三分留六呼可灸三壯（銅人）</p>
<p>膈腧二穴在第七椎下兩旁相去各一寸五分針入三分留七呼可灸三壯（銅人）</p>
<p>心腧二穴在第五椎下兩旁相去各一寸五分針入三分留七呼得氣即瀉禁不可灸（銅人）</p>
<p>厥陰腧二穴在第四椎下兩旁相去各一寸五分針入三分可灸七壯（銅人）</p>
<p>肺腧二穴在第三椎下兩旁相去各一寸五分（銅人）○肺腧與乳相對引繩度之（資生）○以搭手左取右右取左當中指末是穴針入五分留七呼可灸一百壯止（銅人）</p>
<p>風門二穴一名熱府在第二椎下兩旁相去各一寸五分針入五分留七呼可灸五壯今附云若頻刺泄諸陽熱氣背永不發癰疽（銅人）</p>
<p>大杼二穴在第一椎下兩旁相去各一寸五分針入五分可灸七壯一云禁灸（銅人）</p>
<p>天柱二穴在挾項後髮際大筋外廉陷中（銅人）○在頸大筋外挾後髮際陷中針入五分可灸三壯（入門）</p>
<p>玉枕二穴在絡卻後一寸五分挾腦戶旁一寸三分起肉枕骨上入髮際上三寸可灸三壯禁不可針（銅人）</p>
<p>絡卻二穴一名強陽又名腦蓋在通天後一寸五分可灸三壯禁不可針（銅人）</p>
<p>通天二穴一名天伯在承光後一寸五分針入三分留七呼可灸三壯（銅人）</p>
<p>承光二穴在五處後一寸五分針入三分禁不可灸（銅人）</p>
<p>五處二穴在上星旁一寸五分針入三分留七呼可灸三壯（銅人）</p>
<p>曲差二穴入前髮際在挾神庭旁一寸五分針入二分可灸三壯（銅人）</p>
<p>攢竹二穴一名始光一名光明一名圓柱在兩眉頭陷中針入一分留三呼瀉五吸禁不可灸○宜以細三稜針刺之宣泄熱氣三度刺目大明（銅人）</p>
<p>睛明二穴一名淚孔在目內眥頭外一分（銅人）○在目內眥紅肉陷中（入門）○針入一寸五分留三呼禁不可灸（銅人）○明堂云針入一分半蓋面部宜淺刺是一分半為正銅入誤也（資生）</p>

<h1>卷四</h1>

<h2>足少陰腎經</h2>
<p>共二十七穴</p>
<p>湧泉在足心陷中屈足卷指宛宛中針三分留三呼灸三壯</p>
<p>主治屍厥面黑喘嗽有血目視䀮䀮無所見善恐心中結熱風疹風癇心痛不嗜食男子如蠱女子如妊咳嗽氣短身熱喉痹目眩頸痛胸脅滿小便痛腸澼泄瀉霍亂轉胞不得尿腰痛大便難轉筋足脛寒痛腎積奔豚熱厥五指盡痛足不踐地○足下熱喘滿淳于意曰熱厥也針足心立愈○陰中懊憹痛針入三分又鼻衄不止灸二百壯又霍亂轉筋灸三七壯灸足踵聚筋上白肉際七壯立愈（千金）兼關元豐隆治屍勞（玉龍賦）鳩尾能治五般癇若下湧泉人不死又小腸氣結連臍痛速瀉陰交良久針湧泉取氣甚妙（席弘賦）專治厥寒厥熱又兼行間治消渴腎竭（百證賦）治胸結身黃瀉此（通玄賦）治婦人疾並男蠱女孕而病痓者千金勿忘傳（靈光賦）兼陰陵治小腸連臍痛（天星秘訣）</p>
<p>然谷在公孫後一寸針三分留三呼灸三壯一日針不宜見血</p>
<p>主治喘呼煩滿咳血喉痹消渴舌縱心恐少氣涎出小腹脹痿厥寒疝足跗腫胕酸足一寒—熱不能久立男子遺精婦人陰挺出月經不調不孕初生小兒臍風撮口痿厥洞泄此穴主瀉腎臟之熱若治傷寒亦宜出血○石水灸然穀氣沖四滿章門（千金）此穴易醒臍風（百證賦）</p>
<p>太谿在足內踝後五分針三分留七呼灸三壯</p>
<p>主治熱病汗不出傷寒手足逆冷嗜臥咳嗽咽腫衄血唾血溺赤消癉大便難久瘧咳逆煩心不眠脈沉手足寒嘔吐不嗜食善噫腹疼瘠瘦寒疝痃癖○治牙疼可灸七壯一云牙疼紅腫者瀉之陰股內濕癢生瘡便毒先補後瀉又云腎瘧嘔吐多寒閉戶而處其病難已太谿大鐘主之腰脊痛大便難手足寒並針委中大鐘（神農經）合崑崙申脈善療足腫之迍（玉龍賦）兼商陽治寒瘧有驗（百證賦）</p>
<p>大鐘在照海後一寸半針二分留三呼灸三壯</p>
<p>主治氣逆煩悶實小便淋閉洒洒腰脊強痛大便秘澀嗜臥口中熱虛則嘔逆多寒欲閉戶而處少氣不足胸脹喘息舌乾食噎不得下善驚恐不樂喉中鳴咳唾血○兼通里治倦言嗜臥（百證賦）治心性之呆癡（標幽賦）</p>
<p>照海在內踝下一寸針四分留六呼灸三壯一日針三分灸七壯</p>
<p>主治咽乾嘔吐四肢懈惰嗜臥善悲不樂大風偏枯半身不遂久瘧卒疝腹中氣痛小腹淋痛陰挺出月水不調○兼支溝能通大便之秘又合內關能翳腹疾之塊（玉龍賦）治月事不行可灸七壯又兼公孫治傷寒四日太陰經再用內關施截法（神農經）治噤口喉風用三稜針出血即安（攔江賦）兼大敦治傷寒（百證賦）兼百會太衝陰交治咽喉疾又兼陰交曲泉關元氣海同瀉治七疝如神（席弘賦）二蹺二陵腳氣者取此四穴又兼三里同治腳氣並在腰之疾（靈光賦）兼陽維內關能下胎衣又治喉中之閉塞（標幽賦）</p>
<p>水泉在內踝下微後直太谿下針四分灸五壯</p>
<p>主治目䀮䀮不能遠視女子月事不來來即多心下悶痛小腹痛小便淋陰挺出○兼天樞治月潮違限（百證賦）</p>
<p>復溜在交信後五分與交信並排針二分留三呼灸五壯七壯</p>
<p>主治腸澼痔疾腰脊內引痛不得俯仰善怒多言舌乾涎出足痿胻寒不得履目視䀮䀮腸鳴腹痛四肢腫十種水病五淋盜汗齒齲脈微細○治盜汗不收及面色痿黃可灸七壯（神農經）血淋灸五十壯（千金）針治腰脊閃挫疼痛遊風遍體（太乙歌）傷寒無汗宜瀉又起六脈之沉匿（玉龍賦）傷寒無汗先補合谷次瀉此穴（攔江賦）此穴專治氣滯在腰（席弘賦）治腫如神（靈光賦）</p>
<p>交信在三陰交下一寸後開些針四分留五呼灸三壯</p>
<p>主治五淋㿉疝陰急股腨內廉引痛瀉痢赤白大小便難女子漏血不止陰挺月事不調小腹痛盜汗○兼合陽治女子少氣漏血（百證賦）</p>
<p>築賓在三陰交直上二寸後開一寸二分針三分灸五壯</p>
<p>主治小兒胎疝癲疾吐舌發狂罵詈腹痛嘔吐涎沫足腨痛</p>
<p>陰谷在曲泉後橫直一寸半微下些針四分留七呼灸三壯</p>
<p>主治舌縱涎下腹脹煩滿溺難小腹疝急引陰陰股內兼痛為痿為痹膝痛不可屈伸女人漏下不止少妊○兼水分三里利小便消腫脹（太乙歌）治臍腹痛（通玄賦）</p>
<p>橫骨在大赫下一寸肓俞下五寸去中行五分針五分灸三壯五壯甲乙經曰針一寸</p>
<p>主治五淋小便不通陰器下縱引痛小腹滿目眥赤痛五臟虛○兼肓俞瀉五淋久積（百證賦）兼大都治氣滯腰疼不能立（席弘賦）</p>
<p>大赫在氣穴下一寸去中行五分針三分灸五壯千金云三十壯甲乙經作針一寸</p>
<p>主治虛勞失精陰痿上縮莖中痛目赤痛女子赤帶</p>
<p>氣穴在四滿下一寸去中行五分針三分灸五分甲乙經作針一寸</p>
<p>主治奔豚痛引腰脊瀉痢經不調</p>
<p>四滿在中注下一寸去中行五分針三分灸三壯甲乙經云針一寸千金云灸百壯</p>
<p>主治積聚疝瘕腸癖切痛石水奔豚臍下痛女人月經不調惡血㽲痛並無子可灸三十壯</p>
<p>中注在肓俞下一寸去中行五分針一寸灸五壯一云針五分</p>
<p>主治小腹熱大便堅燥腰脊痛目眥痛女子月事不調</p>
<p>肓俞在商曲下一寸半直臍旁相去五分針一寸灸五壯一云針五分</p>
<p>主治腹痛寒疝大便燥目赤痛從內眥始○兼橫骨瀉五淋之久積</p>
<p>商曲在石關下二寸去中行五分針一寸灸五壯一云針五分</p>
<p>主治腹中切痛積聚不嗜食目赤痛內眥始</p>
<p>石關在陰都下二寸少去中行五分針一寸灸三壯一云針五分</p>
<p>主治噦噫嘔逆脊強腹痛氣淋小便不利大便燥閉目赤痛婦人無子或藏有惡血上衝腹痛不可忍○治積氣疼痛可灸七壯孕婦禁灸（神農經）治噦噫嘔逆灸百壯（千金）兼陰交無子可搜（百證賦）</p>
<p>陰都在通谷下二寸少去中行五分針三分灸三壯甲乙經曰針一寸千金云灸隨年壯</p>
<p>主治心煩滿恍惚氣逆腸鳴肺脹氣搶嘔沫大便難脅下熱痛目痛寒熱痎瘧婦人無子藏有惡血腹絞痛</p>
<p>通谷在幽門下二寸少去中行五分針五分灸五壯</p>
<p>主治口喎暴喑積聚痃癖胸滿食不化膈結嘔吐目赤痛不明清涕項似拔不可回顧</p>
<p>幽門在巨關旁各五分針五分灸五壯</p>
<p>主治胸中引痛心下煩悶逆氣裡急支滿不嗜食數咳乾噦嘔吐涎沫健忘泄痢膿血少腹脹滿女子心痛逆氣善吐食不下○治心下痞脹飲食不化積聚疼痛可灸十四壯孕婦不可灸（神農經）兼玉堂能開徹煩心嘔噦（百證賦）</p>
<p>步廊在中庭旁二寸針三分灸五壯</p>
<p>主治胸脅滿痛鼻塞少氣咳逆不得息嘔吐不食臂不得舉</p>
<p>神封在步廊上二寸少去中行二寸針三分灸五壯</p>
<p>主治胸脅滿痛咳逆不得息嘔吐不食乳癰灑淅惡寒</p>
<p>靈墟在神封上二寸少去中行二寸針三分灸五壯</p>
<p>主治同神封</p>
<p>神藏在靈墟上二寸少去中行二寸針三分灸五壯</p>
<p>主治同上○兼璇璣治胸滿項強已試（百證賦）</p>
<p>彧中在神藏上二寸少去中行二寸針四分灸五壯</p>
<p>主治咳逆不得喘息胸脅肢滿多唾嘔吐不食○治氣喘痰壅可灸十四壯（神農經）一傳治咳嗽哮病唾血</p>
<p>俞府在彧中上二寸少去中行二寸針三分灸五壯</p>
<p>主治咳逆上氣嘔吐不食中痛○一云熱嗽瀉之冷嗽補之○兼乳根能治氣嗽痰哮（玉龍賦）</p>

<h2>足少陰腎經流注</h2>
<p>足少陰之脈起於小指之下斜趨足心（湧泉穴）出然骨之下（然谷穴）循內踝之後（太谿穴）別入跟中（太鍾穴）以上腨內（復溜穴）出膕內廉（陰谷穴）上股內後廉貫脊屬腎絡膀胱其直者從腎上貫肝膈入肺中循喉嚨挾舌本其支者從肺出絡心注胸中（自此交入手心主）是動則病飢不欲食麵黑如炭色咳唾則有血喉鳴而喘坐而欲起目䀮䀮如無所見心如懸若飢狀氣不足則善恐心惕惕若人將捕之是謂骨厥是主腎所生病者口熱舌乾咽腫上氣嗌乾及痛煩心心痛黃疸腸癖脊臀股內後廉痛痿厥嗜臥足下熱而痛灸則強食生肉（勉強飲食以生肌肉）緩帶披髮大杖重履而步盛者寸口大三倍於人迎虛者寸口反小於人迎也（靈樞）○酉時自至陰與湧泉循膝上行至胸腧府穴止（入門）○少陰根於湧泉結於廉泉（靈樞）</p>

<h2>足少陰腎經左右凡五十四穴</h2>
<p>湧泉二穴在足陷中屈足卷指宛宛中（銅人）○湧泉者足心也跑而取之（靈樞）○在腳心底宛中白肉際（資生）○在腳掌中心（入門）○足少陰脈之所出為井針入三分留七呼禁不可灸若灸廢人行動（資生）</p>
<p>然谷二穴一名龍淵在足內踝前起大骨下陷中（銅人）○然谷者然骨之下者（靈樞）○在內踝前直下一寸（資生）○足少陰脈之所流為榮針入三分留三呼不宜見血刺之多見血使人立飢欲食可灸三壯（靈樞）</p>
<p>太谿二穴一名呂細在足內踝後跟骨上動脈陷中（銅人）○在內踝後五分跟骨間動脈陷中（入門）足少陰脈之所注為腧針入三分留七呼可灸三壯○凡人病有此脈則生無則死（銅人）</p>
<p>太鍾二穴在足跟後沖中太谿下五分足少陰絡別走太陽針入二分留七呼可灸三壯（銅人）</p>
<p>照海二穴在足內踝下容爪甲陰蹺脈所生（銅人）○令患人穩坐足底相對赤白肉際陷中（綱目）○在內踝下四分微前小骨下（入門）○針入三分可灸七壯（銅人）</p>
<p>水泉二穴去太谿下一寸在內踝下足少陰郄針入四分可灸五壯（銅人）</p>
<p>復溜二穴一名伏白一名昌陽在足內踝上二寸筋骨陷中（銅人）○在內踝後上二寸動脈中（入門）○上內踝二寸動而不休（靈樞）○足少陰脈之所行為經針入三分留三呼可灸五壯（銅人）</p>
<p>交信二穴在足內踝上二寸少陰前太陰後廉前筋骨開腨陰蹺之郄也（銅人）○在內踝上二寸復溜前三陰交後筋骨間陷中（入門）○針入四分留五呼可灸三壯（銅人）</p>
<p>築賓二穴在內踝上二寸腨分中陰維之郄（銅人）○在骨後大筋上小筋下屈膝取之針入二分可灸五壯（入門）</p>
<p>陰谷二穴在膝內輔骨後大筋下小筋上（銅人）○在輔骨之後大筋之下小筋之上有動脈按之應手屈膝而得之（靈樞）○足少陰脈之所入為合針入三分留七呼可灸三壯（銅人）</p>
<p>橫骨二穴一名下極在大赫下一寸（銅人）○在橫骨中央宛曲如仰月陷中曲骨外一寸半（入門）○可灸三壯禁不可針（銅人）</p>
<p>大赫二穴一名陰維一名陰關在氣穴下一寸針入三分可灸五壯（銅人）</p>
<p>氣穴二穴一名胞門一名子戶在四滿下一寸針入三分可灸五壯（銅人）</p>
<p>四滿二穴一名髓府在中注下一寸（銅人）○挾丹田旁一寸半又云在心下八寸臍下橫紋是穴（資生）○針入一寸可灸五壯（入門）</p>
<p>中注二穴在肓腧下一寸針入一寸可灸五壯（銅人）</p>
<p>肓腧二穴在商谷下一寸去臍旁五分（銅人）○去臍旁各一寸半（資生）○平神闕外一寸半為正（入門）○針入一寸可灸五壯（銅人）</p>
<p>商谷二穴在石關下一寸針入一寸可灸五壯（銅人）</p>
<p>石關二穴在陰都下一寸針入一寸可灸三壯（銅人）</p>
<p>陰都二穴一名食宮在通谷下一寸針入一寸可灸三壯（銅人）</p>
<p>通谷二穴在幽門下一寸（銅人）○在上⿺辶鹵旁（資生）○針入五分可灸五壯（銅人）</p>
<p>幽門二穴一名上門在巨闕旁相去各五分（銅人）○平巨闕外一寸半（入門）○幽門挾巨闕一寸半四滿在丹田一寸半當以一寸半為正○幽門至橫骨去腹中行皆當為一寸半（資生）○針入五分可灸五壯（銅人）</p>
<p>步廊二穴在神封下一寸六分陷中仰而取之（銅人）○去中庭外二寸（入門）○針入二分可灸五壯（銅人）</p>
<p>神封二穴在靈墟下一寸六分陷中仰而取之針入三分可灸五壯（銅人）</p>
<p>靈墟二穴在神藏下一寸六分陷中仰而取之針入三分可灸五壯（銅人）</p>
<p>神藏二穴在彧中下一寸六分陷中仰而取之針入三分可灸五壯（銅人）</p>
<p>彧中二穴在腧府下一寸六分陷中仰而取之針入四分可灸五壯（銅人）</p>
<p>腧府二穴一名輸府在巨骨下璇璣旁各二寸陷中仰而取之針入三分可灸五壯（銅人）</p>

<h2>手厥陰心包絡經</h2>
<p>共九穴</p>
<p>天池在乳後一寸下五分針三分灸三壯</p>
<p>主治目䀮䀮不明頭痛胸脅煩滿咳逆臂腋腫痛四肢不舉上氣寒熱瘧熱病汗不出○治頸漏瘰癧灸百壯（千金）兼委陽穴腋腫針而速散（百證賦）</p>
<p>天泉在臂內極泉直下一寸大些針六分灸三壯一日針二分</p>
<p>主治惡風寒胸脅痛肢滿咳逆膺背胛臂間痛</p>
<p>曲澤在臂內廉橫紋正中居手太陰尺澤之後針三分留七呼灸三壯</p>
<p>主治心痛善驚身熱煩渴臂肘搖動掣痛不可伸傷寒嘔吐氣逆○兼少商治血虛口渴（百證賦）</p>
<p>郄門在掌後去腕五寸針三分灸五壯</p>
<p>主治嘔吐衄血心痛嘔噦驚恐神氣不足久痔</p>
<p>間使在掌後三寸針三分留七呼灸五壯</p>
<p>主治傷寒結胸心懸如飢嘔沫少氣中風氣塞昏危不語卒狂胸中澹澹惡風寒霍亂乾嘔腋腫肘攣卒心痛多驚咽中如鯁婦人月水不調小兒客忤久瘧可灸鬼邪隨年壯○乾嘔不止所食即吐不停灸三十壯若四肢脈絕不至者灸之便通此法能起死人又治卒死灸百息又十三鬼穴云此名鬼路針百邪癲狂當在第九次下針（千金）治脾寒寒熱往來渾身瘡疥灸七壯（神農經）兼風池環跳治瘧疾又兼氣海中極三里針小腹便澼（太乙歌）治痎瘧（玉龍賦）兼天鼎治失音休遲（百證賦）兼水溝治邪癲（靈光賦）治熱病頻噦（捷徑）</p>
<p>內關在掌後去腕二寸兩筋間與外關相對針五分灸五壯</p>
<p>主治中風失志實則心暴痛虛則心煩惕惕面熱目昏肢滿肘攣久瘧不已胸滿腸痛實則瀉之生瘡灸之○治心疼腹脹腹內諸疾可灸七壯（神農經）合照海能醫腹疾之塊（玉龍賦）兼公孫治肚痛（席弘賦）治傷寒太陰經四日者先用照海公孫後用內關施治（攔江賦）兼建里掃盡胸中之苦悶（百證賦）胸滿腹痛針內關（標幽賦）</p>
<p>大陵在掌後正橫紋陷中針三分留七呼灸三壯</p>
<p>主治熱病汗不出舌本痛喘咳嘔血心懸如飢善笑不休頭痛氣短胸脅痛驚恐悲泣嘔逆喉痹口乾目赤肘臂攣痛小便如血○治胸中疼痛胸前瘡疥可灸三壯（神農經）吐血嘔逆灸五十壯又凡卒患腰腫附骨癰疽節腫遊風熱毒此等疾但初覺有異即急灸之從手掌後第一橫紋後兩筋間灸五壯立俞患左灸右患右灸左當中者兩手俱灸又此為鬼心治百邪癲狂在第四次下針（千金）兼勞宮療心悶瘡痍又合人中頻瀉全去口氣又合外關支溝治肚疼秘結（玉龍賦）</p>
<p>勞宮在掌心屈中指無名指取之居中是穴針二分灸三壯</p>
<p>主治中風悲笑不休熱病汗不出脅痛不可轉側吐衄噫逆煩渴食不下胸脅肢滿口中腥氣黃疸手痹大小便血熱痔○心中懊憹痛針入五分補之（千金）兼大陵療心悶瘡痍（玉龍賦）治勞倦（靈光賦）兼後谿可治三消黃疸（百證賦）能退胃翻心痛（通玄賦）治憂噎（捷徑）一傳癲狂灸此效</p>
<p>中衝在手中指端去爪甲如韭葉針一分留三呼灸一壯</p>
<p>主治熱病汗不出頭痛如破身熱如火心痛煩滿舌強痛中風不省人事○治小兒夜啼多哭灸一壯炷如小麥（神農經）兼廉泉堪攻舌下腫痛（百證賦）一云主神氣不足失志○凡初中風暴僕昏沉痰涎壅盛不省人事牙關緊閉藥水不入急以三稜針針少商商陽中衝關衝少衝少澤使血氣流通乃起死回生急救之妙訣（乾坤生意）</p>

<h2>手厥陰心包經流注</h2>
<p>手厥陰之脈起於胸中出屬心包下隔歷絡三焦其肢者循胸出脅下腋三寸上抵腋下下循臑內行太陰少陰之問入肘中（曲澤穴）下臂行兩臂之間（間使穴腕中大陵穴）入掌中（勞宮穴）循中指出其端（中衝穴）其支別者從掌中循小指次指出其端（自此交入手少陽）是動則病手心熱肘臂攣急腋腫甚則胸脅肢滿心中澹澹大動面赤目黃善笑不休是主脈所生病者煩心心痛掌中熱盛者寸口大一倍於人迎虛者寸口反小於人迎也（靈樞）○戌時自腧府交與天池從手臂下行至中衝穴止（入門）心者五臟六腑之大主也精神之所舍也其臟堅固邪不能容也容之則心傷心傷則神去神去則死矣故諸邪之在於心者皆在於心之包絡包絡者心主之脈也故獨無輸焉其餘脈出入屈折其行之徐疾皆如手少陰心主之脈行也故竇漢卿孔穴旁通圖心經不出少衝少府神門靈道少海而代以中衝勞宮大陵間使曲澤則可知矣（綱目）</p>

<h2>手厥陰心包經左右凡一十八穴</h2>
<p>中衝二穴在手中指之端去爪甲如韭葉陷中手厥陰脈之所生為井針入一分留三呼可灸一壯（靈樞）</p>
<p>勞宮二穴一名五里一名掌中在掌中央屈無名指取之（銅人）○在掌中央橫紋動脈中（綱目）○在手掌橫紋中心屈中指取之（入門）○手厥陰脈之所流為榮針入三分留六呼可灸三壯（銅人）○只一度針過兩度令人虛不可灸屈中指為是屈無名指者非也（資生）</p>
<p>太陵二穴在掌後兩筋間陷中（銅人）○在掌後橫紋兩筋兩骨陷中（入門）○手厥陰脈之所注為腧針入五分可灸三壯（銅人）</p>
<p>內關二穴在掌後去腕二寸（銅人）○在大陵後二寸（入門）在兩筋間手心主絡別走少陽（綱目）○針入三分可灸三壯（銅人）</p>
<p>間使二穴在掌後三寸兩筋間陷中（銅人）○在大陵後三寸又云去腕三寸（入門）○手厥陰脈之所行為經針入三分可灸五壯（銅人）○靈樞云在兩筋之間三寸之中也有過則至無過則止注云其穴有大絡為限故入絡過腧掌後正勞宮後三寸寸止處是穴故曰有過則至無過則止（綱目）</p>
<p>郄門二穴在掌後去腕五寸一云大陵後五寸手厥陰郄針入三分可灸五壯（銅人）</p>
<p>曲澤二穴在肘內廉下陷中屈肘得之（銅人）○在肘腕內橫紋中央動脈曲肘取之（入門）○手厥陰脈之所入為合針入三分留七呼可灸三壯（銅人）</p>
<p>天泉二穴一名天濕在曲腋下去臂二寸舉臂取之針入三分可灸三壯（銅人）</p>
<p>天池二穴一名天會在腋下乳後一寸著脅直腋肋間（銅人）○在乳後一寸腋下三寸（綱目）○在乳外二寸側脅陷中（入門）○針入三分可灸三壯（銅人）</p>

<h2>手少陽三焦經</h2>
<p>共二十三穴</p>
<p>關衝在手無名指外側去爪甲如韭葉針一分留三呼灸三壯</p>
<p>主治頭痛口乾喉痹霍亂胸中氣噎不食時臂痛不能舉目昏昏○主三焦邪熱口渴唇焦口氣宜瀉此出血○壅熱盛於三焦關衝最宜（玉龍賦）兼啞門活舌緩不語（百證賦）治熱病煩心滿悶汗不出掌中大熱如火舌本痛口乾消燥久熱不去（捷徑）凡初中風暴僕昏沉痰涎壅盛不省人事牙關緊閉藥水不下急以三稜針針少商商陽中衝少衝關衝少澤使血氣流通乃起死回生急救之妙穴（乾坤生意）</p>
<p>液門在手小指次指間合縫紋頭針二分留二呼灸三壯</p>
<p>主治驚悸忘言寒厥臂痛不得上下痎瘧寒熱頭痛目眩赤澀泣出耳暴聾咽外腫牙齦痛若手臂紅腫痛楚瀉之出血為妙○治耳聾不得眠針入三分補之（千金）兼中渚治手臂紅腫（玉龍賦）兼魚際能療喉痛（百證賦）</p>
<p>中渚在手無名指後本節後骨直對針二分留三呼灸三壯</p>
<p>主治熱病汗不出臂指痛不得屈伸頭痛目眩生翳不明耳聾咽腫久瘧手臂紅腫瀉之出血灸五壯○針久患腰疼背痛（太乙歌）兼液門治手臂紅腫（玉龍賦）治久患傷寒肩背痛（席弘賦）脊心後痛針此立愈（通玄賦）五指不便取中渚（靈光賦）</p>
<p>陽池在手表腕上陷中自本節後骨直對腕中針二分留六呼灸三壯</p>
<p>主治消渴口乾煩悶寒熱瘧或因折傷手腕捉物不得臂不能舉○消渴口乾灸五十壯（千金）治手腕疼無力不能上舉至頭可灸七壯（神農經）</p>
<p>外關在陽池後二寸兩筋間陷中針三分留七呼灸三壯</p>
<p>主治耳聾渾焞無聞肘臂五指痛不能握若脅肋痛者瀉之○治肘臂不得屈伸五指盡疼不能握物可灸七壯（神農經）兼大陵支溝治肚痛秘結（玉龍賦）</p>
<p>支溝在陽池後三寸針二分留七呼灸七壯</p>
<p>主治熱病汗不出肩臂酸重脅腋痛四肢不舉霍亂嘔吐口噤暴喑鬼擊卒心痛產後血暈不省人事凡三焦相火熾盛及大便不通脅肋疼痛者俱宜瀉之○治頸漏馬刀灸百壯（千金）兼照海能通大便之秘又合外關大陵治肚疼秘結</p>
<p>會宗在陽池後三寸於支溝平微前五分針三分灸三壯一日禁針</p>
<p>主治五癇耳聾肌膚痛</p>
<p>三陽絡在陽池後四寸對支溝灸五壯禁針</p>
<p>主治暴喑不能言耳聾齒齲嗜臥身不欲動</p>
<p>四瀆在三陽絡前五分上一寸四分針六分留七呼灸三壯一日針三分</p>
<p>主治暴氣耳聾下齒齲痛</p>
<p>天井在肘微後些正中陷中針三分留七呼灸三壯甲乙經針一分</p>
<p>主治咳嗽上氣胸痛不得語唾膿不嗜食寒熱悽悽不得臥驚悸悲傷瘛瘲癲疾五癇風痹頭頸肩背痛耳聾目銳眥痛頰腫肘臂痛不得捉物及瀉一切瘰癧瘡腫癮疹○治咳嗽上氣風痹肘疼可灸七壯（神農經）</p>
<p>清冷淵在肘後寸半距天井一寸針三分灸三壯</p>
<p>主治諸痹痛肩臂肘臑不能舉○五般肘痛尋尺澤冷淵針後即收功（席弘賦）</p>
<p>消濼在臂臑上二寸後開一寸少針五分灸五壯一日針一分灸三壯</p>
<p>主治風痹頸項強急腫痛寒熱頭痛肩背急一傳海南治牙疼灸此穴</p>
<p>臑會在消濼上二寸微前針五分灸五壯</p>
<p>主治肘臂氣腫痠痛無力不能舉項癭氣瘤寒熱瘰癧</p>
<p>肩髎在肩髃後一寸三分微下些針七分灸三壯</p>
<p>主治臂重肩痛不能舉</p>
<p>天髎在肩井內一寸後開八分在肩外俞上一寸分針八分灸三壯</p>
<p>主治肩臂痠痛缺盆痛汗不出胸中煩滿頸項急寒熱</p>
<p>天牖在風池下一寸微外些針一分留七呼不宜補亦不宜灸灸即令人面腫資生經云灸一壯甲乙經云灸三壯</p>
<p>主治暴聾不聰氣目不明夜夢顛倒面無顏色頭風面腫項強○一曰若治面腫眼合先取噫嘻後針天牖風池其病即瘥若不先針噫嘻其病難愈</p>
<p>翳風在耳根後距耳五分針三分灸七壯</p>
<p>主治耳聾口眼喎斜口噤不開脫頷腫頰牙車急痛暴喑不能言○一云耳紅腫痛瀉之耳虛鳴補之補多瀉少○兼聽會治耳聾氣閉（百證賦）</p>
<p>瘈脈在翳風上一寸稍近耳根針一分灸三壯銅人云針出血如豆汁不宜多出一云禁灸</p>
<p>主治頭風耳鳴小兒驚癇瘛瘲嘔吐瀉痢無時驚恐目澀眵膏</p>
<p>顱息在瘈脈上一寸大些○以上翳風瘈脈顱息三穴自上而下緊耳後針一分灸七壯甲乙經灸三壯一日禁針出血多則殺人</p>
<p>主治耳鳴喘息小兒嘔吐瘛瘲驚恐發癇身熱頭痛不得臥聤耳腫流膿汁○痓病非顱息不愈（百證賦）</p>
<p>角孫在客主人上一寸針三分灸三壯</p>
<p>主治目生翳齒齦腫不能嚼唇吻燥頸項強○堪治耳齒之病</p>
<p>耳門在耳前肉峰下缺口外針三分留三呼灸三壯一云禁灸</p>
<p>主治耳聾聤耳膿汁耳生瘡齒齲唇吻強○但患傷寒兩耳聾耳門聽會疾如風（席弘賦）○兼絲竹空能住牙疼於頃刻（百證賦）耳鳴腰痛先五會後此穴及三里（天星秘訣）</p>
<p>和髎在眉直後髮際針三分灸三壯一日灸之目盲</p>
<p>主治頭痛耳鳴牙車引急頸項腫口噼瘛瘲</p>
<p>絲竹空在眉後陷中針三分留三呼禁灸灸之不幸令人目小及盲</p>
<p>主治頭痛目赤目眩視物䀮䀮拳毛倒睫風癇戴眼發狂吐涎沫偏正頭風○治頭風宜出血（神農經）兼耳門能治牙疼於頃刻（百證賦）治偏頭痛難忍（通玄賦）一傳主眼赤痛針一分出血</p>

<h2>手少陽三焦經流注</h2>
<p>手少陽之脈起於小指次指之端外側（關衝穴）上出兩指之間（本節前腋門穴本節後中渚穴）循手表腕（陽穴）也出臂外兩骨之間（支溝穴）上貫肘（天井穴）循臑外上項挾耳後直上出耳上角以屈下頰至䪼（䪼頰骨也）其支者從耳後入耳中出走耳前過客主人前（穴名）交頰至目銳眥（自此交入足少陽）是動則病耳聾渾渾焞焞嗌腫喉痹是主氣所生病者汗出目銳眥痛頰痛耳後肩臑肘臂外皆痛小指次指不用盛者人迎大一倍於寸口虛者人迎反小於寸口也（靈樞）○亥時自中衝交與關衝循臂上行至耳門穴止（入門）</p>

<h2>手少陽三焦經左右凡四十六穴</h2>
<p>關衝二穴在手小指次指之端外側去爪甲角如韭葉握拳取之手少陽脈之所出為井針入一分留三呼可灸三壯（銅人）</p>
<p>液門二穴在手小指次指間本節前陷中手少陽脈之所流為榮握拳取之針入二分留三呼可灸三壯（銅人）</p>
<p>中渚二穴在手小指次指本節後間陷中液門下一寸握掌取之手少陽脈之所注為腧針入三分留三呼可灸三壯（銅人）</p>
<p>陽池二穴一名別陽在手表腕上陷中（銅人）○在手掌背橫紋陷中手少陽脈之所過為原針入三分留三呼禁不可灸（銅人）</p>
<p>外關二穴在腕後二寸陷中在陽池後二寸手少陽絡別走心主針入三分留七呼可灸三壯（銅人）</p>
<p>支溝二穴在腕後三寸兩骨之間陷中陽池後三寸（銅人）○在腕後臂外三寸（資生）○手少陽脈之所行為經針入三分留七呼可灸二七壯（銅人）</p>
<p>會宗二穴在腕後三寸空中一寸（銅人）○在支溝外旁一寸空中（入門）○針入三分可灸三壯（銅人）</p>
<p>三陽絡二穴在臂上大交脈支溝上一寸（銅人）○在陽池後四寸（入門）○在肘前五寸外廉陷中（資生）○可灸七壯禁不可針（銅人）</p>
<p>四瀆二穴在肘前六寸外廉陷中針入六分留七呼可灸三壯（銅人）</p>
<p>天井二穴在肘外大骨之後肘上一寸陷中（銅人）○在曲肘後一寸又手按膝頭取之兩筋骨罅中又云肘後兩筋間屈肘乃得之（資生）○手少陽脈之所入為合（銅人）○針入一寸陷七呼可灸三壯（靈樞）</p>
<p>清冷淵二穴在肘上二寸伸肘舉臂取之針入三分可灸三壯（銅人）</p>
<p>消濼二穴在肩下臂外間腋斜肘分下行針入六分可灸三壯（銅人）</p>
<p>臑會二穴一名臑髎在肩前廉去肩頭三寸宛宛中針入七分留七呼可灸七壯（銅人）</p>
<p>肩髎二穴在肩端腨上陷中舉臂取之（銅人）○在肩端外陷腨會上斜（入門）○針入七分可灸三壯（銅人）</p>
<p>天髎二穴在肩缺盆中上毖骨之際陷中針入八分可灸五壯（銅人）○肩上廉十穴肩髎極外巨骨次之肩井又次之秉風又次之天髎極其里（綱目）</p>
<p>天牖二穴在頸大筋前缺盆上天容後天柱前完骨下發際上一寸陷中（銅人）○在耳下頸大筋外發際上一寸（入門）○針入一寸留七呼禁不宜灸若灸之面腫眼合先取噫嘻後針天牖風池其病即瘥（銅人）</p>
<p>翳風二穴在耳珠後尖角陷中按之引耳中痛針入七分可灸七壯（銅人）</p>
<p>瘈脈二穴一名資脈在耳本後雞足青絡脈刺出血如豆汁針入一分禁不可灸（銅人）</p>
<p>顱息二穴一名顱囟在耳後間青絡脈（銅人）○在耳後上青脈間（入門）○可灸七壯禁不可針（銅人）</p>
<p>絲竹空二穴一名目髎在眉後陷中（銅人）○在眉尾骨後陷中（入門）○針入三分留三呼禁不可灸不幸使人目小又令人目無所見（銅人）</p>
<p>角孫二穴在耳郭中間上開口有空（銅人）○在耳郭上中間髮際下（入門）○可灸三壯禁不可針（入門）</p>
<p>和髎二穴在耳門前銳發下陷中橫動脈針入三分禁不可灸（銅人）</p>
<p>耳門二穴在耳前起肉當耳中缺者針入三分留三呼可灸三壯（銅人）</p>

<h2>足少陽膽經</h2>
<p>共四十三穴</p>
<p>瞳子髎在目外去小眥五分針三分灸三壯</p>
<p>主治頭痛目癢外眥赤痛翳膜青盲遠視䀮䀮淚出多眵○一云兼少澤能治婦人乳腫</p>
<p>聽會在耳前肉峰之前上有下關下有耳門此穴居中針四分灸三壯</p>
<p>主治耳聾耳鳴牙車脫臼齒痛中風瘛瘲喎斜治耳聾腮腫（玉龍賦）耳聾針聽會更瀉迎香功如神兼金門治傷寒兩耳聾（席弘賦）兼翳風治耳聾氣閉</p>
<p>客主人在下關上五分針一分留三呼灸三壯甲乙經曰針太深令人耳無聞一日禁針一日針上關不得深下關不得久</p>
<p>主治口眼偏斜耳聾耳鳴聤耳聤目眩齒痛瘛瘲口噤不能嚼物</p>
<p>頷厭在懸顱上五分與風池上下相對有二寸風池微向外些針三分留三呼灸三壯氣府論注曰針深令人耳無所聞</p>
<p>主治頭風偏頭頸項俱痛目眩耳鳴多嚏驚癇歷節風汗出○兼懸顱治偏頭痛（百證賦）</p>
<p>懸顱與竅陰並竅陰在前懸顱在後相距三分大些針三分留三呼灸三壯</p>
<p>主治頭痛齒痛偏頭痛引目熱病汗不出○兼頷厭治偏頭痛</p>
<p>懸釐與完骨並完骨在前懸釐在後相距三分上直頷厭一寸下直風池一寸針三分留七呼灸三壯</p>
<p>主治偏頭痛面腫目銳眥痛熱病煩心汗不出</p>
<p>曲鬢在耳上入髮際一寸微後些直顱息針三分灸三壯</p>
<p>主治頷頰腫引牙車不得開口噤難言項強不得顧頭角痛巔風目眇</p>
<p>率谷在耳直上入髮際一寸高於曲鬢相距八分針三分灸三壯</p>
<p>主治腦痛兩頭角痛胃膈寒痰煩悶嘔吐酒後皮風膚腫○治頭風兩角疼痛可灸三壯至五壯小兒急慢驚風灸三壯炷如小麥</p>
<p>天衝在頷厭上四分橫直浮白針三分灸三壯</p>
<p>主治癲疾風痙牙齦腫驚恐頭痛○兼大橫治反張悲哭（百證賦）</p>
<p>浮白在耳上輪根入髮際一寸橫直大沖針三分灸三壯</p>
<p>主治咳逆胸滿喉痹耳聾齒痛項癭痰沫不得喘息肩臂不舉足不能行○專治癭氣（百證賦）一傳治眼目四時疼痛頭風痛</p>
<p>竅陰在浮白下一寸瘈脈後八分微上處髮際下針三分灸三壯</p>
<p>主治四肢轉筋目痛頭項痛耳鳴癰疽發熱手足煩熱汗不出咳逆喉痹舌強脅痛口苦</p>
<p>完骨在竅陰下七分發際中針三分留七呼灸三壯</p>
<p>主治頭痛頭風耳鳴齒齲牙車急口眼喎斜喉痹頰腫癭疾便赤足痿不收</p>
<p>本神在臨泣旁一寸入髮際五分針三分灸七壯</p>
<p>主治驚癇吐沫目眩項強急痛胸脅相引不得轉側偏風顛疾○兼身柱治顛疾效（百證賦）</p>
<p>陽白在眉上七分直瞳子針二分灸三壯</p>
<p>主治頭痛目昏多眵背寒慄重衣不得溫</p>
<p>臨泣在目上直入髮際五分距曲差一寸少針三分灸三壯一日禁灸</p>
<p>主治鼻塞目眩生翳眵蔑冷淚眼目諸疾驚癇反視卒暴中風不識人脅下痛瘧疾日西發○兼頭維可治目中淚出（百證賦）</p>
<p>目窗在臨泣後一寸少針三分灸五壯</p>
<p>主治頭目眩痛引外眥遠視不明面腫寒熱汗不出</p>
<p>正營在目窗後二寸少針三分灸三壯</p>
<p>主治頭痛目眩齒齲痛唇吻強急</p>
<p>承靈在曲鬢後寸半微高針三分灸五壯一日禁針</p>
<p>主治腦風頭痛惡風鼻窒不通</p>
<p>腦空在懸顱後七分風池上寸半針四分灸五壯</p>
<p>主治勞瘵身熱羸瘦腦風頭痛不可忍項強不得顧目瞑鼻衄耳聾驚悸癲風引目眇鼻痛</p>
<p>風池在天柱外八分下些天牖斜上六分入髮際陷中針四分灸三壯七壯炷不用大</p>
<p>主治中風偏正頭痛傷寒熱病汗不出痎瘧頸項如拔痛不得回目眩赤痛淚出鼽衄耳聾腰背俱痛傴僂引項筋力不收腳弱無力○治癭氣灸百壯（千金）兼環跳間使治瘧疾又兼風府取之治傷寒（太乙歌）兼絕骨可療傴僂（玉龍賦）尋到風府風池治傷寒百病（席弘賦）頭暈目眩覓風池（通玄賦）治溫病煩滿汗不出（捷徑）一傳治中風不語牙關緊閉湯水不能入口</p>
<p>肩井在肩上陷解中缺盆上大骨前一寸半以三指按取之當中指下陷者中針五分灸三壯孕婦禁針</p>
<p>主治中風氣塞涎上不語氣逆五勞七傷頭項頸痛臂不能舉或因撲傷腰痛腳氣上攻若婦人難產墜胎後手足厥逆針之立愈若灸更勝○凡產難針兩肩井一寸瀉之須臾即生○又臂重不舉灸隨年壯至百壯針五分補之○又治卒忤灸百壯○又治上氣咳逆短氣風勞百病灸二百壯○又灸㿗疝隨年壯（千金賦）針肩井須針三里方可使氣調（席弘賦）治乳癰極效（百證賦）除兩臂之不勝（通玄賦）兼曲池甄權針臂痛而復射（標幽賦）兼三里陽陵治腳氣痠痛（天星秘訣）</p>
<p>淵腋在腋下三寸宛宛中針三分禁灸灸之不幸生腫蝕馬刀瘍內潰者死</p>
<p>主治寒熱馬刀瘍胸滿無力臂不舉</p>
<p>輒筋在腋下三寸復前行一寸著脅針六分灸三壯</p>
<p>主治太息多唾善悲言語不正四肢不收嘔吐宿汁吞酸胸中暴滿不得臥</p>
<p>日月在期門直下八分針七分灸五壯</p>
<p>主治太息善悲小腹熱欲走多唾言語不正四肢不收○嘔吐宿汁吞酸灸神光百壯三報之</p>
<p>京門直對章門外開二寸針三分留七呼灸三壯一云針八分</p>
<p>主治腸鳴洞泄水道不利少腹急痛寒熱䐜脹肩背腰脾引痛不得俯仰久立</p>
<p>帶脈在京門直下二寸針六分灸五壯</p>
<p>主治腰腹縱水狀婦人小腹痛急瘛瘲月經不調帶下赤白兩脅氣引背痛○合關元多灸堪攻腎敗</p>
<p>五樞在帶脈直下二寸針一寸灸五壯</p>
<p>主治痃癖小腸膀胱氣攻兩脅小腹痛腰腿痛陰疝睪丸上入腹婦人赤白帶下○兼背縫治肩脊痛（玉龍賦）</p>
<p>維道對章門直下七寸針八分灸三壯</p>
<p>主治嘔逆不止三焦不調不食水腫</p>
<p>居髎在維道下二寸後開五分環跳前橫直環跳相去三寸微高些針八分灸三壯</p>
<p>主治肩引胸臂攣急不得舉腰引小腹痛○兼環跳委中治腿風濕痛（玉龍賦）</p>
<p>環跳在髀樞中側臥伸下足屈上足取之有大空針一寸留十呼灸三壯甲乙經云留二十呼灸五十壯</p>
<p>主治冷風濕痹不仁胸脅相引半身不遂腰胯痠痛膝不得伸遍身風疹○兼風池間使能除冷風膝痹並瘧疾（太乙歌）兼居髎委中治腿風濕痛（玉龍賦）兼陽陵治冷風濕痹（天星秘訣）兼後谿針腿痛（百證賦）中風宜針此又華佗兼絕骨針躄足而立行（標幽賦）○兼腰俞用燒針治冷風冷痹（席弘賦）兼陽陵治膝間並腋脅病（千金）能針偏廢軀折腰莫能顧冷風並濕痹身體似繩拘腿胯連腨痛屈轉重欷吁若人能針灸頃刻病消除（馬丹陽）</p>
<p>中瀆在髀骨外膝上五寸分肉間陷中針五分留七呼灸五壯</p>
<p>主治寒氣客於分肉間攻痛上下筋痹不仁</p>
<p>陽關在膝眼旁一寸針五分禁灸</p>
<p>主治風痹不仁股膝冷痛不可屈伸</p>
<p>陽陵泉在三里上六分橫開二寸針六分留十呼灸七壯至七七壯</p>
<p>主治偏風半身不遂足膝冷痹不仁無血色腳氣筋攣○治足膝冷痹不仁屈伸不得半身不遂脅肋疼痛可灸十四壯至二十一壯○兼陰陵驅膝腫之難消（玉龍賦）專治膝間疼痛宜用針燒又腳痛膝腫針三里又須絕骨二陵三陰交更兼太衝以行氣（席弘賦）遠達曲池治半身不遂（百證賦）治脅下肋邊疾（通玄賦）兼環跳治冷風濕痹又兼肩井三里治腳氣痠痛（天星秘訣）環跳與陽陵治膝前兼腋脅病（千金）治膝腫並麻木冷痹及偏風起坐腰背重面腫滿胸中舉足不能起坐臥似衰翁針入六分止神功妙不同（馬丹陽）</p>
<p>陽交在外踝上七寸針六分留七呼灸三壯</p>
<p>主治胸滿喉痹膝痛足不仁寒厥驚狂面腫</p>
<p>外丘在外踝上七寸與陽交在一處外丘在前陽交在後外丘高三分針三分灸三壯</p>
<p>主治頸項痛胸滿痿痹癲風惡犬傷毒不出○能收大腸（百證賦）</p>
<p>光明在懸鐘上一寸八分針六分留七呼灸五壯</p>
<p>主治熱病汗不出卒狂齧頰淫濼脛胻痛不能久立虛則痿痹偏細坐不能起實則足胻熱膝痛身體不仁○睛明治眼未效時合谷光明不可缺（席弘賦）兼地五會治眼癢痛（標幽賦）</p>
<p>陽輔在光明懸鐘二穴之中微向外針三分留七呼灸三壯</p>
<p>主治腰溶溶如水浸膝下膚腫筋攣百節痠疼痿痹馬刀厥逆頭項痛喉痹汗不出及汗出振寒痎瘧腰胻痠痛不能行立○治膝胻痠疼偏風不隨可灸十四壯（神農經）</p>
<p>懸鐘在足外踝上三寸當骨尖前動脈中針六分留七呼灸五壯</p>
<p>主治心腹脹滿胃熱不食喉痹咳逆頭疽中風虛勞頸項痛手足不收腰膝痛腳氣筋骨攣○兼三里陰交治連延腳氣又兼風池療傴僂（玉龍賦）腳氣膝腫針三里又須此穴兼二陵三陰交及太衝行氣（席弘賦）兼環跳華佗針躄足而立行（標幽賦）兼條口衝陽治足緩難行（天星秘訣）</p>
<p>丘墟在足外踝下微前陷中針五分留七呼灸三壯</p>
<p>主治胸脅滿痛不得息寒熱目生翳膜頸腫久瘧振寒痿厥腰腿痠痛髀樞中痛轉筋足脛偏細小腹堅卒疝○治肋下疼不得息小腹腎痛腳腕疼可灸七壯（神農經）兼商丘解谿堪追腳痛（玉龍賦）髀樞疼痛瀉丘墟（靈光賦）兼金門能醫轉筋（百證賦）</p>
<p>臨泣距俠谿一寸六分距地五會一寸針二分留五呼灸三壯</p>
<p>主治胸滿氣喘目眩心痛缺盆中及腋下馬刀瘍痹痛無常厥逆痎瘧日西發者淫濼胻酸灑淅振寒婦人月經不利季脅支滿乳癰○一云木有餘者宜瀉此或兼陽輔使火虛而木自平○頸漏腋下馬刀灸百壯（千金云）兼內庭能理小腹之䐜（玉龍賦）</p>
<p>地五會俠谿後一寸針一分禁灸甲乙經曰灸之令人瘦不出三年死</p>
<p>主治腋痛內損吐血足外無膏脂乳癰○兼三里治耳內蟬鳴腰欲折（席弘賦）兼光明治眼癢眼疼（標幽賦）耳內蟬鳴先五會次針耳門三里內（天星秘訣）</p>
<p>俠谿在足小指次指間合縫紋頭岐骨間針三分留三呼灸二壯</p>
<p>主治胸脅肢滿寒熱病汗不出目赤頷腫胸痛耳聾○兼陽谷治頷腫口噤</p>
<p>竅陰在足小指次指外側去爪甲角如韭葉針一分留三呼灸三壯</p>
<p>主治脅痛咳逆不得息手足煩熱汗不出癰疽口乾頭痛喉痹舌強耳聾轉筋肋不能舉</p>

<h2>足少陽膽經流注</h2>
<p>足少陽之脈起於目銳眥上抵頭角下耳後循頸行手少陽之脈前至肩上卻交出手少陽之後入缺盆其支別者從耳後入耳中出走耳前至目銳眥下大迎合於手少陽抵於䪼下加頰車下頸合缺盆以下胸中貫膈絡肝屬膽循脅裡出氣沖（穴名）繞毛際橫入髀厭中（即環跳穴）其直者從缺盆下腋循胸中過季脅（脅骨日肋肋盡處日季脅）下合髀厭中（腹下腿上節處是也）以下循髀陽出膝外廉（陽陵泉穴）下外輔骨之前（輔骨謂輔佐䯒骨在䯒之外）直下抵絕骨之端（陽輔穴）下出外踝之前（丘墟穴）循足跗上出小指次指之端（本節前俠谿穴本節後臨泣穴未乃竅陰穴）其支者從跗上入大指岐骨內出其端遠貫爪甲出三毛（自此交入足厥陰）是動則病口苦善太息心脅痛不能轉側甚則面微塵體無膏澤足外反熱是為陽厥是主骨所生病者頭痛角額痛目銳眥痛缺盆中腫痛腋下腫馬刀挾癭汗出振寒瘧胸脅肋髀膝外至脛絕骨外踝前及諸節皆痛小指次指不用盛者人迎大一倍於寸口虛者人迎反小於寸口也（靈樞）○子時自耳門交與瞳子髎循頭耳側脅下行至足竅陰穴止（入門）○少陽根於竅陰結於窗籠窗籠者耳中也（靈樞）</p>

<h2>足少陽膽經左右凡九十穴</h2>
<p>竅陰二穴在足小指次指端外側去爪甲角如韭葉足少陽脈之所出為井針入一寸留三呼可灸三壯（銅人）</p>
<p>俠谿二穴在足小指次指岐骨間本節前陷中足少陽脈之所流為榮針入二分留三呼可灸三壯（銅人）</p>
<p>地五會二穴在足小指次指本節之後陷中去俠谿一寸針入二分不可灸灸則使人羸瘦不出三年卒（銅人）</p>
<p>臨泣二穴在足小指次指本節後間去俠谿一寸半陷中足少陽脈之所注為腧針入三分留三呼可灸三壯（銅人）</p>
<p>丘墟二穴在足外踝下微前陷中去臨泣三寸足少陽脈之所過為原針入五分留七呼可灸三壯（銅人）</p>
<p>懸鐘二穴一名絕骨在足外踝上三寸動脈中足三陽之大絡按之陽明脈絕乃取之針入六分留七呼可灸三壯（銅人）</p>
<p>陽輔二穴在足外踝上四寸輔骨前絕骨端如前三分去丘墟七寸足少陽脈之所行為經針入五分留七呼可灸三壯（銅人）</p>
<p>光明二穴在足外踝上五寸少陽絡別走厥陰針入六分留七呼可灸五壯（銅人）</p>
<p>外丘二穴在足外踝上七寸骨陷中足少陽郄針入三分可灸三壯（銅人）</p>
<p>陽交二穴一名別陽一名足髎在外踝上七寸斜屬三陽分肉之間針入六分留七呼可灸三壯（銅人）</p>
<p>陽陵泉二穴在膝下一寸外廉陷中伸而得之（銅人）○在膝下外尖骨前（資生）○在膝品骨下一寸外廉兩骨陷中蹲坐取之足少陽脈之所入為合針入六分留十呼得氣即瀉可灸七壯至七七壯（銅人）</p>
<p>陽關二穴一名關陽一名關陵在陽陵泉上三寸犢鼻外陷中針入五分禁不可灸（銅人）</p>
<p>中瀆二穴在髀骨外膝上五寸分肉間陷中針入五分留七呼禁不可灸（銅人）</p>
<p>風市二穴任膝上外廉兩筋間正立以兩手著腿中指盡處是穴（入門）○在膝上外廉五寸（得效）○針入五分可灸五壯（入門）</p>
<p>環跳二穴在髀樞中側臥伸下足屈上足取之（銅人）○在髀樞碾子骨（一作硯子）後宛宛中（入門）○針入一寸留十呼可灸五十壯（銅人）</p>
<p>居髎二穴在章門下八寸三分監骨上陷中針入八分可灸三壯（銅人）</p>
<p>維道二穴在章門下五寸三分針入八分可灸三壯（銅人）</p>
<p>五樞二穴在帶脈下三寸水道旁一寸五分陷中針入一寸可灸五壯（銅人）</p>
<p>帶脈二穴在季脅端一寸八分針入六分可灸五壯（銅人）</p>
<p>京門二穴腎之募也一名氣府一名氣腧在監骨下腰中挾脊季脅本針入八分留十呼可灸三壯（銅人）</p>
<p>日月二穴膽之募也一名神光在期門下五分陷中直乳第二肋下（銅人）○在乳下二肋端（入門）○針入七分可灸五壯（銅人）</p>
<p>輒筋二穴在腋下三寸腹前行一寸著脅（銅人）○在淵腋前一寸（入門）○針入六分可灸三壯（銅人）</p>
<p>淵腋二穴在側腋下三寸宛宛中舉臂取之針入三分禁不可灸（銅人）</p>
<p>肩井二穴一名膊井在肩上陷罅中缺盆上大骨前一寸半以三指按取之當中指下陷中是可灸七壯禁不宜針（銅人）</p>
<p>風池二穴在顳顬（即腦空穴）後髮際陷中（銅人）○在耳後一寸半橫挾風府（入門）○針入三分留七呼可灸七壯（銅人）</p>
<p>腦空二穴一名顳顬在承靈後一寸半挾玉枕骨下陷中（銅人）○挾玉枕旁枕骨下陷中搖耳有空（入門）○針入五分得氣即瀉可灸三壯○曹魏公苦患頭風目眩華佗針此穴即俞（銅人）</p>
<p>承靈二穴在正營後一寸五分針入三分可灸五壯（銅人）</p>
<p>正營二穴在目窗後一寸五分針入三分可灸五壯（銅人）</p>
<p>目窗二穴一名至榮在臨泣後一寸針入三分可灸五壯今附三度刺目大明（銅人）</p>
<p>臨泣二穴在當目直上入髮際五分針入三分留七呼禁不可灸（銅人）</p>
<p>陽白二穴在眉上一寸直目瞳子針入二分可灸三壯（銅人）</p>
<p>本神二穴在曲差旁一寸五分直耳上（銅人）○在臨泣外一寸半（入門）○針入三分可灸七壯（銅人）</p>
<p>完骨二穴在耳後入髮際四分針入三分可灸七壯（銅人）</p>
<p>竅陰二穴在完骨上枕骨下搖耳有空針入三分可灸七壯（銅人）○側頭部在耳後者十二穴翳風帖耳瘈脈次之顱息又次之完骨又次之浮白最後竅陰又居浮白之上（綱目）</p>
<p>浮白二穴在耳後入髮際一寸半針入三分可灸七壯（銅人）</p>
<p>角孫二穴在耳郭中間上開口有空針入三分可灸三壯○側頭部在耳上者六穴率谷最上天衝次之角孫最下（綱目）</p>
<p>天衝二穴在耳上如前三分承靈後一寸針入三分可灸七壯（銅人）</p>
<p>率谷二穴在耳上入髮際一寸五分針入三分可灸三壯（銅人）</p>
<p>曲鬢二穴在耳上入髮際曲隅陷中鼓頷有空（銅人）○以耳掩前尖處是穴（入門）○在耳上將耳掩前正尖上是穴（資生）○針入三分可灸七壯（銅人）○側頭部在耳前者八穴頷厭在腦空上廉懸顱在腦空中廉懸釐在腦空下廉皆直頭角上至耳前曲鬢又在懸釐之後（綱目）</p>
<p>懸釐二穴在曲周上顳顬下廉（銅人）○從額斜上頭角下陷（入門）○針入三分留三呼可灸三壯（銅人）</p>
<p>懸顱二穴在曲周上顳顬中（銅人）○斜上額角中在懸釐間（入門）○針入三分可灸三壯（銅人）</p>
<p>頷厭二穴在曲周下顳顬上廉（銅人）○對耳額角外（入門）○在曲角下腦空之上上廉曲周皆當作曲角（資生）○針入五分留七呼可灸三壯（銅人）</p>
<p>客主人二穴一名上關在耳前上廉起骨開口有空動脈宛宛中可灸七壯禁不可針○若針必須側臥張口取之禁不可針深問曰何以不得針深曰上關若刺深令人欠而不得㰦下關若久留針即㰦而不得欠牙關急是故上關不得刺深下關不得久留針也（銅人）</p>
<p>聽會二穴一名聽呵一名後關在耳珠微前陷中開口有空（銅人）○在上關下一寸動脈宛宛中張口得之（綱目）○針入三分留三呼可灸五壯至二七壯（銅人）</p>
<p>瞳子髎二穴一名太陽一名前關在目外眥去眥五分針入三分禁不可外灸（銅人）</p>

<h2>足厥陰肝經</h2>

<h2>足厥陰經流注</h2>
<p>足厥陰之脈起於大指聚毛之際（大敦穴）上循足跗上廉（本節前行間穴本節後太衝穴）去內踝一寸（中封穴）上踝八寸交出太陰之後上膕內廉（曲泉穴）循股陰入毛中環陰器抵小腹挾胃屬肝絡膽上貫膈布脅肋循喉嚨之後上入頏顙（額也）運目繫上出額與督脈會於巔其支者從目系下頰裡環唇內其支者復從肝別貫膈上注肺口（自此交入手太陰）是動則病腰痛不可以俯仰丈夫㿗疝婦人小腹腫甚則嗌乾面塵脫色是主肝所生病者胸滿嘔逆洞泄狐疝遺尿閉癃盛者寸口大一倍於人迎虛者寸口反小於人迎也（靈樞）○丑時自竅陰交與大敦循膝股上行至期門穴止（入門）○厥陰根於大敦結於玉英絡於膻中（靈樞）</p>

<h2>足厥陰肝經左右凡二十六穴</h2>
<p>大敦二穴在足大指端去爪甲如韭葉後三毛中（入門）○在足大指聚毛中（資生）○足厥陰脈之所生為井針入三分留六呼可灸三壯（銅人）</p>
<p>行間二穴在足大指間動脈應手（銅人）○在大指次指岐骨間動脈陷中（入門）○足厥陰脈之所流為榮針入六分留十呼可灸三壯（銅人）</p>
<p>太衝二穴在足大指本節後二寸衝脈中（銅人）○在足大指間本節後二寸動脈應手（資生）○在行間上二寸（靈樞）○足厥陰脈之所注為腧針入二分留十呼可灸三壯（銅人）</p>
<p>中封二穴一名懸泉在足內踝前一寸陷中（銅人）○在內踝前一寸斜行小脈上（資生）○足厥陰脈之所行為經仰足取之（靈樞）○針入四分留七呼可灸三壯（銅人）○在內踝之前一寸半陷者之中使逆則宛使和則通搖足而得之其穴使足逆仰則穴有宛陷可定針使手足和其穴有巷道可通故曰使逆則宛使和則通也（靈樞）</p>
<p>蠡溝二穴一名交儀在足內踝上五寸足厥陰絡別走少陽針入二分留三呼可灸三壯（銅人）</p>
<p>中都二穴一名中郄在內踝上七寸脛骨中與少陰相直針入三分可灸五壯（銅人）</p>
<p>膝關二穴在犢鼻下二寸旁陷中向里針入四分可灸五壯（銅人）</p>
<p>曲泉二穴在膝內輔骨下大筋上小筋下陷中屈膝取之（銅人）○在輔骨下橫紋尖陷中（入門）○正膝屈內外兩筋間宛宛中又云在膝曲橫紋頭（資生）○足厥陰脈之所入為合針入六分留十呼可灸三壯（銅人）</p>
<p>陰包二穴一名陰胞在膝上四寸股內廉兩筋間針入六分可灸三壯（銅人）</p>
<p>五里二穴在氣衝下三寸陰股中動脈應手針入六分可灸五壯（銅人）</p>
<p>陰廉二穴在羊朱下去氣衝二寸動脈中針入八分留七呼可灸三壯若未經生產婦人可灸即有子（銅人）○羊朱二穴在氣衝外一寸（入門）</p>
<p>章門二穴脾之募也一名長平一名脅髎在大橫外直臍旁（銅人）○在臍上二寸橫取六寸側脅季脅端陷中（入門）○直臍季脅端側臥屈上足伸下足舉臂取之（綱目）在臍上二寸兩旁九寸（資生）針入六分可灸一百壯（銅人）</p>
<p>期門二穴肝之募也在不容旁一寸五分直兩乳下第二肋端（銅人）○直兩乳下第二肋端旁一寸半又云乳直下一寸半（資生）○令人仰臥從臍心正中向上五寸以墨點定從墨點兩邊橫量各二寸半此乃正穴大約直兩乳為的用同身寸（類聚）</p>

<h2>任脈</h2>
<p>共二十四穴</p>
<p>會陰在大便前小便後兩陰間正中針二寸留三呼灸三壯一日禁針惟卒死者針一寸補之溺死者令人倒馱出水用針補之尿屎出則活余不可針</p>
<p>主治陰汗陰中諸病前後相引痛不得大小便穀道病久痔相通男子陰寒衝心女子陰門痛經不通○一傳治婦人產後昏迷不省人事</p>
<p>曲骨在橫骨上中極下一寸毛際陷中動脈針一寸五分留七呼灸三壯一日針八分灸七壯至七七壯</p>
<p>主治小便脹滿水腫小便淋澀血癃㿉疝小腹痛失精虛冷婦人赤白帶下○水腫脹灸百壯千金云</p>
<p>中極在臍下四寸針八分留十呼灸三壯一日可灸百壯至三百壯孕婦不可灸○</p>
<p>主治陽氣虛憊冷氣時上衝心屍厥恍惚失精無子腹中臍下結塊水腫奔豚疝瘕五淋小便赤澀不利婦人下元虛冷血崩白濁因產惡露不行胎衣不下經閉不通血積成塊子門腫痛轉脬不得小便○治血結成塊月水不調產後惡露不止臍下積聚疼痛血崩不止可灸十四壯（神農經）兼氣海中極三里針治小腹便澼（太乙歌）妊不成數墮落灸玉泉五十壯三報之又為婦人斷緒最要穴又腹脹水腫堅滿灸百壯又腰痛小便不利轉胞灸七壯（千金云）</p>
<p>關元在臍下三寸針八分留七呼灸七壯甲乙經云針二寸氣府論注曰針一寸二分一日可灸百壯至三百壯○千金曰婦人針之則無子</p>
<p>主治積冷諸虛百損臍下絞痛漸入陰中冷氣入腹少腹奔豚夜夢遺精白濁五淋七疝溲血小便赤澀遺瀝轉胞不得溺婦人帶下瘕聚經水不通不妊或妊娠下血或產後惡露不止或血冷月經斷絕○一云但是積冷虛乏皆宜灸孕婦不可針針之則落胎如不落更針崑崙則立墜○一云治陰證傷寒及小便多婦人赤白帶下俱當灸此多者千餘壯少亦不下二三百壯活人多矣然須頻次灸之仍下兼三里故曰若要丹田安三里不曾干○治痃癖氣痛可灸二十一壯（神農經）治瘕癖灸五十壯又久痢百治不瘥灸三百壯分十日灸之並治冷痢腹痛及臍下結痛流入陰中發作無時仍灸天井百壯又治霍亂灸三七壯又治氣淋石淋㿗疝及臍下三十六種疾灸五十壯至百壯又云胞門閉塞絕子灸關元三十壯報之（千金云）合湧泉豐隆為治屍勞之例又云兼帶脈多灸堪攻腎敗（玉龍賦）治小便不禁又云兼照海陰交曲泉氣海同瀉治七疝痛如神（席弘賦）無子收陰交石關之鄉（百證賦）○一傳治婦人產後血氣痛子宮不成胎</p>
<p>石門在臍下二寸針六分留七呼灸五壯一日灸二七壯至百壯一云不宜多灸令人敗傷婦人禁針灸犯之終身絕孕</p>
<p>主治腹脹堅硬水腫支滿氣淋小便黃赤不利小腹痛泄瀉不止身寒熱咳逆上氣嘔血卒疝疼痛婦人因產惡露不止遂結成塊崩中漏下血淋○大腸閉塞氣結心下堅滿灸百壯又治少腹絞痛泄痢不止灸丹田百壯三報之又治血淋灸隨年壯又治水腫人中滿灸百壯（千金云）一傳欲絕產灸臍下二寸三分陰動脈中三壯</p>
<p>氣海在臍下一寸半宛宛中針八分灸五壯甲乙經曰針一寸三分一日灸百壯孕婦不可灸</p>
<p>主治下焦虛冷上衝心腹或為嘔吐不止或陽虛不足驚恐不臥奔豚七疝小腸膀胱癥瘕結塊狀為覆杯臍下冷氣陽脫欲死陰證傷寒卵縮四肢厥冷小便赤澀羸瘦白濁婦人赤白帶下月事不調產後惡露不止繞臍㽲痛小兒遺尿○一云治卒厥厥氣上攻兩脅心下痛奄奄欲絕此名奔豚先以熱湯洗兩足浸良久灸百壯○此氣海也凡藏氣憊一切真氣不足久疾不瘥者悉皆灸之○治水泄痢及小腹症積腹脹婦人症聚瘠瘦灸氣海百壯三報之（千金云）兼璇璣治尫羸喘促（玉龍賦）治五淋須更針三里又兼照海陰交曲泉關元同瀉治七疝小腹痛如神（席弘賦）針三陰與氣海專司白濁久遺精（百證賦）兼血海療五淋（靈光賦）一傳治小腸氣痛傷寒腹痛氣脹水鼓黃腫四時宜多灸</p>
<p>陰交在臍下一寸針八分灸五壯一日灸百壯孕婦不可灸</p>
<p>主治衝脈生病從少腹衝心而痛不得小便疝痛陰汗濕癢奔豚腰膝拘攣婦人月事不調崩中帶下陰癢產後惡露不止繞臍冷痛○治臍下冷疼可灸二十一壯（神農經）大小便不通灸三壯轉胞灸隨年壯又治水腫氣上下灸百壯（千金云）兼三里水分治鼓脹（玉龍賦）兼照海曲泉關元氣海同瀉治七疝小腹痛如神又云治小腸氣撮痛連臍急瀉此穴更於湧泉取氣甚妙又云兼百會太衝照海治咽喉疾（席弘賦）陰交陽別定血暈（標幽賦）兼三里治中邪霍亂又云無子取陰交石關之鄉（百證賦）一傳治腹內風寒走痛脹疼</p>
<p>神闕在當臍中灸三壯禁針針之令人惡瘍潰矢死不治一日納炒乾淨鹽滿臍上加厚姜一片蓋定灸五百壯或以川椒代鹽亦妙</p>
<p>主治陰證傷寒中風不省人事腹中虛冷傷憊腸鳴泄瀉不止水腫鼓脹小兒乳痢不止腹大風癇角弓反張脫肛婦人血冷不受胎者灸此永不脫胎○此穴在諸傢俱不言灸只云禁針銅人云宜灸百壯有徐平者卒中不省得桃源為灸臍中百壯始蘇更數月復不起鄭糾云有一親卒中風醫者為灸百壯而蘇後年逾八十向使徐平灸至三五百壯安知其不永年耶故神闕之灸須填細鹽然後灸之以多為良若灸至三五百壯不惟愈疾亦以延年若灸少則時或暫愈後恐復發必難救矣但夏月人神在臍乃不宜灸○納鹽臍中灸三壯治淋病又云凡霍亂納鹽臍中灸七壯並治脹滿（千金云）</p>
<p>水分在臍上一寸下脘下一寸禁針灸五壯甲乙經曰針一寸孕婦不可灸</p>
<p>主治水病腹堅黃腫如鼓沖胸不得息繞臍痛腸鳴泄瀉小便不通小兒陷囟○若水病脹滿堅硬不能食灸之大良日七壯至四百壯止但不可針針而水盡即死○腹脹水腫可灸十四壯至二十一壯（神農經）治反胃吐食灸二十壯又治腹脹繞臍結痛堅不能食灸百壯又霍亂轉筋入腹欲死用四人持其手足灸四五壯自不動即勿持之灸至十四壯（千金云）腹脹瀉此兼三里陰谷利水消腫（太乙歌）兼陰交三里治鼓脹（玉龍賦）兼陰陵能去水腫盈臍（百證賦）兼氣海治水腫（席弘賦）兼建里治肚腹浮腫脹膨膨（天星秘訣）</p>
<p>下脘在建里下一寸臍上二寸針八分灸五壯一日二七壯至百壯孕婦不可灸</p>
<p>主治臍上厥氣堅痛腹脹滿寒穀不化虛腫癖塊連臍瘦弱少食翻胃小便赤○兼中脘治腹堅（靈光賦）兼陷谷能平腹內腸鳴（百證賦）</p>
<p>建里臍上三寸中脘下一寸針五分留十呼灸五壯一云宜針不宜灸孕婦尤忌之</p>
<p>主治腹脹身腫心痛上氣腸鳴嘔逆不食○主霍亂腸鳴腹脹可針八分瀉五吸疾出針日灸二七壯至百壯（千金云）兼內關掃盡胸中之苦悶（百證賦）兼水分治肚腹腫脹（天星秘訣）</p>
<p>中脘在臍上四寸上脘下一寸針八分灸七壯一云二七壯至百壯孕婦不可灸</p>
<p>主治心下脹滿傷飽食不化五隔五噎翻胃不食心脾煩熱疼痛積聚痰飲面黃傷寒飲水過多腹脹氣喘溫瘧霍亂吐瀉寒熱不已或因讀書得奔豚氣上攻伏梁心下寒癖結氣凡脾冷不可忍心下脹滿飲食不進不化氣結疼痛雷鳴者皆宜灸之○此為府會故凡府病者當治之○虛勞吐血嘔逆不下食多飽多睡百病灸三百壯又治脹滿水腫氣聚寒冷灸百壯三報之又治奔豚伏梁冷氣針八分留七呼瀉五吸仍日灸二七至四百壯又主五毒注不能食飲灸至千壯又治霍亂先腹痛灸二七壯不瘥更二七壯又治中惡灸五十壯（千金云）兼腕骨療脾虛黃疸又云合上脘治九種心疼（玉龍賦）主治積痢（百證賦）兼下脘治腹堅（靈光賦）治食噎（捷徑云）</p>
<p>上脘在臍上五寸巨闕下一寸半去弊骨三寸針八分留七呼灸五壯千金云曰灸二七壯至百壯三報之孕婦不可灸</p>
<p>主治心中煩熱痛不可忍腹中雷鳴飲食不化霍亂翻胃嘔吐三焦多涎奔豚伏梁氣脹積聚黃疸心風驚悸嘔血身熱汗不出○治心疼積塊嘔吐可灸十四壯（神農經）閤中脘治九種之心疼（玉龍賦）兼豐隆針治心疼嘔吐傷寒吐蛔（太乙歌）合神門治發狂奔走（百證賦）治風癇熱病蛔蟲心痛（捷徑云）</p>
<p>巨闕在鳩尾下一寸針六分留七呼灸七壯一日針三分灸七七壯</p>
<p>主治上氣咳逆胸滿氣短九種心疼冷痛引少腹蛔痛痰飲咳嗽霍亂腹脹恍惚發狂黃疸中隔不利煩悶卒心痛屍厥蠱毒息賁嘔血吐痢不止牛癇○治吐逆不下食灸五十壯上氣胸滿牽背徹痛灸五十壯若霍亂心痛先吐灸二七壯未愈再二七壯又治卒忤灸百壯（千金云）治心腹積氣可灸十四壯又云治小兒諸癇病如口噦吐沫可灸三壯艾炷如小麥（神農經）兼針膻中能除膈痛飲蓄難禁（百證賦）</p>
<p>鳩尾在臆前蔽骨下五分無蔽骨者從岐骨際下行一寸禁針灸一云可針三分灸三壯此穴大難下針非甚妙高手不可輕針也</p>
<p>主治心驚悸神氣耗散癲癇狂病○鳩尾能治五般癇若下湧泉人不死（席弘賦）</p>
<p>中庭在膻中下一寸六分陷下仰而取之針三分灸五壯</p>
<p>主治胸脅肢滿噎塞吐逆食入還出小兒吐乳</p>
<p>膻中玉堂下一寸六分橫兩孔間仰臥取之禁針灸七壯針之不幸令人夭甲乙經曰針三分</p>
<p>主治一切上氣短氣痰喘哮嗽咳逆噎氣隔食反胃喉鳴氣喘肺癰嘔吐涎沫膿血婦人乳汁少○此氣之會也凡上氣不下及氣噎氣隔氣痛之類均宜灸之○上氣喘咳可灸七壯（神農經）胸痹心痛灸百壯上氣咳逆灸五十壯（千金云）兼天突醫喘嗽（玉龍賦）兼巨闕針之能除膈痛蓄飲難禁（百證賦））一傳澄傷寒風痰壅盛</p>
<p>玉堂紫宮下一寸六分陷中仰而取之針三分灸五壯一云少灸</p>
<p>主治胸膺滿痛心煩咳逆上氣喘急不得息喉痹咽壅水漿不入嘔吐寒痰○兼幽門能治煩心嘔吐（百證賦）</p>
<p>紫宮在華蓋下一寸六分陷中仰而取之針三分灸五壯</p>
<p>主治胸脅肢滿膺痛喉痹咽壅水漿不入咳逆上氣吐血煩心</p>
<p>華蓋在璇璣下一寸六分陷中仰而取之針三分灸五壯</p>
<p>主治咳逆喘急上氣哮嗽喉痹胸脅滿痛水飲不下○治氣喘咳嗽胸滿喘逆不能言語可灸七壯（神農經）兼氣戶治脅肋疼痛（百證賦）</p>
<p>璇璣在天突下一寸陷中仰而取之針三分灸五壯</p>
<p>主治胸脅滿咳逆上氣喘不能言喉痹咽腫水飲不下○兼氣海治尫羸喘促（玉龍賦）治胃中有積兼三里功多（席弘賦）兼神藏治膈滿項強已試（百證賦）</p>
<p>天突在結喉下三寸宛宛中針五分留三呼灸二壯甲乙經曰低頭取之針入一寸</p>
<p>主治上氣哮喘咳嗽喉痹五噎肺癰吐咯膿血咽腫暴喑身寒熱咽乾舌下急不得下食○治氣喘咳嗽可灸七壯（神農經）○兼膻中醫咳嗽（玉龍賦）治喘痰（靈光賦）兼肺俞治咳嗽連聲（百證賦）○治上氣氣悶咽塞聲壞灸五十壯（千金云）</p>
<p>廉泉在頷下結喉上中央舌本下仰而取之針三分留三呼灸三壯</p>
<p>主治咳嗽喘息上氣吐沫舌縱舌下腫難言舌根急縮不食涎出口瘡○兼中衝堪攻舌下腫痛（百證賦）</p>
<p>承漿在頤前下唇稜下陷中針二分留五呼灸三壯</p>
<p>主治偏風半身不遂口眼喎斜口噤不開暴喑不能言針三分徐徐引氣而出及治任之為病其苦內結男子為七疝女子為瘕聚○一云療偏風口喎面腫消渴飲水不休口齒疳蝕生瘡灸之亦佳日可七壯至七七壯止即血脈宣通其風應時立愈艾炷不必大但令當脈即能愈疾○小兒唇緊灸三壯又云凡噦令人惋恨灸七壯炷如小麥又十三鬼穴云此名鬼市治百邪癲狂當在第八次下針（千金云）瀉牙疼而即移（百證賦）治頭項強（通玄賦）</p>

<h2>任脈流注及孔穴</h2>
<p>任脈者起於中極之下以上毛際循腹裡上關元（穴名）至咽喉（承漿穴）屬陰脈之海也中行凡二十四穴（銅人）○任即妊也所謂生養之源女子之主（入門）</p>
<p>（頤前）承漿一穴一名懸漿一名天池在頤前唇下宛宛中開口取之針入三分可灸七壯（銅人）</p>
<p>（頷下）廉泉一穴一名舌本在頷下結喉上舌本間針入三分可灸三壯（銅人）</p>
<p>（膺上）天突一穴一名天瞿一名五戶在頤結喉下四寸宛宛中針入五分留三呼針宜橫下不得低可灸三壯（銅人）</p>
<p>璇璣一穴在天突下一寸陷中仰頭取之針入三分可灸五壯（銅人）</p>
<p>華蓋一穴在璇璣下一寸六分陷中仰頭取之針入三分可灸五壯（銅人）</p>
<p>紫宮一穴在華蓋下一寸六分陷中仰頭取之針入三分可灸五壯（銅人）</p>
<p>玉堂一穴　一名玉英在紫宮下一寸六分陷中仰頭取之針入三分可灸五壯（銅人）</p>
<p>膻中一穴一名元兒一名元見在玉堂下一寸六分（銅人）○橫直兩乳間陷中仰臥取之（綱目）○在鳩尾上二寸（資生）○可灸七壯至七七壯止禁不可針（入門）</p>
<p>中庭一穴在膻中下一寸六分陷中仰頭取之（銅人）○在鳩尾上一寸（入門）○針入三分可灸五壯（銅人）</p>
<p>（腹中）鳩尾一穴一名𩩲𩨗一名尾翳在臆前蔽骨下五分人無蔽骨者從岐骨之際量取一寸○此穴灸之則令人少心力又健忘且大難針大好手方可下針不然取氣多令人夭故並禁針灸（銅人）</p>
<p>巨闕一穴心之募也在鳩尾下一寸鳩尾拒者少令強一寸中人有鳩尾拒之針入六分留七呼得氣即瀉可灸七壯至七七壯（銅人）</p>
<p>上脘一穴一名上管一名胃脘在巨闕下一寸三分去蔽骨三寸針入八分先補後瀉可灸二七壯至百壯（銅人）</p>
<p>中脘一穴一名太倉胃之募也在臍上四寸（銅人）○中脘居心蔽骨與臍之中上下各四寸（資生）○針入八分留七呼瀉五吸可灸二七壯至一百壯（銅人）</p>
<p>建里一穴在中脘下一寸針入五分留七呼可灸五壯（銅人）</p>
<p>下脘一穴在建里下一寸針入八分留三呼瀉五吸可灸七壯至百壯（銅人）</p>
<p>水分一穴一名分水一名中守在下脘下臍上一寸針入八分留三呼瀉五吸若水病灸之大良可灸七壯至百壯禁不可針針則水盡則斃（銅人）</p>
<p>神闕一穴一名氣合在臍中央禁不可針可灸百壯（銅人）○禁針者刺之使人臍中惡瘍潰屎出者死（資生）○針則成水蠱病死（綱目）○中風不省人事可灸百壯至五百壯即蘇（資生）</p>
<p>陰交一穴在臍下一寸針入八分得氣即瀉可灸百壯（銅人）</p>
<p>氣海一穴一名脖胦一名下言在陰交下五分臍下一寸五分（銅人）○氣海者是男子生氣之海也一切氣疾皆灸之（資生）○針入八分得氣即瀉可灸百壯（銅人）○針入一寸二分灸三十壯年高者百壯（入門）</p>
<p>石門一穴一名利機一名精露三焦之募也針入五分可灸二七壯至百壯○婦人不可針終身絕子（銅人）</p>
<p>關元一穴一名丹田一名太中極小腸之募也針入八分留三呼瀉五吸可灸百壯至三百壯（銅人）○一云針入二寸可灸三十壯至三百壯（入門）</p>
<p>中極一穴一名氣原一名玉泉膀胱之募也在關元下一寸臍下四寸針入八分留十呼得氣即瀉可灸百壯至三百壯○婦人斷緒四度針針則有子也（銅人）○一云針入一寸二分日灸三十壯至二百壯（入門）</p>
<p>曲骨一穴一名回骨在橫骨之上毛際陷中動脈應手（銅人）○在中極下一寸臍下五寸（入門）○針入二寸可灸七壯至八七七壯（銅人）○一云針入一寸半灸五壯（入門）</p>
<p>會陰一穴一名屏翳在兩陰間（銅人）○在肛門之前前陰後兩陰間（入門）○針入二寸可灸三壯（銅人）</p>

<h2>督脈</h2>
<p>共二十八穴</p>
<p>長強在脊骶骨端伏地取之</p>
<p>主治腰脊強急不可俯仰狂病大小便難腸風下血五痔五淋下部疳蝕洞泄失精嘔血小兒囟陷驚癇瘛瘲脫肛瀉血此穴為五痔之本○一經驗治少年注夏羸瘦灸此最效○治赤白下痢灸窮骨頭百壯多多為佳又下漏五痔疳蟲食下部針三分伏地取之以大痛為度灸亦良日三十壯至七日止但不及針又灸尾翠骨七壯治脫肛神良千金作龜尾即窮骨也（千金翼）兼承山灸痔最妙（玉龍賦）連大杼行針治小腸氣痛又云小兒脫肛患多時先灸百會後長強（席弘賦）兼百會穴專治脫肛又云針長強與承山善主腸風新下血（百證賦）百會龜尾治痢疾（靈光賦）兼大敦治小腸疝氣（天星秘訣）</p>
<p>腰俞在二十一椎節下間宛宛中針二分留七呼灸五壯一日針五分灸七七壯</p>
<p>主治腰脊重痛不得俯仰舉動腰以下至足冷痹不仁強急不能坐臥灸隨年壯溫瘧汗不出婦人經閉溺赤灸後忌房勞強力○腰卒痛去窮骨上一寸灸七壯者即止（千金云）兼環跳燒針冷風冷痹</p>
<p>陽關在十六椎節下間伏而取之針五分灸三壯</p>
<p>主治膝痛不可屈伸風痹不仁筋攣不行</p>
<p>命門在十四椎節下間伏而取之針五分灸三壯一日針三分灸二十七壯若年二十以上者灸恐絕子</p>
<p>主治腎虛腰痛赤白帶下男子泄精耳鳴手足冷痹攣疝驚恐頭眩頭痛如破身熱如火骨蒸汗不出痎瘧瘛瘲裡急腹痛○腰痛不得動者令病人正立以竹杖拄地度至臍乃取杖度背脊灸杖頭盡處隨年壯良丈夫痔漏下血脫肛不食長泄痢婦人崩中去血帶下淋濁赤白皆灸之此俠兩旁各一寸橫三間寸灸之○治腰痛可灸七壯（神農經）治老人便多兼腎俞著艾（玉龍賦）兼肝俞能使瞽士視秋毫之末（標幽賦）一俗傳以此穴灸寒熱多效</p>
<p>懸樞在十三椎節下伏而取之針三分灸三壯五壯</p>
<p>主治腰脊強不得屈伸腹中積氣上下疼痛水穀不化瀉痢不止</p>
<p>脊中在十一椎節下間伏而取之針五分禁灸灸則令人僂</p>
<p>主治風癇癲邪腹滿不食五痔積聚下痢小兒痢下赤白秋末脫肛每則肛痛不可忍者灸之亦無妨</p>
<p>中樞在第十椎節下間俯而取之針五分禁灸灸之令人腰背傴僂一傳云此穴能退熱進飲食可灸三壯常用常效未見傴僂</p>
<p>筋縮在九椎節下間俯而取之針五分灸三壯五壯</p>
<p>主治癲疾驚狂脊強風癇目下視○兼水道專治脊強（百證賦）</p>
<p>至陽在七椎節下間俯而取之針五分灸三壯</p>
<p>主治腰脊強痛胃中寒不食少氣難言胸脅肢滿羸瘦身黃淫濼脛酸四肢重痛寒熱解㑊○一云灸三壯治喘氣立已○治寒熱脛酸四肢重痛咳嗽可灸三壯至七壯（神農經）卻疸治神疲（玉龍賦）</p>
<p>靈臺在六椎節下間俯而取之針三分灸三壯甲乙經無此穴出氣府論注</p>
<p>主治今俗以灸氣喘不能臥及風冷久嗽火到便愈</p>
<p>神道在五椎節下間俯而取之針五分留五呼灸五壯一日可灸七七壯至百壯禁針</p>
<p>主治傷寒頭痛寒熱往來痎瘧悲愁健忘驚悸牙車急張口不合小兒風癇瘛瘲可灸七壯○兼心俞治風癇常發自寧（百證賦）</p>
<p>身柱在三椎節下間俯而取之針五分留五呼灸五壯一日灸七七壯</p>
<p>主治腰脊痛癲癇狂走怒欲殺人瘛瘲身熱妄言見鬼小兒驚癇○治咳嗽可灸十四壯（神農經）能蠲嗽除膂痛（玉龍賦）兼本神穴治癲疾妙（百證賦）同陶道肺俞膏肓治虛損五勞七傷緊要法○一傳治四時傷寒</p>
<p>陶道在一椎節下間俯而取之針五分留五壯一日針三分</p>
<p>主治痎瘧寒熱灑淅脊強煩滿汗不出頭重目瞑瘛瘲恍惚不樂○兼身柱肺俞膏肓治虛損五勞七傷（乾坤生意）兼中膂俞治歲熱時行○一傳此穴善退骨蒸之熱</p>
<p>大椎在第一椎上陷者中針五分留五呼灸五壯一云以年為壯大椎為骨會骨病者可灸之</p>
<p>主治五勞七傷乏力風勞食氣痎瘧久不愈肺脹脅滿嘔吐上氣背膊拘急項頸強不得回顧○一云能瀉胸中之熱及諸熱氣若灸寒熱之法先大椎次長強以年為壯數○一云治身痛寒熱風氣痛○一云治衄血不止灸二三十壯斷根不發○凡瘧有不可瘥者從未發前灸大椎至發時滿百壯無不瘥○又云諸煩熱時氣溫病灸大椎百壯針三分瀉之○又治氣短不語灸隨年壯○又治頸癭灸百壯及大椎兩邊相去各一寸半少垂下各三十壯○百勞止虛汗（玉龍賦）治小兒急慢驚風（神農經）治諸虛寒熱灸此（竇太師）治熱不至肩（捷徑云）時傳以此治百病</p>
<p>啞門在項後入髮際五分宛宛中仰頭取之針二分不可深禁灸灸之令人啞</p>
<p>主治頸項強急不語諸陽熱盛衄血不止脊強反折瘛瘲癲疾頭風疼痛汗不出寒熱風痙中風屍厥暴死不省人事○治關衝治舌緩不語為緊要（百證賦）</p>
<p>風府在項入髮際一寸大筋內宛宛中針三分留三呼禁灸灸則令人喑</p>
<p>主治中風舌緩暴喑不語振寒汗出身重偏風半身不遂傷風頭痛項急不得回顧目眩反視鼻衄咽痛狂走悲恐驚悸欲自殺○一云主瀉胸中之熱與大杼缺盆中府同○風府風池尋得到傷寒百病一時消又云陽明二日尋風府又云從來風府最難尋須用功夫度淺深倘若膀胱氣未散更宜三里穴中尋○風傷項急求風府（通玄賦）一傳治感冒風寒嘔吐不止○邪病臥冥冥不自知風府主之又十三鬼穴云此名鬼枕治百邪癲狂當在第六次下針（千金云）</p>
<p>腦戶在枕骨下強間後一寸五分入髮際二寸禁針灸針中腦戶入腦立死亦不可灸令人喑</p>
<p>強間在後項後一寸五分針二分灸五壯一日禁灸</p>
<p>主治頭痛項強目眩腦旋煩心嘔吐涎沫狂走○兼豐隆治頭痛難禁（百證賦）</p>
<p>後頂在百會後一寸五分枕骨上針二分灸五壯</p>
<p>主治頸項強急額顱上痛偏頭痛惡風目眩不明</p>
<p>百會在前頂後一寸五分頂中央容豆許直兩耳尖針二分灸五壯甲乙經日針三分灸三壯一日灸頭頂不得過七七壯</p>
<p>主治頭風頭痛耳聾鼻塞鼻衄中風言語謇滯口噤不開或多悲哭偏風半身不遂風癇卒厥角弓反張吐沫心神恍惚驚悸健忘痎瘧女人血風胎前產後風疾小兒風癇驚風脫肛久不瘥○一日百病皆治宜針此二分得氣即瀉若灸至百壯停三五日後繞四畔用三稜針出血以井花水淋之令氣宣通否則恐火氣上壅令人目暗○一曰治悲笑欲死四肢冷氣欲絕身口溫可針人中三分灸百會三壯即蘇○扁鵲治虢太子屍蹶針取三陽五會而蘇（史記載）○治頭風可灸三壯小兒脫肛可灸三壯至五壯艾炷如小麥（神農經）兼囟會治卒暴中風（玉龍賦）○兼龜尾治痢疾（靈光賦）小兒脫肛患多時先灸百會後尾骶又云兼太衝照海陰交治咽喉疾（席弘賦）</p>
<p>前頂在囟會後一寸五分骨陷中針二分灸五壯一日灸七七壯</p>
<p>主治頭風目眩面赤腫小兒驚癇瘛瘲鼻多清涕頸項腫痛○治小兒急慢驚風可灸三壯艾炷如小麥（神農經）兼水溝治面腫虛浮</p>
<p>囟會在上星後一寸陷中針二分灸五壯一日灸二七壯至七七壯</p>
<p>主治腦虛冷痛頭風腫痛項痛飲酒過多頭皮腫風癇清涕○一云治目眩面腫鼻塞不聞香臭驚癇戴目昏不識人可灸二七壯至七七壯初灸即不痛病去即痛痛即罷灸若是鼻塞灸至四日漸退七日頓愈針入二分留三呼得氣即瀉頭風生白屑多睡針之彌佳針訖以末鹽生麻油相和揩髮根下即頭風永除○治頭風疼痛可灸三壯小兒急慢驚風灸三壯炷如小麥（神農經）邪病鬼癲囟上主之一名鬼門（千金云）兼百會治卒暴中風（玉龍賦）連玉枕療頭風（百證賦）</p>
<p>上星在鼻直上入髮際一寸陷者中可容豆針三分留六呼灸五壯一云宜三稜針出血以瀉諸陽熱氣</p>
<p>主治頭風頭痛頭皮腫面虛惡寒痎瘧寒熱汗不出鼻血臭涕鼻塞不聞香臭目眩睛痛不能遠視以細三稜針刺之即宣泄諸陽熱氣無令上衝頭目○鼻中瘜肉灸二百壯又云兼大椎灸瘧至發時令滿百壯炷如黍米又治鬼魅灸百壯又十三鬼穴此名鬼堂主百邪癲狂當在第十次下針○治頭風鼻淵（玉龍賦）</p>
<p>神庭在直鼻上入髮際五分發高者際邊是穴發低者高二三分灸三壯禁針針之令人癲狂目失明一日灸七壯至三七壯止</p>
<p>主治發狂登高妄走風癇癲疾角弓反張目上視不識人頭風鼻淵流涕不止頭痛目淚煩滿喘喝驚悸不得安寢○專理頭風（玉龍賦）</p>
<p>素髎在鼻端準頭針一分禁灸</p>
<p>主治鼻中瘜肉不消喘息不利多涕喎噼衄血一曰治酒酢風用三稜針出血</p>
<p>水溝在鼻下人中陷中針三分留六呼得氣即瀉灸三壯至七壯炷如小麥然灸不及針</p>
<p>主治中風口噤牙關不開卒中惡邪鬼擊不省人事癲癇卒倒消渴多飲水氣遍身浮腫瘟疫口眼喎噼俱宜針之若風水面腫針此一穴出水盡即頓愈○一雲水氣腫病但宜針此三分徐徐出之以泄水氣若針他穴水盡則死○治小兒急慢驚風可灸三壯炷如小麥（神農經）兼曲池穴治痿僕又云兼委中穴治腰脊閃痛又云合大陵頻瀉之全除口氣（玉龍賦）人中治癲功最高十二鬼穴不須饒（席弘賦）此穴為鬼市治百邪癲狂此當在第一次下針凡人中惡先掐鼻下是也鬼擊卒死者須即灸之（千金云）兼前頂治面腫虛浮（百證賦）水溝兼間使治邪癲（靈光賦）</p>
<p>兌端在上唇端針三分留六呼灸三壯炷如大麥</p>
<p>主治癲癇吐沫齒齦痛消渴衄血口噤口瘡臭穢不可近○小便赤澀兌端獨瀉大陽經（百證賦）</p>
<p>齦交在唇內上齒縫中針三分逆針之灸三壯</p>
<p>主治面赤心煩痛鼻生瘜肉不消頭額中痛頸項強目淚多眵赤痛牙疳腫痛小兒面瘡久癬不除點烙亦佳○專治鼻痔（百證賦）</p>

<h2>督脈流注及孔穴</h2>
<p>督脈者起於下極之腧並於脊裡上至風府入腦上巔循額至鼻柱屬陽脈之海中行凡二十七穴（銅人）○督之為言都也陽脈都會男子之主也（入門）</p>
<p>（鼻下）素髎一穴一名面正在鼻柱上端一云準頭針入三分禁不可灸（銅人）</p>
<p>水溝一穴一名人中在鼻柱下人中中直唇取之針入三分留五呼可灸三壯風水面腫針此穴即愈（銅人）</p>
<p>銳端一穴在唇上端一云在上唇中央尖尖上針入三分留六呼可灸三壯（銅人）</p>
<p>齦交一穴在唇內齒上齦縫筋中（銅人）○在唇內齒上縫中央（入門）○針入三分可灸三壯（入門）</p>
<p>（額上）神庭一穴在額前直鼻上入髮際五分可灸七壯禁不可針（入門）</p>
<p>上星一穴在神庭後入髮際一寸（銅人）○在額顱上鼻直中入髮際一寸陷中容豆是穴也○針入二分留十呼可灸三壯不宜多灸（銅人）</p>
<p>囟會一穴在上星後一寸陷者中可灸二七壯至七七壯初灸不痛病去即痛止灸禁不可針（銅人）</p>
<p>前頂一穴在囟會後一寸五分骨陷中針入一分可灸二壯至七七壯（銅人）</p>
<p>百會一穴一名三陽五會一名天滿在前頂後一寸五分頂中央旋毛中可容豆針入二分得氣即瀉可灸七壯○凡灸頭頂不得過七七壯緣頭頂皮膚淺薄灸不宜多（銅人）</p>
<p>（頂後）後頂一穴一名交沖在百會後一寸五分枕骨上針入三分可灸五壯（銅人）</p>
<p>強間一穴一名大羽在後頂後一寸五分針入三分可灸五壯（銅人）</p>
<p>腦戶一穴一名匝風一名合顱在枕骨上強間後一寸五分禁不可針令人啞可灸七壯亦不可妄灸（銅人）</p>
<p>風府一穴一名舌本在項入髮際一寸腦戶後一寸五分項大筋內宛宛中（銅人）○在項後髮際上一寸疾言其肉立起言休立下針入二分禁不可灸（銅人）</p>
<p>啞門一穴一名舌腫一名舌厭在風府後五分入髮際五分宛宛中入系舌本仰頭取之（銅人）○在項中央入髮際五分宛宛中去風府一寸（資生）○針入二分禁不可灸令人啞（銅人）</p>
<p>（背脊）大椎一穴在項後第一椎上陷中針入五分留三呼瀉五吸若灸隨年為壯（銅人）○凡灸椎骨當灸骨節突處方驗灸節下當骨則無驗以魚肉骨參之其言為可信盡依其言當骨節灸之（資生）○椎皆作節下皆作外（入門）</p>
<p>陶道一穴在項後大椎節下間俯而取之針入五分可灸五壯（銅人）</p>
<p>身柱一穴在第三椎節下間俯而取之針入五分可灸五壯（銅人）</p>
<p>神道一穴在第五椎節下間俯而取之可灸七七壯至百壯禁不可針（銅人）</p>
<p>靈臺一穴在第六椎節下間俯而取之可灸五壯禁不可針（銅人）</p>
<p>至陽一穴在第七椎節下間俯而取之針入五分可灸三壯（銅人）</p>
<p>筋縮一穴在第九椎節下間俯而取之針入五分可灸三壯（銅人）</p>
<p>脊中一穴一名神宗一名脊腧在第十一椎節下間俯而取之針入五分禁不可灸（銅人）</p>
<p>懸樞一穴在第十三椎節下間伏而取之針入三分可灸三壯（銅人）</p>
<p>命門一穴一名屬累在第十四椎節下間伏而取之針入五分可灸三壯（銅人）○背部中行自項中央直脊至命門穴與臍相對若取一杖正身立地以杖從地起量至臍切斷卻移向後量脊杖頭盡處是命門穴也（綱目）</p>
<p>陽關一穴在第十六椎節下間伏而取之針入五分可灸三壯（銅人）</p>
<p>腰腧一穴一名背解一名髓孔一名腰柱一名腰戶一名髓空在第二十一椎節下間宛宛中（銅人）○以挺伏地舒身兩手相重支額縱四體開然後巧取乃得真穴（綱目）○針入八分留三呼瀉五吸可灸七壯至七七壯止（銅人）</p>
<p>長強一穴一名氣之陰郄督脈別絡在脊骶端下陷中伏地取之乃得其穴針入二分留七呼可灸三十壯至二百壯（銅人）</p>

<h2>經外奇穴</h2>

<h2>頭部</h2>
<p>前神聰去前頂五分自神庭至此穴共四寸</p>
<p>主治中風風癇灸三壯</p>
<p>後神聰去百會一寸</p>
<p>主治中風風癇灸三壯</p>
<p>髮際平眉上三寸是穴</p>
<p>主治頭風眩暈疼痛延久不愈灸三壯</p>
<p>陽維在耳後引耳令前弦筋上是穴</p>
<p>耳風聾雷鳴灸五十壯（千金翼）</p>
<p>當陽當目瞳子直入髮際內一寸去臨泣五分是穴</p>
<p>主治風眩不識人鼻塞症灸三壯針三分○蝦蟆瘟針當陽及太陽多出惡血繼以綢系其肩下臑上即針刺左右尺澤大小血絡及委中血絡並棄血如糞則不曰而飲水神效</p>
<p>耳上穴</p>
<p>治癭氣灸風池及耳上髮際各百壯（千金翼）千金作兩耳後髮際</p>
<p>神聰四穴在百會左右前後四面各相去一寸</p>
<p>主頭風目眩風癇狂亂針入三分</p>
<p>太陽穴在兩額角眉後青絡針出血</p>
<p>治偏頭風○又治風目眶爛太陽當陽尺澤皆針棄血如糞神效</p>
<p>明堂在鼻直上入髮際一寸</p>
<p>主治頭風鼻塞多涕即上星</p>
<p>眉沖二穴在鼻直上入髮際一寸</p>
<p>主治頭風鼻塞多涕針入二分一云即星穴也</p>

<h2>面部</h2>
<p>印堂在兩眉中間</p>
<p>治小兒急慢驚風可灸三壯艾炷如小麥大○善治驚搐（玉龍）</p>
<p>海泉在舌下中央脈上</p>
<p>主治消渴針出血</p>
<p>左金津右玉液在舌上兩旁紫脈上</p>
<p>主治消渴口瘡舌腫喉痹三稜針針出血</p>
<p>唇里穴唇里正當承漿邊逼齒齦針三鋥</p>
<p>主治馬黃黃疸（千金翼）</p>
<p>夾承漿穴（夾承漿兩邊各一寸）</p>
<p>主治馬黃急疫（千金翼）</p>
<p>燕口在口吻兩旁燕口處赤白肉際</p>
<p>主治狂瘋罵詈撾斫人名為熱陽瘋灸此穴各一壯（千金翼）○狂邪鬼語灸十五壯○小兒大小便不通灸各一壯</p>
<p>鼻交頞中</p>
<p>主治癲風角弓反張羊鳴大風青風面風如蟲行卒風多睡健忘心中憒憒口噤卒倒不識人黃疸急黃此一穴皆主之針入六分得氣即瀉留三呼五吸不補亦宜灸然不及針慎酒面生冷醋滑豬魚蒜蕎麥漿水</p>
<p>魚腰一名印堂在兩眉中</p>
<p>主治眼疾針入二分</p>
<p>魚尾在目眥外頭</p>
<p>兼睛明太陽治目證（玉龍）</p>
<p>顳顬在眉尾中間上下有來去絡脈是針灸之所</p>
<p>鼻準在鼻柱尖</p>
<p>主治鼻上酒渣針出血</p>
<p>耳尖在耳尖卷耳取之</p>
<p>治目生白膜灸七壯不宜多灸</p>
<p>聚泉在舌以舌出口外使直有縫陷中</p>
<p>主治哮喘咳嗽久不愈用生薑切薄片搭舌上中灸七壯不宜多灸○熱喘用雄黃末少許和艾炷灸冷喘用款冬花末少許和艾灸灸畢即用生薑茶清微呷下若舌胎舌強少針出血</p>
<p>睛中二穴</p>
<p>在眼黑珠正中取穴之法先用布搭目外以冷水淋一刻方將三稜針於目外角離黑珠一分許針入半分之微然後入金針約數分深旁入自上層轉撥向瞳人輕輕而下斜插定目角即能見物一飯頃出針輕扶偃臥仍用青布搭目外再以冷水淋三日夜止初針盤膝正坐將箸一把兩手握於胸前寧心正視其穴易得治一切內障年久不能視物頃刻光明神秘穴也○凡學針人眼先試針內障羊眼能針羊眼復明方針人眼不可造次</p>

<h2>頸項部</h2>
<p>機關在耳下八分近前</p>
<p>凡卒中風口噤不開灸此二穴五壯即愈一日隨年為壯僻者逐左右灸之（千金翼）</p>
<p>百勞在大椎向髮際二寸點記將其二寸中折墨記橫布於先點上左右兩端盡處是</p>
<p>主治瘰癧灸七壯神效○又瘰癧聯珠瘡灸百勞三七壯至百壯肘尖百壯又先問審知初出核以針貫核正中即以石雄黃末和熟艾作炷灸核上針穴三七壯諸核從此亦消矣</p>

<h2>膺部</h2>
<p>龍頷在鳩尾上一寸半</p>
<p>主治心痛冷氣上灸百壯勿針（千金翼）</p>
<p>乳上穴</p>
<p>治乳癰妒乳以繩橫度口以度從乳上行灸度頭二七壯</p>
<p>通谷</p>
<p>在乳下二寸</p>
<p>主心痛惡氣上脅痛急灸五十壯（千金）</p>
<p>腋下穴</p>
<p>治噦噫膈中氣閉塞灸腋下聚毛下附肋宛宛中五十壯神良（千金翼）</p>
<p>旁廷在腋下四肋間高下正與乳相當乳後二寸陷中俗名注布與腋取之</p>
<p>主卒中惡飛屍遁注胸脅滿針入五分灸五十壯</p>
<p>肋頭</p>
<p>治瘕癖患左灸左患右灸右第一屈肋頭近第二肋下即是灸處第二肋頭近第三肋下間肉走前亦是灸處初日三壯次日五壯後七壯周而復始至十壯止惟大蒜</p>
<p>肋罅</p>
<p>治飛屍諸注以繩量病人兩乳間中屈之乃從乳頭向外量使當肋罅於繩頭盡處是穴灸隨年壯（千金）云三壯或七壯男左女右○凡中屍壯飛屍遁屍風屍屍屍注其狀皆腹脹痛急不得息氣上衝心胸兩脅或踝踴起或攣引腰脊灸乳後三寸男左女右可二七壯如不止多其壯數愈</p>
<p>乳下正居乳下一寸</p>
<p>主胃脘痛肝俞脾俞下三里膈俞太衝獨陰無乳下一寸各灸二十壯</p>

<h2>腹部</h2>
<p>長谷在夾臍相去五寸一名循脊</p>
<p>主治下痢不嗜食食不消灸五十壯三報之（千金）羸瘦食不化灸長谷胃俞俠臍旁各二寸各七壯</p>
<p>腸遺俠中極旁相去二寸半</p>
<p>治大便難灸隨年壯（千金）</p>
<p>肓募以乳頭斜度至臍中乃屈去其半從乳下量至盡處是穴</p>
<p>主治結氣囊里針藥不及者灸隨年壯</p>
<p>脅堂在腋下骨間陷中舉腋取之</p>
<p>主治胸腋氣滿噦噫喘逆目黃遠視䀮䀮可灸五壯</p>
<p>身交在少腹下橫紋中</p>
<p>治白崩中灸少腹橫紋當臍孔直下一百壯及治胞落㿗須三報之○又治大小便不通○又治尿床者可灸七壯</p>
<p>通關通關二穴在中脘穴旁各五分</p>
<p>主治五噎左捻能進飲食右捻能和脾胃此穴一針有四效下針良久後覺脾磨食又覺針動為一效次覺針病根腹中作聲為第二效次覺流入膀胱為三效四覺氣流</p>
<p>直骨在乳下大約離一指頭看其低陷之處與乳直對不偏者是穴也婦人按其乳直向下看乳頭所到之處正穴也</p>
<p>主治遠年咳嗽炷如小豆大灸三壯男左女右不可瘥誤其咳即愈不愈不可治</p>
<p>陰都在臍下一寸五分兩旁相去各三寸針五分</p>
<p>子宮二穴在中極兩旁各五分</p>
<p>胞門子戶氣門</p>
<p>子藏門塞不受精妊娠不成若隋胎胞漏見赤灸胞門五十壯關元左邊二寸是也右邊名子戶若胞衣不出及子死腹中或腹中積聚皆針入胞門一寸○胎孕不成灸氣門穴在關元旁三寸各五十壯又漏胎下血不禁灸百壯</p>
<p>臍下六寸兩旁各開一寸是穴灸三七壯內關太衝三壯獨陰五壯</p>
<p>治冷氣衝心疼</p>
<p>臍旁穴</p>
<p>以臘繩量患人口兩角為一寸作三折成三角以一角安臍心兩角在臍下兩旁盡處點記灸二七壯治冷心痛立瘥○治奔豚氣繞臍上衝灸二七壯兩丸蹇塞亦灸左取右右取左並灸氣衝七壯</p>
<p>經中穴在臍下寸半兩旁各三寸</p>
<p>治大小便不通灸百壯胞門五十壯營沖三壯大腸俞三壯膀胱俞三壯丹田二七壯</p>
<p>腸繞二穴在挾玉泉兩旁相去各二寸</p>
<p>主治大便閉塞灸以年為壯</p>

<h2>背部</h2>
<p>魂舍在挾臍兩旁相去一寸</p>
<p>主治小腸瀉痢膿血灸百壯小兒減之</p>
<p>後腋下穴</p>
<p>治頸漏灸背後兩邊腋下後文頭灸隨年壯</p>
<p>脊背五穴</p>
<p>治大人癲疾小兒驚癇灸背第二椎上及下窮骨尖二處乃以繩度量上下中折復量至脊骨上點記之共三處畢復斷此繩取其半者為三折而三合如△字樣以上角對中央一穴其二角正夾脊兩邊同灸之凡五處也各百壯（千金翼）</p>
<p>巨闕俞第四椎名巨闕</p>
<p>主胸膈中氣灸隨年壯</p>
<p>督俞在第六椎下兩旁相去各二寸禁針可灸一名高蓋</p>
<p>氣海俞在第十五椎下兩旁相去各二寸針三分留六呼可灸</p>
<p>關元俞在十七椎下兩旁相去各二寸針三分留六呼可灸</p>
<p>治瀉痢虛脹小便難婦人瘕聚諸疾</p>
<p>夾脊穴</p>
<p>治霍亂轉筋令病者合面臥伸兩手著身以繩橫牽兩肘尖當脊間繩下兩旁相去各一寸半所灸百壯無不瘥者此華佗法</p>
<p>下極俞在第十五椎名下極俞</p>
<p>主治腹中疾腰痛胱胱寒飲澼注下灸隨年壯（千金翼）</p>
<p>十七椎穴</p>
<p>轉胞腰痛灸十七椎五十壯（千金翼）</p>
<p>回氣在脊窮骨上赤白肉下</p>
<p>主治五痔便血失屎灸百壯○若灸窮骨惟多為佳（千金翼）</p>
<p>下腰一穴在八髎正中央脊骨上名三宗骨</p>
<p>主治瀉痢下膿血灸五十壯</p>
<p>環岡二穴在小腸腧下二寸橫紋間</p>
<p>主大小便不通灸七壯</p>
<p>胛縫二穴在背端骨下直腋縫尖及臂</p>
<p>主治肩背痛連針入三分瀉二吸</p>
<p>精宮在背第十四椎下各開三寸</p>
<p>專主夢遺灸七壯神效</p>
<p>崇骨在大椎上第一小椎是也</p>
<p>肩柱在肩端起骨尖</p>
<p>主治瘰癧及手不舉灸七壯</p>
<p>濁浴俠膽俞旁行相去五寸名濁浴</p>
<p>主治胸中膽病恐畏多驚少力口苦無味灸隨年壯</p>
<p>腰眼其法令病人平眠以筆於兩腰眼宛宛中點二穴各灸七壯此穴諸書所無而居家必用載三云其累試屢驗</p>
<p>主治諸勞瘵已深之難治者於癸亥日二更盡入三更時令病人平眠取穴灸三壯○一專治傳屍勞瘵已至滅門絕戶者有之此症因寒熱煎作血凝氣滯有化而為蟲者內食臟腑每致傳人百方難治惟灸可攻其法於癸亥日二更後將交夜半乃六神皆聚之時母使人知令病者解去下衣舉手同上略轉後些則腰間兩旁自有微陷可見是名鬼眼穴即俗人所謂腰眼也正身直立用墨點記然後上床合面而臥用小艾炷灸七壯或九壯十一壯尤好其蟲必於吐瀉中而出燒燬遠棄之此比四花等穴尤易且效○千金翼云治腰痛灸腰目窌在尻上約左右○又曰在腎俞下三寸夾脊兩旁各一寸半以指按陷中主治消渴此二說似皆指此穴</p>
<p>夾脊穴量三椎下近四椎上從脊骨上兩旁各五分灸三七壯至七七壯立瘥神效</p>
<p>尾窮骨上一寸左右各一寸有三穴</p>
<p>治腰痛不能屈伸兼腎俞委中各七壯</p>
<p>膝旁</p>
<p>主治腰痛不能伸曲腳痠難久立在曲䐐橫紋頭四處各三壯並一時吹火使之一時自滅一處灸不到其疾不愈</p>
<p>脊骨旁</p>
<p>治腰背傴僂在脊骨旁左右突起浮高處以針深刺灸五百壯至七八百壯若病歇則不必盡其數矣</p>

<h2>手部</h2>
<p>大骨在手大指第二節前尖上屈指當骨節中灸二七壯禁針</p>
<p>主治內瘴久痛及吐瀉</p>
<p>拳尖在中指本節前骨尖上握拳取之</p>
<p>主治風眼翳膜疼痛患左灸右患右灸左炷如小麥</p>
<p>五虎在手十指無名指背間本節前骨尖上各一穴握拳得之</p>
<p>主治手指拘攣</p>
<p>中魁在手中指第二節前骨尖上握指得之○又曰在手腕中上側兩筋間陷中灸二七壯蓋陽谿穴也</p>
<p>手中指第一節穴</p>
<p>治牙齒疼灸兩手中指背第一節前有陷處七壯下火立愈</p>
<p>中泉在手腕外間陽池陽谿中間陷中灸七壯</p>
<p>主治胸中氣滿不得臥肺脹滿彭彭然目中白翳掌中熱胃氣上逆唾血及心腹中諸氣痛○又治少腹積聚腰脊周痹咳嗽大便難腎俞以年壯肺俞大腸肝俞太衝各七壯中泉獨陰曲池同</p>
<p>手掌後白肉際穴</p>
<p>主治霍亂轉筋在兩臂及胸中灸手掌後白肉際七壯</p>
<p>虎口</p>
<p>治小兒唇緊灸此穴男左女右七壯兼承漿三壯○煩熱頭疼針三分○心痛灸兩虎口白肉際七壯</p>
<p>手足髓孔手髓孔在腕後尖骨頭宛宛中腳髓孔左足外踝後一寸</p>
<p>俱主痿退風半身不遂可灸百壯</p>
<p>兩手研子骨</p>
<p>治踠豆瘡灸兩手腕研子骨尖上三壯男左女右</p>
<p>河口</p>
<p>治狂走驚癇灸河口五十壯在手腕後陷中動脈</p>
<p>肘尖</p>
<p>治腸癰屈兩肘尖骨頭各灸百壯則下膿血者自愈○又云正灸肘頭銳骨</p>
<p>八關八穴</p>
<p>在手十指間</p>
<p>治大熱眼痛睛欲出針刺出血即愈</p>
<p>小骨空穴在手小指二節尖上</p>
<p>治眼疾及爛弦風眼灸九壯以口吹火滅</p>
<p>二白四穴在掌後橫紋上四寸手厥陰脈兩穴相併一穴在兩筋中一穴在大筋外</p>
<p>主治痔漏下血癢痛針入三分瀉兩吸</p>
<p>龍元二穴在列缺上青脈中</p>
<p>主治下牙痛灸七壯○兼合谷下三里神門列缺各三壯呂細二七壯治牙頰痛</p>
<p>奪命在曲澤上</p>
<p>主治目昏暈針三分禁灸</p>
<p>大都二穴在手大指次指間虎口赤白肉際屈掌取之</p>
<p>主治頭風及牙疼痛針一分灸七壯</p>
<p>上都二穴在食指中指本節岐骨間</p>
<p>主治手臂紅腫針一分灸七壯</p>
<p>中都二穴在手中指無名指之間本節前岐骨間</p>
<p>治手臂紅腫針一分灸三壯</p>
<p>下都二穴在手小指無名指之間本節前岐骨間針一分灸三壯</p>
<p>四縫左右十六穴在手四指內中節橫紋紫脈上針出血</p>
<p>十宣一十穴在手十指頭端去爪甲一分針一分治乳蛾</p>
<p>大指甲根排刺三針治雙蛾重者一日再刺</p>
<p>手大指甲後第一節橫紋頭白肉際兼肝俞各灸一壯</p>
<p>治大人小兒雀目</p>
<p>手大指內側橫紋頭</p>
<p>治目生白翳兼小指本節尖各灸三壯○手五指不能曲伸灸一壯神效</p>
<p>手掌後臂間穴</p>
<p>治疔腫灸掌後橫紋後五指許男左女右七壯即驗已用得效○又云治風牙疼以繩量自手中頭至掌後橫紋折為四分乃復自橫紋比量向後放臂中盡處兩筋間是穴灸三壯隨左右灸之兩患者灸兩臂至驗</p>
<p>手表腕上踝骨尖端</p>
<p>治上下齒痛灸此處如不愈更灸七壯左痛灸</p>
<p>上右痛灸左神效</p>
<p>高骨二穴在掌後寸部前五分針一寸半灸七壯</p>
<p>治手病</p>
<p>鬼眼四穴在手太陽後太胛中用如韭葉兩指起用帛縛之當兩指岐縫中是穴又二穴在足大指取穴亦如在手者同</p>
<p>治五癇等症發疾灸之效甚</p>

<h2>足部</h2>
<p>膝眼在膝頭骨下兩旁陷中刺五分禁灸</p>
<p>主治膝冷痛不已○兼髖骨治腳腿腫痛</p>
<p>髖骨在膝蓋上梁丘旁外開一寸</p>
<p>主治兩腳膝紅腫痛寒濕走注白虎歷節風痛腿風不能舉動</p>
<p>風市在後</p>
<p>交儀</p>
<p>治婦人漏下赤白月水不利灸交儀穴在內踝上五寸</p>
<p>營池</p>
<p>主婦人下血漏赤白灸營池四穴三十壯在內踝前後兩邊池上脈一名陰陽</p>
<p>漏陰</p>
<p>治婦人漏下赤白四肢酸削灸漏陰三十壯穴在內踝下五分微動脈上</p>
<p>足太陰太陽穴</p>
<p>治婦人逆產足先出刺太陰入三分足入乃出針穴在內踝後白肉際骨陷宛宛中胞衣不出刺足太陽入四分在外踝後一寸宛宛中足踝</p>
<p>治小兒重舌灸右足踝上七壯○又云灸兩足外踝上七壯○又治齒頭灸外踝上高骨前交脈上七壯○又治轉筋十指拘攣灸足外踝骨上七壯○又治翻胃吐食灸內踝下稍斜向前有穴三壯或曰向前一指○又治諸惡漏中冷瘜肉出灸足內踝上各三壯二年六壯</p>
<p>外踝尖在外踝尖上三寸</p>
<p>主治外轉筋可灸七壯或刺出血</p>
<p>踝尖在足內踝尖上</p>
<p>主治下牙痛○又曰腳足轉筋不忍內筋急內踝尖七壯外筋急外踝尖七壯</p>
<p>內崑崙在足內踝後陷中</p>
<p>主治轉筋針入六分氣至瀉之</p>
<p>承命在內踝後上行三寸動脈中</p>
<p>治狂邪驚癇灸三十壯一日七壯</p>
<p>足踵</p>
<p>治霍亂轉筋灸湧泉三七壯如不止灸足腫聚筋上白肉際七壯立愈</p>
<p>陰陽穴在足拇指下屈里表頭白肉際</p>
<p>治婦人下漏赤白注瀉灸隨年壯三報之</p>
<p>獨陰在足第二趾下橫紋中</p>
<p>主治乾嘔吐伏梁奔豚積聚小腸疝氣死胎胎衣不下胸痛吐冷酸水太衝三壯內關二壯獨陰五壯足大指內初節橫紋中三壯尾窮骨五十壯○治臍下結塊如盆關元間使各三十壯太衝太谿三陰交各三壯腎俞以年壯獨陰五壯○陰卵偏大入腹灸太衝獨陰三陰交關元足第二指上穴灸足第二指上一寸隨年壯治水病</p>
<p>手足小指穴</p>
<p>主治食注灸手小指尖頭男左女右隨年壯○又治消渴症初灸兩手足小指頭及項椎隨年壯又灸膀胱俞橫三間寸灸之亦隨年壯五日亦報之又治㿗疝灸手小指端七壯左灸右右灸左</p>
<p>血郄即百蟲窠在膝內廉上膝三寸陷中</p>
<p>主腎臟風瘡針入二寸半灸二七壯止</p>
<p>氣端在足十指端</p>
<p>主腳氣日灸三壯神效</p>
<p>鶴頂在膝蓋骨尖上</p>
<p>主兩足癱瘓無力灸七壯</p>
<p>陰獨八穴在足四指間</p>
<p>主婦人月經不調須待經定為度針三分灸三壯</p>
<p>通理在足小指上二寸</p>
<p>主婦人崩中及經血過多針入二分灸二七壯</p>
<p>呂細二穴在足內踝尖</p>
<p>主治上牙痛灸二七壯</p>
<p>營沖即營池</p>
<p>內太衝二穴在足太衝穴對內旁隔大筋陷中舉足取之</p>
<p>主治疝氣上衝呼吸不通針一分灸三壯極妙</p>
<p>甲根在足大拇指端爪甲角隱皮爪根左右廉內甲之隙治疝針一分</p>
<p>足大指橫紋穴在三毛中</p>
<p>治卒中惡悶熱毒欲死灸足大指橫紋隨年為壯○治陰腫欲潰困憊灸大拇指本節橫紋中五壯一日隨年壯○治㿗卵疝氣灸足大指本節間三壯○又治㿗疝灸足大指內側去端一寸白肉際隨年壯甚驗若雙㿗灸兩處○又治㿗疝卵腫如瓜入腹欲死灸足大指下橫紋中隨年壯即腫邊灸之神驗○又治老少大便失禁灸兩腳大指去甲一寸所三壯○又治卒癲病灸聚毛中七壯○又治鼻衄時癢灸足大指節橫理三毛中十壯劇者百壯並主陰腫○又治久魘不醒者灸兩足大指聚毛中二十一壯</p>
<p>手足大指爪甲穴</p>
<p>治卒中邪魅鼻下人中及手足大指爪甲令艾炷半在爪上半在肉上灸七壯不止十四壯炷如雀矢</p>
<p>風市在膝上七寸外側兩筋間又取法令正身平立直垂兩手著腿當中指頭盡處陷中是穴針五分灸三五壯　病輕者不可減百壯重者灸五六百壯（千金）</p>
<p>主治腰腿痠痛足脛麻頑腳氣起坐艱難先瀉後補風痛先補後瀉此風病冷痛之要穴○兼陰市能驅腿腳之乏力（玉龍）治偏風半身不遂兩腿疼痛灸二十一壯（神農經）</p>
<p>阿是穴即天應穴</p>
<p>兼風門肩井風池崑崙天柱風府絕骨治項強詳其經絡治之兼針阿是穴隨痛隨針之法能行則無不神效</p>
<p>足大指甲根</p>
<p>治積年胸痛足大指爪甲之本根爪甲之半當中灸七壯男左女右太衝三壯獨陰五壯章門七壯立愈若或不愈更灸○陰疝針一分灸三壯</p>
<p>踝下在內踝下白肉際</p>
<p>治滿身卒腫面浮洪大灸三壯立效</p>
<p>足大指節</p>
<p>治癲癇在足大指本節內紋及獨陰穴各七壯</p>

<h2>陰部</h2>
<p>橫骨</p>
<p>婦人遺尿不知時出灸橫骨當陰門七壯○又治㿗疝在橫骨兩旁夾莖灸之</p>
<p>泉陰在橫骨旁三寸</p>
<p>治㿗疝偏大灸泉陰百壯三報之（千金翼）</p>
<p>陰囊下橫紋</p>
<p>治風氣眼反口噤腹中切痛灸陰囊下第一橫理十四壯（千金翼）又胸痛口噤陰囊下十字文期門大陵神門各灸三壯</p>
<p>陰莖</p>
<p>治卒癲病灸陰莖上宛宛中三壯得小便通即瘥當尿孔上是穴○又灸陰莖頭三壯</p>
<p>羊矢在會陰旁三寸股內橫紋中按皮肉間有核如羊矢可針三分灸七壯</p>
<p>闌門二穴在玉莖旁二寸</p>
<p>治疝氣衝心欲絕針入二寸半灸二七壯</p>
<p>囊底在陰囊下十字文</p>
<p>主治腎臟風瘡及小腸疝氣一切腎病灸七壯</p>
<p>勢頭</p>
<p>治癲癇穴在陰莖頭尿孔上宛宛中灸三七壯著火哀乞即瘥不問男女重者七七壯輕者五壯七壯</p>
<p>神庭　腦戶　承靈　顱息　囟會　神道　靈臺　肩井　膻中　客主人　鳩尾　水分　神闕　會陰　石門　絡卻　玉枕　雲門　承泣　缺盆　合谷　五里　氣衝　人迎　乳中　伏兔　三陰交　然谷　青靈　角孫　橫骨　三陽絡　承筋　箕門　犢鼻　肺俞　心俞　肝俞　膽俞　脾俞　腎俞　四白　天樞</p>

<h2>禁針灸</h2>
<p>神庭禁針針之令人癲狂目失明</p>
<p>腦戶禁針灸刺中腦戶入腦立死</p>
<p>承靈禁針</p>
<p>顱息禁針出血多則殺人</p>
<p>囟會小兒八歲以前禁針蓋其囟門未合針之不幸令人夭</p>
<p>神道禁針</p>
<p>靈臺</p>
<p>肩井此足陽明之會連五臟氣若針深令人悶倒連補足三里須臾平復凡針肩井者皆以三里下其氣一日此臟氣所聚之處不宜補</p>
<p>膻中禁針針之不幸令人夭</p>
<p>客主人針之則呿不能欠甲乙經曰針太深令人耳無聞一日禁針一日針上關不得深</p>
<p>鳩尾禁針灸</p>
<p>水分禁針水腫病不可針針而水盡即死</p>
<p>神闕禁針針之惡瘍潰矢死不治</p>
<p>會陰禁針惟卒死者針一寸補之溺死者令人倒馱出水用針補之尿屎出則活余不可針</p>
<p>石門婦人禁針灸犯之絕孕</p>
<p>絡卻禁針</p>
<p>玉枕禁針</p>
<p>雲門針太深令人並息</p>
<p>承泣陽蹺任脈足陽明三脈之會禁不宜針灸</p>
<p>缺盆為五臟六腑之道針太深令人逆息孕婦禁針</p>
<p>合谷孕婦不宜針針之墮胎</p>
<p>五里玉板篇曰迎之五里中道而止五至而已五往而藏之氣盡矣小針解日奪陰者死皆謂此穴故禁針</p>
<p>氣衝氣街之中膽胃脈也膽之脈循脅裡出氣街繞毛際胃之脈夾臍入氣街中禁不可針灸之不幸使人不得息</p>
<p>人迎針過深殺人</p>
<p>乳中針灸之生蝕瘡</p>
<p>伏兔</p>
<p>三陰交妊娠不可針針之墮胎</p>
<p>然谷針不宜見血</p>
<p>青靈</p>
<p>角孫</p>
<p>橫骨</p>
<p>三陽絡禁針</p>
<p>承筋禁針</p>
<p>箕門禁針</p>
<p>犢鼻刺禁論曰刺膝臏出液為跛</p>
<p>肺俞刺中肺三日死</p>
<p>心俞刺中心一日死</p>
<p>肝俞刺中肝五日死</p>
<p>膽俞刺中膽一日半死</p>
<p>脾俞刺中脾十日死</p>
<p>腎俞刺中腎六日死</p>
<p>四白針深令人目烏色</p>
<p>天樞魂魄之舍不可針孕婦不宜灸</p>
<p>禁灸穴目錄</p>
<p>天柱　承光　頭維　攢竹　睛明　禾髎　迎香　顴髎　下關　人迎　天牖　天府　周榮　乳中　腹哀　肩貞　陽池　中衝　少商　魚際　經渠　隱白　漏谷　條口　犢鼻　伏兔　陰市　髀關　申脈　委中　殷門　心俞　承泣　承扶　瘈脈　耳門　絲竹空　白環俞　陰陵泉　氣衝　四白　天樞　啞門　風府　淵腋　鳩尾　脊中　陽關　石門　腦戶　地五會　頭臨泣素髎</p>

<h2>禁灸穴</h2>
<p>天柱禁灸</p>
<p>承光禁灸</p>
<p>頭維禁灸</p>
<p>攢竹</p>
<p>睛明禁灸</p>
<p>禾髎</p>
<p>迎香禁灸</p>
<p>顴髎禁灸</p>
<p>下關禁灸</p>
<p>人迎足陽明少陽之會禁灸針</p>
<p>天牖不宜灸灸則令人面腫</p>
<p>天府禁之令人氣逆</p>
<p>周榮</p>
<p>乳中禁灸</p>
<p>腹哀</p>
<p>肩貞</p>
<p>陽池禁灸</p>
<p>中衝</p>
<p>少商</p>
<p>魚際</p>
<p>經渠禁灸灸則傷人神明</p>
<p>隱白</p>
<p>漏谷</p>
<p>條口</p>
<p>犢鼻</p>
<p>伏兔禁灸</p>
<p>陰市禁灸</p>
<p>髀關禁灸</p>
<p>申脈</p>
<p>委中禁灸</p>
<p>殷門</p>
<p>心俞禁灸</p>
<p>承泣禁灸</p>
<p>承扶</p>
<p>瘈脈禁灸</p>
<p>耳門禁灸</p>
<p>絲竹空禁灸灸之不幸令人目小及盲</p>
<p>白環俞禁灸</p>
<p>陰陵泉</p>
<p>氣衝灸之不幸使人不得息</p>
<p>四白禁灸</p>
<p>天樞孕婦不宜灸</p>
<p>啞門禁灸灸之令人啞</p>
<p>風府禁灸灸則令人喑</p>
<p>淵腋禁灸灸之不幸生腫蝕馬刀瘍內潰者死</p>
<p>鳩尾禁灸</p>
<p>脊中禁灸灸之令人僂</p>
<p>陽關足少陽經穴禁灸</p>
<p>石門婦人灸之絕孕</p>
<p>腦戶灸之令人喑</p>
<p>地五會禁灸灸之令人瘦不出三年死</p>
<p>頭臨泣禁灸</p>
<p>素髎禁灸</p>
